
COSMIN BUDEANCĂ 
Editorial 


Comemorăm în această perioadă 80 
de ani de la primul val de deportări stalinis- 
te din iunie 1941, din teritoriile românești 
anexate de URSS de la România în vara 
anului 1940, respectiv 70 de ani de la 
deportările în Bărăgan, din iunie 1951. 

In Basarabia și Bucovina de Nord au 
existat trei mari valuri de deportări (în 12- 
13 iunie 1941, în 5-6 iulie 1949 și în 1 apri- 
lie 1951), dar astfel de acţiuni de strămu- 
tare au mai fost și înainte ori între aceste 
valuri. 

In România, în 17-18 iunie 1951, peste 
12.000 de familii din localităţi situate în 
apropierea frontierei cu Iugoslavia, în 
actualele județe Timiș, Caraș-Severin și 
Mehedinţi, au fost deportate în Bărăgan. 
La fel ca și în Basarabia și Bucovina, au 
mai existat și la noi deportări și dislocări de 
familii înainte ori după acest moment. 

Căderea regimului totalitar comunist în 
România și destrămarea Uniunii Sovietice 
a permis în ultimii 31 de ani, Asociaţiei 
Foștilor Deținuți Politici din România, Aso- 
ciaţiei Foștilor Deportaţi în Bărăgan, din 
Timișoara ori Asociaţiei Foștilor Deportaţi 
și Deținuți Politici din Moldova, unor institu- 
te de cercetare, ONG-uri sau cercetătorilor 
independenți, să aducă în atenţia opiniei 
publice aceste tragice evenimente, prin 


MEMORIA 
| Testa piară seca 


publicarea de volume, studii și articole, 
prin organizarea de simpozioane și 
conferințe, expoziții și filme documentare, 
ori a diverse alte tipuri de evenimente. 
Acest lucru a fost posibil și datorită deschi- 
derii unor arhive, precum și libertăţii de 
exprimare, care le-a oferit șansa unora 
dintre supraviețuitori să își expună 
experiențele dramatice, prin scrieri cu 
caracter memorialistic, ori răspunzând 
întrebărilor istoricilor și jurnaliștilor. 

Cu toate acestea, apreciem că subiec- 
tul deportărilor, ca măsuri represive ale 
regimurilor totalitare îndreptate împotriva 
unor categorii întregi de populație, rămâne 
unul căruia ar trebui să i se aloce mai 
multă importanță și nu doar ocazional, 
pentru că încă există numeroase aspecte 
care așteaptă să fie cunoscute. 

Fundaţia Culturală Memoria și Memoria 
- revista gândirii arestate s-au preocupat în 
cei peste 30 de ani de activitate în mod 
constant de temele deportărilor, iar spre 
exemplificare amintim că, pe lângă nume- 
roasele articole care și-au găsit locul în 
paginile revistei, anul trecut la Editura 
Fundaţiei Culturale Memoria a fost publica- 
tă lucrarea Anastasiei Ambul-Balmuș, Do- 
sarele infernului. Sudul Basarabiei în vâr- 
tejul sinistru sovietic al anilor 1940-1941. 


Consecvenți ideii de a marca momen- 
tele importante din istoria recentă prin sec- 
tiuni tematice în revistă, în numerele 114 și 
115 vom acorda un spațiu editorial mai 
amplu acestor deportări care au afectat 
populaţia atât de pe o parte, cât și de pe 
cealaltă a Prutului (așa cum, în ultimii ani, 
am publicat și numeroase materiale des- 
pre deportările etnicilor germani în URSS 
din 1945). Aceste grupaje tematice vor 
conține atât articole semnate de 
supraviețuitorii deportărilor, cât și de 
cercetători consacraţi. Astfel, în numărul 
de fată, despre deportările din Basarabia și 
Bucovina avem trei articole, semnate de 
profesorul Anatol Petrencu (unul dintre 
specialiștii recunoscuți pe subiect), de 
Alexandru Postică (fondatorul Complexului 
muzeal în aer liber în memoria victimelor 
represiunilor politice) și de Maria Toacă 
(ziarist cu preocupări constante pe subiec- 
tul deportărilor din Bucovina). Totodată, 
articolele despre deportările în Bărăgan ii 
au ca autori pe Cornelia Fiat (deportată, 
vicepreședintă a Asociatiei Foștilor 
Deportaţi în Bărăgan) și Mihai Enescu 
(deportat, membru al Asociaţiei Foștilor 
Deținuți Politici din România). 

Complementar acestor texte, ilustrația 
celor două numere ale revistei va fi consti- 
tuită din montaje tematice. Documentele 
folosite pentru aceasta sunt fișe de domici- 
liu obligatoriu (de la Consiliul Naţional pen- 
tru Studierea Arhivelor Securității, disponi- 
bile pe site-ul instituției), documentele des- 
pre deportările din Basarabia (primite prin 
amabilitatea domnului dr. Mihai Tașcă, 
directorul Institutului de Studiere al 
Arhivelor din Moldova, căruia îi multumim 
și pe această cale) sau fotografii din depor- 
tare (din arhiva revistei sau de pe internet). 


Din cele câteva sute de mii de persoa- 
ne care au avut de suferit în urma 
deportărilor puţini mai sunt astăzi printre 
noi. Erau copii atunci, sunt la vârste înain- 
tate acum, dar nu pot uita experiențele 
traumatizante care le-au marcat nu doar 
copilăria, ci ulterior întreaga viață. Pentru 
că stigmatul deportărilor în cazul lor, la fel 
ca şi în cazul deţinuţilor politici și a 
urmașilor acestora, i-a urmărit constant. Şi, 
din păcate, acest stigmat nu a dispărut 
odată cu căderea comunismului, ci îl 
vedem și astăzi, într-o legislaţie cu carac- 
ter compensatoriu discriminatorie, dublată 
de dezinteresul unei mari părți a societăţii 
pentru trecutul recent. 

In afara acestor secțiuni tematice, 
numărul prezent mai conține multe alte 
subiecte, unele chiar de foarte mare actua- 
litate, cum ar fi poziția CEDO față de modul 
în care justiția română a înțeles să (nu) se 
ocupe de Mineriada din iunie 1990 sau 
cele mai recente săpături arheologice pen- 
tru descoperirea mormintelor unor 
opozanti anticomuniști omorâţi în anchete- 
le Securităţii sau executati, desfășurate la 
sfârşitul lunii mai la Caransebeș. Marcăm, 
de asemenea, printr-un material „in memo- 
riam” cei doi ani care s-au scurs de la ple- 
carea dintre noi a doamnei Micaela Ghi- 
tescu. ȘI, nu în ultimul rând, publicăm lista 
completă a cărţilor premiate și a celor 
înscrise la Premiile „Memoria”, instituite în 
anul trecut pentru a promova lucrările și 
autorii care se preocupă de perioada 
comunistă și pentru a onora amintirea 
celor care au înfiinţat și au contribuit la rea- 
lizarea revistei noastre. 

ANATOL PETRENCU 


Acum 80 de ani: 
cel mai dramatic val 
de deportare din 
Basarabia în Siberia 


Împlinirea a opt decenii de la realizarea Primului val de 
deportare a basarabenilor în regiunile de est ale URSS 
este un bun prilej pentru o analiză retrospectivă a eveni- 
mentelor produse și a urmărilor lor, unele resimtite până în 
prezent. Specificul temei constă în faptul că regimul totali- 
tar comunist nu numai că a comis crime față de mii de 
oameni nevinovați, dar a și interzis supraviețuitorilor și 
martorilor acelor atrocități să mărturisească cele trăite, 
să-și aline într-un fel sau altul durerile, să-și deplângă 
morții. Statul sovietic a dorit din răsputeri să șteargă 
memoria crimelor comise și amintirile despre oamenii tri- 
miși cu forța armelor în locuri neprielnice vieții, lăsându-i 
în voia sorții. Abia în anii liberalizării parţiale a regimului 
sovietic (politica de restructurare și transparenţă, 
promovată de Mihail Gorbaciov) au început să apară de 
sub tipar, la început în ziare și reviste, apoi în broșuri și 
cărți, memoriile persoanelor supuse represiunilor comu- 
niste. In RSS Moldovenească (RSSM) perestroika lui 
M. Gorbaciov a ajuns cu întârziere: abia în 1988 au apărut 
primele studii referitoare la Foametea provocată de 
Puterea sovietică în RSSM, la deportări, la chimizarea 
excesivă a solului etc. 

După destrămarea URSS (1991) și proclamarea 
Independenței de Stat a Republicii Moldova s-au creat 
condiții mai prielnice pentru studierea paginilor dramatice 
din istoria basarabenilor. De sub tipar au apărut culegeri 
de documente’, memorii ale supraviețuitorilor”, interviuri 
luate de la martorii evenimentelor. Contribuţii importante la 
cunoașterea realităților s-au realizat prin implementarea 

proiectului „Românii în Gulag: recuperarea 
și valorificarea istorică a memoriei victime- 
lor regimului totalitar comunist în Basarabia 
(1940-1941, 1944-1953)* și a Programului 
de Stat „Recuperarea și valorificarea 
istorică a memoriei victimelor regimului to- 
talitar comunist din RSS Moldovenească în 
perioada anilor 1940-1941 și 1944-1953”. 
Pe baza documentelor acumulate în cadrul 
celor două proiecte au fost redactate o 
serie de monografii, în care au fost anali- 
zate diverse aspecte ale deportării din vara 
anului 1941. Astfel, acad. Valeriu Pasat a 
tipărit mai multe studii referitoare la depor- 
tările din RSSM”, dr. Viorica Olaru-Cemârtan 
a publicat două monografii în care a analizat 
politica de teroare a URSS în Basarabia“, 
iar Anastasia Ambul-Balmuș a scos recent 
de sub tipar un volum de studii do- 
cumentare referitoare la raionul Cimișlia’. 

In cele ce urmează ne-am propus să 
prezentăm succint esența evenimentelor 
din 1940-1941 în teritoriile românești ocu- 
pate de sovietici, și în mod special să 
identificăm trăsăturile specifice ale 
deportării basarabenilor din noaptea de la 
12 spre 13 iunie 1941. 

Imediat după preluarea teritoriului 
românesc al Basarabiei, autoritățile inva- 
datoare sovietice au declarat în afara legii 
organele administrative, judiciare, militare, 
polițienești (românești) existente, functiile 
acestora fiind preluate de comisariatele 
militare și de organele politice ale Armatei 
Roşii. Militarii sovietici au favorizat consti- 
tuirea organelor puterii locale, așa cum 
erau în URSS: consilii sătești (selisoviet), 
comitete executive raionale (ispolkom), 
consilii orășenești (gorsoviet). Așa cum 
demonstrează documentele de arhivă, în 
funcțiile de președinți și secretari ai consi- 
liilor executive au fost numite „persoane, 

venite de peste Nistru”, din Rusia și Ucraina, 
inclusiv din fosta Republică Autonomă 
Sovietică Socialistă Moldovenească 
(RASSM). La nivel central, formal, condu- 
cerea RASSM și-a extins împuternicirile 
asupra Basarabiei. Deja la 2 iulie 1940 
conducerea de la Kremlin a adoptat deci- 
zia „Probleme ale Comitetului Central al 
Partidului comunist (bolşevic) din Ucraina”, 
care confirma componența comitetelor 
judetene ale Partidului Comunist din 
Ucraina în Basarabia și nordul Bucovinei. 
Printre persoanele aprobate în funcţii de 
conducere (în total 51) numai doi erau 
români (moldoveni) — T.A. Konstantinov și 
S.S. Zelenciuk, dar nici un basarabean. 
Deci, după ocuparea teritoriilor românești 
de către forțele militare sovietice, în 
funcţiile de conducere locale și centrale au 
fost aduse cadre din afara Basarabiei, veri- 
ficate în privința devotamentului fată de 
Stalin și conducerea URSS. 

La 2 august 1940 sovieticii au creat 
numita RSSM, fără sudul și nordul 
Basarabiei, „lipindu-i”, în schimb, șase 
raioane din stânga Nistrului. 

Autorităţile invadatoare au promovat 
politici de sovietizare a teritoriilor ocupate. 
Pe data de 6 iulie au fost naționalizate 
băncile, iar pe data de 15 august 1940 a 
fost naționalizat pământul - principala 
bogăție a Basarabiei. In plus, de la țăranii 
basarabeni Statul sovietic a rechiziționat 
200.000 tone de grâu, care au fost expe- 
diate în Germania nazistă. In conformitate 
cu ideologia comunistă, administrația 
sovietică a împărțit terenuri țăranilor fără 
sau cu puţin pământ și i-au determinat să 
formeze gospodării colective. Deja la 15 
februarie 1941, în RSSM au fost contabili- 
zate 29 de colhozuri care înglobau 3.629 
de gospodării țărănești*. 


Important de precizat faptul că sovieticii 
au adus cu ei nu doar militari, trupe de 
Interne (NKVD, abreviere în limba rusă de 
la Comisariatul Poporului pentru Afaceri 
Interne), procurori etc., dar și legislaţia 
bolșevică, pe care au implementat-o cu 
forta în teritoriile ocupate. Astfel, pământul, 
bogățiile subsolului, apele etc. au devenit 
proprietatea Statului sovietic; pământul nu 
a fost dat în proprietatea celor săraci, ci în 
folosință; vânzarea sau cumpărarea tere- 
nurilor și munca zilierilor au fost interzise 
conform acelorași legi sovietice. Mai mult 
decât atât, persoanele care în trecut au 
folosit munca plătită au fost depistate și 
pedepsite. 

Alături de organele puterii locale de 
stat, o activitate asiduă au desfășurat și 
cadrele NKVD. Acestea din urmă au apli- 
cat prevederile articolului 54 al Codului 
Penal al RSS Ucrainene (fată de basara- 
beni în numita RSS Moldovenească) și ale 
articolului 58 al Codului Penal al Republicii 
Sovietice Federative Socialiste Ruse - fată 
de persoanele scoase cu forța din 
Basarabia pe teritoriul Rusiei.” NKVD a 
început vânătoarea „elementelor contra- 
revoluţionare, antisovietice”. Era vorba de 
oameni politici, primari, vice-primari, secre- 
tari ai primăriilor, care erau în exercițiul 
funcţiunii sau care ocupaseră mai înainte 
funcţii. Sovieticii i-au învinuit de colabora- 
rea sau de servirea statului „burghez 
român”. Asta în condiţiile în care foștii pri- 
mari erau cetățeni ai României şi asupra 
lor nu puteau fi extinse legile bolșevice și, 
în plus, ei fuseseră aleși în funcţiile respec- 
tive de săteni/orășeni și au îndeplinit 
obligațiunile legitime. Aceeași situație a 
fost și în cazul polițiștilor și jandarmilor. 

Mecanismul de arestare a fost următo- 
rul: agenții NKVD depistau persoanele no- 


minalizate mai sus, găseau doi-trei „mar- 
tori” care în cadrul anchetelor confirmau 
ceea ce le cereau anchetatorii, la dosar se 
anexa o „Informaţie” de la Consiliul sătesc 
al Puterii sovietice cu referire la funcţiile 
avute de persoana vizată, în plus - ce 
avere a avut, componenţa familiei. 

Studiile din Arhiva Naţională a 
Republicii Moldova au scos la iveală încă 
un caz de reprimare politică în această 
localitate. Este vorba de Trofim Popescu și 
de membrii familiei lui. Dosarul" — având 
un total de 10 file! — demonstrează meca- 
nismul aplicat de sovietici în distrugerea 
unei familii de oameni gospodari din acea 
localitate. 

Examinarea cazului începe cu intero- 
garea primului consătean, cu numele de 
familie identic — Popescu, dar prenumele 
Dionisie. Acesta a completat o declaraţie, 
în care a scris că este născut în Coșcalia, 
este moldovean, fără de partid, are trei 
clase, în 1936 a făcut serviciul militar în 
Armata română, are trei ha de pământ, 
este căsătorit. Pe data de 5 februarie 
1941, Dionisie Popescu a fost interogat în 
calitate de „martor” și a declarat că îl 
cunoaște pe Trofim Popescu, care este 
„chiabur”, care a folosit muncă năimită, a 
fost membru al Partidului Liberal. Trofim 
Popescu, a continuat Dionisie Popescu, a 
avut 23 ha de pământ, patru cai, o vacă, 20 
de oi etc. 

Pe data de 7 iunie 1941 a fost interogat 
al doilea „martor”, lon Negură (în procesul 
verbal apare ca Negura Ivan Gheorghievici, 
adică rusificat). lon Negură afirmă cu tărie 
că îl cunoaște bine pe Trofim Popescu, 
care este „chiabur” (enumeră averea aces- 
tuia), care a recurs la munca angajaţilor, 
5-6 persoane; a fost ales primar al satului 
Coșcalia în 1938, apoi în 1939. In plus, din 

mărturisirile lui Negură, Trofin Popescu 
„proslăvea” România Mare, afirmând că 
„orânduirea română este cea mai bună, că 
fiecare țăran are proprietatea sa, obținută 
cinstit”, pe când în URSS „țăranii nu au 
gospodărie proprie, lucrează fără nici un 
scop”. Aceste adevăruri au fost catalogate 
de anchetator ca fiind „propagandă 
antisovietică”. In dosar este și Nota 
informativă a Consiliului sătesc, în care a 
fost confirmată averea „chiaburului” Trofin 
Popescu și este expusă lista membrilor 
familiei: soția, Axenia, fiicele Iuliana, Ana, 
Maria și fiul Gheorghe. 

In baza informaţiilor de mai sus, pe 
data de 19 iunie 1941 a fost emis ordinul 
de arestare. In noaptea de la 12 spre 13 
iunie, Trofim Popescu împreună cu mem- 
brii familiei a fost forțat să urce în tren. 
Dincolo de Nistru a fost despărțit de familia 
sa, pentru ca, alături de alţi basarabeni, să 
fie trimis în lagărul morții Ivdel (regiunea 
Sverdlovsk). In dosar se găsește și „Actul 
de deces”, care consemnează că Trofim 
Popescu a murit la 20 noiembrie 1941. 
Ținând cont de acest deces, pe data de 6 
martie 1942 anchetatorul penal (numele 
indescifrabil) a decis să înceteze urmărirea 
penală intentată „chiaburului” T. Popescu. 
Astfel, statul sovietic a mai distrus „O 
celulă” a societății. 

Un alt aspect al interesului mașinăriei 
represive staliniste a fost cel legat de ave- 
rea persoanelor arestate: câte hectare de 
pământ aveau? Câţi oameni angajaţi 
aveau în gospodăria proprie? Ce alte 
activităţi economice, comerciale au practi- 
cat? In zadar, li se răspundea anchetatori- 
lor staliniști că, în unele cazuri, la recoltare 
sau alte munci de sezon, în ajutor veneau 
rudele, iar dacă erau angajate persoane 
străine ele erau remunerate conform 

înțelegerilor dintre angajator și angajat, iar 
angajatorii lucrau „cot la cot” cu angajații. 
Chiar dacă au fost conflicte de muncă ele 
urmau a fi soluționate de Statul Român pe 
baza legislaţiei în vigoare la acel moment. 
In România exista Parlament, Guvern, 
activau partidele politice, sindicatele etc. și 
nu era cazul ca sovieticii să facă ei „drep- 
tate”. 

Informaţiile dobândite de istorici permit 
restabilirea unui „portret de grup” al prima- 
rilor arestați și deportați în lagărele din 
Siberia. Localnicii şi-au ales primari din 
rândul celor mai inteligenți și harnici gos- 
podari, persoane cu experiență de viață 
(mulți din ei au luptat în forţele militare ruse 
în anii Primului Război Mondial), oameni 
care aveau gospodării-model, demne de 
urmat pentru restul plugarilor satelor. Altfel 
spus — a fost selectată și deportată în 
Siberia elita satelor basarabene.” 

lată, de exemplu, ce a povestit doamna 
Vera Grosu (n. 1930), deportată în vara 
anului 1941: „Tatăl meu a fost țăran, lucra 
în câmp... Tata cunoștea limba rusă, citea 
ziare, țin minte cum ținea iac-așa gazeta, 
sus. In fiecare seară ne citea cărti, noi 
eram pe cuptor. Tata a făcut studii la lași... 
Tata a avut casă acoperită cu șindrilă; am 
avut și hâj“, așa îi spunea. Aveam un sarai 
nou, În care [sovieticii] au construit oloiniță. 
Casa a fost transformată în depozit, în hâj 
a locuit o tigancă. Era gospodărie bună, a 
avut o [încăpere] mare, din piatră, era cât 
camera asta de mare, acolo tata păstra 
pâinea. Tata avea mașină, în limba rusă 
era scris „konHaA MONoTunka 3epna”“, 
știu că costa câteva sute de mii de lei, pre- 
turile de atunci. Era o mașină de treierat 
pâinea; era un mecanism tras de patru cai, 
ca la oloiniță... Tata muta mașina ceea de 
la un om la altul. Era o treierătoare care 


prelucra snopii de grâu. Erau alte mașini 
„Becker”, care cerneau grâul. Apoi grâul 
era dus în standoală”, acoperită cu stuf, 
avea două uși. Vă spun: nu era un șoricuț! 
Eram deja mare și mă miram: cât de curat 
era. Șoareci nu erau pentru că tineam 
mâte, special tineam. Eram mică, dar tin 
foarte bine minte: era atât de curat, că 
puteai linge pe jos. Am avut standoala 
ceea. Tata avea un sarai, casa cea mare și 
casa cea mică. Noi trăiam la marginea 
satului, era alt sat — Hancăuţi. Tata se 
ducea cu oamenii la prășit, mai de 
dimineață, iar mama mai trebăluia pe 
lângă casă. Pregătea mâncare, făcea câte 
două măligi. Umplea două traiste, lua ulce- 
lele în mâni și, desculță, mergea să 
hrănească oamenii la deal..." 

In același timp, sovieticii au promovat 
în funcţii de conducere pe cei pe care i-au 
numit „proletarii” satelor — persoane nu 
doar sărace, ci și cu reputaţie proastă între 
săteni — oameni leneși, invidioși, bețivani, 
scandalagii, ranchiunoși etc., care, în 
perspectivă, vor crea baza socială a URSS 
în numita RSS Moldovenească. Documen- 
tele și mărturiile persoanelor intervievate 
demonstrează convingător că supra- 
viețuitorii Gulagului au rămas cu cele mai 
proaste amintiri despre activiștii comuniști 
ai localităţilor lor, care au întocmit listele 
pentru deportare sau au însoțit militarii 
sovietici în noaptea ridicării (12 spre 13 
iunie 1941). Doar un exemplu: „Cel care 
l-a pârât pe tata a fost un neam [o rudă] 
de-al lui, unul tot Fedeleș, un văr de-al 
doilea sau al treilea cu tata, mai era și 
Toader Tudos, tot neam de-al nostru... 
Când venise Sovietskaia vlasti (Puterea 
sovietică) aceste neamuri ale noastre erau 
ca vai de dânsele, cam betivi, orfani... 
Această rudă a tatălui a fost numit șef de 


oloiniță în sat, a fost consilier local..."”. 

Colaboraționismul basarabeano-sovietic 
rămâne un subiect prea puțin cercetat de 
istorici, nu a fost conștientizat și condam- 
nat de societate; nu întâmplător RM nu a 
înregistrat progrese în decomunizarea 
țării. 

Deja în aprilie 1941, |. Mordoveţ, vice- 
comisar al NKVD al RSSM, a cerut subal- 
ternilor săi completarea urgentă a anchete- 
lor și a enumerat ce anume trebuie să 
conțină dosarele „elementelor” antisovieti- 
ce. Intr-un aliniat aparte, semnatarul ordi- 
nului s-a referit la scoaterea în evidenţă și 
a profesorilor, scriitorilor, pictorilor, medici- 
lor, inginerilor, agronomilor, artiștilor și altor 
intelectuali și expunerea opiniei, „privind 
necesitatea deportării lor”. 

La 7 mai 1941, la Chișinău a sosit S.A. 
Goglidze, vice-comisar al NKVD al URSS, 
în calitate de Imputernicit al CC al PC(b) 
din URSS și al Consiliului Comisarilor 
Poporului al URSS. La 31 mai 1941 acesta 
a trimis pe numele lui losif Stalin o 
Rugăminte (rus. [Ipocs6a) în care a încer- 
cat să demonstreze cum că „în prezent 
[mai 1941] rămășițele diferitor partide şi 
organizații, cu sprijinul activ al serviciilor de 
informaţii românești, și-au intensificat acti- 
vitatea antisovietică”. Şi, în continuare: 
„Membrii Gărzii de Fier și-au înviorat acti- 
vitatea, tinzând să facă legătură cu centrul 
Gărzii de Fier din România și să-și 
restabilească activitatea în cele mai mari 
raioane ale Moldovei. Organele Comisa- 
riatului Poporului pentru Securitatea 
Statului au interceptat legăturile lor cu 
străinătatea”*. Documentul a fost redactat 
în conformitate cu teza lui losif Stalin des- 
pre susținerea „elementelor contrarevo- 
luționare” din afara frontierelor URSS, în 
cazul dat — din România. De menţionat că 

în documentul citat cuvintele „contra- 
revoluționar” și „antisovietic” se întâlnesc 
de 15 ori. Este clar că față de persoanele 
incluse în listă urma a fi aplicat articolul 54 
al Codului Penal al RSS Ucrainene sau 
articolul 58 al Codului Penal al RSFSR, 
care stipula că „periculos” din punct de 
vedere social este orice individ care a 
desfășurat în trecut o activitate ce prezen- 
ta pericol pentru societate. In Lista lui 
S.A. Goglidze au fost incluși pentru depor- 
tare 652 primari cu membrii familiilor lor, 
precum și 980 de activiști ai partidelor poli- 
tice „burgheze” românești, 137 moșieri, 
440 polițiști și jandarmi, 285 ofițeri ai 
Armatelor albe, 83 de ofițeri ai Armatei 
țariste, găsiți vinovaţi că au practicat „acti- 
vitate antisovietică”, 64 ofițeri ai Armatei 
române (aceeași învinuire - „activitate 
antisovietică”), 1.948 mari comercianți, 411 
posesori ai unor imobile importante.” 
Asemenea unei operațiuni militare, 
învăluită în mare secret, deportarea basa- 
rabenilor a avut loc în noaptea de 12 spre 
13 iunie 1941. Condiţiile deportării au fost 
unele de coșmar. Din memoriile doamnei 
Vera Bejenaru reiese că: [In noaptea de 12 
spre 13 iunie 1941] „militarii au intrat în 
ograda noastră și primul lucru făcut — au 
împușcat câinii, pentru ca să poată ei 
îmbla în voie. Tata, mama m-au trezit, așa, 
încetișor, calm, să nu mă sperii... Am tras 
pe mine o rochiță și fuga afară, ca toti copi- 
ii. Când am ieșit, câinele cel mare era 
mort... După ce au intrat în casă, unul [din 
militari] a deschis o foaie și a citit: Grossu 
Gheorghe..., așa hotărâre, cutare și cuta- 
re, i-a enumerat pe toți și a întrebat: Sunt 
toate aceste persoane? Sunt... Aveţi în 
rasporeajenia” voastră cinci minute. Luati- 
vă mâncare pentru trei zile! Mama avea 
covata plină cu aluat plămădit, gata să 

coacă pâinea. Era vineri. Mama cocea pâi- 
nea sâmbăta, dar, probabil, s-a terminat și 
nu a mai așteptat să vină sâmbăta. Şi totul 
a rămas acolo... Noi nu am avut adeverințe 
de naștere. In Siberia ne-au trimis fără 
documente. Am avut ceva bani, pâine... 
După ce au intrat în Brânzeni, ei au trimis 
pe cineva de la primărie cu poruncă ca 
Gheorghe Grossu să înhame caii la căruță 
și să vină la primărie. Şi [tata] a mers toată 
noaptea, pe la opt familii, servindu-i pe 
dânșii (autoritățile bolșevice, n.n. A.P.). 
Ultimii am fost noi. Tata era în mâinile lor, 
era clar — el nu se va duce nicăieri. ...Toţi 
cei ridicați au fost aduși cu căruța tatei. 
Cum a fost oare inima lui de om, vă 
închipuiți? Ce inimă avea el (plânge, n.n. 
A.P.)? El deja știa că și pe dânsul îl vor lua. 
L-au chinuit toată noaptea, iar în zori de zi 
i-au zis: Hai, hai la tine! Da' atunci când a 
fost primar, a fost oare vinovat?”. 

Interviurile și materialele din arhive, 
precum și memoriile publicate de 
supraviețuitorii Gulag-ului scot în evidență 
unele trăsături specifice Primului val de 
deportare. După trecerea Nistrului (sau în 
stația de cale ferată Basarabeasca) 
bărbaţii au fost separați de soții și copii, 
urcați cu forța armelor în alte trenuri și 
expediaţi în Siberia. La întrebarea femeilor 
îngrijorate de cele întâmplate, comandanții 
militari sovietici au mințit „genial”: ei sunt 
duși pentru a pregăti locurile de trai pentru 
restul familiei. 

Din mărturisirile lui Vladimir (n. 1919), 
fiul lui Boris Bușilo (n. 1891), deportat în 
lagărul Ivdel: „La gara Razdelinaia 
(Ucraina, n.n. A.P.) am văzut că vagoanele 
cu bărbați au fost desprinse de eșalonul 
nostru și direcționate pe altă cale. Femeile 
din vagoane s-au alarmat, a venit șeful 
eșalonului și a declarat că bărbații sunt 


trimiși înainte pentru a pregăti locuințele 
pentru noi și că ne vom întâlni acolo. Mai 
mult nu i-am văzut...” 

Bărbaţii au fost separați de familii, 
duși în oraşul Sverdlovsk (azi 
Ekaterinburg), iar de acolo spre nord, la o 
distantă de 580 de km, în Ivdel — centrul 
administrativ al unei retele de lagăre de 
muncă, de exterminare.” 

Din mărturisirile lui Alexei Marin (n. 
1906), profesor de fizică și chimie la Liceul 
Tehnic Agricol din Tighina, magistru în chi- 
mia alimentară (a absolvit Universitatea 
din lași), învinuit de „nationalism”, con- 
damnat în 1941 la opt ani și trimis în 
Ivdellag, aflăm că în eșalonul trimis la Ivdel 
erau 5.000 de bărbaţi, dintre care au 
supraviețuit, posibil, 500.” 

In categoria „mari comercianți și pro- 
prietari de imobile”, dar și proprietari de 
întreprinderi industriale, depozite, ateliere 
etc., în marea lor majoritate au fost basa- 
rabeni - etnici evrei. Ei au fost incluși în 
lista deportaților, împreună cu familiile lor, 
au fost despărțiți de familii și trimiși în 
lagărul morții de la Ivdel. Anume clica 
bolșevică a distrus comunitatea evreilor 
din RSSM. Vom aduce câteva exemple. 
Astfel, din municipiul Chișinău, au fost con- 
damnat Bronștein Fraim Gh. (n. 1891), 
considerat de sovietici ca fiind „mare 
industriaș”, deportat în 1941, în Ivdellag. A 
decedat acolo în 1942, iar familia i-a fost 
deportată în Kazahstan.” Dementberg 
Mark Ch. (n. 1872), a fost arestat în 1941 
pentru apartenenţa la Partidul Naţional 
Liberal, a fost trimis în Ivdellag, a decedat 
acolo în același an. Deminter Meer-David 
L. (n. 1897), proprietar de depozit, a fost 
deportat împreună cu familia în Kazahstan. 
Faerștein Leib A. (n. 1889), a fost acuzat 
de sionism și condamnat, în 1941, la cinci 


ani de muncă silnică, a fost deținut în 
Ivdellag. Boris Frenchel (n. 1908), a fost 
directorul tehnic al fabricii de vin din 
Strășeni, a fost deportat în Ivdellag, iar 
membrii familiei lui — Frenchel Şeiva H., 
soție, Suzana, fiica și Marcel, fiul — trimiși 
forțat în Kazahstan, apoi în regiunea 
Sverdlovsk.“ 

Strănepotul unui supravieţuitor al 
Ivdellag-ului, Mihail ludanin, remarca 
următoarele: „Acolo [în Ivdellag] a murit 
străbunicul meu, Mark  (Mordehai) 
Grinșpun, din Râșcani. Alături de sute de 
alti evrei din aceeași localitate. Alt 
străbunic, Abram Axelfeld, s-a salvat. El 
scria bine rusește —- a absolvit gimnaziul 
rusesc până la 1918, când Basarabia era 
încă în componenta Imperiului rus — și a 
ajutat paznicilor să scrie răvașe acasă. Ei 
au învăţat în școli sovietice și erau 
restanţieri la scris. In una din zile ei l-au 
scos după poartă și i-au zis: Pleacă, în 
scurt timp noi vom lichida lagărul...” 

Cercetările realizate permit restabilirea 
tabloului veridic referitor la condiţiile de 
viață și de muncă a detinutilor de la Ivdel. 
Astfel, Vladimir Bușilo, amintit mai sus, a 
menţionat: „In anul 1942, toamna, o 
singură persoană, eliberată din motive de 
sănătate, a revenit în familia sa și a poves- 
tit că au fost duși în regiunea Sverdlovsk, 
raionul Ivdel, au fost dislocati după sârma 
ghimpată și ținuți sub amenințarea armei 
mai mult de o zi și o noapte, decideau 
întrebarea: să fie împușcați sau duși în 
lagărul de concentrare? In cele din urmă, 
au fost aruncați în lagărul de concentrare. 
Insuși bărbatul care povestea, umflat de 
foame (foamea intensă duce la edemele 
carențiale, n. red.), în ciuda tuturor efortu- 
rilor fiilor săi de a-i salva viaţa, a murit, nu 
a trăit nici o săptămână”*. 

În concluzie, în 1940-1941, autoritățile 
sovietice de ocupaţie din RSSM au realizat 
o adevărată vânătoare de oameni. In vizo- 
rul organelor de reprimare politică au intrat 
oamenii politici basarabeni, primarii locali- 
tăților, vice-primarii, secretarii primăriilor. In 
vizor au intrat foștii polițiști, jandarmi, ofițeri 
ai Armatei țariste sau române, oameni 
înstăriți, preoți, intelectuali. Cercetările au 
fost sumare, iar învinuirile aduse persoa- 
nelor arestate nu au constituit infracțiuni 
penale. În pofida acestor fapte, în noaptea 
de la 12 spre 13 iunie 1941, autoritățile 
bolșevice au realizat prima mare deportare 
în masă a basarabenilor în regiunile de est 
ale URSS. 

Trăsăturile specifice Primului val de 
deportare au constat în următoarele: în 

ALEXANDRU POSTICA 
PAVEL TURUTA 


Complexul muzeal în aer liber 
în memoria victimelor 
represiunilor politice 

(Mereni, Republica Moldova) 


Este regretabil că astăzi mai trebuie să trăim aceleași 
sentimente ale unui trecut tragic, în care vieţile oamenilor 
erau reprezentată doar ca numere. De un conţinut muzeis- 
tic optimist și pozitiv, categoria muzeelor în care fapta 
umană dementă atinge culmele absurdului în relația cu 
semenii, ne lasă perplecși. Suntem perplecși și în fata 
„exponatelor” muzeistice care ne sufocă conștiința prin 
conținutul lor tragic, criminal, cifrat prin moartea omenirii 
datorată diferitelor ideologii, prin documente și lucruri care 
„ne vorbesc” de masacre morale și fizice a popoare întregi. 
Nu există nimic mai groaznic decât o ideologie totalitară 
care stârnește instinctele oarbe și pofta de dominare, 
ducând oamenii spre „corectare” prin exterminare. Nimic 
nu este mai absurd decât impunerea „egalitarismului” 
împotriva tradițiilor naturale și spirituale de a te folosi de 
viață și de a fi de folos vietii în libertatea relaţiilor de nor- 
malitate. 

Credem că trecutul tragic al popoarelor, prezentat 
astăzi în puţinele muzee din Republica Moldova, 
structurează în mică măsură conștiința oamenilor în vede- 
rea înțelegerii de unde pornește propria libertate și de unde 
continuă a celui apropiat. Oare cum ar fi posibil să ne 
dezvoltăm spiritul spre viitor dacă am fi indiferenți fată de 
propriul trecut? 

Nu trebuie să fim indiferenți fată de istorie, credem că 
tot din acest considerent va apărea demnitatea, dar și 
precauţia respingerii unui hazard de evenimente pe care 
nu dorim să le acceptăm. 

Alexandru Postica 

este avocat și fondatorul 
Muzeului în aer liber în 
memoria victimelor 
represiunilor politice din 
Mereni, raionul Anenii Noi, 
Republica Moldova, 

este membru al Asociaţiei 
Obștești „Promo LEX” și 
cercetător științific în cadrul 
Institutului de Cercetări 
Juridice și Politice al 
Republicii Moldova. 


Pavel Turuta este pictor. 

A fost director al Liceului 

de Arte Plastice din Orhei, 
Republica Moldova 
(1987-2001) și director al 
Liceului Republican de Arte 
Plastice „Igor Vieru” 
(2001-2011), deținător al 
gradelor didactice superioare. 
Autorul sculpturii 
„Despărțirea” instalat 

pe teritoriul Muzeului 

în aer liber în memoria 
victimelor represiunilor politice 
din Mereni. 


Astfel, deducem necesitatea unei elaborări minuțioase 
a mesajului istoric destinat prezentării în cadrul unui muzeu 
al represiunilor politice. Mesajul trebuie să se producă prin 
formularea emotivă și concentrată a exponatelor, unde 
vizualul obiectelor și al documentelor să fie completat prin 
imagini și structuri reprezentative, estetice, dinamice, care 
să dea o expresie intensă, vizuală și auditivă, fapt care să 
amplifice mesajul istoric din muzeu. De asemenea, realiza- 
rea unor imagini picturale și volumetrice, care să fie ampla- 
sate structural ca simboluri adiționale faptelor istorice, ar 
intensifica mesajul emotiv al vizitatorului. 

In pofida zecilor de mii de basarabeni deportați și 
exterminați în perioada ocupației sovietice, în mod special 
în perioada celor trei valuri de deportare din 1941, 1949 și 
1951, în pofida unui recunoașteri a atrocităților sovietice de 
către Parlamentul moldovean, memoria colectivă nu a fost 
asigurată cu exemple pe măsură. In mod cert și sigur 
putem afirma că această temă nu a constituit niciodată o 
prioritate guvernamentală sau măcar locală. In mare parte 
muzeele care aveau drept obiectiv prezentarea atrocităților 
sovietice au fost inițiative private, de mici dimensiuni, expu- 
se în case individuale sau chiar în apartamente. Posibil să 
fie doar două excepții, și anume secţia din cadrul Muzeului 
Naţional de Istorie care este dedicată deportărilor din 
Basarabia, precum și Muzeul ocupaţiei sovietice, deschis 
în anul 2016, existența acestuia din urmă fiind, însă, pusă 
sub semnul întrebării trei ani mai târziu, cât timp președinte 
al Republicii Moldova era Igor Dodon. 

Lipsa unui centru care să asigure o informare coerentă, 
completă și calitativă a determinat apariția unei iniţiative 
private de muzeificare a atrocităților sovietice. Probabil 
sunt prea multe exemple bune de complexe similare și, 
prin urmare, nu a fost prea complicat de adaptat situația 
victimelor represiunilor politice din Moldova la bunele prac- 
tici în domeniu din tări cum ar fi Polonia, Lituania, Ungaria, 
SUA, Germania etc. Astfel, în baza unui concept prezentat 
de către Alexandru Postica a luat ființă Complexul muzeal 
în aer liber în memoria victimelor represiunilor politice din 
satul Mereni, raionul Anenii Noi, Republica Moldova. 
Acesta a fost înregistrat în Registrul Muzeelor din Republi- 
ca Moldova cu nr. 110, în temeiul Ordinului Ministerului 
Culturii nr. 260 din 23.10.2013. Inițiativa a fost susținută de 

Consiliul local Mereni, care a dat în conce- 
siune un teren de 3,1 hectare în centrul 
satului Mereni', pentru o durată de 19 ani în 
scopul amenajării acestui complex. 

La doar câțiva ani de la încheierea con- 
tractului respectiv, unele piese ale muzeului 
deja sunt instalate și construite, altele 
așteaptă să fie instalate sau se stabilesc 
parteneriate în vederea edificării acestora. 
In prezent, din surse proprii ale fondatoru- 
lui, dar și cu suportul grupurilor de inițiativă 
locală din Mereni, Asociaţiei Obștești 
Genesis, Primăriei satului Mereni, au fost 
construite trei module ale muzeului din cele 
11 planificate. 

Potrivit conceptului” Complexul muzeal 
va include câteva compartimente esenţiale, 
prezentări descriptive a evenimentelor tragi- 
ce care au avut loc în perioada anilor 1917- 
1989 pe teritoriul actualei Republici Moldova. 

Misiunea muzeului ţine insistent și de 
necesitatea prezentării veridice a neome- 
nescului, a călăilor care executau misiunile 
criminale prin „troicile” numite de Stalin să 
hotărască soarta a popoare întregi. „Călăul 
și victima”, acesta ar fi genericul conceptual 
de esenţă, ca „punte a memoriei” între tre- 
cutul tragic al victimelor represiunilor politi- 
ce și conștiința noastră actuală. 

Complexul de la Mereni își propune a fi 
un centru naţional și regional de colaborare 
cu alte instituții de acest tip din tară, dar și 
cu muzee ale victimelor represiunilor politi- 
ce organizate pe teritoriile altor state, întru- 
cât soarta deportaților din alte tări este 
asemănătoare cu soarta deportaților basa- 
rabeni. O astfel de colaborare ar permite 
înțelegerea mai profundă a dementei ideo- 
logice care a distrus atâtea destine 
omenești. Totodată aceasta ar permite să 
înțelegem statutul de victimă permanentă a 
destinului, sentiment pe care majoritatea 


MEMORIA 


populatiei din Republica Moldova îl resimte 
şi astăzi. Astfel, înfricoșarea prin teroare 
şi-a atins „scopul”. Oamenii rămași în sate 
au fost fortati să cedeze propria avere în 
așa-zisele colhozuri și să accepte să mun- 
cească în acestea ca niște robi, fără a fi 
remunerati pentru munca istovitoare. 

Numeroasele analize științifice din ulti- 
mul timp, scrieri documentare și literare cu 
privire la crimele comuniste relatează 
adevăruri cutremurătoare despre condițiile 
inumane ale gulagului bolșevic, or aceste 
mărturii, prin maximă posibilitate vizuală, 
vor fi prezente în cadrul unui modul de 
proporții mari, în care vor fi „reînviate” în 
dimensiuni aproximativ reale aceste 
circumstanțe. Intregul GULAG reprezentat 
în cadrul muzeului va conține construcții 
specifice locului geografic de detenție, 
amplasate compact în caracteristicile locu- 
lui în care condamnaţii au fost siliti să 
trăiască și să muncească zeci de ani. 

De ce este important de redat în centrul 
țării un muzeu cu elemente ale GULAGULUI 
și dacă această inițiativă nu ar contraveni 
standardelor existente în domeniul muzee- 
lor, a fost cea mai mare provocare care a 
avut-o fondatorul Complexului. O altă între- 
bare care ar putea apărea a fost de ce a 
fost selectată localitatea Mereni și nu orica- 
re alta? Referitor la locaţie ar trebui să su- 
bliniem că localitatea Mereni, care se află 
la o distanță apropiată de capitala tării, a 
suferit, probabil, cel mai mult de pe urma 
deportărilor: nu există sătean care să nu 
aibă vreo rudă apropiată deportată în 
Siberia. Ce tine de locaţia nemijlocită a 
Complexului, care se află în centrul lo- 
calității, aceasta se află chiar pe locul unde 
erau amplasate o mulțime de case ale celor 
deportaţi, care ulterior au fost demolate 
pentru construcția unui centru sportiv. 


Referitor la a doua provocare, cu privire 
la reconstrucția unor locuri de detenție din 
Siberia, vom menţiona că situaţia actuală a 
democraţiei din Rusia ne duce la idea că 
vizitarea locurilor în care au fost deportați 
basarabenii devine o misiune imposibilă 
pentru cei interesaţi. Mai mult decât atât 
este un lucru cunoscut că în prezent ase- 
menea vestigii (piese ale GULAGULUI) 
devin din ce în ce mai puține, odată ce 
autorităţile Federaţiei Ruse decid închide- 
rea muzeelor de acest tip. 


Structura Complexului muzeal 

în aer liber (module reprezentative) 

Conceptul general prin care va fi 
desfășurată (expozițional) soarta istorică a 
victimelor represiunilor politice include 
câteva compartimente conceptuale esen- 
tiale, prezentări descriptive ale evenimen- 
telor tragice care evoluează informativ și 
reprezentativ în mai multe module, fiecare 
fiind parte componentă a conceptului 
modular tematic general. 

Pentru o înțelegere clară a evenimente- 
lor istorice, structura modulară a muzeului 
va dispune de anumite intervale meditative, 
în așa fel încât vizitatorul să poată face o 
legătură între conținuturile conceptuale ale 
fiecărui modul, iar la începutul 
vizionării fiecăruia dintre aces- 
tea va fi instalat câte un mic 
panou cu o informaţie istorică 
ce va permite o mai bună 
înțelegere a temei. Dimensiu- 
nea acestor intervale va depin- 
de de intensitatea și concentra- 
rea conceptuală ideatică a 
fiecărui modul. Astfel, structura 
muzeului va avea următoarele 
module: 


Modulul „Complexul sculptural” 

Amplasarea tematicii sculpturale în 
structura generală a conceptului muzeistic 
are nu doar o importanță simbolistică pen- 
tru vizitator, ci reprezintă și o introducere în 
tot cercul suferinței victimelor represiunilor 
politice. Astfel, conținutul filosofic al fiecărei 
sculpturi are o strânsă legătură cu etape 
foarte importante ale existenței și culturii 
omenești. „Familia” (denumirea primei 
sculpturi) reprezintă realismul unor trăiri 
autentice ale fiecăruia dintre noi și, în acest 
sens, sculptorul pune o primă „piatră de 
temelie” în impresia pe care și-o face vizita- 
torul muzeului. Familia este ceva de care 
ne leagă în mare parte amintiri frumoase și 
liniștite. 

„Despărţirea” este sculptura care vine 
să pună accent pe o tragedie produsă în 
cadrul unei familii. Această sculptură este o 
„deschidere” a deportărilor, o poartă spre 
un tragism ce se anunță a fi de o durată 
istorică reprezentativă pe întreg parcursul 
vizitării muzeului. 

În final, șirul se încheie cu sculptura pe 
care autorul a numit-o „Rugăciunea”. 
Realizată tot în piatră, sobră în expresia 
formelor de prezență tematică, ea stimulea- 


ză privitorul cu o percepție univocă a actului 
de rugăciune. Fără a oferi alte detalii prin 
forme sculpturale, artistul „inchide în sinea” 
figurativului, abia deslușit de privire ca chip 
uman, forța trăirii unui puternic sentiment 
interior, care poate fi înțeles ca o 
rugăciune, or lipsa înfățișării fizice 
„denominalizează” individualitatea actului 
de rugăciune, ridicându-l la nivel de 
rugăciune a mulțimii. Este evident să 
înțelegem că ruga sculptată în piatră este și 
o presimțire neliniștitoare prin „depersonali- 
zarea” ființei care se roagă, or la această 
ființă care se roagă nu găsim însemnele 
unei înfățișări clare umane. Totodată, 
mesajul artistic poate fi interpretat și ca o 
rugă a ultimei speranțe în presimţirea unui 
pericol sau dezastru inevitabil. 


Modulul „Gospodăria țărănească” 

După un început meditativ al complexu- 
lui ideatic sculptural, vizitatorul va continua 
să privească și să cunoască următorul 
modul, amplasat în continuarea prezentării 
evenimentelor istorice. Acesta reprezintă o 
gospodărie țărănească unde se află o casă 
(în dimensiuni reale), așa cum arăta înainte 
de deportare, în curtea căreia sunt ampla- 
sate toate instrumentele și uneltele care 
caracterizau preocupările gospodărești ale 
unei familii de țărani. Casa este compusă 
din antreu (tindă) și trei încăperi (casa 


mare, dormitor și bucătărie), la ieșire dispu- 
ne și de o terasă (prispă) îngustă cu patru 
stâlpi de suport, după care, de la intrarea în 
casă, scările coboară în curte (ogradă). 
Fiecare spațiu expozițional din interior 
prezintă — prin obiectele expuse — specificul 
și destinaţia tradiţională a respectivelor 
încăperi în viata familiei țărănești. Astfel, 
„casa mare”, destinată prin tradiţie păstrării 
lucrurilor prețioase, sărbătorilor, ceremonii- 
lor de familie, primirii oaspeţilor, este 
amenajată cu mobilă, toluri, păretare, 
căpătâie și șervete brodate, puse în diferite 
colțuri ale încăperii. O atenţie deosebită în 
crearea unui aspect istoric adecvat „casei 
mari” s-a acordat obiectelor de cult (icoane, 
cruci, cărți de rugăciuni), acestea fiind puse 
în locurile vizibile și înfrumusețate cu șerve- 
te brodate și flori de busuioc. Pe fondul 
unor covoare tradiționale moldovenești, 
tesute adesea de gospodinele casei, tot 
într-un loc vizibil a fost agătat portretul „din 
tinerețe” al gospodarilor casei, iar în alte 
locuri (pe ferestre), portretele copiilor. 


Modulul „Arestarea” 

Acesta va deschide o pagină istorică a 
începuturilor omorurilor, chinurilor și calva- 
rului basarabenilor, și împreună cu celelalte 
module va ajuta vizitatorul să retrăiască 
întreaga istorie a sorții victimelor represiu- 
nilor politice din întregul „lagăr socialist”. 
Expunerea narativă a ororilor comuniste în 
muzeu (de la primul modul până la ultimul) 
va fi conformă cu etapele genocidului fizic 
și ideologic promovate de bolșevici asupra 
cetățenilor diferitelor state. 


Modulul „Exterminarea prin 

foame și colectivizare” 

Această structură va prezenta, în paralel, 
prin intermediul a două sub-module, două 


crime dezastruoase (din cele multe) ale regi- 
mului comunist: foamea și colectivizarea. 
Pentru că populaţia rămasă nedeportată tre- 
buia să fie mistuită în flăcările foamei și ale 
muncii ca robi în colhozuri. Imaginea 
reprezentativă a foamei îi va apărea vizitato- 
rului într-o perspectivă vizuală comparativă. 
Panourile amplasate pe ambele părti ale tra- 
seului expozițional vor reprezenta „reali- 
zările” comuniste în „supra-împlinirea” pla- 
nului (pe partea stângă), și imagini tragice 
ale înfometaţilor și ale celor care au murit de 
foame (în dreapta). In vitrine special amena- 
jate vor fi incluse alimentele și materia primă 
alimentară (mulaje, machete) care erau 
raportate ca surplus de producţie, zise 
„supraplan”, iar în dreapta aceleași mulaje 
de „alimente” cu care își asigurau supravie- 
tuirea zecile de mii de oameni înfometați. 
Totodată, va fi găsită și modalitatea de a 
reprezenta și cazurile macabre de caniba- 
lism. Ca și în alte module, mijloacele 
adiționale (obiecte reale și butaforice, 
mulaje figurative) vor contribui la un tablou 
de maximă veridicitate a evenimentelor 
istorice ale perioadei. 


Modulul „Groapa de var” 

Deși toate modulele vor reprezenta 
soarta dramatică a poporului nostru și a 
altor popoare, acest modul este unul 
deosebit de tragic. Astfel, fiind situat la o 
distanță de 10 metri de ultimul modul, el 
reprezintă crimele sălbatice care au fost 
transformate într-un mod de viață de gândi- 
rea ideologizată a unor dementi pe care 
nu-i poți numi oameni. 

Instalarea unei gropi cu var care ar 
aminti de odioasele crime ale organelor 
sovietice, va fi realizată la dimensiuni redu- 
se (5x5 metri), comparativ cu cele reale, iar 
la o adâncime de un metru și jumătate vor 


fi modelate sculptural cadavre schilodite. 
Totodată, pe o porţiune din stânga marginii 
gropii vor fi amplasate panouri cu fotografii 
ale scenelor de împușcare și de deshuma- 
re a osemintelor celor uciși. 


Modulul „Vagonul marfar” 

Incărcați în marfare (vagoane pentru 
transportarea vitelor), basarabenii au fost 
obligați să apuce calea pribegiei. Numai la 
primul val de deportare din 12 spre 13 iunie 
1941 erau planificate pentru deportare 
32.423 de persoane. Aduși la gările ferovia- 
re, mamele, copii și bătrânii erau rupti de 
tatii și frații lor mai mari. Incărcaţi și presati 
în vagoane (câte 80-100 persoane), lăsaţi 
fără condițiile elementare de supraviețuire, 
au pornit spre Magadan, Colâma, Ircutsk, 
Norilsk, sau spre minele Donbasului ori 
pustiul stepelor Kazahstanului. Pe lungul 
drum al deportării, care a durat două-trei 
săptămâni, ca urmare a condițiilor inumane 
au murit, în primul rând, copiii și bătrânii, 
fiind afectaţi de foame, sete și boli. Zonele 
adiacente căilor ferate pe unde au trecut 
aceste marfare cu deportați și unde se 
opreau pentru scurt timp au fost împânzite 
cu corpurile (neînhumate) ale celor 
decedați. 


Modulul - Vagonul marfar 
(sursa foto pagina de Facebook a Muzeului) 

Vagonul în mărime naturală este insta- 
lat deja pe teritoriul complexului și va repre- 
zenta un simbol al chinurilor și morții 
deportaților pe lungul drum al pribegiei. In 
exterior și interior el va arăta starea 
sufocantă și disperată a copiilor, bătrânilor 
și femeilor, îngrămădiți toţi într-un spatiu 
foarte limitat. Inscripțiile pe ambele părţi ale 
vagonului îi prezentau pe deportați drept 
țărani care doresc să-și construiască o 
viață nouă, fugind de chiaburii români. 


Modulul „Turnul de pază” 

Instalarea unui turn de pază este o 
necesitate imperativă, iar acesta, în linii 
conceptuale mari, va reprezenta și turnul 
de veghe al criminalei ideologii comuniste. 
Situat în apropiere de „Vagonul marfar”, tur- 
nul va fi și un indiciu al faptului că ochiul 
treaz al „tătucului tuturor popoarelor” 
veghea prin impunerea muncii și torturii la 
construirea utopiei comuniste, a fericirii și a 
unui viitor luminos. Dar acest viitor „lumi- 
nos” a valorat viata oamenilor omorâți (fără 
urmăriri penale și dosare deschise cuiva 
pentru crimele săvârșite), și a celor cu des- 
tinele distruse. 


Modulul „Gulagul” 

In întreaga istorie a fărădelegilor comu- 
niste este greu să faci o deosebire prea 
mare între acțiunile și comportamentele 
mai bune sau mai rele ale călăilor ideolo- 
gici, deoarece, practic, toate acestea duc 
într-o singură direcţie: spre batjocura 
demnităţii spirituale și fizice a omului. 
Gulagul (Administraţia Generală a Lagăre- 
lor de Muncă Forţată) a reprezentat o oroa- 
re a civilizaţiei de proporţii nemaiîntâlnite în 
istoria tragediilor umane, or pe parcursul a 
zeci de ani, în acesta au fost osândiţi la 
munci silnice milioane de oameni de diferite 
naţionalităţi, iar mulţi dintre ei au rămas să 
zacă în lumea veșnicului îngheț. 

Prin acest modul se intenționează pre- 
zentarea expozițională a „locului de 
muncă”, a „locului de trai” și a locului „de 
pedeapsă” a victimelor represiunilor politi- 
ce. Totodată, vor fi prezentate instrumente- 
le de muncă și obiectele de utilitate 
personală. Urmează a fi amplasate trei bor- 
deie, numite în limba rusă „zemleancă” din 
cauza faptului că erau adânc săpate în 
pământ și nu erau de dimensiuni mari. In 
majoritatea cazurilor, familiile deportaților 
erau aduse pe un loc gol (nelocuibil) și 
lăsate să se chinuie în încercarea de a 
rămâne vii, neavând nici cele mai elemen- 
tare instrumente pentru a-și săpa un astfel 
de bordei, absolut necesar familiei, care 
adesea era destul de numeroasă. 

In continuare, vizitatorul va putea să 
vadă „barăcile” unde se întorceau, după fie- 
care zi de muncă silnică, deținuții politici. 
Fiind mai mari și mai „încăpătoare”, în 
aceste barăci vor putea fi văzute paturi de 
lemn amplasate pe trei etaje, intervalele 
dintre ele fiind de lățimea corpului ome- 
nesc. Pe fiecare pat vor fi așternuţi saci cu 
paie sau cu mușchi uscați, ori cu alte mate- 


riale moi. Tot în cadrul acestui modul vor fi 
reproduse aspectele geografice și climate- 
rice în mediul cărora deportații și deținuții 
politici erau siliți să facă munci insuportabi- 
le. Se vor sublinia diferențele climaterice 
între stepele kazahe și înghețurile veșnice 
siberiene, care condiționau și marcau diferit 
vitregia sorții tuturor celor deportați. 

Fiind cel mai desfășurat modul al com- 
plexului muzeistic (ca teren, amplasa- 
ment), acesta va cuprinde exponate - 
imitații butaforice ale „locurilor de muncă” 
a deținuților politici și deportaților, adică 
vor fi create imagini imitative ale minelor, 
ale terenurilor de defrișare a pădurilor, ale 
muncilor agricole. In acest cadru vor fi 
introduse panouri foto în care se vor 
reprezenta metodele NKVD-ului în 
„Slăvirea” muncii drept mijloc de corectare 
educativă a deținuților (prin citate leninist- 
staliniste). In paralel cu aceste panouri, la 
o distanță de 3-4 metri, alte panouri vor 
prezenta imagini dezolante ale adevăratei 
batjocuri fată de demnitatea umană, cum 
ar fi diferitele metode de pedepsire a 
deținuților: încarcerarea, înfometarea și 
tortura. 

instalate oblic, panourile vor fi ușor de 
privit de către vizitator. La fel, el va putea să 
asiste în interiorul tuturor exponatelor „arhi- 
tecturale”, inclusiv și în „minele de cărbuni, 
uraniu” unde în lumina obscură a unui feli- 
nar pentru mineri se va vedea instrumenta- 
rul de muncă al detinutilor, în sunetele lovi- 
turilor de ciocane (improvizate auditiv) sau 
ale vagonetelor pentru cărbuni. Efectul 
impresionant al muncii la tăiatul pădurilor 
nu va fi mai puțin memorabil, pentru că pre- 
zentarea acestei munci istovitoare va avea 
o prelungire spaţială panoramică, 
pictată, amplasată după construcțiile tri- 
dimensionale. 


Modulul „Refugiații” 

Dementa bolșevică a bulversat până în 
rădăcini (din cauza unei ficțiuni ideologice) 
esenta fizică și sufletească a milioanelor de 
oameni, nemaivorbind de moralitatea și 
spiritualitatea acestora. O impunătoare 
parte a omenirii a fost aruncată în pribegie 
(dacă nu a apucat să fie omorâtă, înfo- 
metată, arestată sau deportată). 

Incercând să evite un război cu sovieti- 
cii, guvernul României a cedat o parte din 
teritoriul său (28 iunie 1940). Astfel, în doar 
câteva zile, sute de mii de băștinași din 
Bucovina și Basarabia s-au refugiat în inte- 
riorul României, lăsându-și bunurile și 
casele ocupanților sovietici. Numărul celor 
care au fost nevoiţi să își părăsească 
gospodăriile și locurile de baștină înainte 
de declanșarea războiului și după încheie- 
rea acestuia, în anul 1945, a fost de aproa- 
pe 800.000 de bărbați, femei, copii și 
bătrâni. Dacă avem în vedere faptul că 
acești refugiați erau o parte din cele 
3.776.000 de localnici, vom înțelege dimen- 
siunile exodului fizic și intelectual din terito- 
riile ocupate de sovietici. Soarta familiilor 
despărțite din cauza refugierii grabnice a 
rămas să fie necunoscută zeci de ani din 
cauza „cortinei de fier” impuse. Ținându-se 
cont de specificul conceptual al muzeului, 
adică de reprezentarea evenimentelor isto- 
rice ale represiunilor politice în devastatoa- 
rea lor amploare, situația refugiaților din 
alte tări (Lituania, Letonia, Estonia, 
Polonia) se va regăsi prin intermediul docu- 
mentelor și a fotografiilor pe panourile din 
cadrul acestui modul, dar și în concepte 
demonstrative simbolice. 


Modulul „Revenirea (reîntoarcerea)” 


Moartea dictatorilor schimbă, de multe 
ori, parțial sau definitiv, atitudinea ideologi- 

că și socială a noilor cârmuitori fată de pro- 
priul popor, dar și fată de alte popoare. 
Astfel, moartea lui Stalin a făcut posibilă 
slăbirea „Janţurilor” criminale ale ideologiei 
omorului. După ani de represiuni, de 
deportări, ani în care a fost stoarsă „vlaga” 
fizică și sufletească a milioane de oameni 
nevinovați, acestora li s-a oferit posibilita- 
tea reîntoarcerii în localitățile unde au trăit 
până la deportare (marea majoritate a 
rămas, totuși, privată de acest drept). 
Reveniţi acasă, deportații nu și-au mai găsit 
averile și casele libere, totul fiind furat sau 
colectivizat. Condiţiile de viată erau ireme- 
diabil ostile, astfel încât mulţi dintre cei 
reveniti au fost nevoiţi să renunțe la gândul 
că ar mai putea trăi în localitatea de 
baștină. Aceste condiții discriminatorii ajun- 
geau să descurajeze însăși dorința de a 
trăi, aducându-i pe unii oameni la sinucideri 
și moarte prin foame, or alţii, eliberaţi din 
lagăre, nici măcar nu mai încercau să se 
întoarcă la baștină, rămânând să trăiască 
în apropierea locurilor de detenţie. Chiar şi 
astăzi, în diferite regiuni ale Siberiei și 
Kazahstanului, sunt localităţi în care locu- 
iesc (acum fiind bătrâni) basarabeni 
deportați după război. 

După moartea lui Stalin, vastul experi- 
ment asupra ființelor umane a avut ca și 
consecință un amestec forțat de 
naționalități, culturi și destine, care trebu- 
iau, după planurile bolșevice, să transforme 
în ritm alert oamenii într-un „nou” om sovie- 
tic — constructor al comunismului, unde s-ar 
lucra după putință și s-ar consuma după 
dorință. Dar și în acest context de „avânt 
bolșevic”, toți acei care purtau numele de 
„foști” continuau să fie persecutați și lipsiţi 
de posibilitatea de a se întreține pe sine și 
pe familiile lor prin muncă. lar existența 
unor alte drepturi pentru aceștia ținea de 

domeniul unor închipuiri irealizabile. Au tre- 
buit să treacă zeci de ani ca, pe la mijlocul 
anilor '90, unii deportați să facă demersuri 
pentru a-și cere putinul rămas sau recom- 
pense bănești pentru averile luate cu forța 
de criminalii comuniști. 

Vizitatorul muzeului va putea să 
urmărească până în zilele noastre verticali- 
tatea unei generaţii de luptători cu molima 
lașității, trădării și cu batjocora uitării, 
încuibată încă în mentalitatea contempo- 
raneităţii. Efortul regimului sovietic de a în- 
regimenta conștiința umană într-o aventură 
(pe cât de naivă, pe atât de ucigătoare) a 
suferit un eșec. Dar este important ca liber- 
tățile dobândite de generaţia actuală să fie 
persistente și să se cunoască adevăratul 
preț care a fost plătit de conaționalii noştri 
basarabeni, unii prin propria viață. Insă, din 
păcate, efortul oficialităților în a recunoaște 
şi susține memoria istorică a represiunilor 
lasă încă de dorit. 

In acest modul va fi prezentată și soarta 
celor care s-au reîntors din locurile de 
detenție, dar și deportare din alte tări 
(România, Ucraina, Polonia, țările baltice). 

Colaborările cu muzeele, dar și cu arhi- 
vele din aceste țări se vor desfășura în 
Centrul de evidență și arhivă, care va fi 
amplasat la intrarea pe teritoriul muzeului, 
dispunând de o sală pentru întruniri și 
conferințe. 

O importanță deosebită va avea și pre- 
zentarea situației demografice rezultată în 
urma deportărilor. Dacă cei reintorși la 
vatră din închisori, deportări și de pe câm- 
purile de luptă ale războiului erau puțini, nu 
același lucru se poate spune despre 
„puhoaiele” de ruși care au dat năvală 
(organizată), schimbând permanent și radi- 
cal componenţa etnică și culturală pe întreg 
teritoriul Basarabiei. 


În continuarea acestui modul va fi 
reprezentată și calea lungă și anevoioasă a 
reîntoarcerii poporului nostru la limbă, 
alfabet și credință. Apogeul acestei reveniri 
la adevărurile istorice a fost la sfârșitul ani- 
lor '80 - începutul anilor '90, când revolta 
populară a destrămat restricţiile și presiuni- 
le comuniste, obținându-se victorii desă- 
vârșite: alfabet, limbă și independență 
statală. Aceste evenimente, de o importanță 
vitală, vor fi, de asemenea, prezentate în 
cadrul acestui modul, beneficiind de un 
vast spectru vizual și auditiv. Nu va rămâne 
fără răspuns constatativ (în mediul expo- 
zițional) nici actualitatea relaţiilor societăţii 
cu guvernarea, aceasta din urmă fiind 
departe de a fi sensibilă fată de vitregiile 
istorice abătute asupra poporului nostru. 

In totalitatea sa, modulul 10 va aduce în 
atenția vizitatorilor multiplele evenimente 
istorice cu care cetățenii acestei tări s-au 
confruntat începând cu anii '40 până astăzi. 
Se va oferi, astfel, un cadru pentru înte- 
legerea schimbărilor sociale și de mentali- 
tate la majoritatea populației băștinașe, dar, 
totodată, și a unui conservatorism și a unei 
percepții stagnante din partea altora. 


Modulul „Represiunile comuniste 

în alte ţări” 

Constatăm cu regret că umanitatea nu 
s-a eliberat până în prezent de boala 
comunismului, iar groaznica moștenire a 
crimelor comise de ideile și faptele acestor 
criminali nu educă popoarele să opună 
rezistență. Ca atare, acest modul va pre- 
zenta istoria terorismului comunist în tările 
aşa-zisului „lagăr socialist”, dar și a unor 
epigoni din Africa, America și Asia, care 
până nu demult au intenţionat se exporte 
ideologii totalitare în alte state. 


Funcţionalitatea acestui modul va fi și 
mai amplă datorită expozițiilor tematice 
preconizate a fi aduse din alte tări — victime 
ale invaziei comuniste, or prin expoziţii prin 
intermediul cărora cetățeanul de rând va 
putea să cunoască mai bine amploarea 
perversiunii mentalități criminale a unei 
părți dictatoriale a omenirii. 

Colaborarea cu alte muzee ţine și de 
necesitatea de a cunoaște tehnici muzeale 
și modalități de expunere și asamblare 
estetică a materialului istoric. Experienţa 
multor muzee cu conținut asemănător din 
Ucraina, Rusia, România și din alte tări 
europene va fi o bună „carte de învăţare” 
pentru echipa proiectului, iar crearea unui 
Centru de studiu și a unei arhive va conso- 
lida păreri și viziuni binevenite în gestiona- 
rea ansamblului muzeal. 

Menţionăm că pe teritoriul muzeului se 
pot organiza întruniri ale istoricilor, tabere 
de creatie artistică (pictori, sculptori), întru- 
niri pentru creații tematico-istorice, toate 
acestea fiind un bun prilej pentru completa- 
rea spaţiului muzeal cu creaţii inedite. 

Ținându-se cont de faptul că prezența 
vizitatorilor nu s-a lăsat mult așteptată și că 
în viitorul apropiat ei vor fi și mai mulţi, fon- 
datorii și organizatorii au prevăzut în planul 
de edificare a muzeului crearea unor spații 
moderne pentru oaspeti și vizitatori. 

Cei interesaţi pot afla mai multe despre 
Complexul muzeal în aer liber în memoria 
victimelor represiunilor politice la 
http://deportee-mus.eu/index.html și 
https://www.facebook.com/deporteemu- 
seu/community/. 


' Comuna Mereni, r. Anenii Noi, se află la cca 
26 km de municipiul Chişinău, în direcţia Sud-Est 
(traseul Chișinău - Tighina). 

* Prezentul articol reprezintă un sumar al con- 
ceptului Complexului Muzeal elaborat de autori. 

MARIA TOACĂ 


Victoria Costinean. 
Din Valea Siretului, 
doinind jalea Bucovinei... 


E un nume drag și binecunoscut pe 
meleagurile noastre. Nu trebuie să caut 
epitete alese pentru a-i înfrumuseța imagi- 
nea. Născută la Igești, cu școala medie 
făcută la Crasna și o viată bogată pe 
tărâmul creaţiei la Ropcea, Victoria 
Costinean întruchipează însuși duhul 
național al românilor de pe Valea Siretului. 
Asimilând tot ce au păstrat mai valoros din 
străbuni oamenii acestui meleag, ea este 
unică prin cântec, voce, port, mesajul trans- 
mis ascultătorilor. La început de nou mile- 
niu, în anul 2000, când încă nu purta pres- 
tigiosul titlu de Lucrător Emerit al Culturii 
din Ucraina și cel de cetățean de onoare al 
comunei Ropcea, nici ansamblul ei de copii 
„IZvoraș” nu se numea „Colectiv artistic 
model”, și-a lansat caseta audio „Di dor 
mult îi greu pomântu”, cu cântece izvorâte 
din suferințele neamului. Atunci, ca și 
astăzi, era așteptată și iubită de public, mai 
ales datorită cântecelor pătrunse de memo- 
ria trecutului traumatizant al neamului 
românesc din nordul Bucovinei. S-au scurs 
două decenii rotunde de la acea lansare, 
dar și acum putem spune că, în Bucovina, 
dintre mulți oameni de talent cu voci incom- 
parabile care cântă bucuriile și frumuseţile 
acestui pământ, încă nimeni până la 
Victoria Costinean nu ne-a cântat atât de 
pătrunzător durerile. Până la ea, și după 

ea, nimeni n-a dat glas mai răscolitor desti- 
nului românilor înstrăinati, îngemănarea 
talentului cu integritatea spirituală ridicând- 
o pe verticala de cântăreată a martirajului 
Bucovinei. 

Fiind fiica unei românce trecute prin cal- 
varul exilului în Kazahstan și sotie a unui 
bărbat născut de o mamă deportată în 
Siberia, însuși destinul a ales-o să ne 
reprezinte sincer și mai profund decât orici- 
ne dorurile și aspiraţiile, să poarte prin lume 
jalea celor înstrăinaţi! Fire luptătoare, 
căreia nu-i lipsesc curajul și tenacitatea, de 
cântă în față ori nu se vede printre copiii din 
ansamblul „Izvoraș”, pe care-l conduce de 
mai bine de trei decenii, Victoria Costinean 
rămâne aceeași prezență vie în viața 
spirituală a românilor noștri. Dorul și vocea-i 
vibrând mioritic își iau izvorul din durerile 
celor două mame - Reghina Vlad-Sabie din 
Igești, care i-a dat viață, și cea mai bună 
soacră din lume, Măriuța Costinean din 
Ropcea. 


Răvășiri prin amarul Reginei 

Alta ar fi fost soarta mamei sale dacă nu 
era acea neagră zi de 28 iunie 1940. Făcea 
parte din marea familie Vlad-Sabie, 
înstărită, cu autoritate la Igești. Erau de tot 
vreo 18 frați și surori — copii întorlocati de la 
bunicul Toderică al lui Tucă, căruia îi murise 


Victoria Costinean 


prima soție, și ai bunicii, rămasă văduvă 
după Primul Război Mondial. Au mai avut 
împreună cinci copii, toți deportaţi în 
Kazahstan împreună cu părinţii. Printre ei 
se afla și mama Victoriei, în vârstă de 14 
ani, Reghina sau Regina, cum i se spunea 
în sat. 

Deși era cea mai mică, i s-au încrustat 
în memorie momentele de groază ale 
deportării. Șapte suflete au fost condamna- 
te la chinuri de moarte în Kazahstan numai 
pentru că trăiau într-o casă mai arătoasă. 
Victoria spune că încă din leagăn a auzit de 
tragedia mamei și bunicilor. Mama își ador- 
mea copiii cu bocete după părinții morti 
acolo. l-a jelit până în ceasul morţii (în 2018 
și-a dat sufletul Domnului, la vârsta de 91 
de ani). Se simtea vinovată că nu știe de 
mormintele lor și dacă au avut vreodată 
cruce la căpătâi. Când au murit de foame, 
era iarnă cu troiene, pământul — înghețat. 
Câteva nopți fetița a dormit pe lavită, lângă 
trupul rece, neînsuflețit al mamei, apoi, 
sleită de puteri, a îngropat-o cum a putut în 


zăpadă, sperând că o va înmormânta 
creștinește în primăvară... 

Despre tată povestea o istorie și mai 
sumbră. Când și-a dat sufletul, a găsit sub 
perna lui ascunsă o bucăţică de carne de 
câine. Pentru un bărbat gospodar și mân- 
dru, cum a fost el în satul natal, era o mare 
rușine și umilință să mănânce carne de 
câine, de aceea, probabil, își amăgea foa- 
mea pe ascuns. 

In copilărie, Victoria nu înțelegea plân- 
sul mamei după „tătuca și mămuca”, nici 
pomenile ce le făcea lângă o cruce „a 
nimănui”. Ca și alți copii de seama ei, 
instruiți în spirit leninist, nu-și imagina că 
puterea sovietică putea să-și bată joc de 
oameni, i se părea că mama sa ascunde 
ceva, că nu spune totul până la capăt, iar 
bunelul a fost, totuși, vinovat. „Vina” lui era 
că vorbea deschis despre Patria scumpă, 
România. Imediat după ocuparea de către 
sovietici, sătenii au fost adunaţi la școală și 
întrebaţi, provocator, cine vrea să plece în 
România. Toderică a răspuns că vrea, asta, 
probabil, fiind una din cauzele deportării 
familiei. De fapt, nici nu se gândea să 
plece. Când un fecior mai mare i-a propus 
să-l treacă granița, el a refuzat categoric, 
spunând că n-a făcut nimănui niciun rău ca 
să-și lase casa și să fugă. „Aici m-am 
născut, aici vreau să mor”, o ținea morțiș. 
Mai ales că în acel an terminase 
construcția unei case mari, frumoase, din 
lemn, și visa la un trai fericit. 

Totul s-a risipit în zorii unei dimineți de 
sâmbătă, din preajma Duminicii Mari. A 
rămas aluatul frământat pentru pâinea și 
mălaiul de sărbătoare. Cei care l-au scos 
din casa nouă, degrabă au desfăcut-o pen- 
tru construcția unei cazărmi. 

Victoria evită să vorbească despre ave- 
rea furată de oameni ai locului. Mamă-sa 

păstra tăcerea, cu toate că îi știa pe nume 
pe toți care s-au lăcomit la bunurile lor. N-a 
vrut să facă ură între tinerii care creșteau 
nevinovați de păcatele părinţilor. Copiii ei 
se jucau și umblau la școală cu nepoti de-ai 
celor care au scos-o din casă. După câte a 
îndurat, niciodată n-a spus că oamenii sunt 
răi, dimpotrivă, nu înceta să le insufle puilor 
ei: „Dragii mamei, toți oamenii sunt buni”. 
Incredibil e că și-a păstrat această credință, 
după ce a suportat cu vârf și îndesat 
răutatea unor neoameni. Cu toate că era 
încă un copil, muncea alături cu cei mari. 
Odată, fiind bolnavă de friguri, zăcea tre- 
murând din tot corpul la soare. A venit bri- 
gadierul și a lovit-o cu piciorul, strigând să 
se ridice și să meargă la lucru. 

Părinții i-au murit la doi ani după depor- 
tare. Când s-a terminat războiul, împreună 
cu sora mai mare, Teofila, au hotărât să se 
întoarcă acasă. Incă nu aveau ordin de eli- 
berare. Femeia la care trăiau în gazdă le-a 
dat bani de drum și ceva mâncare. Pe timp 
de iarnă, fetele s-au pornit la drum, încăl- 
tate, pe picioarele goale, în niște galoși 
rupti. Când au ajuns în gara din Cernăuţi, 
au observat că soldaţii îi vânează pe cei ce 
coboară din tren. Doi ofițeri ruși au prins-o 
pe Reghina. Au sărit câţiva bărbaţi străini, 
salvând-o din mâinile violatorilor. In jur 
oamenii cădeau morți din cauza foametei, 
iar militarii se distrau. Scăpând din gheare- 
le lor, surorile au ajuns pe jos la Igești. 
Reghina s-a adăpostit la o rudă, unde prin 
muncă istovitoare își câștiga fărâma de 
pâine, doar cât să nu moară de foame. 
Mulgea vitele, ducea laptele la Crasna, dar 
mânca cir cu apă chioară. 

Crescând cu povești atât de triste, 
Victoria a jurat tacit că nu va lăsa să fie 
date uitării chinurile mamei, ale altor martiri 
ai pământului nostru, îngreunat de 

suferință. l-a auzit și Dumnezeu jurământul, 
înzestrând-o cu talent și voce răscolitoare 
pentru răzbunarea durerilor mamei sale. 
Or, după cum povestește, i se pare că 
nimeni n-a suferit cât mama sa: „Inteleg că 
multi își vor regăsi ființe dragi în evocările 
mele, de parcă soarta ne-a fost scrisă în 
aceeași zodie a sacrificărilor. Fiecare 
trăiește cu propriile amintiri. Pe mama, din 
tinerețe, numai cu fața scăldată în lacrimi o 
tin minte. Cred că avea răni la pleoape de 
atâta plâns. Ca să ne crească, a muncit zi 
şi noapte în câmp la colhoz, în pădure 
strângea tot ce se putea strânge, creștea 
animale, ținea oi, ducea la Crasna lapte de 
vânzare. Niciodată n-am văzut-o într-o 
haină nouă, n-am văzut să-și pună ceva 
mâncare în traistă când pleca în câmp. 
Lăsa tot ce era în casă pentru gurile noas- 
tre. Rămasă singură cu cinci copii mici 
după ce ne-a părăsit tata, n-am văzut nici- 
când vreun bărbat lângă ea. Avea numai 36 
de ani atunci și a fost cerută de câteva ori 
de nevastă. N-a dat motiv de vorbe rele, și-a 
păstrat demnitatea de fiică de gospodar. 
Mama spunea că nu-i trebuie „scin (spin) 
între copcii”. 

Işi creștea anevoios cei cinci copii, 
îmbrăca aceleași haine decolorate de atâta 
spălat, umbla cu tălpile crăpate și mâinile 
butucănoase de prea multă muncă, dar 
purta cu demnitate numele Regina, fericită 
de a-și ridica singură o casă nouă, așa cum 
rândunica trudește, cărând lutul în cioc, să-și 
lipească cuibul. In cuibul ei, udat cu lacrimi și 
sudoare, Regina le spunea copiilor că lumea 
e bună, găsind bănuţi să le cumpere un apa- 
rat de radio, din care răsunau cântece româ- 
nești, foarte populare în acele timpuri, ca 
„Tudorița nenei”, „Mai vino seara pe la noi”... 

Starea materială a familiei era atât de 
grea, încât numai Victoria a reușit să se 


desprindă din mediul țărănesc, urmând 
drumul școlilor (de la Liceul de Arte până la 
Facultatea de Istorie), și numai ea a dat 
aripi de cântec durerilor mamei, devenind 
cunoscută departe de baștină... Surorile 
mai mari, Aurica și Maria, s-au măritat 
foarte tinere, au familii frumoase, sunt bune 
gospodine la casele lor. Și fratii (Gheorghe, 
care trăiește la Ciudei, și mezinul, Vasile, 
rămas la Igești) sunt oameni de treabă, 
demni de rădăcinile mamei lor. 


Dulce mamă, soacra de la Ropcea 

In clipele cele mai grele i-a insuflat dra- 
gostea de viaţă o ființă cu totul deosebită — 
dulcea mamă de la Ropcea, Maria, 
(Măriuţa lui Aurel Costinean), soacra cu trei 
nurori, dar antipodul absolut al celei din 
povestea lui Creangă. Victoria era nora mij- 
locie. Din amintirile ei se conturează chipul 
cu totul ieșit din comun al unei soacre blân- 
de, înțelepte, inteligente, muncitoare, care 
împărțea în trei părți egale ultima-i 
bucăţică, dăruind copiilor tot ce avea bun în 
casă și la inimă. 

Căsătoria Victoriei cu Ştefan Costinean, 
profesor de limba română, dar mai cu 
seamă traiul în casa părinţilor lui, de la 
Ropcea, i-a schimbat radical viata. Aici a 
început să culeagă și să înregistreze fol- 
clor, cântece vechi, a îmbrăcat cel mai fru- 
mos costum popular pe care l-a purtat 
vreodată. Socrii, care mai aveau o noră în 
casă, au îndrăgit-o de la prima vedere. 
Degrabă le-a adus mireasă și mezinul 
Leon. Au trăit toți în aceeași curte până 
când Ștefan și Victoria au primit un aparta- 
ment în clădirea pentru tinerii specialiști. 
Câtă înțelepciune trebuia să manifeste soa- 
cra ca să-i împace pe toţi! Le-a împărțit 
nurorilor câte o bucăţică de grădină, să-și 
crească zarzavaturi, dar mâncau cu toții la 


o masă comună, din cele gătite de „moșica 
noastră”, cum o numeau nepoțeii — o 
gospodină fără asemănare. In tinerețe 
învățase câțiva ani la Cernăuţi, la o școală 
de culinari. Se pricepea mai ales la copturi. 
După moartea prea timpurie a lui Ștefan, 
soacra o ruga pe Victoria să nu plângă. Ca 
mamă, suferea poate mai mult, dar încerca 
să-și readucă nora la viață cu cuvintele: 
„Adă-ţi aminte, Victoria, și de ce a fost mai 
puțin bun între voi”. 

Ştia ce e necazul, suferintele din 
tinerețe au înăsprit-o, i-au dat înțelepciune, 
dar n-au înrăit-o. A făcut parte dintr-o fami- 
lie bună. Tatăl ei, Leon Lunguleac, în 
perioada interbelică a fost primar la 
Ropcea. Cunoștea limbi străine. Legenda 
familiei spune că prin anii 1925-1926, când 
la Storojineț s-a oprit Mussolini, el i-a servit 
ca translator. Era destul de înstărit, deținea 
o casă în Storojineț, care e în stare bună 
până acum. Un unchi de-al Măriuţei, lon 
Lunguleac, a fost profesor la Universitatea 
din Cernăuţi, șef al Catedrei de Drept. Anul 
1940 i-a tăiat în două familia: tatăl cu doi fii 
au reușit să treacă frontiera în România, iar 
ea cu mamă-sa și sora mai mică, Leontina, 
au fost prinse la graniță. A urmat arestul, 
escortarea și încarcerarea, ca detinuti poli- 
tici, într-o închisoare din Sverdlovsk. 
Fetitele au fost despărțite de mamă, cea 
mai mică fiind dată la orfelinat. 

Victoriei îi pare rău că nu s-a interesat 
mai amănunțit despre această perioadă a 
vieții mamei de la Ropcea. Ştie doar că a 
stat în lagăr cu rude de-ale lui Troțki, cu 
soții de generali, intelectuali de elită. Și 
mama, și soacra Victoriei și-au lăsat cele 
mai scumpe ființe în pământ străin. 
Cântecele ei sunt pătrunse și de durerea 
soacrei, care a trăit cu inima arsă, neștiind 
unde și cum i-a murit mama, Paraschiva. 

După ce a fost despărțită de mamă, din 
Sverdlovsk a fost mutată în Kazahstan. 
Când a primit învoire să se întoarcă acasă, 
a căutat-o pe sora sa. Au venit împreună la 
baștină, găsind cuibul părintesc devastat. 
Leontina a învățat meseria de contabilă, 
începuse să lucreze... Sora mai mare era 
tare mândră de ea, însă a înmormântat-o la 
vârsta de numai 18 ani. Salvată din exil, 
Leontina s-a stins fulgerător acasă, atacată 
de meningită. A fost o adevărată tragedie 
pentru supraviețuitoarea exilului să-și 
piardă unica ființă apropiată. 

In anul 1948, tatăl, care trăia pe lângă 
lași, i-a trimis pe cineva s-o treacă clandes- 
tin în România. Era chiar în ziua nuntii ei, 
dar nu căsătoria a oprit-o. N-a mai vrut să- 
şi încerce destinul, suferise destul pentru 
refugiul părintelui. Și mai târziu, când și-a 
vizitat tatăl, fiind deja mamă a trei băieţi, a 
refuzat propunerea lui de a începe demer- 
surile pentru reîntregirea familiei. 

S-a necăjit să-și refacă gospodăria, să- 
și ridice căsuţa (la început una mică, apoi 
alta mai mare) pe locul bunăstării de 
odinioară. Deși s-a zbătut ca toți cei trei fii 
să dobândească studii superioare, i-a oprit 
lângă ea, fericită să-i vadă cum se pornesc 
dimineaţa la serviciu alături de nevestele 
lor și cum se întorc seara împreună acasă. 

Era o femeie pricepută la orice lucru, 
Victoria se sfătuia la orice pas cu ea, invo- 
cându-i și acum povețele: „Ne-a dat teren 
de casă pe lotul deținut odinioară de bunica 
ei, ne-a spus că acolo trebuie să ne înte- 
meiem gospodăria și așa am făcut. De 
Paști, încondeia ouă (picurate cu ceară) 
pentru tot cătunul Dumbrava, gătea 
mâncăruri alese. Creștea animale, tinea 
vacă, muncea în câmp, avea grijă de nepoti 
și încă își croia timp de odihnă, pentru cititul 
cărţilor și ziarelor. De la ea am învăţat să 

stau la masă de trei ori pe zi, servind mân- 
care caldă”. „Decât orășeancă flămândă, 
mai bine țărancă sătulă”, era deviza mamei 
de la Ropcea. „Lăsa tot lucru când intram la 
ea, niciodată nu-mi vorbea stând cu spatele 
la mine sau făcând ceva”. La laude, însă, 
era zgârcită. Citea ce se publica despre 
ansamblul „Izvoraş”, urmărea emisiuni la 
televizor despre vestita ei noră, dar îi spu- 
nea doar atât: „Ai cântat, te-am auzit...” 
trădându-și, totuși, în voce mândria. l-a 
dăruit cea mai frumoasă cămașă și o 
cătrință extraordinară, câteva basmale 
înflorate, pieptărașul. Cât a stat la închisoa- 
re, a cusut și a brodat pentru supraveghe- 
toarele de acolo. Acasă — numai pentru 
Victoria și nepoți. Niciodată n-a refuzat să 
stea cu copiii, când trebuia să plece cu 
Ștefan la spectacole în România. O îndru- 
ma la care femei să se ducă să înregistreze 
cântece vechi. 

Când tânăra familie s-a mutat la aparta- 
ment, le aducea zilnic lapte, smântână, 
brânză, copturi. Nu-i intra bucăţica în gură, 
dacă nu împărțea cu ei. După moartea lui 
Ștefan, Victoria și-a ridicat casa cu ajutorul 
socrilor. Tatăl-socru o dezmierda cu „rându- 
nica moșului”. Era un regalist înfocat. De 
fiecare dată când copiii se întorceau din 
România, se interesa dacă nu l-au văzut pe 
regele Mihai. Până în ultima zi a sa a spe- 
rat, sărmanul, că va veni regele și le va face 
dreptate românilor de pe Valea Siretului. 


Cântece de dor și înstrăinare, 

sfințite de lacrimile dezrădăcinaţilor 

„Bucovină ce-ai pățit, / Cine-n două te- 
a-mpărțit?!” — este un cântec al Victoriei 
Costinean, care ne reprezintă destinul. Nu 
sunt numai ale ei, sfâșietoarele cântece de 
dor și înstrăinare. Le-a auzit mai întâi în 
natalul Igești... Le știe chiar din leagăn, de 


la mama Reghina, care-și adormea 
copilașii cu tânguioase cântări aduse din 


pustiul Kazahstanului, unde a fost 
deportată împreună cu întreaga familie. 
Mai târziu, când și-a luat zborul din cuibul 
matern, i-au pătruns în suflet de la 
„Moșica”, cum o numeau cu duioșie 
nepoțeii pe Maria Costinean (trecută și ea 
prin calvarul închisorilor staliniste) — cea 
care avea să-i devină mamă bună după 
strămutarea la Ropcea prin căsnicia cu 
regretatul profesor de română Ştefan 
Costinean. 

Cântecele Victoriei Costinean sunt și 
ale noastre, ale tuturor supraviețuitorilor 
politicii de exterminare a românilor din nor- 
dul Bucovinei, Ținutul Herţei şi partea 
Basarabiei care aveau să devină regiunea 
Cernăuţi. Sunt cântece-bocet, cântece- 
blestem - despre despărțirea copiilor de 
părinți, a surorilor de frati, despre destine 
ruinate și gospodării devastate, despre cai 
şi boi morti de foame și de sete „Că cel ce 
i-a adăpat, în Siberia-i împușcat”. 

Victoria s-a apropiat de aceste vii și 
dureroase documente ale suferințelor 
conaţionalilor cu înțelegerea sufletească 
altoită în propria familie, dar și ca un com- 
petent specialist în muzică, etno-folclor, 
având pe deasupra Facultatea de Istorie, 
experiența de predare a istoriei în şcoală, 


teza de doctorat susținută la București. A 
început să culeagă folclorul deportaților, 
încurajată de soțul Ștefan, în timpuri când 
oamenii încă se temeau să-și deschidă 
sufletul, să spună adevăruri. Acolo unde se 
așternea tăcerea de piatră a informatorilor, 
Ștefan intervenea cu intuiţia-i lirică, 
păstrând emotia exprimării şi profunzimea 
elegiilor auzite de la săteni. Victoria le-a 
legănat în tânguitoare melodii, sfințite de 
lacrimile dezrădăcinaţilor, le-a dat glasul 
tragic al mamelor care-și plângeau copiii 
morți de foame. Acum, aproape că nu 
deosebește pe cele culese de cele compu- 
se de Ștefan, căci nu cântă pur și simplu ce 
a auzit de la alţii sau numai ce a cules de la 
purtătorii tezaurului folcloric. Inregistrând 
cântece despre calvarul românilor din 
perioada postbelică, pe unele le-a redat 
publicului în veșmânt poetic și melodic 
autentic, adică așa cum le-a luat de la 
izvoare, iar pe altele, în tandem cu soţul ei, 
Ștefan Costinean, le-a adaptat, le-a prelu- 
crat. De fapt, pe toate le-a trecut prin inimă, 
amplificându-le nuanțele emotive, 
plasându-le temeinic în ierarhia valorilor. 
Nu o dată am rememorat împreună 
istoria apariției uneia dintre cele mai 
cutremurătoare piese din colecţia cântece- 
lor ei de înstrăinare. E vorba despre bine- 
cunoscuta „Bucovină, ce-ai păţit”. Istoria 
acesteia începe din 1991, când a fost 
invitată la Chișinău la o manifestare come- 
morativă, prilejuită de împlinirea a 50 de ani 
de la începutul deportărilor staliniste. 
Ansamblul ei „Izvoraș”, înființat în 1981, era 
deja cunoscut în România și Republica 
Moldova. Deși au crescut cu amintirile 
amare ale mamelor trecute prin infernul 
exilului, soților Costinean nu le-a fost ușor 
să cuprindă într-un cântec întreaga trage- 
die a evenimentelor din 1941. Până atunci 

adunaseră multe cântece, însă simțeau că 
nu-i ceea ce vor ei să exprime. Atunci 
Ștefan a hotărât să scrie singur versurile. 
„Bucovină, ce-ai pățit' a apărut dintr-o 
răsuflare: „Bucovină ce-ai păţit, / Cine-n 
două te-a-mpărțit?! / M-a împărțit un Irod / 
Și mi-a spus de Sud și Nord. // Bucovină, 
floare aleasă, / Cheamă-ţi gospodarii- 
acasă / Din miazăzi și apus, / Unde 
dușmanii i-au dus. // Primește-i la sânul tău 
/ Din mila lui Dumnezeu / Şi mai fă un 
parastas / Pentru-acei care-au rămas / Prin 
pustiuri împărțiți / Fără cruci și nebociţi. // 
Dușmanii s-au sfătuit / Și pe mulţi i-au nimi- 
cit / Am fost mulţi, sântem puţini, / Dar sân- 
tem aici stăpâni”. Premiera a avut loc în 
Palatul Naţional din Chișinău, unde Victoria 
a evoluat cu grupul de copii „Izvoraș”. 

In luna septembrie a aceluiași an, regi- 
zorul Vlad Druc a turnat pelicula 
„Frontiere”, unde răsună acest cântec inter- 
pretat de Victoria împreună cu ansamblul 
„IZvoraș”. 

In 1993, la aniversarea a 75-a a Marii 
Uniri, a fost invitată cu „Izvorașul” într-un 
turneu de la Suceava până la Brașov, cu un 
program de cântece ale deportaților. După 
manifestarea de la Chișinău a cântat despre 
soarta Bucovinei la Congresul refugiaților, 
desfășurat la lași, la diverse simpozioane, 
la Zilele Bucovinei, întruniri ale românilor de 
pretutindeni. L-a înregistrat și la Institutul de 
Etnografie și Folclor al Academiei Române. 
Copiii de la Ropcea, mesageri ai durerilor 
unui neam înstrăinat, uniți de profesoara lor 
de istorie în ansamblul „Izvoraș”, au fost 
auziti la Putna, Cluj-Napoca, Alba lulia, 
Timișoara şi multe alte orașe din Patria lor 
istorică. 

De la Ștefan, Victoria mai are un cântec 
foarte scump, cu care iese în fata 
conaționalilor în momentele de reculegere 

pentru martirii neamului, scris ca și 
„Bucovină ce-ai pătit” pe unda cântecelor 
auzite de la mama sa și a celor culese de la 
alti supraviețuitori ai infernului deportărilor: 
„Doamne, dac-a fi vreodată / Să venim la 
judecată, / Să ne mai ierti din păcate / Că 
le-am ispășit pe toate. // Noi nu purtăm 
nicio vină / Că ne-ai dat o Bucovină / Ce are 
ape şi munti / Şi le-a plăcut la mai mulţi. / 
Și-apoi dacă le-a plăcut, / Mulţi stăpâni au 
apărut, / Ce-au venit și-au tot venit / Şi-n 
două ne-au împărțit, / Că de la Ștefan 
încoace / Nu ne-au mai lăsat în pace. / Am 
pierdut tot ce ne-ai dat / Numai graiul ne- 
am păstrat, / Dacă și limba le-om da, / 
Doamne, cum ne-om mai ruga, / Că cel ce 
ne ocrotește, / Ştie numai românește”. 

Cântecele Victoriei sunt asemenea 
oamenilor, asemenea locurilor marcate de 
suferințele generaţiilor de până la noi, dar 
și de pașii unor personalități de mare valoa- 
re. Interpreta visează să le adune pe un 
disc, având nevoie de susţinere pentru a-și 
vedea împlinită răscolitoarea-i dorință. Ar fi 
mare păcat să se piardă, să se uite acest 
tezaur al durerilor, și mai mare fiindu-i 
regretul că n-a reușit să le adune pe toate, 
căci n-a mai rămas nimeni în viaţă din cei 
care le purtau adânc în inimă. 

S-au păstrat doar cele pe care a reușit 
să le înregistreze pe caseta „Di dor mult îi 
greu pomântu”, lansată cu două decenii în 
urmă și, desigur, prea perimată ca să mai 
poată fi ascultată în timpul de fată. E mare 
păcat să fie date uitării aceste cântece de 
dor și înstrăinare — bocetul destinului buco- 
vinean. Ele sunt nu doar doinirea durerilor, 
ci înainte de toate mărturisiri ale dragostei 
de Țară, atât de mare încât părinții își 
îndemnau copiii să evadeze departe peste 
Carpaţi, ca în cântecul „La nucul dintre 
hotară”: „La nucul dintre hotară / S-au 


strâns cucii dintr-o țară / Şi cântă de se 
omoară. / lar mai jos pe-o rămurea / Cântă 
și o turturea / Tristă ca inima mea, / 
Ascunsă prin ciritei / Ea spunea puilor săi: 
/- Zburaţi, puilor, aiurea / Că ne-au împărțit 
pădurea, / Ne-au pus gard de sârmă groasă 
/ Și ne-au lăsat fără casă. / Zburaţi, pui, 
peste Carpaţi / Până-ţi ajunge la frați. / Aș 
zbura și eu cu voi, / Dar aripile mi-s moi / Și 
penele mi-s rănite / Și puterile slăbite. / Voi 
zburati, dar eu v-aștept / Aicea, lângă Siret!”. 

Necazurile oamenilor se răsfrângeau 
asupra animalelor, plângea cerul și 
pământul de jalea lor: „Patru boi cu lanțu-n 
coarne / Într-un codru mor de foame, / N-au 
nici apă și nici fân / C-au rămas fără 
stăpân. / Mor de dorul fânului / Și mila 
stăpânului. / Mor de foame și de sete / N-o 
avut cin-să-i adepe, / Că cel ce i-a adăpat / 
In Siberia-i împușcat”. 

In pofida firii mioritice a românului, din 
prea mult amar au izvorât cântece-blestem 
care răsună mai curând ca o rugăciune 
pentru izbăvirea de suferințe: „Cucule cu 
pene multe, / De ce cânți numai la munte? 
/ Cântă şi-n grădina mea / Să văd cui va 
rămânea. / De-a rămânea la surori / Să 
crească-n grădină flori, / De a rămânea la 
frati / Să crească-n ogradă brazi, / De-a 
rămânea la străini / Să crească-n ogradă 
spini, / De-a rămânea la moscali / Să 
crească-n ogradă scai”; „Cucule, pasăre 
mândră, / Sui-te la cer și cântă, / Dar pe 
cine am mânie, / Blastămă-l străin să fie. / 
Blastămă-l din al meu nume / Să fie străin 
pe lume, / Că nu-i trebe alt-ocară / Ca străin 
și fără țară”. (informator Rebeca Bobiștean) 

Mai dureroase decât toate sunt cânte- 
cele despărțirii copiilor de părinți, în care 
mama își plânge dorul de fii înstrăinați. In 
nordul Bucovinei, mai ales în localitățile 
tăiate în două de noul hotar și în suburbiile 


românești ale Cernăuţiului, foarte multe 
familii au trecut prin drama despărțirii. Imi 
povesteau mai mulți români de la Roșa că 
familiile, aidoma Bucovinei, li s-au rupt în 
două — cei mici cu bunicii, cu părinții, au 
rămas acasă să-și apere gospodăriile, iar 
cei mari — câte doi-trei copii, au fost lăsaţi 
să plece, să-și înfrunte destinul, întocmai 
ca în cântecul: „Dimineaţa când mă scol / 
les afară la ușcior / Și mă uit în sat cu dor, 
/ Cum merg taţii la feciori / Şi soacrele la 
nurori / D-a mea mamă nu mai vine / Parcă 
nu e dor de mine, / Să-ţi fi fost, mamă, 
argată / Tot veneai la mine-odată. / — Eu aș 
veni, fata mamei, / Dar granita-mi stă în cale, 
/ Multe sârme ruginite / Și de oameni răi 
păzite, / Oameni răi care-au venit / Şi-n două 
ne-au împărțit. / Dar, tu, fată, nu boci / Că eu 
la tine-oi veni, / Numai tu să-mi faci chema- 
re, / Să le spui că ti-i dor tare / De mama ce 
te-a născut / Și demult nu te-a văzut”. 

In fața neputinței lor, oamenii trăitori din 
mila pământului, neavând alt scut ocrotitor, 
cheamă în ajutor, ca în miturile străbune, 
forțele naturii: „Zise luna către soare / Că 
vine Siretul mare. / — De-ar veni, soarele 
spune / Să văd cum se-nec străinii. / Apa 
tulbure să vie / veneticii toți să-i mâie, / Să 
rămâie numai frații, / Să încunjure Carpaţii. 
// Vino, Siret, tulbure! / Și rupe gardul de 
fier. / Sirețel vino și tu / Și îneacă tot amu! / 
De-a da Domnul și-așa-a fi / Tare bine-am 
mai trăi”. 

Având asemenea tezaur în zestrea 
neamului, nu ne părăsește credința că vom 
trăi, vom dăinui, cu osândă și izbândă, 
până va auzi Dumnezeu și acest cântec 
sfințit de lacrimile dezrădăcinaţilor. 

IN BARAGAN 


Cornelia Fiat s-a născut 

în 01.01.1947, în Ciacova, 
județul Timiș. Intre 1951-1955 
a fost deportată împreună cu 
familia în Bărăgan 

(la Mărculeștii Noi, ulterior 
Viișoara). 

De profesie contabil. 

Este membră a Asociaţiei 
Foștilor Deportaţi în 

Bărăgan și vicepreședinte din 
februarie 1990. 


Fiecare adult avea aplicat pe actul 
de identitate o stampila cu D. O. - 
domiciliu obligatoriu 


CORNELIA FIAT 


Deportarea în Bărăgan 
- 18 iunie 1951 


În data de 18 iunie 2021 se împlinesc 70 de ani de la 
deportarea în Bărăgan, operaţiune de inspiraţie stalinistă, 
așa cum a subliniat prietenul nostru de suflet Romulus 
Rusan. Atunci, într-o singură zi au fost deportați din zona 
de vest a tării, din judetele Timiș, Caraș-Severin și 
Mehedinţi, 12.791 de familii din 172 de localități, însumând 
44.000 de persoane în așa zisa „Siberie Românească”, 
Câmpia Bărăganului. Acolo li s-a fixat domiciliu obligatoriu 
pe o perioadă de aproximativ cinci ani. Pentru executarea 
acestor obiective s-a făcut apel la trupe de securitate, de 
miliție și grăniceri, care au avut o participare masivă: 9.877 
de militari au blocat zonele de deportare, 1.229 de milițieni 
au fost mobilizați pentru ridicare și escortă, iar aproximativ 
1.900 de soldaţi au asigurat rezerva pentru eventuale 
intervenţii. Deportarea s-a făcut de pe o fâșie de 25 de kilo- 
metri de-a lungul graniței cu fosta Iugoslavie. 

In miez de noapte, la casele celor propuși pentru 
deportare au năvălit echipe formate din trei persoane — un 
militar, un milițian și un activist de partid. Au fost vizate 
familiile cele mai înstărite, chiaburii, foștii industriași și 
moșieri, cârciumari, refugiații din Basarabia și Bucovina, 


Casă construită în Bărăgan 

macedonenii veniți din Cadrilater, elemen- 
tele care s-au înrolat în unităţile germane 
SS, familiile celor care au fugit din tară, cât 
şi cei care au fost bănuiţi a fi „elemente 
titoiste”. Au bătut la porți, au chemat capul 
familiei, apoi au adunat toată familia într-o 
încăpere confiscându-le actele de identita- 
te. Mai apoi li s-a comunicat că, în confor- 
mitate cu decizia MAI nr. 200/1951, în două 
sau trei ore trebuie să părăsească locuința. 
Rămânea soldatul înarmat cu mitraliera să 
păzească gospodăria și familia, nimeni 
nemaiavând voie să ia legătura cu vecinii. 
Li s-a adus la cunoștință că vor locui în altă 
parte. Nu li s-au dat informați nici de ce și 
nici unde vor fi duși. Au avut dreptul sa ia 
cu ei un cal, o vacă sau doi cai sau doi boi, 
o căruță, haine, mâncare, mobilă și alte 
obiecte casnice, dar atât cât încap într-o 
căruță. După două sau trei ore au fost duși 
sub pază armată la gara de imbarcare 
unde îi așteptau trenurile cu vagoane de 
marfă aduse cu câteva zile înainte. După 
ce lumea a fost adunată, au fost îmbarcati 
în vagoane câte una sau două familii 
împreună cu animalele, în același vagon. 
S-au mobilizat 59 de trenuri și aproximativ 
10.000 de vagoane care au pornit spre 14 
stații de destinaţie. 

Călătoria spre zări necunoscute a durat 
aproximativ o săptămână, pentru că aceste 
vagoane circulau în așa fel încât să nu fie 
foarte vizibile și niciodată oprite în gări, 
doar în triaje sau eventual pe câmp. 
Trebuie să specific că fiecare vagon a fost 
păzit de un militar înarmat. 

Călătoria a fost groaznică și de la înce- 
put sărmanii oameni aveau convingerea că 
vor fi duși în Siberia, datorită faptului că în 
ianuarie 1945, în aceleași condiţii, au fost 
duși etnicii germani (70.000 de persoane) 
la munca de reconstrucție în URSS (în con- 
tul datoriei de război). 

Începuse vara, era foarte cald, iar pla- 
foanele vagoanelor se încingeau, în interior 
erau oameni și animale, și ce a fost mai 
groaznic a fost faptul că nu am avut apă. 
Din când în când se oprea trenul și, dacă 
am avut noroc să fim în apropierea unei 
fântâni și militarul care ne păzea să fie 
omenos, atunci reușeam să mai aducem 
câte o găleată de apă. Lipsa mâncării am 
suportat-o cumva, dar lipsa apei a fost 
înfiorătoare. 

După câteva zile de călătorit convoaiele 
au ajuns în București și de acolo s-au 
îndreptat spre Slobozia, Călărași și Brăila. 
Abia la plecarea din București oamenii și-au 
dat seama că nu vor merge în Rusia, ci vor 
fi duși undeva în țară. Convoiul în care era 
și familia mea a fost oprit în gara Bucu și, la 
fel ca la imbarcare, în timp de două ore tre- 
buiau descărcate și să se intre în coloană, 
bineînțeles păziţi de miliţie și armată. 

Din nou am pornit spre necunoscut. 
Șeful de coloană ne-a informat că vom 
merge la noua casă. După vreo două-trei 
ore de mers am ajuns într-un câmp cu iarbă 
de Sudan. Eram la o distanță de aproxima- 
tiv cinci kilometri de localitatea Mărculești, 
pe un teren care va constitui vatra viitorului 
sat Mărculeștii Noi, ulterior Viișoara. In 
pământ erau bătuți țăruși și pe fiecare era 
trecut un număr. Ni s-a arătat un țăruș și ni 
s-a spus că de acum înainte acolo vom sta, 
acolo este casa noastră. Eram sub cerul 
liber, fără nici un fel de casă sau adăpost. 
Era o mare de vaiete, plânsete și blesteme 
și eram păziți mai rău decât criminalii, fiind 
înconjurați de miliţie și armată. 

Fiecare familie a încercat să încro- 
pească un strop de adăpost peste noapte 
din căruțe, paturi și nimicul pe care îl aveau 
la ei. Fiind Rusaliile, peste noapte a venit 
un potop de ploaie (ploile Rusaliilor) și am 


mai pierdut astfel din puţinele bunuri pe 
care le aveam. A doua zi a ieșit soarele și 
toată zona a fost împânzită de haine și de 
lucruri puse la uscat. 

A fost vânt și soare și foarte cald și nu 
am avut nici un strop de umbră și nici 
adăpost. Incercati să vă imaginati starea 
sufletească a bieţilor oameni care sufereau 
de foame și de sete, de căldură, dar sufe- 
reau în același timp și copiii, iar bietii părinți 
nu au avut nici un strop de apă cu care să 
le aline setea. Nu cred că poți avea parte 
de o condamnare mai mare decât să îţi vezi 
copilul suferind. La începutul zilei au încer- 
cat să meargă cu căruțele în localitatea 
care se vedea în zare și să aducă apă, dar 
bineînțeles că nu au putut trece de cordo- 
nul de milițieni și de soldați, și dacă au 
încercat să forțeze s-a tras după ei. 

După o zi de chin au putut merge câte- 
va căruțe să aducă apă, dar după alte câte- 
va zile localnicii din Mărculești nu au mai 
permis să ia nimeni nici o găleată cu apă. 
De teama unei epidemii au fost aduse 
bidoane de tablă pline cu apă și puse la 
intervale, dar, din păcate, acestea fuseseră 
anterior de motorină și apa nu a putut fi 
băută nici măcar de animale. Asta a durat 


Scrisoarea lui Peter Schimiz lasată urmașilor în care 
explica modul de organizare și constructie a caselor cât și 
materialul și dimensiunile chirpicilor și a zidurilor. 


câteva zile până când bătrânii deportaţi și- 
au dat seama că trebuie să facă ceva și au 
săpat în centrul viitorului sat o fântână. 
Aceasta avea o apă sălcie, aproape impo- 
sibil de băut, dar era apă. In același timp 
oamenii au început să își aranjeze câte un 
mic adăpost, încropind câte o colibă din 
lucrurile luate de acasă. 

După o vreme și-au făcut bordeie, asta 
însemnând o groapă în pământ în genul 
unui mormânt cam de 1,5 metri adâncime 
și cu un mic acoperiș deasupra, din câteva 
crengi de salcâm dintr-o lizieră apropiată și 
iarbă de Sudan cosită. Bineînţeles că 
atunci când ploua apa intra în bordei și a 
existat riscul ca cei mici să se înece. Eram 
păziți în continuare și în fiecare noapte se 
făceau razii. Intra miliţianul în adăposturi și 
ne număra ca nu cumva să fi fugit. Dar 
cum? Şi unde? 

In tot acest timp autoritățile locale și 
centrale ne presau să începem să ne 
facem case pentru că vom rămâne acolo 
definitiv. Oamenii și-au dat seama că nu au 
încotro și că o să vină iarna și o sa îi prindă 
fără adăpost, așa că s-au organizat pe gru- 
puri, pe străzi, cum au considerat, ca să 
înceapă construcția caselor. Astfel, cam 
prin luna iulie au început oamenii să lucre- 
ze și să-și facă chirpici (cărămidă din lut 
frământat cu picioarele și amestecat cu 
paie). Așa s-a început construcția celor 18 
așezări noi, întinse pe regiunile Constanţa, 
lalomita și Galaţi. 

Am făcut 1.500 de bucăţi. Fiica unor 
foști deportați, vecini cu noi pe stradă, mi-a 
confirmat existența unei scrisori a tatălui ei 
(Petru Schmitz din Ciacova, Timiș) în care 
povestește modul de construcţie a caselor. 
S-au adunat câteva familii de pe viitoarea 
noastră stradă și au hotărât că toti vor lucra 
la construcția casei în care va intra familia 

cu copii mici, apoi au hotărât ordinea în 
care se vor construi aceste case, ultimele 
construite fiind ale bătrânilor. 

Intâmplarea face ca prima casă de pe 
stradă să fi fost casa noastră, eu și fratele 
meu fiind cei mai mici copii din stradă. Şi 
așa am intrat în casă în ajunul Crăciunului. 

Bineînțeles că nu am avut ușă și geam, 
pereții erau uzi, fiind deja iarnă, dar am pus 
pături la ferestre și ușă și intrând în casă ni 
s-a părut că este foarte cald și bine, pentru 
că nu mai intram în „mormânt”. 

Până în vara anului '52 satul a fost ridi- 
cat, oamenii au intrat în case și au avut 
dreptul să lucreze la IAS-ul din vecinătate, 
dar pe o distanță nu mai mare de cinci kilo- 
metri, după ce pe buletinul fiecărui deportat 
a fost aplicată o ștampilă cu două litere: DO 
- domiciliu obligatoriu. 

Dacă la început localnicii se temeau și 
fugeau de noi, pentru că au fost informaţi că 
suntem coreeni, criminali ieșiţi din închisori, 
hoți, în scurt timp s-au lămurit că suntem 
români și că nu suntem oameni răi, ci doar 
necăjiţi. Până în final s-au creat relatii de 
bună înțelegere și de prietenie cu localnicii. 

A fost construit și sediul Miliției, Școlii, 
Dispensarul și Cooperativa, câte patru zile 
pe lună oamenii lucrând „voluntar” la aces- 
tea. In toamna anului 1952 a început să 
funcționeze și școala cu clasele I-VII cu 
limba de predare română și clasele I-IV cu 
limba de predare germană, cu învățători și 
profesori dintre deportaţi. La fel au fost și 
medici dintre deportați, cât și primul primar 
al localității Mărculești Noi, loan Hosu de 
loc din Ciacova. Dar bietul om avea doar 
numele de primar. 

De parcă nu am fost destul de loviti, în 
anul 1952 a avut loc schimbarea monetară. 
Oamenii, și așa destul de săraci, și-au vân- 
dut animalele pentru că nu aveau cu ce să 

le hrănească. Și au ajuns să piardă și 
puținii bani pe care îi mai aveau din vânza- 
rea animalelor, trezindu-se că nu mai 
aveau acum aproape nimic, nici măcar bani 
pentru o pâine. 

Raziile au continuat, dar în același timp 
a continuat și cursul vieții. larna anului 
1953-1954 a fost cumplită, fiind un ger nă- 
prasnic. A bătut crivățul, a viscolit zăpada, 
majoritatea caselor au fost îngropate în 
zăpadă, iar în unele locuri era doar pământ 
fără nici un strop de zăpadă. Ca să iasă din 
case, oamenii au fost nevoiţi să sape tunele 
pe sub zăpadă și apoi să deschidă ușile 
celor blocaţi, mai ales ale bătrânilor. Nu 
puteam încălzi locuințele pentru că nu 
puteam face focul și nici nu prea aveam cu 
ce. Pereţii au fost umezi după topirea 
zăpezii, iar la venirea primelor ploi au înce- 
put să se dărâme. Trebuia reparat și 
refăcut totul. 

In toamna anului 1953 au fost eliberaţi 
primii deținuți politici și trimiși cu domiciliu 
obligatoriu în localităţile cu deportaţi. Așa a 
ajuns în Mărculeștii Noi - Viișoara părintele 
Fleșariu.. Oamenii s-au bucurat pentru că 
erau credincioși și simțeau lipsa locului de 
rugăciune și a preotului, deși au mers la 
biserica din Mărculești. Oameni și preot au 
început construcţia unei biserici, un locaș 
nu mare, dar suficient ca să poată să aibă 
unde să se roage. Bineînţeles că biserica 


' Aurel Fleșariu, născut la 3 martie 1914 în 
Saschiz, Mureș. Preot ortodox. A fost arestat la 18 
iulie 1952 și internat administrativ pentru 60 de luni. 
A executat pedeapsa în coloniile Capu Midia, 
Galeșu, Onești A fost eliberat la 28 iunie 1954. 
Domiciliu obligatoriu la Viișoara între 1 ianuarie 
1955 - 1 noiembrie 1956. Arhiva Administraţiei Na- 
tionale a Penitenciarelor, fişele matricole penale; 
http://inst-idst.ro/ro/idst/mecanisme-repre- 
sive/partea-i-literele-a-l/f/pagina6 (accesat la 
24.03.2021) (n. red.). 


Cornelia Fiat la absolvirea clasei a II-a la Școala din 
Viișoara împreună cu colegii și domnul învăţător losif Chiu 


era a tuturor, indiferent dacă am fost 
români, nemti, sârbi, bulgari sau altă natie. 
Acolo toți aveam unul și același Dumnezeu. 

După terminarea bisericii, cu toate 
restricțiile, s-a creat o legătură între preot și 
dascăli și mai ales copii. Dacă până la 
momentul construcţiei bisericii am învăţat 
acasă rugăciuni, cântece și colinde, odată 
cu venirea preotului am început să mergem 
sistematic la biserică, unde am învăţat câte 
ceva din religie și de cele mai multe ori sub 
supravegherea învățătorului. In Viișoara 
am învăţat pentru prima dată Crezul și, mai 
târziu, Apostolul. 

Incet, încet, viata a intrat pe un oareca- 
re făgaș liniștit. Oamenii s-au împăcat oare- 
cum cu gândul că acolo vor rămâne și au 
încercat să-și îmbunătățească condiţiile de 
viață, mai ales că au primit o oarecare liber- 
tate de mișcare, pe o distanță de 30 de kilo- 
metri. Unii au reușit să se angajeze la IAS, 
alții la GAS, iar multe dintre femei la 
orezărie. Faptul că parte din ele au lucrat 
din martie și până în septembrie în apă 
până la brâu se vede în ziua de astăzi. 
Majoritatea celor care au muncit în orezării 
au artrite și artroze, dar ce a fost mai grav 


a fost faptul că majoritatea copiilor erau pe 
diguri alături de mame și, bineînţeles, în 
apă. Asta a fost unul din locurile de joacă 
ale celor mici. 

Copil fiind atunci nu pot să nu amintesc 
faptul că încă de la început am fost obligaţi 
să muncim. In primele zile am alergat și ne- 
am întrecut care dintre noi puteam aduna și 
pune la uscat balegă de vacă pentru a avea 
cu ce face foc. Mai târziu am primit câte o 
trăistuță la gât și am mers la adunat bum- 
bac. De multe ori traista legată de gât ajun- 
gea la pământ iar degetele noastre erau 
rană datorită țepilor de pe tulpina de bum- 
bac. În permanență a bătut vântul și a făcut 
rotocoale din ciulini după care noi, copiii, 
alergam să-i strângem și să-i aducem 
acasă, tot pentru foc. Toamna, puțin mai 
târziu, după culesul porumbului și tăiatul 
cocenilor, trebuia să adunăm rădăcinile 
rămase în pământ, să le scuturăm și să le 
ducem acasă pentru foc. 

Dar copii fiind, chiar dacă am muncit, 
chiar dacă nu aveam jucării, am reușit, 
totuși, să fim inventivi, să improvizăm și să 
găsim modalități de a ne juca. După ploaie, 
din noroiul rămas pe uliţă ne-am făcut „poc- 
nitori”, pe care le aruncam pe pereţii case- 
lor și bineînțeles că pentru asta aveam „re- 
zervată” câte o scărmăneală de la părinți. 
Sau iarna, neavând săniuțe și patine, 
reușeam să luăm câte o scândură pe care 
să o folosim drept săniuţă, iar în loc de pati- 
ne, pe tălpile șoșonilor (un fel de galoși de 
gumă) legam cu sfoară câte un cocean de 
porumb. 

Jucându-ne am reușit să trecem mai 
ușor peste necazuri și neajunsuri. Ă 

Cu școala a fost putin mai greu. In 
toamna anului 1952 școala a fost terminată 
și în septembrie au început cursurile. Am 
început clasa | având un învăţător deportat 

din comuna Banloc, județul Timiș, care se 
numea losif Chiu. Atunci când a trebuit să 
își adune bruma de lucruri cu care putea 
pleca, pe lângă puținele obiecte și-a luat 
vioara. Nu am avut cărti, nu am avut caiete, 
dar am avut un dascăl bun care s-a ocupat 
de noi, iar la întoarcerea acasă, în clasa a 
IV-a, nu a fost nici o diferență între cei 
rămași acasă și noi, „puii de chiabur”, 
alungaţi în Bărăgan. Multe cântece deose- 
bite am învăţat de la magistrul Chiu, dar 
cântecul pe care nu am să îl uit niciodată, 
frumos, dar obligatoriu, este „Suliko”. 

In 5 martie 1953 a murit autorul moral, 
poate și fizic al deportărilor, I.V. Stalin. La 
școală ni s-a spus că a murit „tătucul” nos- 
tru și că trebuie să îl plângem. Copii fiind 
ne-am conformat și am tot plâns până am 
ajuns acasă. Când am intrat în casă sigur 
că toată familia era adunată, era un eveni- 
ment important și toată lumea spera că în 
scurt timp vom pleca. Desigur că în casă nu 
era tristețe, se discuta aprins, iar noi, copiii, 
nu am înțeles de ce la școală trebuie să 
plângem și acasă nu. 

După un timp am ieșit la joacă și dacă 
părinții nu au fost trişti, bineînțeles că și noi, 
copiii, am fost veseli. Și am început să chico- 
tim. Când ne-au văzut părinții ne-au chemat 
urgent în casă și fiecare dintre noi am primit 
câteva la fund ca să avem de ce plânge, și 
tot atunci ni s-a explicat că orice am vedea și 
am auzi în casă nu avem voie să spunem 
nici un cuvânt, lucru pe care l-am respec- 
tat dumnezeiește până după revoluția din 
decembrie '89. Niciodată nu am comentat, 
niciodată nu am povestit nimic, niciodată nu 
am spus că am fost în Bărăgan. 

Oricât am așteptat după moartea lui 
Stalin să ni se permită să ne întoarcem 
acasă, de fapt să fim eliberaţi, nu s-a 
întâmplat și au mai trecut încă doi ani și 

jumătate, până în iulie 1955. În baza 
Deciziei MAI nr. 6100 din 20 iulie 1955 a 
fost eliberat primul val de deportati (o parte 
din deportații de etnie sârbă, o parte din 
refugiații din Basarabia și Bucovina și o 
parte din macedoneni), iar prin Decizia MAI 
nr. 6200 din 20 decembrie 1955 a fost eli- 
berat al doilea val de deportaţi. Un număr 
de 112 familii dintre cele mai avute și bine- 
situate au fost eliberate mai târziu, după un 
an, doi sau chiar 10. 

Dacă în iunie 1951 localnicii au fost 
temători și au fugit de noi, în timpul celor 
cinci ani petrecuţi în stepa Bărăganului s-au 
creat relaţii și prietenii și unele dintre ele 
dăinuie și astăzi. 

Ajunși acasă, deportații s-au confruntat 
din nou cu probleme și greutăți. Unii nu 
și-au primit casele pentru că erau ocupate 
de GAS-uri, GAC-uri, SMT-uri sau chiriași 
potentati ai vremii care nu voiau sa plece. 
Alții și-au găsit casele dărăpănate. Niciunul 
dintre deportaţi nu a mai găsit nimic din ce 
au lăsat la plecare (mobilă, utilaje agricole, 
haine, lucruri gospodărești). Absolut nimic 
dintr-o casă de oameni gospodari și agoni- 
seala a generații întregi. Să nu mai vorbim 
de pământ și animale. Toate acestea au con- 
stituit bazele gospodăriilor agricole colective. 

Copiii au fost discriminați la școală. Ca 
să ajungi la liceu aveai nevoie de 
adeverinţă cu starea materială a părinţilor, 
pe care invariabil scria „fost chiabur” sau 
„fost deportat”. Trebuiau găsite tot felul de 
ocolișuri ca să ai acces la școală. Cu toate 
acestea, majoritatea copiilor au reușit. 

Greutăţi au întâmpinat și cei din câmpul 
muncii. Probabil că de aceea nu s-a vorbit 
despre deportare până după revoluţia din 
1989. Riscai să fii catalogat ca și „dușman 
al poporului” și să suporţi consecințele de 
rigoare. 

După eliberarea deportaților autoritățile 
comuniste au încercat să treacă sub tăcere 
acest episod din istoria recentă a României 
și au distrus satele acestora redând 
pământul agriculturii. 

De fapt, o lungă perioadă a fost dusă 
aceeași politică de negare a crimelor comi- 
se în timpul regimului comunist, altfel cum 
să se explice lipsa aproape totală a acesto- 
ra din programele școlare? Despre deținuții 
politici sunt câteva rânduri, pentru că sunt 
de notorietate și nu pot fi negate complet, 
dar despre deportări nu se scrie nici măcar 
un rând. Noroc că au existat câtiva cercetă- 
tori și scriitori inimoși care au scris și scriu 
despre aceste fapte. 

Vorbind despre deportare nu putem să 
nu amintim de strădania deosebită depusă 
de-a lungul timpului de fostul președinte al 
Asociaţiei Foștilor Deținuți Politici din 
România, Constantin Ticu Dumitrescu, 
pentru un minim ajutor și o recunoaștere a 
existenței „Gulagului românesc”, prin adop- 
tarea Decretului-lege nr. 118/1990. 

De-a lungul timpului au fost mai mulți 
legiuitori și președinți de organizații care 
s-au străduit să îmbunătățească acest act 
normativ, mergând până în anul 2020, 
atunci când a fost emisă Legea 232/2020. 


Aceasta prevede ca și copiii foștilor 
deportați să intre în categoria urmașilor, 
așa cum este soțul după soție sau soția 
după soț, beneficiind de aceleași drepturi 
ca și soțul sau soția celui decedat. A fost 
vâlvă mare până la promulgarea legii, dar 
mai ales după. Copiii urmași trebuie să își 
întocmească și să depună la Agenţiile 
Județene pentru Plăţi și Inspectie Socială 
dosare cu documente din care să rezulte că 
părinții au fost deportați. Mulţi dintre copii 
au avut aceste documente, au știut de 
unde au fost luați și unde au fost duși 
părinții lor și, în general, au știut povestea 
familiei, dar am avut surpriza să constat că 
multi copii urmași nu mai au nici un docu- 
ment, nu știu absolut nimic despre deporta- 
rea părinţilor, ba mai mult, nu știu nici 
măcar unde sau când s-au născut părinții 
lor. A existat o explicaţie: „pe mine nu m-a 
interesat povestea asta; mă interesează 
acum, pentru că pot primi bani”. 

Nu pot încheia fără a preciza faptul că 
din toată zbaterea și munca a peste 40.000 
de suflete, acum nu se mai vede nimic, 
toate cele 18 sate de deportaţi au fost rase 
și arate. Au avut grijă conducătorii de atunci 
să șteargă orice urmă a oribilei și cumplitei 
acțiuni. 

MIHAI ENESCU 


Pelicanu - centru de 
deportare şi reeducare 
prin muncă 


În timpul regimului Gheorghe Gheorghiu-Dej, represiu- 
nea asupra populației a cunoscut mai multe forme: 
detenție, dislocare, deportare, fixare de domiciliu obligatoriu 
și muncă forțată. Locuri de deportare și lagăre de muncă 
forțată au existat în întreaga tară, dar numărul cel mai mare 
se afla în Câmpia Bărăganului și în Dobrogea. Canalul 
Dunăre - Marea Neagră și Bărăganul erau, în anii '50, cele 
două zone de trimitere în lagăre de muncă a „dușmanilor 
poporului”, la care se mai adăugau cele trei colonii de 
muncă din Maramureș (Baia Sprie, Cavnic, Valea Nistrului). 

Printre cele mai tragice momente din istoria României 
se numără strămutarea în masă și fixarea domiciliului obli- 
gatoriu a unor categorii de persoane din zona de frontieră 
cu fosta Iugoslavie, în Câmpia Bărăganului. Persoanele 
condamnate la această formă de detenție, considerate de 
autoritățile comuniste ca fiind periculoase pentru securita- 
tea statului, au fost așezate pe terenurile gospodăriilor 
agricole de stat din regiunile Ialomiţa și Galaţi, formând 18 
localităţi noi. 

Una din aceste localități ale deportaților, fondată pe pe- 
rimetrul fermei „Vasilescu Vasia” din cadrul GAS „6 Martie” 
Roseti, raionul Călărași, regiunea Ialomița, era comuna 
Pelicanu. In scurta sa existență, a avut o istorie apăsă- 
toare, care grupează drama deportaților și destinul 
deținuților politici cărora li s-a fixat domiciliul obligatoriu și 
reeducarea prin muncă. 

Informaţii importante referitoare la modul cum s-a 
înființat și folosit, precum și despre dispariția acestui centru 
de deportare și muncă forțată se păstrează la Direcţia 
Județeană Călărași a Arhivelor Naţionale și la Asociaţia 
Foștilor Deportaţi în Bărăgan (AFDB). De asemenea, există 

Mihai Enescu (Opincă) 

s-a născut în 1939 în Isacova, 
raionul Orhei, Basarabia. 

In 1944 s-a refugiat cu familia 
în România, iar în 1951 a fost 
deportat în Bărăgan. 

Licenţiat în Geografie-Geologie 
la Universitatea București 
(1963). 

A desfășurat activitate de 
cercetare științifică în domeniul 
astronomiei, a participat la 
conferințe, a organizat 
expoziţii și a publicat lucrări 
în reviste de specialitate. 
Este membru al Asociaţiei 
Foștilor Deținuți Politici din 
România și face parte din 
comitetul de conducere al 
Filialei Constanţa. 

A relatat experienţa sa și a 
familiei la Pelicanul în Mihai 
Enescu, „Purtati pe valurile 
nedrepte ale istoriei”, în 
Memoria - revista gândirii 
arestate, nr. 113, 4/2020, 

pp. 68-75. 


numeroase mărturii deja publicate, ale 
foștilor deportaţi, care erau copii în momen- 
tul dislocării din 18 iunie 1951: Amelia 
Popescu, Teofil Lupu, Valeriu Bosoancă, 
Mihai Enescu, Angela Călărășanu și alţii. 

Amplasamentul geografic ales de 
autorități pentru așezarea celor 400 de 
familii, respectiv 1.041 de persoane depor- 
tate, era situat între șoseaua națională 
Călărași - Slobozia, la est și calea ferată 
Călărași - Ciulniţa, la vest. Vatra satului 
nou, în suprafață de 112 ha, avea forma 
unui dreptunghi cu laturi mai mari pe 
direcția est-vest. Pe două laturi (nord și 
vest) era înconjurată de perdele de pro- 
tecție. Se învecina cu actualele localități: 
Radu Negru, Călărașii Vechi, Cuza Vodă, 
Modelu și orașul Călărași. 

Pe un teren cultivat cu grâu și porumb, 
deportații au fondat un sat de colibe acope- 
rite cu paie, bordeie săpate în pământ și 
alte adăposturi improvizate (corturi, barăci). 

In ceea ce privește problema construc- 
țiilor de locuințe și instituții publice, ea se 
prezintă astfel: au fost planificate 236 case 
tip, pentru 248 de familii, repartizate pe 
şase străzi, și s-au executat 280. La înce- 
put ritmul construcţiilor a mers foarte încet, 
deoarece majoritatea deportaților nu aveau 
atelaje și nu știau tehnologia fabricării chir- 
picilor. La această operațiune, între 
deportați s-au instituit relaţii de întrajutorare 
şi solidaritate, indiferent de naţionalitate, 
confesiune sau grad de cultură. 

Construirea caselor de chirpici şi 
pământ bătut, acoperite cu stuf de tip | 
(mică), cu o singură cameră, și de tip Il, cu 
două camere, s-a făcut pe parcele de 2.500 
m”, sub supravegherea organelor locale, 
conform unui plan de muncă. Autorităţile 
locale le-au impus deportaților să con- 
fecționeze pe zi câte 70 de chirpici de 


persoană. Datorită lipsei de apă și a nepri- 
ceperii, se realizau doar 30-40. Pe lângă 
construirea caselor proprii, deportații au 
fost mobilizați la „muncă voluntară” să ridi- 
ce și clădirile de utilitate publică: școala, 
dispensarul, miliția, sfatul popular și coope- 
rativa. Fiecare familie era obligată să dea 
un număr de chirpici pentru construirea 
acestor obiective. 


Dimensiunile principale ale locuințelor": 


Tipul de ÎN 

locuință GA Aii 
Lungimea 7,20 - 7,30 m [10,85 - 11,00 m 
zidului 

Lăţimea 4,80 - 5,00 m [4,80 - 5,00 m 
zidului 

Grosimea 

zidului 40 cm 40 cm 
exterior 

Grosimea 

zidului interior |25 CT cald 


Construcţia unei clădiri 


Inițial, acestei localităţi noi din Bărăgan 
i s-au dat mai multe denumiri provizorii: 
Călărașii Noi, Vasilescu Vasia, Borcea 
Nouă. Abia din 1953, când satul cu 
deportați a devenit comună de sine 
stătătoare, a primit un nume definitiv: 
Pelican, Pelicani sau Pelicanu, cum apare 
în unele documente de arhivă. 

Din punct de vedere administrativ, teri- 
toriul comunei Pelicanu a făcut parte din 
raionul Călărași, regiunea lalomita (con- 
form împărtirii administrative din 1950), 
apoi (din 1952) de regiunea București, iar 
în anul 1968 a revenit în componenta 
județului Ialomiţa, reînființat. In perioada 
1951-1960, localitatea a avut o structură 
administrativă proprie. De problemele 
administrative ale comunei s-a ocupat un 
Comitet provizoriu (1951-1952), un Comitet 
executiv al Sfatului Popular, organul de 
miliţie și securitate. 

In evoluția localităţii noi Pelicanu, din 
punct de vedere funcțional și administrativ, 
se disting trei etape. In prima etapă (1951- 
1956), localitatea a fost centru de deportare 
și de muncă forțată pentru persoanele depor- 
tate de la granița de vest. In a doua etapă 
(1954-1959), a devenit loc de domiciliu și de 
muncă obligatorie pentru deținuții politici 
eliberaţi din închisori, lagăre și colonii. Ultima 
etapă (1960-1970), satul Pelican a fost mar- 
cat de decădere, depopulare și desființare. 

Comuna Pelicanu a fost, în fapt, o locali- 
tate specială, cum era numită în documente- 
le secrete ale Securităţii, adică o comunitate 
închisă, primitivă, controlată și coordonată de 
către Ministerul Afacerilor Interne. Sistemul 
de organizare și funcționare al acestui loc de 
detenţie se realiza pe baza unui regulament 
cu caracter intern al Direcţiei Generale a 
Penitenciarelor, Coloniilor și Unitătilor de 
Muncă (DGPCUM). Potrivit acestui regula- 
ment, comuna Pelicanu a avut funcţii multi- 
ple: unitate de muncă, colonie de muncă și 
loc de muncă obligatoriu. Toate aceste 
instrumente represive aveau drept scop ani- 
hilarea „dușmanilor de clasă” și, totodată, să 
asigure un rezervor de mână gratuită de 
lucru gospodăriilor agricole de stat. 

Majoritatea persoanelor deportate în 

Pelicanu erau din mediul rural, tărani me- 
hedinteni, bănățeni, basarabeni și bucovi- 
neni, cu o minoritate de aromâni, turci, ger- 
mani, sârbi. Aceste persoane erau numite, 
în rândul autorităților, elemente dislocate 
sau coloniști ai MAI. Evidenţa persoanelor 
deportate și cu domiciliu obligatoriu din 
colonie era ținută de Militie și Securitate, pe 
bază de fișe model și dosare (numai pentru 
capul familiei), care conțineau dovada 
medicală că persoana deportată este aptă 
sau inaptă de muncă. 

Din categoria persoanelor plecate din 
localitate au făcut parte şi cei fugiti 
(evadați), dispăruți, arestaţi, cărora li s-a 
schimbat domiciliu obligatoriu sau locul de 
muncă în alte puncte ale deportării sau li s-au 
ridicat restricţiile domiciliare. Persoane și 
familii nou-venite în comuna Pelicanu au 
fost țărani, moti dislocati din zona Munţilor 
Apuseni, romi din cartierele bucureștene, 
tigani corturari (nomazi), români vlahi timo- 
ceni şi deținuți politici eliberaţi din închisori 
și colonii de muncă. 

Trebuie menţionat că pe toată perioada 
existenței localităţii Pelicanu a existat o 
fluctuatie mare de populație. Niciodată nu a 
existat un număr stabil de locuitori și per- 
soane apte de muncă. 


Anul Nr. familii 
1951 400 
1953 453 
1955 353 
1966 246 


Din surse oficiale lipsesc informaţii 
esențiale referitoare la persoanele plecate, 
evadate, nou-venite sau cele decedate în 
împrejurări excepționale. 


Comitetul Provizoriu local tinea o 
evidență precisă privind potențialul forței de 
muncă pe vârste, profesii, sexe, apți/inapți, 
încadrați/neîncadraţi în câmpul muncii. 
Datele dintr-un tabel referitoare la locuitorii 
bolnavi și inapti pentru muncă arată că: „din 
32 capi de familie, șase sunt tuberculoși, 
unul e paralitic, cinci sunt infirmi, trei au 
între 81-90 de ani”. Acestor persoane care 
nu aveau posibilitatea de a munci și de a se 
întreține singure, conducerea MAI a apro- 
bat, în aprilie 1952, ridicarea restricțiilor 
domiciliare. 

Munca forțată din colonia Pelicanu era 
dirijată, controlată și reglementată de 
autoritățile locale și personalul tehnic de la 
ferma „Vasilescu  Vasia”. Comitetul 
Provizoriu local, în decizia din 23 august 
1951, preciza: „Conducerea gospodăriei 
agricole Vasilescu Vasia este obligată să 
primească oameni și atelaje de muncă 
după tabelul dat. La înapoierea în sat, un 
delegat de gospodărie, va prezenta un 
tabel cu oamenii care au muncit în ziua 
respectivă”. 

Organul puterii locale informa periodic 
organele superioare cu privire la participa- 
rea deportatilor la muncile agricole. Un 
raport informativ al Comitetului Provizoriu 
al comunei Borcea, din iunie 1951, arată 
că: „Doctorul Grosu Gheorghe eliberează 
certificate de inapti la muncă diverșilor 
chiaburi și așa-ziselor cucoane, care, în 
timp ce toată lumea muncește, se plimbă 
prin comună, cu umbrela pentru a se feri de 
soare, sfidând astfel pe muncitori și 
făcându-ne atât nouă, cât și miliției, greutăţi 
în mobilizarea forței de muncă”. 

Miliția era principalul instrument de 
represiune, însărcinat a asigura izolarea 
coloniei și paza pentru a preveni evadarea 
deportaților. De asemenea, impunea domi- 


ciliul obligatoriu și obliga deportații să parti- 
cipe la muncă. In jurul coloniei patrulau 
călare milițieni înarmați. 

Cele două pârghii mai importante folosi- 
te de autorităţi, pentru a-i aduce pe 
deportaţi la muncă au fost lipsa alimentelor 
şi sărăcia generală. In general, deportații, 
mai ales cei săraci, se interesau de proble- 
ma încadrării în procesul de productie. 
Persoanele care nu participau la lucru erau 
amenințate de organele represive că vor fi 
duse la Canal sau vor primi sancţiuni pena- 
le. Conform Decretului nr. 258 din 22 august 
1952, „cetățenii cărora li s-a stabilit domici- 
liu obligatoriu și locul de muncă, care 
refuză să muncească în condiţiile și locul 
de muncă destinat” erau pasibili de pe- 
deapsă cu închisoare de la trei la cinci ani. 

Datele din tabelul nr. 3 arată unitățile de 
stat și muncile prestate de persoanele 
deportate și cu domiciliu obligatoriu din 
colonia Pelicanu. După cum reiese din 
tabel, brațele de muncă din colonie au fost 
absorbite, în general, în domeniul agrar, 
unde au prestat ca zilieri, munci manuale, 
sezoniere, prost plătite. Din cauza volumu- 
lui mare de muncă din timpul campaniei 
agricole de vară, forța de muncă era 
exploatată la maxim, mai ales cei care 
lucrau ca zilieri. 

Unele din cele mai grele activităţi, la 
care trebuia multă forță de muncă 
necalificată, erau cele legate de cultura 
bumbacului. După prășit, urmau alte 
operații care se făceau manual de femei și 
copii: rărit, cârnit, ciupit și cules. Tarlaua de 
bumbac era foarte lungă și lucrătorul stătea 
tot timpul încovoiat. Recoltarea bumbacului 
se realiza în mai multe etape, din toamnă, 
până târziu pe timp de iarnă. Așa s-a 
întâmplat, la data de 21 ianuarie 1952, cu o 
echipă formată din 10 copii: Gheorghe 

Nodit, Angela Nodit, Dumitra Văcut, Maria 
Popescu, Viorel Popescu, Margareta 


Georgescu, Maria Georgescu, Milică 
Untaru, Victoria Boldea și Maria Burileanu.” 


Unităţile de stat și muncile prestate de persoanele și cu domiciliu obligatoriu’ 


Nr. crt 


Unitatea de stat 


Tipul de muncă prestat 


Amplasamentul Gospodăria 
Călărași 


Confecţionat chirpici, cărat apă și materiale de 
construcții, forat fântâni cu roată, construit de locuințe 
și clădiri de utilitate publică. 


G.A.S. „6 Martie” Roseti, 


Ingrijit animale (cai, vaci, porci, păsări), arat, 
întreținerea culturilor, recoltat, întreținere mașini agrico- 


Ei Secţia Vasilescu Vasia le, căruțe, potcovit cai, îngrijirea și recoltarea legume- 
lor. 

3. G.A.S. Ostrov Prășit vita de vie, cules struguri și fructe 

4. G.A.C. Ceacu Treierat cu batoza, cules porumb, mazăre 

5. Gara C.F.R. Călărași Descărcat din vagoane cartofi și piatră concasată 

6 Institutul de proiectări agricole | Măsurători topografice și amenajări de irigatii, statii de 
Călărași pompare, canale de distribuții ș.a. 

7 Statia de egrenat bumbac din | Prelucrat bumbacul, separarea mecanică a fibrelor de 
' Modelu seminte 

8. Sectia $ Drumuri și Pog Întreținerea șoselei DN21 Călărași - Slobozia 

Călărași 
9. I.C.H. Galaţi Confecţionat facsine 
10... | Directa Generală a Serviciului] „ări de construcţii, canalizare şi agricole 


Militar 


Combinatele de prelucrare a 
lemnului din Râmnicul Vâlcea 
și Râmnicul Sărat 


Fabricarea de furnire, placaje, PAL, mobilă, butoaie și 
altele 


Culegătorii foloseau niște șorțuri de 
pânză, cu buzunar mare în față, care se 
legau pe gât și la mijloc. Amelia Popescu, 
născută la 5 octombrie 1942 și deportată cu 
părinții din Turnu Severin în comuna 

Pelicanu, spunea: „Nu pot uita mările de 
bumbac, operatiile care precedau culesul și 
poalele petrecute după gât, în care cule- 
geam bumbacul, atât de grele, încât formau 
pe ceafă duluri bătătorite și dureroase”. 


La muncile agricole, aproape toate 
lucrările erau normate. Normele de 
producție pentru persoanele deportate din 
colonie erau stabilite de MAI și conducerea 
Gostatului. In condițiile de echipare, climă, 
alimentaţie și starea fizică a deportaților, 
normele de muncă erau aproape imposibil 
de îndeplinit. De exemplu, tractoriștii lucrau 
24 de ore, în două schimburi, cu tractoare 
vechi (KD-uri, IAR-uri, Lanz Bulldog) și 
erau plătiţi în acord, la suprafaţa arată sau 
prășită. La recoltat bumbac, norma era de 
12 kg. Plata pe ziua de muncă, zi-lumină, 
cum se spunea la cultura bumbacului, era 
de 10 lei și 10 bani, din care se reţineau 5 
lei și 20 de bani pentru masă. Norma de 
prășit era de 1.000 de metri pătrați pe zi." 


| 4. |Recoltat bumbac] 12kg | 110 lei 


Persoanele deportate erau nemultumite 
de faptul că plata la cositul, treieratul și 
transportul grâului se făcea în lei și nu în 
natură. O grijă zilnică a lor era să aibă un 
loc de muncă permanent și un salariu fix. 

Frigul, foamea, setea, întunericul, frica, 
dar mai presus de toate umilința și neputin- 
ta, au generat în colonie furtul de produse 
agricole, considerat de deportaţi ca o formă 
legitimă de supraviețuire, remunerare și dis- 
tribuire a veniturilor acestora. „Dacă ne-au 
luat totul, noi din ce să trăim?” Era un argu- 
ment care alunga frica și rușinea. Un depor- 
tat prins de paznic tăind crengi în liziera de 
protecție, a spus: „Sunt obligat să fur fiindcă 


nu am ce arde și nu pot lăsa doi copii bolnavi 
de TBC într-o cameră cu pereți umezi””. 

De regulă deportații nu erau angajati ca 
muncitori permanenți și nu primeau posturi 
de conducere, fiind suspectaţi că ar fi sabo- 
tori. Cea mai înaltă funcţie la care putea 
spera un deportat era cea de șef de echipă. 
De pildă, lon Popescu a fost șef de echipă, 
plătit ca zilier la cultura de bumbac, și abia 
de la 1 ianuarie 1954 Conducerea GAS „6 
Martie” Roseti i-a aprobat funcţia de munci- 
tor permanent la Secţia Vasilescu Vasia. 

In paralel cu școala, copiii deportaților, 
neavând mijloace de întreținere, au lucrat 
cu părintii şi de multe ori singuri la bumbac, 
în grădinile de legume, la cules de fructe 
sau la descărcat cartofi din vagoane. De 
multe ori au prestat munci fizice la fel de 
dificile ca și adulţii, numai să poată primi de 
mâncare. Cu siguranță munca forțată ca 
instrument represiv i-a maturizat mult mai 
repede. Cu toate condiţiile de trai și 
învățătură foarte grele, mai mulţi copii din 
colonia Pelicanu au reușit să urmeze școli 
profesionale, liceale și chiar studii universi- 
tare și să se afirme pe plan profesional. In 
cartea O viață de dascăl, profesorul 
Laurențiu Georgescu își amintește: „Elevi 
ca Lupu Mircea, profesor universitar la 
Brașov, Vitalie Zvincu, magistrat, doctor în 
drept, Mihai Pâslaru, valoros profesor de 
matematică la Știrbei și alții făceau parte 
din familii dislocate și aruncate pe 
Bărăgan". 

Dintre cadrele didactice de la școala din 
Pelicanu care au făcut lumină în minţile 
copiilor deportaţi îi amintim pe: Ana 
Bălteanu, Elena Belmega, Vladimir Ureche, 
Florica Cameniţă, Alexandru Popescu, ș.a. 

Pentru că proveneau din familii consi- 
derate contra regimului, tinerii din rândul 
deportaților, cum ar fi Teofil Lupu, Arcadie 

Rotaru, Vasile Costescu, Radu Guzie, ș.a. 
nu au putut să-și exercite stagiul militar la 
arme, ci erau trimiși pentru reeducare în 
detașamente de muncă din cadrul Direcţiei 
Generale a Serviciului Militar (DGSM). Ei 
au asigurat necesarul forței de muncă în 
construcții și agricultură, fără a li se asigura 
niciun drept. In cei trei ani de armată la 
T.L.R. (târnăcop, lopată și roabă), unii au 
învățat o meserie. 

Intelectualii deportați (ingineri, preoți, 
avocaţi, profesori ș.a.) au avut interdicția de 
a-și exercita liber profesia, fiind fortati să 
presteze ca zilieri tot felul de munci fizice, 
uneori numai în scop de umilire. Cadrele 
didactice nu aveau voie să se angajeze la 
şcolile din comunele apropiate. Avocatul 
Ovidiu Nicolescu a lucrat cu căruța și a 
descărcat vagoane. Prin adresa nr. 463 din 
05.12.1951, Sfatul Popular al regiunii 
lalomița a comunicat că: „nu poate profesa 
ca avocat”. 

Pentru că iarna zilierii nu aveau de lucru 
la fermă, avocatul Octavian Dobrovicescu 
mergea să taie lemne din casă în casă la 
Călărași, făcând echipă cu lon N. Popescu. 
Exemplele pot continua. Dezbinarea dintre 
intelectuali și alte categorii de deportați 
(tărani, muncitori) era una din metodele de 
reeducare prin muncă a „elementelor 
nesănătoase pentru societate”, sintagmă 
folosită de autoritățile represive. 

La început, din motive de securitate, 
deportații au prestat munci la ferma din 
apropiere, unde deplasarea se făcea pe jos. 
După moartea lui Stalin, survenită la 5 mar- 
tie 1953, aria locurilor de muncă s-a lărgit 
(GAS Ostrov, GAC Ceacu, Uzina de apă și 
Silozul din Călărași, ICH Galaţi, ș.a.) 

Pentru a lucra la grădinile din Balta 
lalomiţei, trecerea Braţului Borcea se făcea 
cu bacul, șalupa sau barca. Incremeniţi de 

frică, femeile și copiii priveau spre malul 
opus și se rugau să ajungă cu bine la locul 
de muncă. Era prima lor călătorie pe apă. 
Cumplită amintire. Se pleca la muncă lunea 
și se venea acasă sâmbăta. Când se aflau 
izolate, departe de casă, femeile deportate 
cântau în cor un cântec de jale și 
înstrăinare, din care redăm un fragment: 
„Pe câmp ne-au instalat, / La lucru ne-au 
îmbarcat, / Spre ferme, cu mic cu mare / 
Căci nu avem de mâncare”*. 

Referitor la condițiile de cazare în 
barăci și dormitoare mizerabile, insalubre și 
supraaglomerate fată de capacitatea 
normală de dormit, fosta deportată Angela 
Călărășanu îşi amintește: „Când să ne 
culcăm seara, ce crezi că era, un hangar 
imens cu niște pături în care dormeau fel 
de fel de muncitori acolo, plin de țânțari. 
Noi trebuia să facem în fiecare seră fum ca 
să putem dormi”. 

La câmp, unde erau efective mari de 
oameni, mâncarea era adusă de la cantina 
fermei cu căruţa, în niște marmite de metal, 
iar apa cu sacaua (butoi de lemn cu robinet 
la spate, așezat pe două roți). Bucătăreasa 
venea cu vesela. Se mânca de obicei la 
capătul tarlalei, pe lângă căruță. Mâncarea 
era slabă din punct de vedere nutritiv și 
puțină. In general se servea ciorbă de zar- 
zavat și câteodată ciorbă de fasole, iar la 
felul doi mâncare de cartofi. Apa din butoi, 
stând în căldură, era caldă, avea un gust 
rău. Despre apa de băut și hrana care se 
dădea deportaților care lucrau la grădină, 
Victoria Bâlu (Cimpoieru) afirma: „A fost o 
perioadă în care am slăbit foarte mult, 
aveam pur și simplu coşmaruri din cauza apei 
cu broaște și mâncarea cu goange și furnici”. 

Centrul de deportare Pelicanu a furnizat 
forță de muncă de bună calitate și în dome- 
niul industrial. Prin Ordinul MAI nr. 


42278/1952, la data de 27.04.1952 li s-a 
schimbat domiciliul obligatoriu în interes de 
serviciu pentru 18 familii de bucovineni, în 
Râmnicu Vâlcea și Râmnicu Sărat, unde au 
fost angajaţi ca muncitori la combinatele de 
industrializare și prelucrare a lemnului 
(CPL). De exemplu, George Ciocan, născut 
la 24.04.1936 în comuna Ciudei, județul 
Storojineţ, Republica Ucraina, deportat cu 
părinţii din Drobeta-Turnu Severin în comu- 
na Borcea, a fost muncitor la CPL Râmnicu 
Vâlcea până la 20.06.1957. 

Intre anii 1954-1960, localitatea 
specială Pelicanu a funcționat ca loc de 
fixare a domiciliului obligatoriu și unor per- 
soane eliberate din închisori și colonii de 
muncă, și care se aprecia că nu s-au ree- 
ducat complet și prezintă pericol deosebit 
pentru securitatea statului. După motivele 
condamnării, în vara anului 1954, se aflau 
următoarele categorii de deținuți politic: „9 
legionari, 2 PN.Ţ-işti, 1 P.N.L.-ist, 2 cu 


manifestări dușmănoase, 1 bănuit de spio- 
naj și un membru al unei secte religioase”. 

Printre deținuții care au primit domiciliu 
obligatoriu la Pelicanu găsim nume ca 
Cezar Spineanu, profesor universitar, 
membru în partidul lui luliu Maniu, doctorul 
Șerban Flondor, ș.a. Oamenii aceștia, 
respectați și ajutaţi de deportaţi, au lucrat la 
ferma „Vasilescu Vasia” și la diferite între- 
prinderi din Călărași. 


Deținuți politici cărora li s-a fixat domici- 
liu obligatoriu în comuna Pelicanu din 
Bărăgan, prin decizia MAI nr. 5130/1954” 


Profesia — Motivul 
condamnării 


Nr. Numele și — 
crt |prenumele 


. Bogdan Traian — preot — Legionar 


- Mureșan losif — curelar — Legionar 


1 

2 

3. [Orga Adrian — student — Legionar 

4. |Popa Gheorghe — mecanic — Legionar 

9. [Căliman Dumitru — subinginer — 
Legionar 

6. Duma lon — agricultor — Legionar 

7. |Enușan Romulus — fără profesie — 


Legionar 
8. |Papanache Carol — funcţionar — 

Legionar 
9 [Munteanu Constantin — ing. agronom — 

Legionar 


10 |Spineanu Cezar — profesor — P. N. T 
11 |Flondor Șerban — master și fabricant 
—P.N.Ț 
12 |Ştirbet Victor — avocat — P. N. L 

13 |Fabian losif — agricultor — Martorii lui 
lehova 

14 |Ebinger lon — agricultor — Martorii lui 
lehova 

19 [Bica Gheorghe — Student — Bănuit de 
spionaj / manifestări dușmănoase 


16 |Kaiser Herbert — — Bănuit de 
spionaj / manifestări dușmănoase 


După ce în 1955-1956 persoanelor 
deportate în iunie 1951 li s-au ridicat 
restricţiile domiciliare, în localitate, în case- 
le rămase libere, au fost aduse familii de 
romi din cartierele bucureștene Floreasca, 
Ferentari, Cocioc, precum și tigani nomazi 
(corturari). Acest experiment de reeducare 
prin muncă a persoanelor menţionate a 
eșuat, deoarece erau oameni care nu au 
avut nicio legătură cu agricultura și nu erau 
obișnuiți cu munca fizică brută. 

Pentru a cunoaște activitatea și starea 
de spirit a celor deportați și cu domiciliu 
obligatoriu, Securitatea a creat în localitate 
o rețea de informatori. Pe lângă munca 
grea, mijloacele de trai precare și abuzurile 
săvârșite de organele represive, populaţia 
din colonie s-a confruntat permanent cu 


MEMORIA 
kkon 


suspiciunea că persoane apropiate puteau 
să divulge Militiei informatii care le-ar fi 
putut aduce noi suferinte. Un caz aparte 
este acela al unui informator care locuia cu 
sotia și cu patru copii într-o singură cameră 
unde se aflau două paturi. Odată casa a 
fost lovită de un trăznet, făcând o groapă, 
fără ca oamenii aceia să pătească ceva. 
lon Mincă, un bănățean care știa că vecinul 
său este informator la Militie, i-a strigat: 
Vezi mă, Olei, că Dumnezeu te-a avertizat 
să nu ne mai torni la ăia". Cele trei principii 
de supraviețuire pentru deportaţi erau: să 
tacă, să nu audă și să nu vadă. 

Uniti în durere și egali în sărăcie, per- 
soanele deportate se îmbărbătau și se aju- 
tau. Au învățat unii de la alții zidăria, dulghe- 
ria, fabricarea chirpicilor, forarea puţurilor cu 
roată sau acoperirea caselor cu stuf. 

Prin hărnicia, priceperea și dragostea de 
pământ a țăranilor deportaţi din colonia de 
muncă Pelicanu, ferma „Vasilescu Vasia” a 
devenit în scurt timp un reper important a 
lumii agrare din Bărăganul comunist. Din 
Sectie a GAS 6 Roseti a devenit GAS 
Călărași și apoi IAS Călărași. 

In al doilea trimestru al anului 1955 
(aprilie-iunie), Serviciul Disclocări și Domi- 
cilii Obligatorii (SDDO) din MAI a făcut un 
nou recensământ și o nouă clasificare a 
persoanelor deportate și cu domiciliu obli- 
gatoriu. In comuna specială Pelicanu se 
aflau 353 familii deportate în iunie 1951 și 
32 de persoane cu domiciliu obligatoriu. 
Cei 353 capi de familie deportate în 
Pelicanu erau: „107 moșieri și chiaburi, 69 
tărani muncitori, 61 muncitori, 75 functio- 
nari și 41 fără ocupaţie”. Aceste date sta- 
tistice arată că majoritatea familiilor depor- 
tate erau țărani (58,86%), din care 
consideraţi chiaburi 39,31%. 

Pe naţionalităţi, situația celor 353 capi 


de familie se prezenta astfel: 222 români, 
105 „fugiti de pe teritoriul URSS (adică 
basarabeni și bucovineni) și 26 alte 
naționalități”. 

In încercarea absurdă de egalizare a 
claselor sociale, prin deportare și muncă 
forțată, autoritățile comuniste au dorit dis- 
trugerea țărănimii și chiaburimii ca factor 
social-istoric. De asemenea, reeducarea 
prin muncă viza transformarea acestor ca- 
tegorii de persoane în slugi credincioase 
regimului. 

In locul de deportare Pelicanu, în anii 
1951-1956, au fost cel puţin 43 cazuri de 
decese (36 din rândul adulților și 7 din rân- 
dul copiilor)”. Lipsesc datele asupra celor 
decedați după ridicarea restricțiilor domici- 
liare (1955-1956) sau a celor contabilizaţi la 
capitolul „dispăruți”, astfel că este foarte 
probabil ca cifra reală a deceselor să fie 
mult mai mare. Ceea ce frapează este vâr- 


sta la care se murea în deportare: copii de 
o zi, o săptămână, dar și bătrâni de 90 de 
ani. Majoritatea deceselor au fost din cauza 
bolilor netratate, lipsei hranei, a apei bune 
de băut, precum și a condiţiilor precare de 
locuit. 


Copii morți în comuna Pelicanul 
1951-1956” 


Nr. | Numele Vârsta Data 
crt. | și prenumele decesului 
1. |Alfini Matilda — 5 zile — 24 martie 1953 
2. |Costache Jeana — 1 an — 14 august 1952 


3. |Costache Octavia — 9 zile — 7 noiembrie 
1956 


- |lliută Sofia — 1 zi — 30 decembrie 1951 

- |Iliută Victoria — 1 zi — 29 decembrie 1951 
- |Manole Tudora — 1 an — 2 noiembrie 1956 
- |Radu lon — 1 an — 9 decembrie 1956 

Persoane decedate în comuna Pelicanul 1951-1956” 


Nr. crt. Numele și prenumele Locul naşterii 


Vârsta Data decesului 


k 
2: 
3. 
4, 
5. 
6. 
7, 
8. 
9. 


Ahmed Almaș Palanca (Bacău) 
Anitescu Constantin Colaret (Mehedinţi) 
Bârlădeanu llie Baloteşti (Mehedinţi) 
Bogdan lulian Șiroca (Mehedinţi) 
Borcă Maria Cârnecel (Caraș-Severin) 
Botoș Străin Comorâște 

Botoș Strein *****  Comorâște 

Burcu Ana Cireșu (Mehediniţi) 
Butișcă Carolina Fânațe (Bihor) 
Cărbunaru Grigore Cireșu (Mehedinţi) 
Cârcior Grigore  Cireșu (Mehedinţi) 
Cernega Anastasia Basarabia 

Crăiniceanu Petre Drobeta Turnu Severin 
Dohoș Adolf Cernăuţi 

Dragotă Irina Schela Cladovei 
Draghia Vasile  Ilovăţ (Mehedinţi) 
Dumbravă Nicolae Podina Mare (Mehedinţi) 
Gașpar Maria Devesel (Mehedinți) 


29 mai 1953 

10 februarie 1951 
6 septembrie 1955 
20 iulie 1952 

8 august 1952 

13 iulie 1953 

12 octombrie 1953 
24 mai 1955 

11 ianuarie 1953 
29 octombrie 1954 
9 ianuarie 1952 
22 aprilie 1955 

20 mai 1952 

29 mai 1952 

2 ian 1952 

11 noiembrie 1951 
28 februarie 1952 
27 septembrie 1952 

Nr. crt. Numele și prenumele Locul nașterii Vârsta Data decesului 
19. Gogan lon Cerneţ (Mehedinţi) 1952 

20. Grama lon Podeni (Mehedinţi) 69 11 ianuarie 1953 
21. Irimescu Irimia  Berliște (Caraș- Severin) 56 11 mai 1952 

22. Nistorescu Maria Crivina (Mehedinţi) 73 1 aprilie 1955 

23. Nitulescu loana  Săpala (Dolj) 77 1951 

24. Păsule Ghela Comorâște 76 20 noiembrie 1953 
25. Popescu Corlăţel Mehedinti - 1951 

26. Popescu lon Vânju Mare 71 22 noiembrie 1951 
27. Popescu Nicolae Izvorul Aneștilor (Mehedinţi) 46 26 martie 1954 
28. Stana Sofia Câmpani (Bihor) 57 18 ianuarie 1953 
29. Stoian losif Comorâște 76 26 octombrie 1952 
30. Tenca Anca Comorâște 73 20 iulie 1956 

31. Tuchilă Ana Ostrovul Corbului 83 7 mai 1952 

32. Topârdel Eva Comorâște 69 17 februarie 1954 
33. Untaru Constantin Cireșu (Mehedinti) 76 23 noiembrie 1952 
34. Untaru Maria Cireșu (Mehedinti) 59 4 noiembrie 1952 
35. Untaru Petre Cireșu (Mehedinti) 68 23martie 1953 

36. Zagardoni Mihai Chişinău 33 17 aprilie 1952 


Cetăţenii din comunele vecine ştiau de 
suferințele îndurate de deportaţi și erau 
indignati de ce se întâmplă în colonie. 
Semnele de suspiciune și neîncredere din- 
tre cele două lumi diferite au dispărut trep- 
tat. Localnicii au înțeles să întindă o mână 
de ajutor persoanelor private de libertate 
pe nedrept, iar comunele vecine au fost 
adevărate „căsuțe poștale” pentru 
deportații din Pelicanu. 

La sfârșitul anului 1959, prin Decretul 
nr. 447/1959, comuna Pelicanu a fost 
desființată și a trecut ca sat component al 
comunei Radu Negru. De asemenea, nu 
mai era loc de executare a domiciliului obli- 
gatoriu pentru deținuți politic. 

In 1968, odată cu reimpărțirea 
administrativă a țării, comuna Radu Negru 
a fost desființată și satul Pelicanu a fost 
inclus în comuna suburbană Modelu, muni- 
cipiul Călărași. Populaţia a fost supusă pro- 
cesului de dezafectare și evacuare forțată. 

GAS Călăraşi a coordonat operatiunile de 
evacuare a locuitorilor, demolarea 
constructiilor și redarea terenului pentru 
agricultură. 

Printre principalele cauze ale procesului 
de decădere și desfiintare a satului 
Pelicanu se numără: 

- vatra satului se afla într-o zonă 
inundabilă; 

- satul era lipsit de perspectiva de dez- 
voltare; 

- tendința de expansiune a gostatului 
din apropiere; 

- politica partidului de ștergere a urme- 
lor. 

După aproape 20 de ani de existenţă, 
acest loc de suferință pentru poporul român 
nu mai este pe harta României. Au rămas 
morminte fără cruci și amintirile triste ale 
celor care au pătimit în deportare, și 
aceștia din ce în ce mai puțini. 

Horea Sava s-a născut la 25 
februarie 1922 în Vințu de Jos, 
Alba. Economist. 

A fost arestat la 6/16 aprilie 
1949 și condamnat la 2 ani 
închisoare corecțională. 

A trecut prin sediul Securităţii 
din Blaj, prin închisorile Alba 
lulia, Sibiu, Aiud, Gherla și 
prin coloniile de muncă 
Cernavodă, Saligny, Poarta 
Albă, Capul Midia, Centrul 
de Triere Ghencea-București. 
A fost eliberat la 

11 noiembrie 1951. 

S-a stins din viață în Târgu 
Mureș la 22 ianuarie 1999. 


Mulţumim domnului Nicolae 
Mărgineanu, prin intermediul 
căruia ne-a parvenit acest 
text memorialistic. 


HOREA SAVA 


O fărâmă din lanţul 
fărădelegilor 
comuniste (l) 


Memoriile ce mi-am propus să le aștern astăzi pe hâr- 
tie, chiar și doar atât cât mi-au mai rămas în minte după 41 
de ani, privesc un episod mai puţin plăcut din viata mea, 
pot spune chiar unul din miile și miile de episoade drama- 
tice pe care a avut să le îndure neamul nostru, în una din 
cele mai zguduitoare perioade ce a urmat celui de al Doilea 
Război Mondial, ca urmare a instaurării regimului comunist 
în țara noastră. 

Mi-am propus aceasta în speranța că, împreună cu toti 
cei ce mai supraviețuiesc, vom putea contribui, fiecare în 
parte, prin dezvăluirile noastre, la înțelegerea cât mai 
deplină a fărădelegilor comise de acest regim, impus nouă 
prin „pumnul lui Vișinski” și a tancurilor rusești, față de toti 
cei care s-au împotrivit, într-un fel sau altul, concepțiilor lor 
atât de străine ființei noastre. 

Timp de 45 de ani ei au pângărit tot ce a fost mai pur în 
conștiința acestui neam, ne-au corupt fiii cei mai curati, 
ne-au învrăjbit pe unii împotriva celorlalti și, pentru a curma 
orice mișcare potrivnică, au transformat tara într-un imens 
lagăr și într-un imens lanţ de informatori lași, care în schim- 
bul a câţiva arginti murdari au ajuns să vândă nu numai 
colegi sau prieteni, ci unii chiar pe proprii lor frați sau părinți. 

Departe de a putea cuprinde torturile la care au fost 
supuși marea parte din cei intraţi pe mâna călăilor regimu- 
lui, ca să nu mai vorbesc de jertfa miilor de patrioți uciși de 
aceleași mâini criminale, ce zac în gropi neștiute de nimeni 
nici până astăzi, dezvăluirile ce încerc să le fac aici nu 
reprezintă decât o expunere palidă fată de imensele 
monstruozități comise, în special în prima jumătate de 
guvernare a acestui regim, împotriva celor mai demni fii ai 
acestui neam. 

Dar dacă personal — așa cum veti afla 
din relatarea mea — am avut de suferit mai 
puțin decât altii, deși maltratat și eu în mai 
multe rânduri și ținut într-o bună parte a 
detenției mele în condiţii inumane, ceea ce 
a lăsat urmele cele mai adânci au fost 
umilințele îndurate la tot pasul, iar în conti- 
nuare, după eliberarea mea, alte patru 
decenii, stigmatul de fost deținut politic, pe 
care însă am știut să îl port cu demnitate. 
ȘI, ca și când nu ar fi fost destul tot ce am 
văzut și îndurat prin atâtea închisori și 
lagăre prin care m-au perindat, au avut și 
nerușinarea ca în câteva rânduri — după eli- 
berare — să îmi propună să devin și „infor- 
mator”, ceea ce refuzând, mi-a atras alte 
neplăceri la locul de muncă, ce le voi expu- 
ne la sfârșitul povestirii mele. 

Lăsând să vorbească faptele, încerc să 
zugrăvesc în paralel cu episodul întâmplă- 
rilor mele și destinele celor care au trecut 
pe lângă mine în acele momente, pentru ca 
parcurgând aceste rânduri să puteți afla cât 
mai mult din tragedia acelor vremuri. 

De asemenea, vreau să fac cunoscută 
această poveste nepoților mei, când vor 
ajunge la vârsta înțelegerii, pentru a se feri 
în viată de tot ceea ce le-ar putea pângări 
demnitatea și, mai presus de toate, de a 
cultiva în ei ura împotriva comunismului, 
chiar și pentru atunci când acesta va fi 
dispărut demult. 

+ 

Totul a început în după-amiaza zilei de 
6 aprilie 1949', o zi splendidă de început de 
primăvară, în care, ca niciodată după o 
iarnă destul de posacă, simțeam nevoia 
unei relaxări. 

Mi-am propus, așadar, ca în acea după- 
amiază să fac o scurtă plimbare pe centru, 
ca orice tânăr, înainte de a reveni la servi- 
ciu. N-am bănuit atunci că acea zi 

minunată avea să devină începutul unor 
îndelungi suferinte care aveau să îmi 
schimbe radical întreg destinul vietii mele. 

Eram abia de câteva luni ajuns cu ser- 
viciul în orașul Blaj, transferat de către 
Banca Naţională din București la sediile 
sale judetene, pentru timpul de reorganiza- 
re a acestora, ca urmare a transformărilor 
politice intervenite prin instaurarea regimu- 
lui comunist în tara noastră (ce impunea 
introducerea de noi instrumente de decon- 
tare şi sisteme de lucru, specifice noilor 
unități socialiste înfiintate). 

Această reorganizare a reclamat o 
muncă foarte intensă care cerea prezenta 
noastră în bancă în fiecare zi și după-masa 
până seara târziu. Și ceea ce era cel mai 
chinuitor era lecţia politică cu care înce- 
peam obligatoriu fiecare dimineaţă, adică 
studierea  „Cursului scurt” al istoriei 
Partidului Comunist Rus, care mi se părea 
nu numai foarte greoi, dar și lipsit de orice 
sens. Intr-un asemenea ritm alert am lucrat 
zi de zi până la începutul lunii aprilie, mai 
precis până în după-amiaza zilei de 6 apri- 
lie 1949, când, bine-dispus după acea plim- 
bare odihnitoare, am intrat în Bancă. 

Nici n-am ajuns bine, când la orele 
17.05 am şi fost chemat la telefon; era din 
partea Securităţii. Șeful a ținut să-mi comu- 
nice personal: Aici căpitan Triponescu de la 
Securitate și vă rog să vă prezentaţi imediat 
la noi!. Nu-mi puteam imagina ce avea de 
discutat Securitatea cu mine, având în 
vedere că eu eram destul de proaspăt venit 
în Blaj și, în plus, sechestrat până seara la 
lucrările de birou. Sediul lor era la nici 200 
de metri distanță de Bancă, situat în fostele 
Case parohiale greco-catolice. 

Marele meu ghinion a fost - fapt de 
care mi-am dat seama încă în acea seară — 
că eram destul de subțire îmbrăcat. Numai 


Cu câțiva ani înaintea arestării 


cu câteva ore mai înainte, îndemnat de tim- 
pul atât de frumos din acea zi, mi-am 
schimbat hainele groase de iarnă cu cele 
de primăvară, cu tot ce am avut mai frumos 
şi mai asortat în garderobă: o cămașă albă 
de pouplin, o haină „homespoon” la modă 
atunci, cravată sport în culorile drapelului 
nostru (dispuse în carouri), un pardesiu 
gri-fer (culoarea petrolului) cu umerii ușor 
lăsaţi (gen Malagamba) pe care abia îl pur- 
tasem de câteva ori în toamnă. 

In această ținută de bucureștean, destul 
de sfidătoare la acea oră în provincie, când 
la ordinea zilei era șapca tip Lenin iar lupta 
de clasă atât de ascuţită, am apărut în fata 
şefului Securității. 

Dacă aș fi intuit măcar ce avea să se 
întâmple în acea după-amiază - și că din 
ziua respectivă aceste haine îmi vor servi 
atât ca pătură cât și ca perină la căpătâi — 
aș fi fugit până acasă să mă îmbrac din nou 


în hainele de iarnă. Așa aș fi suportat mai 
ușor frigul, în special noaptea, când timpul 
era încă destul de rece. Mereu mi-am făcut 
reproșuri pe această temă, deși sunt sigur 
că în acel moment eram urmărit de cel 
puțin un agent al Securităţii pentru a vedea 
cum reacționez, și care putea să mă acuze 
că încerc să fug, ceea ce mi-ar fi agravat 
mult situaţia. 

Ajuns la poarta Securității, gardianul, în 
loc să mă conducă la comandant — care de 
fapt mă chemase - m-a tinut în curte 
aproape trei ore, și obligat să stau cu fata la 
perete (un perete foarte înalt) pentru a nu 
putea vedea ce se petrece în curte. 
Zadarnic l-am rugat să-l anunţe pe coman- 
dant că am sosit și că îl rog să mă 
primească mai repede căci aveam foarte 
multă treabă la bancă. Dimpotrivă, mi-a 
răspuns pe un ton foarte răspicat și ironic: 
Și dacă ar trebui să rămâi aici până dimi- 
neaţă? Răspunsul lui m-a intrigat într-atât, 
încât i-am răspuns nervos: Nu am făcut nici 
o faptă pentru care să fiu reținut! Eram foar- 
te convins de aceasta, căci nu mă simțeam 
vinovat fată de ei. 

Degeaba am insistat și a doua și a treia 
oară să-i comunice comandantului că dacă 
nu are timp de mine voi reveni a doua zi, 
căci de fiecare dată mă atenţiona fără nici 
ojenă să nu întorc capul de la perete. Sigur 
dispoziția aceasta o primise de la coman- 
dant, căci altfel nu cred că un simplu gar- 
dian care făcea paza la poartă și-ar fi putut 
permite să se poarte astfel cu mine. 

Nici măcar atunci nu am intuit că acea 
zi avea să devină începutul unui calvar ce 
se va sfârși după aproape trei ani. 

Se înserase demult când am fost intro- 
dus la comandant. 

Deși eram foarte mâhnit, la prima vede- 
re căpitanul Triponescu mi-a făcut o impre- 

sie neașteptată. Era un tip zvelt, la vreo 30 
de ani, cu o piele întinsă, pe o fată mai mult 
suptă, iar uniforma, impecabil croită, îi dă- 
dea un plus de prestanță. Mi-a oferit loc pe 
fotoliul din fata biroului său. Nu presimțeam 
nimic rău, mai ales că la început mi s-a 
adresat pe un ton liniștit. 

M-am așezat comod, picior peste picior, 
care era poziția mea obișnuită, în timp ce 
căpitanul, răsfoind niște acte, a ținut să îmi 
comunice că la Securitate s-a primit o 
reclamaţie împotriva mea din partea direc- 
torului Comşa, de la Casa de Copii greci”. 
Eram acuzat că am denigrat regimul, chipu- 
rile afirmând că treburile merg cât se poate 
de prost la noi în tară (sau cam așa ceva) 
și că în loc să ne vedem de greutăţile noas- 
tre noi ne ocupăm de copiii altor state. 

Este adevărat că la bancă am avut, la 
un moment dat, o discuţie cu directorul 
Comşa legată de copiii greci, dar aceasta 
într-un moment în care acești copii încă nici 
nu erau sosiți. Această discuție a fost 
provocată de cererea directorului Comşa 
ca noi, cei de la Bancă, să mergem la ter- 
minarea programului de dimineaţă, adică la 
ora 14, să ajutăm la așezarea lemnelor în 
cămin (întrajutorări la care se apela atunci 
cu încuviințarea organelor locale și chiar 
dispuse de acestea). Intervenind i-am 
spus: De ce tocmai noi, care lucrăm zilnic 
până seara târziu, doar cu o pauză de câte- 
va ore?. Cum încă în Cămin nu era nici 
urmă de copii greci, este foarte adevărat că 
am imputat atunci faptul că în timp ce sunt 
atât de orijulii față de alții, sunt atât de 
insensibili la soarta tragică a majorității 
orfanilor noștri sau pentru ușurarea vietii 
celor nevoiți să trăiască în lipsuri. Această 
izbucnire am avut-o deoarece eu însumi 
rămas de mic orfan de tată (mama rămăse- 
se văduvă cu trei copii minori de 2, 7 și 8 

ani), am cunoscut sărăcia din fragedă copi- 
lărie și eram foarte sensibil la lipsurile lor. 

Zadarnic am încercat să-i explic coman- 
dantului că eu nu aveam nimic împotriva 
acelor copii, care încă nici nu erau sositi, ci 
eram doar intrigat de dezinteresul Statului 
față de soarta orfanilor noștri, care ar fi 
încăput și ei foarte bine acolo chiar și 
numai pentru un timp. Comandantul, acel 
om fin pe care-l admirasem doar cu câteva 
minute mai înainte, s-a ridicat furios, mi-a 
tras un: Dumnezeii mă-tii de bandlit!, a 
apăsat pe un buton și, la apariția unui 
subofițer, a dispus arestarea mea imediată. 

Se năruise totul în mintea mea și în 
drum spre Corpul de Gardă mi-am zis: Nu 
este posibil! N-aveau nici un drept să mă 
aresteze în baza unei simple reclamaţii! 

Comandantul devenise în acel moment 
cea mai odioasă figură din viața mea, și deși 
nu m-a atins nici măcar cu un deget, a avut 
grijă să-mi aplice cele mai inumane măsuri 
de arest, cum voi arăta mai departe. 

Dat pe mâna plut. Cojoc, a urmat per- 
cheziția la Corpul de Gardă. Acesta în pro- 
cesul verbal de reţinere a consemnat urmă- 
toarele obiecte găsite asupra mea: un stilou 
(marca Kaveco, foarte scump, cu peniță de 
aur, pe care din acel moment nici nu l-am 
mai văzut), diferite carnete cu însemnări, o 
cravată (pe care mi-au luat-o de la gât) pre- 
cum și suma de 3 lei. Mă mir cum n-au con- 
semnat și șireturile de la ghete sau centura 
de la pantaloni, care de asemenea mi-au 
fost luate pentru a fi scutiți de eventualele 
surprize. 

După semnarea procesului verbal (pe 
care din neglijenta lui l-a încurcat printre 
lucrurile mele și îl am și astăzi asupra mea) 
am trăit o altă emoție, când mi s-a cerut să 
mă întorc cu spatele la el și am auzit un 
zăngănit metalic. Erau cătușele ce mi le-a 


prins cu mâinile duse la spate, după care 
m-a dat pe mâna gardianului care făcea 
paza în interiorul Securităţii. Acesta, un om 
blând, care însă sunt sigur că primise ordin 
cum să procedeze cu mine în continuare, 
privindu-mă mi-a zis: Dar cu tine ce să fac? 
Unde să te culc? Aici? (arătând cu degetul) 
sau acolo? (arătând în altă parte) Ce 
însemna de fapt „aici”: un gang îngust ce 
despărțea cele două clădiri ale Securităţii 
(clădirea principală, în care aveau loc 
cercetările, de un alt corp de clădire), gang 
ce servea și ca loc de trecere în cea de-a 
doua curte, aflată în spate. Intregul gang 
era acoperit cu țiglă, deci ferit de ploaie, în 
schimb pe jos era pământul gol. Era deja 
trecut de ora 21 și îmbrăcat așa de subțire, 
numai în pardesiu, începuse deja să mă 
cuprindă frigul. Condiţiile oferite nu se 
deosebeau cu nimic de adăpostul unui 
câine vagabond. Deși tânăr, nu aveam pe 
atunci decât 27 de ani, mi-am dat seama că 
este destul de riscant pentru sănătatea 
mea, așa încât l-am rugat să-mi arate și 
cea de-a doua soluție. Mi-a arătat atunci 
closetul. Era un closet solid, construit rela- 
tiv recent, din scândură groasă, în care mi-am 
zis, în sinea mea, că cel puţin voi fi apărat 
de frig. Când însă am deschis ușa și am dat 
de mirosul de acolo, i-am spus gardianului, 
decepționat, că accept prima propunere. 

Astfel mi-am petrecut prima noapte 
trântit jos ca un animal, în hainele mele 
cele mai bune, în frigul, praful și curentul 
permanent ce străbătea prin acel gang care 
era căptușit doar pe jumătate cu câteva 
scânduri la cele două capete, fără nici o 
ușă de nici o parte. 

Toropit după o noapte de frământări și 
veghe, odată cu ivirea zorilor a început și 
prima mișcare. Intrase șoferul Securităţii, 
despre care mai târziu am aflat că îl chema 


Aldea, care cu o voce stridentă și batjocori- 
toare striga cât îl tinea gura: Haba, haba, 
futu-vă mama lui Dumnezeu! prin aceasta 
bătându-și joc și, în același timp, distrându- 
se pe seama unor „iehoviști” ce se găseau 
la acea oră în arestul lor. Scena aceasta se 
repeta cu regularitate în fiecare dimineață 
când apărea el. 

In jurul orei 6 dimineaţa începea forfota 
prin gangul unde mă găseam singur. Cei 
mai înrăiți dintre securiști, care sunt sigur 
că nici nu știau cine sunt, nici de ce mă 
găsesc acolo, îmi adresau în mers vorbe 
injurioase sau scuipau alături, în semn de 
dispreț. 

In aceste conditii umilitoare și groaznice 
m-au ţinut acolo de miercuri până în seara 
zilei de sâmbătă, tot timpul cu cătușele 
prinse la spate (pe care nu mi le desfăceau 
decât când eram însoțit pentru nevoile inti- 
me) și fără a primi în tot acest timp nici 
măcar un strop de apă. 

A doua noapte am petrecut-o la fel ca și 
pe prima, tot pe jos. 

In cea de-a treia au mai trântit lângă 
mine câţiva elevi de la Liceul Comercial, din 
clasa a VI-a, bătuţi proaspăt de plt. 
Cisteianu și chiar și de comandant. Aveau 
mâinile crăpate de bătăi, iar unul dintre ei 
era rănit și la ureche. Pe doi dintre ei mi-i 
amintesc și după nume: Glasu și Livescu, 
deși nu i-am mai văzut de acum 41 de ani. 
Ei au descoperit acolo o tablă de școală 
obișnuită, pe care, după plecarea securiș- 
tilor, au așezat-o pe pământ și astfel 
aşezaţi de-a latul, am dormit cu toții unul în 
spatele celuilalt. Cel din spatele meu m-a 
rugat să-i dau voie să iși bage mâinile 
crăpate în pardesiul meu, spre a le feri de 
frigul de peste noapte. Ei erau și mai sumar 
îmbrăcaţi decât mine, fiind ridicaţi mai 
înainte cu câteva săptămâni direct din sălile 

de clasă, unii dintre ei numai în tunica de 
școală. De fapt, inițial a fost ridicat tot efec- 
tivul claselor VI-VIII, cu diriginții lor cu tot, 
între care era și prof. Viorel Mihălţeanu, un 
bun amic de-al meu, el însuși maltratat în 
mai multe rânduri de către prim-bătăușul 
Securității, Cisteianu, și aruncat în plină 
lună martie în beciul întunecos în care am 
ajuns și eu după câteva săptămâni. El a 
fost achitat în cele din urmă la procesul ce 
a avut loc câteva luni mai târziu la 
Tribunalul Militar Sibiu. Odată eliberat, a 
părăsit catedra definitiv, urcând rând pe 
rând frumoase trepte în ierarhia Băncii 
Naţionale din Târgu Mureș, de unde s-a și 
pensionat. Dintre elevi au reţinut în cele din 
urmă vreo opt copii care, învinuiți că au 
întreținut legături cu un membru al unei 
organizaţii anticomuniste de la Constanţa și 
au participat la o ședință de cuib legionară 
la Cărbunești, lângă Blaj, au fost supuși luni 
de-a rândul la un tratament din cele mai 
dure din partea plt. maj. Cisteianu, care s-a 
ocupat direct de anchetarea lor. De bătăi, 
de altfel - așa cum mi-a relatat deunăzi 
chiar Adrian Munteanu (fost inspector B.N. 
din Târgu Mureș și mai apoi Director la 
Staţiunea Sovata), care a făcut parte dintre 
elevii eliberați imediat după triere — nu au 
scăpat nici chiar ei, cei care în cele câteva 
zile cât au fost încarceraţi de gratis, au fost 
bătuți măr de Cisteianu și tinuti în tot acest 
timp într-un fel de cotețe acoperite, în frigul 
nopților de martie (am reprodus chiar cuvin- 
tele lui). 

Dar să revin la mine. După trei zile, 
flămând, înfrigurat și obosit de nesomn, am 
fost dus la cercetări. M-au introdus într-o 
cameră destul de spațioasă, unde în 
momentul în care am intrat m-a apucat așa 
o slăbiciune încât a trebuit să intervină unul 
dintre securiști, care m-a sprijinit pentru a 

mă putea așeza pe scaun. În acel moment 
s-a apropiat și plt. maj. Cisteianu — ce 
manevra și aparatele de tortură — care vă- 
zând starea în care mă găseam s-a adresat 
unuia cu cuvintele pe care nu le voi uita 
niciodată: Du-te mă și adu-i o coajă de pită! 
ȘI, (privind spre mine, dar trăgând cu ochiul 
spre celălalt)... dacă ești băiat cuminte o 
să-ţi facem și două ouă moi. In toată 
amărăciunea mea, mi-am dat seama de 
toată ironia. 

In jurul meu erau numai uniforme. 
Primul a intervenit căpitanul Triponescu, 
care mi-a cerut să-i vorbesc despre ceea 
ce mi-am mai amintit din discuția avută în 
legătură cu subiectul despre copiii greci, 
însă în momentul în care am început să 
vorbesc m-a oprit zicându-mi: Lasă tu 
astal... Vorbește-ne mai bine despre Popa 
Ștefan”! 

Luat prin surprindere, abia atunci mi-am 
dat seama despre adevărata cauză a 
arestării mele. Cine era acest Popa Ștefan? 
Era unul dintre foștii mei colegi de clasă de 
la Liceul „Titu Maiorescu” din Aiud, cu care 
urmasem șase clase de liceu, până în 1938 
când, prin reducerea liceului la patru clase, 
am fost nevoiţi să continuăm, eu la Liceul 
„Aurel Vlaicu” din Orăștie, iar el la un liceu 
din Cluj. Era fiul unui preot care suferise 
enorm în timpul ocupaţiei austro-ungare, 
rămas cu o infirmitate pentru care a fost 
pensionat de tânăr, cu o pensie mică din 
care avea de întreținut patru copii. Imi 
amintesc că fostul meu coleg a rămas, la 
un moment dat, într-o singură cămașă, 
toată cârpită. In perioada celui de al Doilea 
Război Mondial el, ca sublocotenent de 
Vânători, a luptat chiar pentru apărarea 
Aiudului și respingerea frontului ajuns până 
în Mirăslău. Intre timp eu am plecat la 
București, regăsindu-l abia în 1948 când, 

detașat fiind la Banca din Blaj, ca foști 
colegi și prieteni din copilărie, a continuat 
să mă viziteze ori de câte ori venea la Aiud 
iar întâmplarea făcea să mă găsească 
acasă. Intre timp el devenise unul dintre 
membri de frunte ai Grupului de Rezistență 
Naţională Anticomunistă de la Muntele 
Mare“, condus de maiorul Nicolae Dabija”. 

Procesul lor, în care au fost implicate 
sute de persoane -— militari, studenți, inte- 
lectuali și un grup foarte numeros de tărani 
- s-a soldat cu condamnarea la moarte a 
șapte dintre ei: maiorul Dabija, studentul 
Titus Onea* din Cluj, Gheorghe Oprita” din 
Balomir, Silvestru Bolfea* din Intregalde 
(Alba), Scridon lon? din Benic, Traian 
Mihăltan" din Teiuș, Augustin Raţiu” din 
Sărmășel. Sentinta a fost executată la Sibiu 
în toamna anului 1949, mai precis la 28 
octombrie 1949, orele 5 dimineaţa, execu- 


tarea lor fiind confirmată de cele șapte cer- 
tificate de deces eliberate de Primăria Sibiu 
— extrase din Registrul de Stare Civilă de 
sub nr. 753-759 — decese ce au fost înre- 
gistrate la această dată și în baza aceluiași 
act constatator, adică Sentința de condam- 
nare la moarte 816/30 septembrie 1949. 

Invinuirea ce mi s-a adus mie în acest 
proces a fost aceea de a fi întreprins și eu 
acțiuni în favoarea acestui grup de rezis- 
tentă, prin legăturile avute cu unul dintre 
membrii săi, respectiv cu fostul meu coleg 
Popa Ștefan. 

De fapt el devenise persoană însem- 
nată pentru ei în urma unei întâmplări gra- 
ve și absolut nedorită de el, provocată de 
Securitatea din Alba în seara zilei de 2 
februarie 1949, în comuna Teiuș, când, în 
urma unei trădări din partea unuia zis 
Oniga” — inițial membru al grupului de 

rezistență, devenit mai apoi agent al 
Securității - Popa Ștefan a fost atras într-o 
cursă (aranjată de Oniga cu Securitatea 
pentru acea seară) pentru prinderea lui. 
Scena s-a consumat cam la jumătatea 
drumului între gară și centrul Teiușului, pe 
drumul mare, unde în timp ce discuta cu 
Oniga, a apărut la un moment dat mașina 
Securităţii cu farurile aprinse în plin 
(moment în care turnătorul s-a desprins 
de lângă Popa Ștefan retrăgându-se pe 
trotuar) mașină din care au sărit trei 
securiști care l-au împresurat pe Popa 
Ștefan, doi dintre ei încercând să-i imobili- 
zeze mâinile iar al treilea aplicându-i pe la 
spate o lovitură puternică în cap cu mâne- 
rul pistolului. 

Ca prin minune, în toată acea bus- 
culadă, colegul meu a reușit să scape din 
mâinile lor, rănit ușor de un glont la un brat, 
la rândul lui împușcând în plină figură pe 
unul dintre securiști, plut. Staicu, care după 
ieșirea din spital a condus și cercetarea 
mea la Securitatea din Alba lulia. 

Tot Oniga a fost ticălosul care, după 
această trădare, a deconspirat și locul unde 
își avea ascunzătoarea grupul de rezisten- 
tă. Aflând de această a doua turnătorie, 
grupul a fost nevoit să-și schimbe ascun- 
zișul, însă urmăriți fără să știe de Secu- 
ritate, după un marș de o noapte întreagă, 
Securitatea, înaintând pe urmele lor lăsate 
pe o ninsoare proaspătă, a reușit să-i îm- 
presoare (nu sunt sigur dacă într-un staul, 
șură sau chiar o casă”) de lângă Piatra 
Caprei (unde s-au oprit spre dimineață 
pentru a se odihni și ei puţin). In luptele ce 
au avut loc acolo a căzut împușcat și fostul 
meu coleg, Popa Ștefan. Despre această 
confruntare sângeroasă s-a scris și se vor 
mai scrie multe pagini de către familiile 
celor căzuți acolo. 

Amănunte despre nefericita întâmplare 
de la Teiuș am aflat după arestarea mea, în 
beciul Securităţii din Alba lulia, chiar din 
gura persoanei la care s-a refugiat Popa 
Ștefan, muncitorul Halalai Petru“, care i-a 
pansat rana și căruia Popa Ştefan i-a 
povestit, cu gura lui, toată întâmplarea din 
acea seară, în care au și fugit imediat 
împreună în comuna Benic. Că la mijloc a 
fost mașinația turnătorului Oniga am aflat 
ceva mai târziu (după ce am fost depus la 
închisoarea din Alba) și de la un alt coleg 
de-al nostru, Puşcaş Ștefan” (decedat la 
foarte scurt timp'* după condamnarea de 
10 ani primită tot în cauza Muntele Mare), 
care mi-a povestit că la numai câteva zile 
de la întâmplarea de la Teiuș, Popa Ștefan 
a venit la Stremț și i-a destăinuit că este în 
căutarea lui Oniga, pentru a se răzbuna. 
N-a mai avut însă când, căci la foarte scurt 
timp după aceasta, Popa Ştefan a căzut în 
luptă cu Securitatea. 

Dovada certă a acestei realități o detin 
chiar eu, în dosarul cauzei mele, în care 
între alte concluzii pe care le-a pus 
Securitatea în acuzarea mea, a fost și că: 
„a avut legături directe cu Popa Ștefan, 
mort în acțiunea dusă de Securitate la 
Piatra Caprei”. Dar, dacă în cazul lui Popa 
Ștefan constatarea lor reprezenta o realita- 
te, acuzarea că aș fi avut legături și cu un 
așa zis croitor Tiutiu”, de a cărui nume sau 
existență nici nu am avut cunoștință până la 
data lichidării lor (soț și soție) de către 
Securitate în chiar preziua întâmplării de la 
Teiuș, a fost o mârșăvie din cele mai stupi- 
de la adresa mea, în setea lor de a mă 
implica cât mai adânc într-un proces în 
care singura mea vină stabilită — din punc- 
tul lor de vedere — era aceea de a fi între- 
tinut relații cu un fost coleg de liceu și clasă, 
în timp ce el era urmărit de Securitate. 


Oricum, moartea sa înaintea arestării 
mele a agravat și întârziat mult anchetarea 
mea, el fiind singura ființă care putea relata 
asupra realității relaţiilor noastre. Este și 
motivul pentru care, în lipsă de alte dovezi 
decât „declarația” dată de mine în condiţii 
dramatice, pe parcursul celor patru luni de 
arest sever la Securitate — care însă nu-i 
mulțumea și nu constituia o probă pentru a 
putea fi depus la Penitenciar —, în loc de a 
mă elibera, m-au depus la închisoarea din 
Alba lulia, unde s-au mai scurs alte luni 
până la definitivarea declarației mele (cum 
voi relata pe parcurs). Ei au comis și 
această gravă ilegalitate, în sensul că în loc 
să mă pună în libertate din lipsă de probe — 
deoarece însăși declarația mea dată sub 
grave presiuni nu conținea nimic acuzator, 
decât că întâlnirea noastră era prilej de a 
discuta și a ne aminti de viata noastră 
colegială —, m-au depus la altă închisoare 
în încercarea de a obţine, totuși, informaţii 
pentru acuzarea mea. 

Dar să mă întorc la firul evenimentelor 
pe care am început să le relatez legat de 
prima cercetare de la Securitatea Blaj, 
când căpitanul Triponescu (după cele trei 
nopți albe petrecute afară, pe pământul 
gol) mi-a spus, în momentul în care eram 
pregătit să-i relatez ce mi-am adus aminte 
din conversaţia avută legat de reclamatia 
primită de la Dir. Coma: Lasă tu asta! Vor- 
bește-ne mai bine despre Popa Ștefan!. 

Abia atunci mi-am dat seama de 
adevărata cauză a reţinerii mele și, de ase- 
menea, de ce îmi aplicase în acele zile un 
tratament atât de dur: pentru a mă distrage 
de la adevărata cauză a arestării mele și, 
în același timp, ca cercetarea mea să aibă 
loc în momente de maximă epuizare, când 
psihic se cedează mult mai ușor presiunilor 
fizice. 


Întrebările puse atunci, ca de exemplu: 
unde își avea organizația depozitul de 
arme? unde își aveau sediul? cum arăta 
automatul lui Popa Ștefan? m-au găsit 
complet în afara acestor probleme, 
răspunzându-le că nu cunosc nimic din 
toate acestea și că între noi n-au existat 
decât relaţii de colegialitate. Desigur mi-au 
pus toate aceste întrebări fiind prietenul 
unui om atât de însemnat pentru ei, con- 
vinși că au capturat, în persoana mea, cine 
ştie ce om important. 

Nemulțumiţi, au urmat înjurăturile, cali- 
ficativul de „criminal”, după care am fost 
dat pe mâna lui Cisteianu, un om odios 
(despre care cei ce-l cunoșteau spuneau 
că fusese și legionar), cu figură înfricoșă- 
toare şi cu urlet în glas, acela care la intra- 
rea mea la cercetări și-a bătut joc de 
situația jalnică în care mă găseam și mi-a 
promis, în bătaie de joc, „ouă moi” dacă 
mă voi purta „cumsecade” la cercetări (vă 
daţi seama în ce sens). 

Cisteianu, nemulțumit de cursul cer- 
cetării, m-a supus șocului electric, obli- 
gându-mă să prind în mâini doi poli elec- 
trici, legaţi la un transformator în funcțiune. 
Străpuns în toată fiinta mea de acel curent 
puternic, în spaima mea, m-am zbătut 
reușind să mă eliberez de acele cabluri, 
moment în care subofițerul a început să-mi 
aplice lovituri cu un cablu gumat, după care 
m-a supus din nou șocului electric. După 
această, hai să-i zicem „sumară cercetare”, 
am fost scos și aruncat într-un șopron care 
servea și ca loc de depozitare pentru piese- 
le auto. Zdrobit de oboseală, frig și epuizat 
de șocurile electrice, am căzut istovit, de 
unde dimineață când m-am trezit, spre ma- 
rea mea mirare, m-am ridicat dintre piese. 

De aici, a doua zi am fost mutat într-un 
beci situat vis-a-vis de corpul de gardă, 


MEMORIA 


63 


64 


unde eram tinuti tot timpul sub cheie, cu 
excepția timpului afectat mesei ce ne era 
servită pe treptele gârliciului, zăvorât, la 
rândul lui, și acesta. In arest (beci) era 
întuneric beznă, doar o rază firavă de 
lumină pătrundea în zilele însorite prin 
coșul de alimentare cu aer ce ne venea de 
la nivelul solului. Jos pământul era umed. 
Norocul nostru că pe partea dreaptă a 
arestului era amenajat un „prici” pe care 
eram nevoiți să stăm lungiți toată ziua, în 
toată întunecimea și igrasia de acolo. Tot 
arestul măsura în lungime cam 2,5 m, în 
care stăteam depozitati de toți vreo opt 
inși: un avocat blăjan pe nume Faina“, 
Prof. Mihălțean de la Liceul Comercial 
local (ridicat înaintea mea cu vreo trei 
săptămâni împreună cu toți elevii clasei a 
VIl-a (actual a XI-a) al căror diriginte era, 
un cioban pe nume lon, care a povestit 
cum la una din cercetări a fost bătut de 
secretara Securităţii (soția locotenentului 
Chiriță) cu un ciocănaș la părțile cele mai 
sensibile ale bărbatului. 

Acest lon, dorind să se întâlnească cu 
o prietenă de-a sa ce lucra la bucătăria 
Institutului, a cerut-o la telefon — de la un 
telefon public — și, pentru a o putea convin- 
ge pe șefa ei să îi dea drumul să iasă, s-a 
dat drept ofiter de Securitate. Intâmplarea 
nefericită a făcut ca în imediata apropiere 
să se găsească chiar un ofițer de Securita- 
te care l-a arestat pe loc. Pe această temă, 
ciobanul a tras-o și el vreo două săptămâni. 

Tot cu noi se găsea și un student la 
Facultatea de Drept din Cluj, Pilu Caloia- 
nu, de care îmi amintesc și nu voi uita 
niciodată de teama cumplită ce îl cuprin- 
dea ori de câte ori auzea vocea anchetato- 
rului Cisteianu în preajma locului arestului 
(care ne-a povestit cum la una din 
cercetări a fost legat fedeleș și bătut cu 

brutalitate, izbit cu furie cu piciorul de către 
Cisteianu pe unde apuca, în așa hal încât 
teama de a nu mai fi luat încă o dată îl 
îngrozea ori de câte ori auzea vocea aces- 
tui anchetator). 

Impreună cu noi se găsea și un băiat, 
pe nume Mailatescu, care la acea oră nu 
cred să fi avut mai mult de 16 ani, fiul unui 
cârciumar din Blaj, plecaţi între timp din 
localitate. Reîntors mai târziu în Blaj, în 
dorința de a face ceva bani prin vânzarea 
unor lucruri rămase de pe urma părinților, 
micuțul s-a dus în acest scop la marginea 
orașului, în țigănie, unde pentru a-și da 
importanță „cine este el”, le-a spus că este 
șeful unei organizaţii. Aceștia l-au reclamat 
la Securitate și a fost cercetat ca atare. 
Mi-e milă și acum de bietul copil prin câte 
spaime i-a fost dat să treacă, iar dacă odio- 
sul Cisteianu ar trebui să răspundă chiar si 
numai pentru spaimele băgate în sufletul 
unui copil atât de fraged și tot ar fi suficient 
pentru a fi condamnat pentru crimă împo- 
triva umanității, ca să nu mai vorbim de tra- 
tamentul aplicat elevilor de la Liceul 
Comercial, maltrataţi și ei în chip și fel. De 
teama bătăilor, acest copil a ajuns să 
inventeze nume de oameni imaginari cu 
care ar fi avut legături, mai mult, să declare 
că ar fi avut chiar arme ascunse undeva la 
dealul Zăreșului, lângă Podul Mureș, 
lucruri pe care cerându-i-se apoi să le 
dovedească, nu a putut să o facă. Am fost 
martor ocular (privind printre scândurile 
gârliciului, spre curtea Securităţii) când 
într-una din zile, spre înserat, Securitatea 
a pregătit „gip-ul” în care au pus niște us- 
tensile, o sapă și un hârleț, după care l-au 
scos pe Mailatescu dintre noi, l-au urcat în 
mașină pentru a-l duce undeva, unde, nu 
știam. N-am să uit niciodată teama în- 
tipărită pe faţa lui când, la întoarcere, ne-a 


povestit cum a fost dus la „Zărieș” pentru a 
dezgropa armele, pe care neavând cum să 
le scoată, în realitate neexistând, l-au pus 
să își sape singur groapa, anume că îl 
execută și cum, pentru a se salva, a inven- 
tat alte născociri. Sigur, analizând cu jude- 
cata noastră matură, ne-am dat seama că 
indiferent de situaţie, ei nu au avut în 
intenţie lichidarea băiatului, în schimb în 
bestialitatea lor au mizat pe naivitatea lui. 

Intr-o altă situaţie (anterioară celei 
arătate mai sus, pe când eu încă mă 
găseam depozitat în gangul pe unde 
securiştii treceau către cea de-a doua 
curte din dos, pe unde intrau și la camera 
de cercetări) l-au pus la zid anume că îl 
împușcă și, cum intind greșit, folosind o 
armă de vânătoare cu alice, a fost rănit 
superficial la gât. Că ceva mai deosebit s-a 


petrecut acolo am observat chiar și eu din 
forfota securiștilor de pe acel gang, dar 
abia după ce am ajuns în celulă cu 
Mailatescu, băiatul cu ochii negri aprinși, 
am aflat ce se întâmplase de fapt atunci, 
de rana superficială care i-a speriat și pe 
securiști, căci intenţia lor era doar de a-l 
speria. Păcat că nu mai știu nimic de soar- 
ta băietașului cu ochi veșnic surâzători, de 
mai bine de 25 de ani (când l-am recunos- 
cut, deși mult maturizat, tot după ochii lui 
negri scânteietori, la restaurantul din gara 
Războieni, unde era chelner). 

Și dacă în cazul băiatului a fost doar un 
joc sadic al securiştilor, nu același lucru 
s-a întâmplat cu Răhăianu” (un notar) pe 
care Cisteianu, împreună cu echipa sa de 
criminali, l-au omorât în bătaie, chiar înain- 
te cu câteva zile de la încarcerarea mea la 
Securitatea Blaj, deci aproximativ în prime- 
le trei zile ale lunii aprilie 1949, crimă des- 
pre care am aflat cu toții. 

De fapt, tot cu arma de vânătoare au 
încercat să sperie și câțiva iehoviști pe care 
i-au pus la gardul din prima curte, anume 
că-i împușcă, dar care i-au „dezarmat” pe 
securiști intonând un cântec de-al lor. 

Tot între noi se găsea și decanul nostru 
de vârstă, Pintea, un tip înalt, osos, la circa 
40-45 de ani, din Târnăveni, ce susținea că 
este literat și care ne spunea că dacă va 
ajunge să fie eliberat va scrie cel puțin 
două cărți: Inchide ușa pe dinafara! și Mi-e 
foame!, desigur vrând să aștearnă pe hâr- 
tie crunta înfometare de care am avut 
parte acolo. De fapt, el era și „șeful de 
lingură” și am să explic de ce era nevoie și 
de așa ceva. La Securitatea din Blaj, la 
data arestării mele din 6 aprilie 1949 (și 
până după sărbătorirea Paștelui) s-a servit 
o singură masa pe zi, exact la orele 12. In 
ce consta aceasta? Intr-o ciorbă lungă de 

cartofi, fierti în apa lor, fără nici o grăsime, 
precum și o felie de pâine care nu știu 
dacă avea 100 de grame. Absolut nimic 
altceva până a doua zi la orele 12. Ciorba 
era adusă pentru noi toți într-un singur vas, 
fiecare primind doar lingura separat. Cum 
feliile de cartof erau foarte rare, dl. Pintea 
era cel care dispunea când să luăm ciorbă 
(apa) și când aveam voie să servim și câte 
o felie de cartof. 

N-am să uit niciodată tabloul sumbru ce 
mi-a fost dat să-l văd când, scos pentru 
prima dată împreună cu ceilalți pentru 
nevoile intime, am văzut cum unii din cei 
arestaţi înaintea mea erau atât de slăbiti 
încât se sprijineau de perete pentru a se 
putea tine drepți. 

Acest regim nemilos de exterminare 
s-a îndulcit oarecum după trecerea sărbă- 
torilor de Paști, când hrana a început să se 
mai îmbunătățească, mai întâi prin introdu- 
cerea în ciorbă de măruntaie inferioare 
(plămâni, splină etc.), iar mai târziu a cea- 
iului de dimineață și a gustărilor de seară. 

Scriind toate acestea îmi amintesc 
cum, într-o după-amiază foarte ploioasă, 
unul din gardienii ce făceau paza inte- 
rioară, pe nume Horja, venind pentru a ne 
scoate pentru nevoile biologice, a făcut ce 
a făcut și pe mine m-a reținut ultimul. Mi-am 
dat seama că urmărește ceva, dar ce 
anume nu înțelegeam. După ce a terminat 
cu toți cei dinaintea mea, m-a introdus și 
pe mine, ultimul, în closet și de sub man- 
taua lui largă de ploaie mi-a strecurat un 
sandvici mare cu unt și salam, o brânzoai- 
că, ciocolată și o pungută cu bomboane 
umplute, bunătăţi pe care acest om de 
suflet acceptase să mi le aducă, cu prețul 
libertăţii lui, de la bunul meu prieten loan 
Gabriș, la care locuisem la Blaj până la 
arestare. Deși lăsat acolo un timp accepta- 

bil, ceea ce n-am reușit să mănânc a fost 
brânzoaica și bomboanele, pe care le-am 
ascuns în buzunarul interior al hainei, care 
îmi servea noaptea drept pernă. Până di- 
mineaţa, cu toate că o învelisem bine în 
hârtia ei, brânzoaica avea să-mi lase o 
pată de grăsime pe haină. La prima noas- 
tră ieșire de a doua zi dimineață, am devo- 
rat-o și pe aceasta în aceeași „intimitate”. 

Peste zi, deasupra noastră, unde erau 
birourile, se auzea un forfot continuu. Bă- 
tăile nu conteneau până seara târziu, iar 
strigătele victimelor răzbăteau prin podele 
până la noi. Bătăușii, în frunte cu plt. maj. 
Cisteianu, omul roșcovan cu figură lombro- 
ziană şi cu o voce înspăimântătoare, 
alături de plt. Avram, plt. Corlea, și altii, 
maltratau în modul cel mai brutal oamenii 
ajunși în mâinile lor. Acești adevărați sadici 
înnăscuţi aveau o singură plăcere, aceea 
de a crea suferință, care cu cât era mai 
mare, cu atât simțeau nevoia s-o amplifice 
și mai mult. Anchetele lor începeau în mod 
obișnuit, pe un ton liniștit, pentru ca pe par- 
curs să se transforme în adevărate fiare, în 
timp ce tu deveneai o victimă neputin- 
cioasă în mâinile lor, care aveau puterea 
de viață sau de moarte asupra ta. 

Până și momentele lor de destindere 
trădau în ei această pornire sadică, ce 
sfârșea în cel mai bun caz cu umilirea 
noastră. Așa, de exemplu, într-una din zile 
au arestat un bătrân iehovist în etate pe 
care l-au așezat în filigoria din curtea 
Securităţii. Plt. Cisteianu, foarte bine dis- 
pus în acea dimineaţă plăcută, și-a scos o 
măsuţă de lucru în curte — în fața corpului 
de gardă — precum și ceva dosare pentru 
rezolvare. Nici nu s-a instalat bine la birou 
că s-a și luat de bătrânel să-i cânte un cân- 
tec religios de-al lor. De voie, de nevoie, 
omul s-a executat și a fost nevoit, la 


amenințările securistului, să reia cântecul 
până i-a pierit glasul. Oprindu-se obosit, 
anchetatorul s-a răstit la el, și astfel omul a 
fost obligat să mai depună un efort. 
Oprindu-se pentru a doua oară, bestia a 
luat pistolul, ce-l așezase de la început pe 
masă, probabil pentru a nu-l incomoda la 
șold, l-a îndreptat către nefericitul om 
promiţându-i că-l va descărca în el dacă nu 
va continua. Vă dați seama ce se petrecea 
în sufletul bătrânelului în acele momente în 
care zadarnic a încercat să-și dreagă 
vocea-i uscată. Toate acestea s-au pe- 
trecut sub privirile mele ascunse, de la 
ochiul unei scânduri de la gârliciul beciului 
aflat la doar câţiva metri distanță de ei. Tot 
timpul cât l-a chinuit pe acest bătrân, în 
afară de intervenţiile brutale, securistul 
și-a văzut liniștit de lucru, în acordurile atât 
de chinuite ale acelui cântec pe care 
reținându-l, l-am fredonat și eu de câte ori 
povesteam prietenilor episodul, dar care, 
cu părere de rău, acum nu mai sunt în 
stare să mi-l amintesc. 

O altă joacă sadică a acestui an- 
chetator a fost ideea de a ne îmbăia, în aer 
liber, într-o manieră în care el, de fapt, a 
urmărit nu numai umilirea noastră ci, ceea 
ce era mai grav, de a ne șubrezi și mai mult 
starea de sănătate și așa destul de 
precară în acel moment. Aceasta s-a 
întâmplat într-o seară de sfârșit de aprilie, 
când scoși din beci și obligaţi de a ne 
dezbrăca la piele ne-a fugărit în grup prin 
curtea interioară, ce dădea spre cine- 
matograf, după care a îndreptat spre noi 
un furtun gros, biciuindu-ne tot corpul cu 
apă rece sub presiune, care ne-a făcut să 
sărim arşi ca drăcușorii, în timp ce el se 
distra de mama focului. Și n-a fost destul 
atât. In cele din urmă ne-a luat la finisaj, pe 
fiecare în parte, de la mică distanță, pla- 


sând jetul de apă, în bătaie de joc, în spe- 
cial în figură. Pe cât de distractivă era pen- 
tru el, pe atât de tragică era situația 
noastră, care așa uzi a trebuit să ne tra- 
gem hainele pe noi, iar apoi să coborâm în 
pivnita umedă. 

Intr-o altă împrejurare, prin luna mai, 
când s-a mai încălzit, au ales o altă moda- 
litate de a ne îmbăia, fără risc, dar cât se 
poate de umilitoare: obligaţi să intrăm tot 
câte doi într-o vană metalică normală, în 
timp ce în fața noastră, așezat pe un 
scăunel, ne asista un gardian, același care 
mi-a oferit culcușul în prima noapte 
petrecută la ei. Și acum partea scârboasă: 
eu am nimerit în seria a treia împreună cu 
dl. Pintea, fără ca apa să fi fost împrospă- 
tată de la seriile anterioare. 

Scurt timp după aceea am fost mutat 
din pivniță într-un alt arest, o fostă bu- 
cătărie situată în dreapta cum intrai în cea 
de a doua curte, unde regăsind lumina 
naturală m-am simţit ca nou-născut. Deși 
foarte înghesuiți și aici, chiar și fără paturi, 
am fost cât se poate de fericit că pe jos 
aveam padiment din scânduri și ne 
găseam oricum la nivelul solului. 

Am stat și aici câteva săptămâni când, 
la un moment dat, a apărut comandantul 
Triponescu întrebând: Care este Sava 
Horea?. Trecuseră deja două luni de când 
nu am mai dat ochii cu el. M-am ridicat 
imediat în picioare. Când m-a văzut a 
exclamat: Niiii... futu-i Dumnezeii lui, da’ 
bărbos mai ești!. A dispus imediat secu- 
ristului cu care venise să aducă frizerul, iar 
mie mi-au așezat în curte un scaun pentru 
a mă face frumos. Mi-am dat seama că 
urmează să fiu dus undeva, căci în curte 
se pregătea un „gip” pentru plecare. De 
fapt procesul în care eram implicat era cer- 
cetat la Securitatea din Alba lulia, care 

desigur a dispus și arestarea mea. Așa mi- 
am explicat și faptul că la Blaj nu am fost 
anchetat decât o singură dată, dar tinut 
totuși aici, deoarece la Alba toate beciurile 
erau arhipline, mai ales la început, când 
numai în cazul Organizaţiei de la Muntele 
Mare au fost implicate sute de persoane. 

La urcarea mea în mașină securistul 
mi-a legat mâinile cu cătușe la spate, 
ceea ce observând căpitanul a dispus să 
îmi fie schimbate în față. In mașină au luat 
loc: în față, în dreapta șoferului, căpitanul 
Triponescu (care și-a luat cu el și arma de 
vânătoare, iar pe parcurs a și coborât în 
acest scop), în spatele șoferului eu, iar în 
dreapta mea subofițerul care mă însoțea. 
Pentru a nu atrage atenţia, până la ieșirea 
din Blaj mașina a fost acoperită cu prelată. 
Ne-am oprit în fata unei farmacii, unde, 
„culmea”, am fost recunoscut — prin gea- 
mul mașinii staționate — de către o clientă 
a băncii, Margareta Ciufudean, astăzi 
văduva Râszler, care a și anunțat vestea 
colegilor mei. Astăzi dânsa locuiește în 
Târgu Mureș și, întâlnind-o acum câteva 
luni, mi-a reamintit acel moment de care 
eu și uitasem. 

După ce am ieșit din oraș mașina a fost 
decopertată, putând respira, după atâta 
timp, aerul proaspăt din acea zi frumoasă 
de iunie. Pe drum, după coborârea 
căpitanului, șoferul mi-a oferit chiar o 
tigară, pe care am putut-o fuma lejer având 
cătușele legate în față, ce-mi permiteau 
această mișcare. 

Ajunși în curtea Securităţii din Alba, pe 
trepte am fost întâmpinați de un plutonier 
major despre care mai apoi am aflat că era 
şeful anchetator Staicu — corespondentul 
lui Cisteianu de la Blaj — unul dintre cei trei 
securiști care au participat, la Teiuș, la 
prinderea lui Popa Ștefan, reîntors nu 

demult de la spital, după rana suferită în 
acea încăierare. Nu-mi amintesc ca atunci 
să-mi fi adresat vreo înjurătură, decât atât 
că m-a introdus direct la arest, într-o 
pivniță mare, compartimentată în mai 
multe boxe, chiar alături de boxa femeilor 
(la butoaie), pe unde înainte cu câteva luni 
trecuse și mama mea, Maria Sava. 

Ceea ce am omis să relatez până acum 
este că, în această cauză, a fost ridicată și 
mama mea, pe motiv că întâlnirile mele cu 
Popa Ștefan au avut loc în casa părinteas- 
că de la Aiud. Mama, adusă mai întâi la 
Securitatea Alba, la circa o săptămână, a 
fost depusă la Penitenciarul Alba, de aici 
dusă la Sibiu, unde Tribunalul Militar a 
condamnat-o, la 8 decembrie 1949, la „2 
ani de închisoare corecțională cu suspen- 
darea executării pedepsei” (și asta 
după nouă luni de arest sever), deși în 
afara concluziilor pătimașe ale Securității 
n-a existat nici un act de vinovăție, mama 
respingând cu toată dârzenia faptele 
imputate, deși maltratată și ea în două rân- 
duri. Insăși pedeapsa aplicată „cu suspen- 
darea executării pedepsei” dovedește 
aceasta, precum și faptul că trebuia găsită 
o formulă pentru a se justifica reținerea ei 
mai bine de nouă luni, fără nici un mandat 
de arestare. 

Aici, la Securitatea Alba am fost încar- 
cerat în acea pivniță împreună cu alți vreo 
10 arestați, toţi făcând parte din același lot 
„Muntele Mare”, dintre care câțiva tărani, 
printre ei fiind și fratele croitorului Tiutiu 
(cel împușcat mortal împreună cu soția sa 
la începutul lunii februarie 1949), un stu- 
dent, Matei Corvin%, muncitorul Petru 
Halalai (acela de la care am aflat întreaga 
tragedie de la Teiuș), precum și col. 
Moraru“ (un fost coleg de clasă cu un 
unchi de-al meu), care înainte de arestare 


stătuse ascuns mult timp într-o colibă 
anume amenajată în preajma casei, sub 
cotețul de porci. 

Intâmplător în ziua sosirii mele la Alba 
se găsea în inspecţie acolo și căp. Popa 
de la Securitatea Sibiu. Originar din 
Apoldul de Jos, satul mamei mele, el a 
ținut să mă vadă încă în acea după- 
amiază. Ajuns în biroul lui m-a privit înde- 
lung, după care m-a întrebat de vârstă, 
studii, ocupaţie etc., fără să-mi pună nici 
cea mai mică întrebare legată de arestarea 
mea. La urmă mi-a zis: De! Ce să vă fac? 
Noi îl căutam (se referea la Ştefan Popa), 
iar voi Îl adăposteaţi. V-aţi nenorocit amân- 
doi, și tu și mama ta! Ea trecuse deja pe la 
Securitatea Alba încă din 1 aprilie. Și cu 
aceste cuvinte am fost trimis înapoi în 
arestul de la beci. Numai că de aici și până 
la învinuirea de propagandă și întreprinde- 
re de acţiuni în favoarea unei organizații 
subversive, cum am fost acuzat de 
Securitate la trimiterea mea în instanţă, 
distanța este ca de la cer la pământ. 

Mă așteptam ca încă în acea după- 
amiază să fiu chemat și la cercetări, deși 
cu foarte mare teamă. Intrase o frică 
teribilă în mine că voi fi dat pe mâna lui 
Staicu — bătăușul numărul 1 al Securității 
din Alba — pe care colegul meu l-a 
împușcat în plină figură numai cu câteva 
luni înainte. 

Dar, surprinzător, la prima înfățișare, 
când mă aşteptam să mă „zvânte” în 
bătaie, nici nu m-a atins măcar, în schimb, 
nemulțumit de cele arătate de mine, în 
sensul că relaţiile mele cu Ștefan Popa au 
fost doar pur colegiale, mi-a băgat ca un 
cuțit în inimă când mi-a replicat: Biiiine...! 
Las’ c-o să-l aducem noi aici și pe fratele 
tău de la Bucureștil. Un șantaj mai mare 
nici că se putea, având în vedere că, așa 


cum i-am spus imediat, fratele meu la acea 
oră era student la București și nu a fost 
acasă nici măcar o singură dată în perioa- 
da când Ștefan Popa a fost la noi. 

De fapt această primă înfățișare nici 
n-a avut caracterul unei cercetări propriu- 
zise. Singurele informaţii ce le aveau des- 
pre noi — deși așa cum voi arăta în conti- 
nuare, casa noastră fusese pusă sub 
urmărire la un moment dat — erau că fostul 
meu coleg, pe care-l cunoșteau atât de 
bine și vecinii, a fost văzut în casa noastră 
în multe rânduri, ceea ce nici noi n-am 
negat niciodată, nici chiar întâlnirile din 
perioada cât el, chipurile, ar fi fost urmărit 
de Securitate. Marele nostru noroc a fost 
că Ştefan Popa, după ce și-a dat seama că 
ar putea fi încolțit, nu a mai dat pe la noi, 
scutindu-ne de o mare nenorocire ce ni 
s-ar fi putut întâmpla, în cazul în care 
Securitatea l-ar fi găsit la noi acasă. 

Că aceasta era situația mi-am dat 
seama imediat, când în loc să fiu trimis 
înapoi, am fost scos din beciul meu și izo- 
lat alături, într-o cămară foarte îngustă de 
alimente, unde nu era decât un stelaj solid, 
prevăzut cu trei polite, ce mi-a tinut din 
acea zi loc de pat mie, lui Matei Corvin și 
muncitorului Halalai, cu care am fost izolat, 
fiecare dintre noi ocupând noaptea câte un 
raft drept culcuș. 

Trecuseră până la acea dată sute de 
arestaţi în „Cauza Muntelui Mare”, dar 
nimeni se vede că nu a declarat nimic refe- 
ritor la mine, iar Ștefan Popa — singurul ce 
putea aduce vreo clarificare în cauza mea 
- era la acea oră deja mort. Este și motivul 
pentru care ori de câte ori anchetatorul 
deschidea ușa cămării, în momentul în 
care dădea cu ochii de mine mă întreba: 
Ei, Sava, te-ai hotărât să vorbeşti? La care 
eu răspundeam: D-le plutonier major, eu 

am spus tot ce am știut!. La care el replica 
nervos: Ai spus pe pizda mă-tii, ai spus ce- 
ai vrut! Te tin aici de atâta timp pe mâncare 
și odihnă! După care pleca plictisit. 
Scenariul ăsta s-a repetat de fiecare dată 
exact cu aceleași cuvinte. 

La scurt timp după aceea, Securitatea 
şi-a schimbat sediul, pe mine plasându-mă 
într-un fel de cămară de lemne, la nivelul 
solului, prevăzută în partea dinspre curte 
cu o ușă tot de scândură, printre lețurile 
căreia aveam vizibilitate bună spre curte, 
privind dintr-un anumit unghi. 

Așteptam înfrigurat din clipă în clipă 
chemarea mea la cercetări de către Staicu, 
care-mi mărise atât de mult temerea că l-ar 
putea aresta și pe fratele meu, absolut 
nevinovat, ceea ce ar fi însemnat exmatri- 
cularea lui în penultimul an de studii la 
Politehnica din București, cu toate conse- 
cințele ce ar fi urmat ulterior arestării sale. 

Mai înainte, însă, a intervenit un alt 
fapt, când, la un moment dat, un securist 
ne-a luat pe cei mai tineri în curte pentru 
diverse treburi ce trebuiau făcute în acest 
nou sediu. Mie mi-au dat o perie și o 
găleată să fac curat într-una din săli. Cu 


oa 


toată indignarea mea, eram, totuși, bucu- 
ros că după mai bine de trei luni de beci, 
aveam acum posibilitatea să mă mai mișc 
și să respir aer curat. 

M-am bucurat, de asemenea, căci 
chiar în acea dimineaţă am observat când 
unul din securiști a aruncat un pachețel cu 
ceva... în lădița de gunoi de lângă closet. 
Văzusem aceasta printre lețurile ușii ce mă 
despărțea de closet la doar doi metri, și din 
acel moment mi-am pus în gând să-l sus- 
trag, când voi fi scos pentru nevoile firești. 
Profitând de această ocazie precum și de 
neatenția securistului, am pus mâna pe 
pachetel, l-am băgat iute în buzunar, iar 
odată ajuns la locul trimis să fac treabă, 
l-am deschis și l-am mâncat imediat cu 
mare lăcomie. Erau câteva bucăţi bune de 
salam ce se vede că le-a prisosit 
securiștilor, din moment ce au înțeles să le 
arunce la gunoi, căci eu n-am simțit să fi 
fost alterate și nici nu mi s-a întâmplat 
nimic după consumarea lor. 

N-am bănuit atunci că acea zi va 
însemna începutul unor suferințe mult mai 
mari peste care aveam să trec, de astă 
dată la Securitatea din Alba. 


Note 

' Potrivit figei matricole penale din Arhiva 
Administrației Naţionale a Penitenciarelor (AANP) 
a fost arestat la 16 aprilie 1949 (n. red.) 

*În urma războiului civil din Grecia (1946-1949) 
între comuniștii greci și autoritățile susținute de 
occidentali, aprox. 11.500 de greci s-au refugiat în 
România. A se vedea detalii în Apostolos E. 
Patelakis, Războiul Civil din Grecia (1946-1949) 
și emigranții politici greci în România (1948- 
1982), Editura Cetatea de Scaun, Târgoviște, 
2017 (n. red.). 

* Stefan |. Popa (1920-1949), student, partizan 
în grupul Mișcarea Naţională de Rezistență, con- 
dus de maiorul Nicolae Dabija. Impușcat în luptă 
cu Securitatea la 8 martie 1949, în Galda de Jos, 
jud. Alba. Romulus Rusan (coord.), Cartea morti- 
lor din închisori, lagăre, deportări, Fundaţia 
Academia Civică, București, 2013, p. 344 (n. red.). 

“Pentru detalii despre acest grup de rezistență 
anticomunistă a se vedea Adrian Brișcă, Puica 
Buhoci, Rezistenţa armată din Munţii Apuseni. 
Gruparea maiorului Nicolae Dabija (1948-1949), 
Institutul Naţional pentru Studiul Totalitarismului, 
București, 2007; Liviu Pleșa, Organizaţia de rezis- 
tență condusă de maiorul Nicolae Dabija 1948- 
1949, Editura CNSAS, București, 2009 (n. red.). 

“Nicolae Dabija (1907-1949). Maior. A luptat pe 
frontul de Est între 1942-1944, remarcându-se ca 
unul dintre cei mai curajoși combatanți. A fost 
rănit de două ori și decorat cu Ordinul „Mihai 
Viteazul”. La sfârșitul lui 1948 a organizat și con- 
dus împreună cu fraţii Traian, Alexandru, Viorel și 
Nicolae Macavei grupul de rezistență „Frontul 
Apărării Naţionale (Frontul Apărării Patriei 
Române). Corpul de haiduci”, care a acţionat pe 
versantul estic al Munţilor Apuseni. A fost arestat 
la 21 martie 1949, torturat la Securitatea Sibiu de 
colonelul Gheorghe Crăciun și executat la 28/29 
octombrie 1949 în pădurea Dumbrava de lângă 
Sibiu, alături de alți membri ai grupului. 
Osemintele lor au fost descoperite în 1994 și reîn- 
humate în 2004 în cimitirul din Sibiu. Cicerone 
loniţoiu, Victimele terorii comuniste. Arestaţi, tor- 
turați, întemnițați, uciși. Dicţionar. D-E, Editura 
Mașina de scris, București, 2002, pp. 12-13; Dorin 
Dobrincu (editor), Listele morţii. Deținuți politici 
decedați în sistemul carceral din România potrivit 
documentelor Securităţii, 1945-1958, Editura 
Polirom, lași, 2008, p. 120; Dorin Dobrincu, 


„Rezistența armată anticomunistă în sud-estul 
Munţilor Apuseni (1)”, în 22, disponibil online la 
https://revista22.ro/istorie/rezistenta-armata-anti- 
comunista-in-sud-estul-muntilor-apuseni-i (acce- 
sat la 21.02.2021) (n. red.). 

“Titus Gh. Onea, născut la 10 ianuarie 1925 în 
Roșia Montană, Alba. Student în anul VI la 
Facultatea de Medicină din Cluj, membru al 
grupului condus de Nicolae Dabija. A fost prins la 
26 martie 1949 și torturat în timpul anchetei la 
Securitatea din Turda și Sibiu. A fost condamnat 
la moarte și executat la 28 octombrie 1949. 
Cicerone lonițoiu, Victimele terorii comuniste. 
Arestaţi, torturați, întemnițați, uciși. Dicţionar. N-O, 
Mașina de Scris, București, 2005, p. 207 (n. red.). 

7 Gheorghe Oprița (1927-1949). Agricultor. 
Pentru a scăpa de arestare, în 1949 a plecat în 
munți. A fost arestat la 6 martie 1949 în urma acti- 
unii de la Muntele Mare. La 30 septembrie 1949 a 
fost condamnat la moarte de Tribunalul Militar 
Sibiu și executat la 28 octombrie 1949. lon Gavrilă 
Ogoranu, Elis Neagoe-Pleșa, Liviu Pleșa, Brazii 
se frâng dar nu se îndoiesc, vol. VII, Rezistenţa 
anticomunistă din Munţii Apuseni, Editura Marist, 
Baia Mare, 2007, pp. 295-296 (n. red.). 

* Silvestru Bolfea (1899-1949). Tăran din 
Întregalde, Alba, membru al grupului de rezistență 
condus de maiorul Nicolae Dabija. A fost arestat 
la 8 aprilie 1949, torturat de Gheorghe Crăciun, 
comandantul Securităţii din Sibiu și condamnat la 
moarte. A fost executat la 28 octombrie 1949 la 
marginea cimitirului din pădurea Dumbrava, lângă 
Sibiu. Cicerone loniţoiu, Victimele terorii comu- 
niste. Dicţionar. Arestaţi, torturați, întemnițați, uciși. 
A-B, Editura Mașina de scris, București, 2000, p. 
227; Romulus Rusan (coord.), op. cit., p. 88 (n. red.). 

*lon D. Scridon (1922-1949). Ţăran, partizan în 
grupul lui Nicolae Dabija. A fost arestat în martie 
1949, condamnat la moarte și executat la 28 
octombrie 1949, la Sibiu. Romulus Rusan 
(coord.), op. cit., p. 379 (n. red.). 

* Traian S. Mihălțan, (1914-1949). Mecanic, 
partizan în grupul lui Nicolae Dabija. A fost arestat 
în martie 1949, condamnat la moarte și executat la 
28 octombrie 1949, la Sibiu. Ibidem, p. 283 (n. red.). 

" Augustin E. Raţiu (1923-1949). Ţăran, parti- 
zan în grupul lui Nicolae Dabija. A fost arestat la 
9 martie 1949, condamnat la moarte și executat la 28 
octombrie 1949, la Sibiu. Ibidem, p. 358 (n. red.). 

“Emil Oniga, născut în 1901 în Micoșlaca, jud. 
Alba. A activat ca preot militar, având gradul de 
maior. După instaurarea comunismului a fost tre- 
cut în cadrul disponibil, ceea ce l-a făcut să adere 
la organizaţia de rezistență condusă de Cornel 
Pop. A fost arestat la 30-31 ianuarie 1949 la Cluj 
alături de alți membri ai grupului. A fost de acord 
să-l trădeze pe Ștefan Popa pentru a scăpa de 
condamnare. Liviu Pleșa, „Implicarea militarilor în 
mișcarea de rezistență armată. Cazul maiorului 
Nicolae Dabija (1948-1949), în Cosmin 
Budeancă, Florentin Olteanu, lulia Pop (eds.), 
Rezistenţa anticomunistă - cercetare științifică și 
valorificare muzeală, vol. |, Editura Argonaut, 
Cluj-Napoca, 2006, p. 114 (n. red.). 

“După confruntarea din 4 martie 1949 de la 
Bistra, jud. Alba, când organizația maiorului 
Dabija a fost destructurată, Securitatea și-a con- 
tinuat acţiunile pentru capturarea celor care au 
scăpat și pentru a-i aresta pe susținători. La 6 
martie 1949 zona Muntelui Capra, com. Cricău, 
jud. Alba, unde își avea adăpostul principal gru- 
parea lui Ștefan Popa a fost încercuită. Partizanii 
au spart încercuirea și cinci dintre ei s-au retras în 
locul numit Bogoloaia, sub Muntele Piatra Craivii. 
La 8 martie au fost surprinși într-o locuință sezo- 
nieră, în confruntare fiind uciși Ștefan Popa, Nicolae 
Moldovan și Cornel Pascu, loan Scridon și 
Alexandru Maxim fiind arestați. https:/Awww.iic- 
cmer.ro/actiunea-de-deshumare-trei-partizani- 
ucisi-intr-o-lupta-cu-securitatea-la-8-martie-1949- 
zona-comunei-cricau-jud-alba/ (accesat la 
21.02.2021) (n. red.). 

“Petre Halalae/Halalaiu, născut la 8 noiembrie 
1908 în Cetea, Alba. Lăcătuş mecanic. A fost 
arestat la 5 iulie 1949 și condamnat la 5 ani închi- 
soare corecțională, în 1950 la 10 ani închisoare 
corecțională, iar în 1952 la 6 ani închisoare corec- 
țională (a executat ultima pedeapsă). A executat 
pedeapsa în închisorile Aiud, Valea Neagră, 
Jilava, Cluj Tribunal, Baia Sprie. A fost eliberat la 
5 iunie 1955. Informaţii din fișele matricole penale 
din AANP (n. red.). 

** Ștefan Pușcașiu, născut la 15 martie 1921 în 
Stremț, Alba. Agricultor. A fost arestat la 12 aprilie 
1949 și condamnat la 10 ani muncă silnică. A exe- 
cutat pedeapsa în închisorile Gherla, Aiud. La 11 
martie 1958 a mai primit o pedeapsă administra- 
tivă de 36 de luni. A executat pedeapsa în coloni- 


ile Culmea, Periprava. A fost eliberat la 11 martie 
1961. Informaţii din fişele matricole penale din 
AANP (n. red.). 

* Potrivit fișelor matricole penale, Ștefan Pușcașu 
a rămas închis până în 11 martie 1961 (n. red.). 

lon și lustina Tiutiu, împușcați de Securitate la 
6 martie 1949, prin fereastra locuinţei lor din Aiud. 
Cicerone lonițoiu, Victimele terorii comuniste. Ares- 
tati, torturați, întemnițați, uciși. Dicţionar. S-Z, Editura 
Mașina de Scris, București, 2010, p. 200 (n. red.). 

“ Posibil Liciniu Făină (Faina), născut la 24 martie 
1913 în Micoșlaca, Alba. Avocat, fruntaș PNT. A fost 
arestat la 24 noiembrie 1949 și condamnat la 3 ani 
închisoare corecțională. A executat pedeapsa în 
închisorile Jilava, Aiud, Poarta Albă, Valea Neagră, 
Galeșu. A fost eliberat la 20 august 1953. Rearestat 
la 22 noiembrie 1956 și condamnat la 18 ani muncă 
silnică în lotul lui loan Faliboga. A executat pedeap- 
sa în închisorile „A” MAI, Gherla, Jilava, Botoșani, 
Galaţi, Aiud. A fost eliberat la 1 august 1964. În 1988 
a cerut azil politic în Franţa, iar după decembrie 
1989 s-a întors în țară. Cicerone lonitoiu, Victimele 
terorii comuniste. Arestaţi, torturați, întemnitaţi, 
uciși. Dicţionar. F-G, Editura Mașina de Scris, 
București, 2002, p. 19; fișele matricole penale din 
AANP (n. red.). 

"° Emil Răhăian, din Bucerdea, Alba. Notar. A fost 
arestat la 27 martie 1949, a decedat la 28 martie 1949 
în anchetă. Romulus Rusan, op. cit., p. 361 (n. red.). 

“ Corvin Matei, născut la 5 septembrie 1922 în 
Podeni, Cluj. Student. A fost arestat la 14 aprilie 
1949 și condamnat la 3 ani și 40 de zile închisoare 
corecțională. A executat pedeapsa în închisorile la 
Pitești, Târgu Ocna. La 28 septembrie 1952 a primit 
o pedeapsă administrativă de 12 luni, prelungită 
ulterior cu încă 12 luni. A executat pedeapsa în 
închisorile Târgu Ocna, Caransebeș. A fost eliberat 
la 18 iunie 1954. Informaţii din fișele matricole 
penale din AANP (n. red.). 

* Victor Moraru, născut la 31 iulie 1909 în 
Meșcreac, Alba. Agricultor, fost It.-colonel. A fost 
arestat la 12 iunie 1949 și condamnat la 2 ani 
închisoare corecțională. A executat pedeapsa în 
închisorile Alba lulia, Aiud, Gherla, Poarta Albă. La 1 
august 1951 a fost internat la Capul Midia. A fost 
eliberat în 1952. Cicerone lonitoiu, Victimele terorii 
comuniste. Arestaţi, torturați, întemnițați, uciși. 
Dicţionar. M, Maşina de Scris, București, 2004, p. 
369; fișa matricolă penală din AANP (n. red.). 

ALEXANDRU $. BOLOGA 
Vinovaţi fără vină (II) 


„Fiecare hotărâre din viaţa ta, fiecare gest, cât de 
neînsemnat, fiecare clipă, pot avea urmări neașteptate.” 
Neagu Djuvara 


În ceea ce mă priveşte’, un episod, fără îndoială urât, 
prevăzut sau nu de ursitoare, s-a adăugat la ceea ce mai 
târziu avea să constituie curriculum vitae propriu. Mai pre- 
cis, pe când eram stagiar la Institutul Român de Cercetări 
Marine din Constanţa, la secţia „Profesor loan Borcea” de 
la Agigea, în prima mea vară acolo. Comunicativitatea și 
predilecția pentru limba germană, netăinuite, au determi- 
nat o cunoștință, ocazională, pe mica plajă din proximita- 
tea stațiunii, cu o pereche (soț și soție), de vest-germani. 
A fost mai mult decât suficient, oricât ar părea de putin jus- 
tificat sau de pueril, pentru declanșarea de către 
Securitate a supravegherii proprii, la 8 iulie 1971. A conti- 
nuat cu o supraveghere informativă, mai atentă și 
durabilă, demarată în 18 noiembrie 1980 și susținută cu 
concursul principal al colegilor de institut G.M. („Mihai!”), 
N.P. („Costin”) și V.P. („Vintilă”). Urmărirea cvasicontinuă a 
culminat cu deschiderea dosarului de urmărire 
informativă, la 26 februarie 1988. 

Sunt uimit și acum, după timp atât de îndelungat, de 
meticulozitatea și precizia de-a dreptul inginerești a schiţei 
întocmite în scopul definirii cu exactitate a raportului meu 
cu cele două persoane străine și a fotografiilor cu noi trei. 
De fapt, motivul discuţiei avute a fost exprimarea dorinţei 
lor de a-i ajuta să viziteze Delta Dunării, o zi! Intr-adevăr, 
neavând automobil, am închiriat unul și le-am facilitat o 
excursie, presupun memorabilă pentru ei (dar și pentru 
mine, din alt motiv, după cum s-a întâmplat), la Jurilovca 

Alexandru Ș. Bologa 

este dr. biolog, absolvent al 
Facultăţii de Biologie, 
Universitatea „Babeș-Bolyai” 
Cluj-Napoca. Fost director 
științific al Institutului Naţional 
de Cercetare-Dezvoltare 
Marină „Grigore Antipa” din 
Constanţa, fost delegat 
naţional la Comisia 
Internaţională pentru 
Explorarea Științifică a Mării 
Mediterane (Monaco), 
membru titular al Academiei 
Oamenilor de Știință din 
România - Secţia Științe 
biologice, Filiala Constanţa. 


și de acolo pe câteva canale netulburate 
de turismul de masă, cu barca unui local- 
nic binevoitor, încheiată bineînțeles cu un 
menu pescăresc ales și un vin alb sec 
adecvat. 

De aici a pornit totul. Prin personalul 
calificat și devotat al Securităţii, un tânăr 
fără atribuţii, responsabilități sau funcţii 
deosebite ca mine, a fost urmărit la 
Constanţa, Brașov și București, prin toate 
mijloacele uzuale: la locul de muncă, la 
domiciliu, în timpul liber, T.O. (de tip ICT) și 
„S” intern și extern (adică ascultarea 
telefonică, verificarea, fotocopierea, citi- 
rea, adnotarea și păstrarea „la dosar” a 
corespondenţei interne și externe, cea din 
urmă preponderent profesională cu URSS, 
Republica Democrată Germană și, mult 
mai târziu, Republica Federală Germania, 
iar cea personală cu Franţa). 

lar, în treacăt fie spus, perchezițiile 
amănunțite dispuse pe durata efectuării 
stagiului militar, la Bacău, în iarna 1971/72, 
in absentia, nu au evidenţiat, bineînţeles, 
în „inventarul” meu redus, chiar nimic sus- 
pect, darmite ceva probator sau incrimina- 
toriu. 

Și te întrebi, oricât ai fi de indulgent cu 
fostul regim, pentru ce atâta risipă de ener- 
gii, fonduri, timp? Absolut inutil. Pentru ca, 
în sfârșit, autoritățile să priceapă cu cine 
au de a face și să se propună și să se 
accepte încheierea dosarului de urmărire 
informativă, demn de o cauză mai bună, 
alimentat atât de asiduu de „colegii” mei 
ani în șir. Intr-un Raport al Securităţii 
Județului Constanţa, Serviciul II, din 
07.10.1988, se propune, în sfârșit, închide- 
rea D.U.I. „BARBU', cu precizarea: „1. 
Inchiderea dosarului de urmărire 
informativă nr. 3187 privind pe Bologa 
Alexandru Șerban.” 


Mascarada se încheia definitiv în 
27.X11.1988. Oare nu le-a trebuit mult prea 
mult timp pentru dumirire? (Mă) întreb și 
eu, după ce am aflat cum au stat lucrurile 
atâta amar de vreme. 

După Revoluţie, făcând uz de Legea nr. 
187/1999, prin cererea înregistrată la 
Consiliul Naţional pentru Studierea 
Arhivelor Securităţii, am solicitat accesul la 
Dosarul de urmărire informativă (DUI) pro- 
priu. De la CNSAS mi s-a comunicat: 
„după efectuarea unor verificări supli- 
mentare la deținătorii de fond arhivistic, 
Serviciul Român de Informaţii ne-a comu- 
nicat că pe numele dumneavoastră nu s-a 
identificat nici un dosar (subl. aut.) ...cu 
stimă, Vicepreședinte, Prof. univ. dr. Viorel- 
Mircea Niculescu”. 

In 18 ianuarie 2005 am revenit tot în 
scris: 

„Stimate d-le Profesor... 

„inainte de '90, mai precis cu ocazia 
unei audiențe la Fosta Securitate 
Constanţa... mi-am văzut dosarul perso- 
nal, destul de voluminos, pe biroul din fata 
mea. 

De asemenea, poate că întâmplarea 
(în care nu cred), a făcut ca imediat după 
Revoluţia din 1989, ...într-un cerc de prie- 
teni al unei cunoștințe din București, un 
ofiter al MAN din Brașov, care preluase 
arhivele, ...a exemplificat celor prezenți, 
„existenta dosarului meu... 

In consecință mă îndoiesc de sincerita- 
tea / veridicitatea răspunsurilor SRI, SIE și 
SADM, precum și de transparenţa acestor 
instituții ale statului... 

Totuși, ultima precizare din răspunsul 
Dvs. mai lasă loc posibilității aflării even- 
tuale a adevărului în privința dosarului meu 
de a cărui existență continui să fiu ferm 
convins.” 

CNSAS a avut bunăvoința de a-mi 


răspunde a doua oară, admitând posibilita- 
tea existenței unui dosar. 

In cele din urmă, mi-am văzut dosarele. 
Am aflat astfel, implicit, delațiunile care m- 
au învinovăţit, în mare parte de cea mai 
joasă speță, inclusiv cele din partea unor 
persoane pe care le considerasem apro- 
piate. Din fericire printre delatori nu s-au 
numărat rude. 


* 


Revoltător pentru acele timpuri de foar- 
te tristă amintire, sunt cei 39 de delatori 
cuprinși în cele două dosare de urmărire 
informativă aflate în arhiva CNSAS, dintre 
care 35 foști colegi de institut (plus patru 
vecini). Unii au fost de-a dreptul uluitori în 
prolificitatea lor servilă, printre care 
„Costin” rămâne inegalabil ca devotament 
și hărnicie; mai ales aluziile lui „inofensive” 
au fost grăitoare și apreciate, dacă nu 
chiar gustate, de autorități. El ilustrează 
perfect adevărul rostit de Napoleon: „Cine 
e în stare să lingușească, e în stare să și 
calomnieze”. Alţii, precum șeful meu 
„Mihail”, sau politrucul cunoscut de toti, 
mai puțin de mine, al institutului, „Vintilă”, 
s-au autojustificat pentru faptele lor, cre- 
zându-le legitime, dar mă întreb, din nou, 
oare de ce nu și-au semnat sincer 
declarațiile, în nume propriu, cu atât mai 
mult cu cât în primul caz au fost favorabile, 
compromițându-și astfel verticalitatea în 
mod inutil. 

Câtorva dintre ei le-am transmis xero- 
copii ale unora din delaţiunile proprii, fără 
nici un comentariu sau reproș, într-un fel 
de silenzio stampa. Unii nu au reacționat 
deloc, alţii mi-au întors spatele, simplu și 
indiferent, unul s-a eschivat primitiv și 
penibil că „așa au fost vremurile”, iar unul 

singur, „Niculescu”, a încercat, să-mi expli- 
ce, în scris, cum și de ce a procedat așa, 
cu rugămintea, explicită și explicabilă, de a 
nu-l divulga nepoților lui inocenți: „...Ne-am 
simpatizat de la început iar pe parcurs 
ne-am împrietenit [eu într-adevăr]. In 
actuala conjunctură intuiesc că nu ai 
dispoziția necesară să stai de vorbă cu 
mine [psiholog fin]. De aceea recurg la 
scris [mai convenabil, nu?]. Nevoia mea de 
a vorbi e imperioasă [nu zău, de când, sau 
doar după ce ti-am împrospătat memoria 
cu propriile tale emanații abjecte?]. Acum 
mă adresez ție ca unui prieten șiar?, mi-a 
ajuns cu vârf și îndesat prietenia «noastră» 
de aproape 40 de anit dar și ca unui 
duhovnic [?]. Mă spovedesc [Mai bine ti-ar 
fi rușine, pentru coprofagie, măcar acum]. 
„Ştii ce m-a făcut să semnez [angajamen- 
tul de turnător]? Hotărârea fermă să rămân 
cu conștiința împăcată [și chiar ai reușit?, 
dacă da, meriti totuși felicitări] dându-le 
informații (nu delaţiuni) niciodată politice 
care să nu facă rău nimănui [chiar nu ti-e 
rușine deloc?, ori ai memoria chiar atât de 
scurtă?, doar ti-am lăsat la cutia poștală 
«consideraţiile» tale scrise]. Sandy, 
NIMENI NU A AVUT DE SUFERIT din 
cauza mea [ce simplu se rezolvă proble- 
mele de conștiință, dacă vrei neapărat, cu 
fermitate). Lucrurile s-au mai așezat [ei 
vezi că se poate, trebuie doar puțină auto- 
convingere și voință]. Mi-am făcut (refăcut) 
familia. A apărut fata mea, apoi nepoții. 
„Nu știu ce vei face în continuare. Eu te 
știu un om bun... [oare cum, sau de ce, sau 
când, m-am transformat atât de radical, 
sau conștiința te roade, totuși, și necesită 
un suport sau o justificare?]. Iti dai seama 
ce dezastru ar fi pentru familia mea, pentru 
familiile înrudite și în special pentru nepotii 


mei dacă ar afla ce ai aflat tu? [desigur, în 
cazul în care alții mai putin naivi ca mine 
nu ti-au deslușit și dezavuat deja caracte- 
rul mai bine decât mine]. ...O altă cerință în 
procesul de judecată este de natură 
morală, umană! [zi-i, colega, mai departe, 
că vorba soției, la teorie ești bun]. Inainte 
de a da sentința pune-te în pielea inculpa- 
tului [dragul meu fost coleg, mi-ar veni 
greu, după ce am refuzat trei tentative de 
racolare din partea Securităţii, pe care tu ai 
servit-o conştiincios la umbra numelui 
codificat, care credeai, probabil, că va 
rămâne îngropat în arhivele ei, pentru tot- 
deauna, dar uite că soarta și istoria au vrut 
altfel]. ...Sunt convins că... în speta 
actuală, un judecător de bună credință va 
pronunța achitarea, fără nici un fel de 
urmări [în concluzia ta vădit pripită, ai drep- 
tate parțial, eu cel putin nu judec pe nimeni 
şi nu te voi «urmări»]. Astfel prietenia 
noastră va putea dăinui... [ei bine, întreci 
măsura din nou, nici chiar așa!]. ...La bună 
vedere, Săndele! [Să dea Dumnezeu, 
poate într-o lume într-adevăr mai curată de 
asemenea  josnicii].” Eram tentat să-i 
accept scuzele întârziate, aparent sincere, 
până când i-am recitit turnătoria (acum 
cunoscând autorul) fantezistă și ignobilă. 
Insă nu am spus nimănui nimic, deși aș fi 
avut toate motivele s-o fac. Incerc să trec 
peste mârșăviile trecute, deși m-au afectat. 

Cele trei referiri la încercările de racola- 
re din partea Securității menţionate mai 
sus s-au succedat la Constanţa, în timp, 
după cum am relatat, succint, în Amintirile” 
mele. Prima, la domiciliul din strada 
Cișmelei, în 1973, de către un locotenent 
de Securitate. A doua, ulterior, la locul de 
muncă (Agigea), într-o după-amiază, după 
plecarea întregului personal al Staţiunii la 


Constanţa, de către un maior de 
Securitate. Ultima, prin luarea de la domi- 
ciliu, cu o Dacia 1300 și invitare la una din 
casele conspirative ale Securităţii din nor- 
dul stațiunii Mamaia, de către un colonel 
de Securitate. Tentativele au evoluat deci, 
pe măsura maturizării mele, de la stagiar la 
cercetător ştiinţific principal, de către ofițeri 
superiori cu grad din ce în ce mai mare! 
De fiecare dată am fost abordat condes- 
cendent. Mi se repeta descendenta dintr-o 
familie de români ardeleni patrioți, buna 
pregătire, seriozitatea şi pasiunea profe- 
sională proprie, abilitățile de comunicare și 
lingvistice. Nu am pregetat câtuși de putin, 
în toate ocaziile, să refuz propunerile 
dezonorante, în ciuda ademenirilor și pro- 
misiunilor onctuoase. 

În 2013, am primit prin poștă, fără să o 
fi solicitat, Adeverinta nr. 1936/04.06.2013 
(Fig. 1). Verificarea s-a făcut din oficiu, 
datorită faptului că eram, la acea dată, 
director științific al Institutului Naţional de 
Cercetare-Dezvoltare Marină „Grigore 
Antipa” din Constanţa. Adeverinta nu adu- 
cea nimic nou pentru mine. Documentul 
vorbește de la sine: 

„3. In baza Notei de constatare nr. 
DI/l/654 din data de 12.03.2013, întocmită 
de către Direcţia de Specialitate din cadrul 
Consiliului Naţional pentru Studierea 
Arhivelor Securităţii, în care se regăsesc 
următoarele elemente: domnul BOLOGA 
Alexandru Șerban este titularul dosarului 
informativ nr. | 137704 (cotă C.N.S.A.S.), 
din care rezultă că domnia sa a fost supra- 
vegheat de Inspectoratul Judeţean Cons- 
tanta între anii 1971-1979 și 1980-1988. 
Potrivit mai multor note - raport arhivate în 
dosar, pe parcursul urmăririi informative 

Fig. 1. Adeverinta CNSAS nr. DJ/1617/17.092013 

domnul BOLOGA Alexandru Șerban a fost 
contactat de ofițerul de caz, în scopul «stu- 
dierii și apropierii de organele de Securi- 
tate», purtând cu aceste prilejuri discuții cu 
caracter exclusiv profesional. Totodată în 
dosar se regăsesc două documente intitu- 
late «Notă», întocmite olograf, semnate cu 
numele real și în care titularul face carac- 
terizări pozitive unor colegi de serviciu. 

In nota de constatare invocată anterior, 
se menționează totodată și faptul că „în 
urma investigațiilor suplimentare întreprin- 
se în arhiva CNSAS nu s-au identificat alte 
informaţii sau documente privitoare la 
relația domnului BOLOGA Alexandru 
Șerban cu organele de Securitate”. 

A semna denunțuri Înseamnă, între 
multe alte josnicii, și a-l trăda pe subtilul 
Anton P. Cehov. 

Evidenţele care îi privesc pe denun- 
țători vorbesc de la sine și deloc onorant. 
Nu mai adaug nimic mai mult despre cele 
întâmplate între 1971-1988 în această 
privință, pentru că nimic nu mai poate fi 
retractat, decât, eventual regretat. Insă 
rămân memorabile și susținătoare vorbele 
lui Friedrich Nietzsche: „Was mich nicht 
umbringt, macht mich stärker”. 

Lectura acelor dosare, în mod obligato- 
riu la sediul CNSAS, timp de două zile, a 
fost copleșitoare, prin turpitudinea conti- 
nutului și a dezvăluirii atâtor „disponibilități” 
nevăzute ale naturii umane, chiar atunci 
când în aparență sunt nemotivate sau 
chiar nemotivabile și te fac să te întrebi 
involuntar cui bono? 

+ 

Ce cred despre cei care au perseverat 
cu obstinaţie în susținerea sistemului și, 
mai ales, despre cei care l-au servit cu 
credință și devotament? „Nimic mai penibil 


decât o ignoranță activă. ...Viața multor 
oameni constă din trăncăneli, nimicuri ale 
zilei și intrigi de moment. ...Unii ar fi deve- 
nit cu totul altfel de oameni dacă nu s-ar fi 
simțit obligaţi să repete neadevărul după 
ce-l rostiseră odată”. Sau: „Intr-un univers 
care nu este făcut decât din coșuri de 
gunoaie, omul însuși devine un deșeu”. 
Nu îmi aparțin mie aceste adevăruri crude 
și îngrijorătoare despre natura promiscuă a 
unor semeni, ci atât de multilateralului și 
universalului J.W. Goethe, în „Maximele și 
reflecţiile” sale și, respectiv, romancierului 
Paul Morelle, citat de atât de cultivatul și 
greu egalabilul loan Grigorescu în emisiu- 
nile lui de călătorii, extrem de interesante, 
instructive, bine documentate și comentate 
foarte erudit. 

Oare vreunul dintre delatori s-a între- 
bat, măcar o dată, ce înseamnă verdictul 
aspru dar atât de răspicat al pictorului antic 
Appeles din Kos: „Sutor, ne ultram crepi- 
dam”? In mod sigur, nu. Altminteri poate 
s-ar fi abținut măcar de la un moment dat. 

Oricum, în privința unor astfel de dela- 
tori dovediţi, fără dubiu, răsplătiți sau 
nerăsplătiți pe statele de plată ale 
Securității Statului, odată cu Legea nr. 187 
din 1999 privind accesul la propriul dosar 
şi deconspirarea Securităţii ca poliție 
politică, s-a confirmat cu prisosință și 
adevărul exprimat de celebrul dramaturg 
antic Sofocle, care a traversat secolele: 
„Timpul, în cursa lui imensă, descoperă tot 
ce era ascuns și acoperă tot ce era des- 
coperit”. 

* 

În 21 decembrie 1989 s-au declangat și 
în România mult așteptatele evenimente, cu 
o oarecare întârziere fată de prăbușirea co- 
munismului în celelalte state est-europene, 


devenite colonii sovietice după încheierea 
celui de al Doilea Război Mondial, fapte 
care aveau să conducă la eliminarea aces- 
tui regim după peste patru decenii și 
jumătate de teroare și umilințe. Ca urmare 
a deținerii unei funcţii de conducere, de 
dată recentă, ca director științific al 
Institutului Român de Cercetări Marine, am 
făcut parte scurtă vreme din organizația 
patriotică nepartinică, Frontul Salvării 
Naţionale, nou înființată și la Constanţa. 
Am deţinut această calitate doar până în 
momentul deturnării Frontului, contrar 
asigurărilor iniţiale ale guvernantilor proas- 
păt instalaţi la putere, în partid politic de 
orientare neo(cripto)comunistă, cum avea 
să se dovedească, în mod regretabil, foar- 
te curând (și transformat ulterior, rând pe 
rând, din FSN în FDSN, PDSR și PSD). În 
1995 m-am înscris, din convingere, în 
Partidul Naţional Țărănesc. Nu am desfă- 
șurat activităţi politice, însă am votat PNT- 
CD permanent, până la ieșirea acestuia 
din scena politică românească, după 2014. 

După 1990, în urma strădaniilor remar- 
cabile ale fostului deținut politic Constantin 
Ticu Dumitrescu și a Legii nr. 118/1990 
promovate de el în mod consecvent, dar 
trunchiate considerabil, ulterior, fată de 
versiunea mai completă inițială, mama a 
beneficiat, și noi urmașii beneficiem de 
prevederile legale cuprinse în textul ei revi- 
zuit. 

Ministerul Justiţiei / Comisia pentru 
constatarea calităţii de luptător în 
rezistența anticomunistă mi-a acordat, în 
2005, calitatea de luptător în rezistența 
anticomunistă, „având în vedere că a fost 
supus din motive politice unor măsuri 
administrative abuzive”. Deşi se 
menționează că această calitate conferă 

drepturi prevăzute de art. 7 din O.U.G. nr. 
214/1999, am primit doar Decizia care 
evidenţiază această calitate (Fig. 2). 

La solicitarea de a afla detalii asupra 
locului și duratei arestării și detenţiei tatălui 
meu, Emil |. Bologa și a strămutării noastre 
- Carmen Bologa, Adriana Bologa și 
Alexandru Bologa — Ministerul Apărării 
Naţionale / Direcţia Instanţelor Militare 
mi-a confirmat printr-o adresă doar că: 

„ Bologa Carmen, fiica lui Nicolae și 
Elvira, născută la data de 08.01.1917, în 
localitatea Craiova, a fost strămutată la 
data de 20 aprilie 1952, conform Deciziei 
MAI nr. 239/1952, din localitatea Stalin și i 
s-a fixat domiciliu obligatoriu în localitatea 
Dumbrăveni; prin Decizia MAI nr. 672369, 
la data de 20.03.1953, i s-au ridicat restric- 
tiile domiciliare; 

- Bologa Adriana, fiica lui Emil și 
Carmen, născută la data de 20.12.1941, în 
localitatea Brașov, a fost strămutată la data 
de 20 aprilie 1952, conform Deciziei MAI 
nr. 239/1952, împreună cu Bologa Carmen 
- 35 ani (mamă) și Bologa Alexandru - 4 
ani (frate), din localitatea Stalin și i s-a fixat 
domiciliu obligatoriu în localitatea Dum- 
brăveni; prin Decizia MAI nr. 672369, la 
data de 20.03.1953, i s-au ridicat restricțiile 
domiciliare; 

- Bologa Alexandru, fiul lui Emil și 
Carmen, născut la data de 08.09.1947, în 
localitatea Brașov, a fost strămutat la data 
de 20 aprilie 1952, conform Deciziei MAI 
nr. 239/1952, împreună cu Bologa Carmen 
- 35 ani (mamă) și Bologa Adriana - 11 ani 
(soră), din localitatea Stalin și i s-a fixat do- 
miciliu obligatoriu în localitatea Dum- 
brăveni; prin Decizia MAI nr. 672369, la 
data de 20.03.1953, persoanelor sus-men- 
ționate li s-au ridicat restricţiile domiciliare.” 

În documentul primit de la Ministerul 
Apărării Naţionale mai exista și indicatia că 
„pentru informații suplimentare cu privire la 
condamnările cu caracter politic ale numi- 
tului EMIL IULIU BOLOGA”, să mă adre- 
sez CNSAS, ceea ce am făcut. 

La scurt timp după aceea și Ministerul 
Administraţiei și Internelor / Arhivele 
Naţionale, îmi făcea cunoscut că în vede- 

Fig. 2 Calitatea de luptător în rezistența anticomunistă - 
Alexandru Ș. Bologa 


rea rezolvării cererii de informare, este 
necesară precizarea localității în care am 
fost deportați, în vederea redirecţionării și 
rezolvării cererii. 


* 


Tot în context familial, relativ recent a 
apărut şi un articol cuprinzător asupra 
dosarului de Securitate al profesorului dr. 
docent Valeriu L. Bologa, care ne-a fost 
unchi. Citez doar: „Din șiragul pretios al eli- 
telor intelectuale coborâtoare din Ardeal 
care, prin fapte și operă au marcat indele- 
bil cultura naţională, se numără iatroistori- 
cul, medicul, șeful de Școală, talentatul 
publicist și cercetător erudit al etnoiatriei 
românești, universitarul clujean Valeriu L. 
Bologa (1892-1971). A rămas în istoria 
științei naţionale și universale ca fondator 
al istoriei medicinei românești, cercetător 
științific, creator de instituții. Lui îi aparține, 
printre numeroase alte «contribuţii» (cum 
le considera el însuși) științifice valoroase, 
volumul Istoria medicinii universale". 

In Revista Română „Victor Gomoiu” de 
Istoria Medicinii / Acta Romaniae Historie 
Medicinae (Colegiul redacţional, 2011) 
profesorul dr. med. Vasile Sârbu, fondato- 
rul Facultăţilor de Medicină și Farmacie în 
cadrul Universităţii „Ovidius” din Constanţa 
(1990), îl evocă elogios, acordându-i profe- 
sorului Valeriu L. Bologa locul bine meritat 
în crearea disciplinei științifice Istoria medi- 
cinei și a Institutului de Istoria Medicinei la 
Cluj, pentru întâia dată în România, consi- 
derându-l un iatroistoriograf „de meserie”, 
extrem de activ și prolific în Clujul 
medical." 

Merită reamintită și următoarea inter- 
ventie meritorie: „Cuvântarea lui V.L. 
Bologa șeful delegației noastre [la 
Congresul Internaţional de Istoria Medi- 
cinei de la Madrid - Alcala din septembrie 
1956], rostită în românește, a făcut 
senzație și a rămas de neuitat. In 
alocuțiunea rostită, prof. Bologa a folosit 


cuvinte româneşti numai de origine latină 
(subl. aut.), făcând o profundă impresie 


asupra delegaților, mai ales asupra celor 
din țările latine. lar încheierea celui de al 
XXII-lea Congres Internaţional de Istoria 
Medicinei, ținut la București în 1970, a avut 
loc la Constanţa, unde ședința finală a fost 
prezidată de prof. Bologa: Cuvântarea 
ținută și alocuţiunile la adresa fiecărei 
delegaţii din străinătate rostită de prof. 
Bologa în limbile lor (subl. aut.), au impre- 
sionat profund pe cei prezenţi la această 
ședință solemnă."* 
* 

Ce s-ar putea adăuga în privința pre- 
zentului...? 

Toti protagoniștii evenimentului din 
1952, adică al arestării dr. med. Emil |. 
Bologa, cu exceptia surorii mele, a prof. 
univ. dr. ing. Alexandru |. Herlea, văr, emi- 
grat în Franţa, fiul renumitului avocat 
brașovean profesor de drept civil 
Alexandru Herlea, deținut politic“ și a celor 
mai apropiați prieteni de copilărie 
brașoveni sau colegi de facultate clujeni, 
au trecut demult sau mai de curând în 
neființă. Mulţi dintre ei au fost alături de 
noi. Bunicii, părinţii și mătușile, în momen- 
tele de anxietate, îndoială, speranțe într-o 
schimbare în mai bine. 

Un gând pios tuturor. 

Am și destule insatisfacţii ca urmare a 
continuării încercărilor, nu rare, de înfăţișa- 
re edulcorată a evenimentelor și faptelor 
proprii regimului comunist antidemocratic, 
antipatriotic și criminal. Ba chiar a scuzării 
sale, invocând motivații istorice cir- 
cumstanţiale, cu totul irelevante. Pot fi 
scuzate ororile suferite de sute de mii de 
victime (directe și indirecte), încarcerate, 
ucise sau constrânse la exil, de la țărani 

onești și harnici, la elita intelectualității și 
cadre eminente din Armata Română și 
Marina Regală Română? Oare persona- 
lităţi care și-au dovedit cu eroism calităţile 
lor grăitoare morale, patriotice și afective, 
sau pleiada de luptători patrioţi din munti, 
dintre care mulţi exterminați fără cruţare, și 
câți alţii, nu merită mai multă recunoaștere 
și recunoștință din partea conducătorilor și 
autorităților, ingrate și/sau indiferente, de 
atunci și de acum? 

lar pe lângă toate acestea am și nume- 
roase dezamăgiri... provocate de dorința 
de a asista la o asumare nefardată a trecu- 

tului așa cum a fost, în toată fărădelegea și 
sluțenia lui, cu acceptarea evocării lui în 
mod realist) de către autoritățile statale, 
nu din sau pentru răzbunare, ca memento 
pentru generaţia actuală și cele viitoare! 

Oare cui au servit un asemenea efort și 
o asemenea risipă, de forțe umane și mij- 
loace materiale, tehnice și financiare, irosi- 
te atât de irațional, păgubos și nedrept, 
decenii la rând? 

ȘI, totuși, am fost și rămân ferm con- 
vins de faptul că locul nostru este în țara 
noastră, nu altundeva, indiferent de lipsuri, 
suferințe sau frustrări resimtite. 

MIHAI BARBU 
în dialog cu 
ANICA BLAJ 


Femeia eroului necunoscut 


Soţia minerului Dumitru Blaj din Aninoasa, 
care a semnat Apelul lui Paul Goma* 


Prolog 

In cartea Monicăi Lovinescu, Seismograme / Unde 
scurte II, apărută în anul 1993 la Editura Humanitas, am 
întâlnit la paginile 202, 203 și 243 câteva referiri la Dumitru 
Blaj. Vă spune ceva acest nume? „Mă gândesc cum de 30 
de ani în România (textul a fost scris în aprilie 1977, n.n. M.B.) 
se încrucișează obsedant sloganuri pe tema scriitorilor 
alături de popor, a legăturii ce trebuie să se stabilească 
între muncitorul cu brațele și scriitor, a mâinilor bătătorite a 
muncitorului strângând mâna palidă a scriitorului, mă gân- 
desc la toată această maculatură pe ton martial, înduioșat 
sau sărbătoresc — după cum e cazul, ordinul sau aniversa- 
rea —, mă gândesc la tonele de hârtie umplute cu o astfel 
de proză total nerealizată și mă întreb cum se vor simti cei 
care le-au mâzgălit știind că întreagă această litanie de 
partid sună în vidul spiritelor și a sufletelor, acum, când, 
pentru prima oară astfel de mâini bătătorite se întind spre 
un scriitor?” 

Așa se încheie scrisoarea pe care un muncitor, Dumitru 
Blaj din comuna Aninoasa, a trimis-o lui Paul Goma. Dumitru 
Blaj a venit din Petroșani, de pe Valea Jiului, până la 
București, la 23 martie 1977, spre a semna Apelul pentru 
drepturile omului. Și neputând să-l vadă pe Paul Goma, 
bine păzit de Securitate, i-a lăsat o scrisoare pentru a-i 
spune un lucru pentru care nu se găsește un petec de hâr- 
tie pentru a fi tipărit în România: „La noi în Valea Jiului se 
muncește din greu în subteran unde și eu am aproape 20 
de ani în calitate de maistru minier și alte funcţii de control, 
dar omul nu este apreciat la valoarea lui”. Și, în concluzie: 
„Imi pare rău că nu v-am putut întâlni cel puţin să vă strâng 
mâna minerește”. 

Mihai Barbu este profesor de 
limba și literatura română la 
Liceul de Informatică din 
Petroşani (din 2000). 

Este Membru al Uniunii 
Scriitorilor din România, filiala 
Alba-Hunedoara. 

Doctor în filologie al 
Universităţii „Babeș-Bolyai” 
Cluj-Napoca, cu teza Scriitorul 
subteran. Studiu de caz lon D. 
Sîrbu (2011). 

A fost ziarist, redactor-șef și 
director la Matinal, cotidianul 
Văii Jiului. 

A coordonat prima 
carte-document despre greva 
minerilor din 1977, După 20 de 
ani sau Lupeni 77 - Lupeni 97, 
cu o prefaţă de Emil 
Constantinescu, Editura 
Cameleonul, Petroșani 1997, 


“Interviul a fost realizat de 
Mihai Barbu la Aninoasa, în 
primăvara anului 1996. 

O formă prescurtată a sa a 
fost publicată în Matinal, 
cotidianul Văii Jiului, în 
primăvara acelui an. 


și o serie de cărţi-document, 
împreună cu Marian Boboc: 
Lupeni 77. Sfânta Varvara 
versus Tanti Varvara, Editura 
Fundaţiei pentru Studii 
Europene, Cluj-Napoca, 2005 
(cuprinde prima relatare scrisă 
Chiar de liderul grevei, minerul 
Constantin Dobre); Strict 
secret. Lupeni 77. Filajul con- 
tinuă, Editura Autograf MJM, 
Craiova, 2007. Altele lucrări: 
Mitologia minerului. Varianta 
neconvenţională, Editura 
Fundaţiei pentru Studii 
Europene, Cluj-Napoca, 2006; 
Memoriile lui lon D. Sîrbu. O 
reconstituire, Editura Autograf 
MJM, Craiova, 2011. 


Nepoata din Galaţi vine în Aninoasa 

Cum aţi ajuns în Valea Jiului, doamnă Anica Blaj? 

O soră de-a tatii s-a stabilit aici prin căsătorie. Soţul ei 
lucra la mină. Dânsa nu a avut copii. Știind că eu sunt 
singură, mi-au scris mai multe scrisori la Galaţi. 

Cum l-ati cunoscut pe Dumitru Blaj? 

Eu m-am cunoscut cu el la mătușa mea. Noi eram la 
moară ca să facem niște mălai pentru găini. Mama lui a 
întrebat-o pe mătușa: Tu, cine-i femeia asta? E nepoata 
mea din Galaţi, a zis mătușa. Apoi să știi că eu n-am s-o 
mai las. O dau după fiu-meu! Asta a fost totul. Eu am fost 
căsătorită și divorțată. Și el a fost căsătorit. Are și doi copii. 
Băieţii-s mari și plecaţi prin țară. Mama și sora lui s-au tinut 
după el și i-au zis: Du-te după ea! Lui i-a fost rușine un pic. 
EI fiind maistru, a oprit un miner de-al lui şi i-a dat un plic 
să mi-l aducă. Unchiu-meu l-a zărit și mi-a spus: Vezi, tu, 
nepoată, băiatu' ăla cu bicicleta? Ala va veni la tine cu un 
bilet de la dom’ maistru. Vezi-ţi de trabă, unchiule, că nu-i 
așa... am zis eu. No, bine... a zis el. Ala nu știu pe unde s-a 
învârtit și ce-a mai făcut că a ajuns târziu cu biletul la mine. 
In urma lui a venit și bărbatu-meu cu bicicleta. N-a urcat, 
că-i era şi lui rușine. A vorbit cu mătuși-mea care tocmai se 
dusese după apă. l-a zis mătușii că vrea să stea de vorbă 
cu mine și ne-a invitat la un film. Ne-am dus cu toții. Apoi 
ne-a invitat la Grădina de vară, dar el n-a băut deloc. Nici 
bere, nici ţuică. 

Doamnă Anica, întâlnirea dumneavoastră cu Dumitru 
Blaj a fost o dragoste la prima vedere? Sau o căsătorie pusă 
la cale de rude? 

Prima dată nu mi-a plăcut de el. Nici n-am vrut să-l văd 
în ochi. Mi-am zis: Ce-mi trebuie mie slăbănogul ăsta? 
Când l-am văzut a doua oară și a treia oară l-am văzut ca 
un soare. Cred că așa a fost destinul între mine și el. Deci, 
nici el nu m-a cunoscut pe mine înainte, ca să zică lumea 
că m-am despărțit din cauza lui. Eu când m-am căsătorit cu 
el, fosta sa soție era măritată și aștepta un copil cu cel de-a 
doilea bărbat. A mai făcut, apoi, unul. 

Cum a fost viata dumneavoastră alături de Dumitru 
Blaj? 

Am dus o viață destul de frumoasă. Ne înțelegeam bine 
și eram foarte uniți. El mă aprecia mult și îmi spunea: Nu 

știu cum se face, dar tu m-ai schimbat mult 
pe mine. Eu, cu prima, stăteam săptămâni 
în șir supărat și nu vorbeam deloc. Dar cu 
tine nu poate tine omul supărarea în casă. 


Un salut mineresc 

imediat după cutremur 

Când a plecat la București v-a spus 
ce vrea să facă? 

Mi-a spus. El a plecat la București pe 23 
[martie]. In 4 martie, când a fost cutremurul, 
noi eram, amândoi, în casă. Eu lucram 
ceva de mână. Ela sărit, m-a luat de mână 
și mi-a zis: Hai afară, hai repede, că-i cutre- 
mur! |n dormitor s-a crăpat zidul într-un 
colț. Am ajuns până pe prispă, pe pragul 
casei, când cutremurul se potolise. Când 
am intrat, iarăși, în casă, el s-a schimbat la 
față și a zis: Bine că am reușit să ieșim 
afară. Dacă se dărâma și rămâneam aici, 
sub ziduri? După aceea am aflat ce se 
întâmplase la București. 

Cu ce prilej s-a dus la București so- 
tul dumneavoastră? Ştia de apelul scrii- 
torului Paul Goma? 

„Aveam, pe atunci, un Renault Gordini. 
Inainte am avut un Wartburg, dar l-am vân- 
dut. Renault-ul l-am luat în comun. Lucram 
amândoi şi am făcut un împrumut la „reci- 
proc”. A scris la fabrică să-i trimită, contra- 
cost, piese de schimb. Nu avea de unde le 
lua. Cei de la Miliție au aflat și au început 
să-l ancheteze. Atunci s-a dus la București 
să vadă de piese. Acasă a auzit, la Europa 
Liberă, despre drepturile omului. Când a 
plecat mi-a spus că o să-l caute și pe dom- 
nul Paul Goma ca să semneze și el în acel 
registru de adeziuni. Prima dată când s-a 
dus l-a căutat și nu l-a găsit. S-a întors apoi 
și a intrat într-o cofetărie din apropiere. Și-a 
luat, din mapă, o foaie de hârtie și a scris 
un bilet în timp ce a băut o cafea. A scris, 

acolo, că ar fi vrut să aibă onoarea să stea 
de vorbă cu domnul Paul Goma și să-l salu- 
te minerește. Dar nu a avut fericita onoare. 
S-a înapoiat și i-a băgat biletul sub ușă. 
Domnul Paul Goma avea un cățeluș din ăia 
de cameră care s-a repezit și a luat hârtia. 
In timpul ăsta dânsul s-a uitat pe vizor. Du- 
pă câteva clipe a deschis ușa și a zis: Pof- 
titi, domnule! Soțul meu a intrat în aparta- 
ment, domnul Paul Goma stătea la bloc, și 
atunci i-a zis domnului scriitor despre toată 
viața lui de miner. 


O groază și o frică grozavă 

Au stat mult de vorbă? 

Da, au stat. Vreo oră-două or fi stat. Pe 
urmă, când soțul meu a coborât, dânsul i-a 
zis: Puteţi să-mi lăsaţi mie biletul ăsta? Ră- 
mâne la mine? Soţul meu a fost de acord. 
Și-au strâns mâinile, s-au salutat și a ple- 
cat. Când a ieșit pe ușă, soțul meu mi-a 
spus că l-a luat o groază și o frică grozavă. 
Domnul Paul Goma i-a spus că de acum 
trebuie să se ferească. Trebuie să fie atent 
când coboară, pentru că nici el nu iese pe 
stradă singur fără să fie însoţit de cineva. 
Ori de soţie, ori de copil. Niciodată nu 
umbla singur, pentru că de multe ori îl 
căutau cei de la Securitate, cum se numea 
atunci, și-l amenințau că o să-și piardă con- 
trolul volanului și o să intre în el. Şi, întot- 
deauna, dânsul a fost speriat cu treaba 
aceasta. Nu i s-a întâmplat nimic după aia, 
după ce au văzut că lucrurile stau așa și se 
întăresc, l-au scos din apartament, după 
câte știu, și l-au mutat la periferie. 


larba verde de acasă 

și brazii din depozitul de lemne 

A ajuns teafăr, acasă, bărbatul dum- 
neavoastră? 

Atâta groază m-a luat de parcă un fior 


îmi străbătea tot corpul. N-am știut cum să 
ajung mai repede la gară. M-am uitat în 
stânga și-n dreapta și, apoi, nu mi-am 
schimbat poziția de mers. Astea au fost 
cuvintele lui. Le ţin minte și acum. 

Cum s-a petrecut viata dumnea- 
voastră, în Aninoasa, după această 
călătorie la București? 

Să fi trecut vreo două săptămâni când 
am auzit la Europa Liberă scrisoarea lui 
Mitu citită de loana Măgură-Bernard. Atunci 
au început cercetările mai des și mai aspru. 
Veneau mereu și-l luau de la mină. La mine 
venea sectoristul minei și mă lua și pe mine 
cu mașina la Securitate, la Petroșani. Sigur 
că nu vorbeau frumos cu mine. Altul mă 
făcea... (plânge, n.n. M.B.)..., mă jignea, 
îmi spunea cuvinte murdare... 

La serviciu, bărbatul dumneavoastră 
a avut neplăceri? Cum îl priveau, acum, 
ortacii săi? 

L-au degradat până a ajuns vagonetar. 
Apoi l-au pus supraveghetor la depozitul de 
lemne. Au făcut, imediat, o ședință în cur- 
tea minei și, în fata lumii, l-au făcut de râs. 
Unii, prin autobuz, își dădeau coate și zi- 
ceau, în batjocură: Nu te duci și tu, cu Blaj, 
după drepturile omului? 

Credeţi că ortacii lui spuneau asta la 
modul ironic? 

In bătaie de joc, sigur că da. Cercetările 
erau tot mai dese. Il luau fie de la serviciu, 
fie de acasă. Mă luau și pe mine. Când ter- 
minau de vorbit cu noi ne dădeau drumul. 
Mă duceau pe mine în cameră la el sau pe 
el în cameră la mine. Ne întrebau: II cu- 
noști? Sau O cunoști? Şi apoi ne dădeau 
drumul. Sunteţi liberi, puteti să plecaţi! El se 
mira: Ce-i cu tine aici? Dar cu tine ce-i? Că 
nici eu nu știu ce-i cu tine aici! Asta a durat 
din '77 până în '80. 


A muri înseamnă a pleca puţin? 

Ce s-a întâmplat atunci? 

Omul meu a plecat de acasă, într-o 
vineri (în iulie 1980, n.n. M.B.). Mi-a dat 
telefon că merge la mină, să-mi ia avansul 
de concediu. Mi-a telefonat pe la 12 și ju- 
mătate. A zis că la trei mă așteaptă în statie 
la „Hermes”', în Petroșani. Eu lucram până 
la două. Am venit și nu l-am mai găsit. L-am 
căutat peste tot și nu am dat de el. Asta a 
fost vineri. L-am căutat din nou până 
duminică dimineaţa. Am bătut toate crâș- 
mele. M-am întors acasă duminică pe la 
prânz. Era atât de cald în ziua aceea încât 
mi se înfundau sandalele în asfalt. Am in- 
trat în casă și m-am dezbrăcat. Eram tare 
supărată. Luasem o varză mare și fru- 
moasă și el mi-a spus: S-o faci câlită, că 
mie așa îmi place. Şi chiar așa am și făcut-o. 
II tot aşteptam să vină, ca să mâncăm 
împreună. In cele din urmă m-am dus la fri- 
gider și voiam să-mi pun să mănânc un pic. 


O, Doamne, e adevărat 

Nici n-am apucat, c-a venit o vecină de 
vizavi și mi-a strigat la poartă: Unde-i 
domnu' Mitu? Nu-i acasă! Da unde-i? a 
insistat ea. Nu știu. No, atunci, mergeţi la 
Vulcan că a dat telefon de la Militie că e 
lovit acolo. Eu, când am auzit așa ceva, m-am 
dus la un alt vecin, de peste drum, care 
avea mașină și i-am zis: Domnu’ Dobre, 
haideţi cu mine până la Militie la Vulcan! 
Vecina zice că Mitu e accidentat acolo. 
M-au dus vecinii, a venit și domnu' Dobre și 
vecina cu mine. La Militie era un maior de 
serviciu Mă duc la ghișeu și mă întreabă: 
Ce doriţi? Zic: Sunt soţia lui Blaj Dumitru și 
ati dat telefon la noi acasă. Da, doamnă, e 
adevărat! a zis el. Ce-i adevărat? E mort, În 
morgă! 

Finalul, ca o înmormântare 

Când am auzit așa ceva am înțeles că 
e vorba de morga de la Petroșani. Vecinii 
mei au înțeles bine. Nu, tanti Anișoara, e 
aici, la Vulcan. Aici trebuie să mergem! Mitu 
era mort. Il aduseseră, cine știe cu ce-l 
aduseseră, și era băgat drept în morgă. 
Nici nu apucase să se răcească. Am încer- 
cat să-l mișc dar degeaba. El avea buzele 
vinete și... 

Avea vreun semn, vreo lovitură? 

Era vânăt la față iar pe ceafă avea 
sânge. 

Care a fost explicația oficială? 

Ei au zis că l-au găsit... Omul mai bea, 
de supărare. Dar cine nu bea când vezi că 
te necăjești degeaba pentru adevăr. Ce 
poate să facă un om singur? Au zis că n-a 
fost otrăvit. Luni dimineaţa era tăiat și mi-au 
spus că avea un cheag de sânge la cap și 
că l-au luat la analiză. Cheagul de sânge 
l-or fi făcut chiar ei. Ala care o fi dat... 


Imposibila reconstituire 

Ați reușit să reconstituiți ultimele două 
zile din viaţa soțului dumneavoastră? 

Nu. M-am dus de vreo câteva ori în 
audiență la șeful Miliției din Petroșani. Ce-o 
făcut și ăla cu mine... Imi zicea: Dumneata 
știi să mergi înainte așa, ca calul! Nu mai 
vezi nimic altceva. Eu trebuia să-ți păzesc 
bărbatul? Şi unde era să mă duc eu o 
femeie singură... 

Nici un coleg, nici un prieten nu l-a 
văzut În acea perioadă de vineri de la 
prânz până duminică dimineaţă? 

Nu. Eu cred că a fost undeva să bea. 
L-au băgat într-o mașină și... Eu la asta 
mă gândesc. 

Unde au zis că l-au găsit? 

La Vulcan. L-au găsit acolo unde o ia 
autobuzul spre Lupeni. Intr-un șanț. Era în 

comă. Dacă eram cu el, sunt convinsă că 
nu s-ar fi întâmplat. Putea trăi și azi. 

A fost lume multă la înmormântare? 

Când a murit, şeful de depozit n-a lăsat 
pe nici un om să meargă la înmormântare. 
Nimeni, nimeni. Dar nu l-a ajutat Dumnezeu 
că, după un an a murit și el. Omul meu e 
îngropat în cimitirul din Iscroni”. Dacă aveti 
ocazia să treceţi pe-acolo, cum intrați în 
cimitir o să vedeti o cruce de piatră cu foto- 
grafia lui. La cap are un brad mare și falnic. 


Epilog 

Incepând cu data de 1 ianuarie 1996 
doamna Anica Blaj a ieșit la pensie. A lucrat 
29 de ani, 7 luni și o zi. Ultimii 18 ani i-a tru- 
dit, la câţiva metri deasupra pământului, pe 
o macara. Locuiește, în prezent, singură, în 
Aninoasa. Are un apartament la bloc pe 
strada Libertăţii. Majoritatea pozelor pe ca- 
re le mai avea le-a ars. Se uita prea des la 
ele și plângea de fiecare dată. A mai tinut 
doar două dintre ele. 


După Revoluţie și-a mai adus cineva 
aminte de soțul dumneavoastră? 

Nu, nu și-a mai adus nimeni aminte. Ce 
să-şi mai aducă? Primarul care este acuma 
în Aninoasa, llie Botgros, este un om tânăr. 
Mă respectă și îmi vorbește frumos. 


' Penultima staţie pe linia tuturor autobuzelor ce 
vin în Petroșani dinspre vestul municipiului. 
Majoritatea călătorilor coboară acolo pentru că e 
lângă magazinul universal „Jiul”. Numele staţiei vine 
de la fostele magazine „Hermes”, aflate în apropiere. 

* Localitate componentă a orașului Aninoasa, jud, 
Hunedoara, de azi. Inainte de 1989, aparţinea, din punct 
de vedere administrativ, de orașul Vulcan (n. red.). 


Andreea Șchiopu Pally 
s-a născut în Pitești, judeţul 
Argeș, pe 12.08.1977. 
Absolventă a Facultăţii de 
Filosofie și Jurnalistică, 
Universitatea „Spiru Haret”, 
licenţiată în Filosofie, la 
Facultatea de Filosofie, 


Universitatea București (2002); 


Doctorat în Filosofie, 
Academia Română (2007). A 
publicat, de-a lungul timpului, 
articole în diverse volume 
colective și reviste de speciali- 
tate la Academia Română, în 
România și Franţa. 


* Text elaborat pe baza unui 
interviu realizat de autoare cu 
Pr. Marin Drăgușin, în august 
2005. 


ANDREEA ȘCHIOPU PALLY 


Zâmbind... 
cu fața la Dumnezeu. 


Preotul Marin Drăgușin 
(1929-2014) 


O privire tristă și senină, totodată - în împăcare cu 
sine, cu viața și moartea, cu Dumnezeu... Pierderi de fiinte 
dragi, de toturi sufletești: mama, fiul, tatăl, fratele, soția..., 
dar dincolo de toate acestea, speranța, credința, și mai 
ales, iubirea... 

O viață despre care merită a se vorbi... și s-a vorbit. 

Părintele Marin Drăgușin, parohul Bisericii „Sfântul 
loan Botezătorul”, din Pitești, predicator întru viață și 
moarte a decis să vorbească despre sine — în simplitatea, 
modestia, dar și demnitatea bine cunoscute nouă, 
piteștenilor... 

In fiecare zi, în biserica sa, părintele vorbește semeni- 
lor despre Bine, Frumos, Dumnezeu, iar duminica, îi bine- 
cuvântează... Intr-o astfel de zi, de august târziu, în 
aceeași biserică, privirea tristă — senină se oglindește în 
sine, în trecut, în tristeți și bucurii, sfârșind în speranță, 
credință, în dragoste... 


Despre el însuși, despre familia sa, 

în date biografice... 

M-am născut la 10 noiembrie 1929, în fosta comună 
Bascovele, astăzi Cotmeana (jud. Argeș), într-o familie de 
preoți — tatăl preot, mama casnică — fiind primul dintre cei 
cinci copii: trei băieți și două fete. Eu sunt cel dintâi, apoi 
fratele [Constantin]! care este tot preot și profesor univer- 
sitar la Facultatea de Teologie, București, apoi redactor la 
Revista Patriarhiei, la secția muzicală bisericească și pro- 
fesor la Conservator... După el, două surori: una, Filofteia 
lliescu, care a rămas în comună, care are trei copii... și 
altă soră, Maria, căsătorită în comuna Vâlcele, Vâlcea, și 
care este văduvă de nouă ani. 


MEMORIA 


89 


90 


"i 


Acum, de când soția mea a murit, din 
1998, pentru că a rugat-o și fiica mea și eu, 
a venit și stă cu mine aici, în Pitești. Işi 
împarte drumurile între casa sa și copii și 
îmi face și mie această ușurare. lar cel 
mic, Valeriu”, profesor universitar, a murit 
în ziua în care trebuia să-și dea doctora- 
tul... A fost preot la „Sfânta Treime”, a murit 
pe 31 iulie 2001. Și el are doi copii, soția lui 
profesoară, fata lui doctoriță și băiatul 
informatician. 

Tatăl nostru ne-a crescut în frică de 
Dumnezeu și rușine de oameni și într-un 
mod sever. Eu, fiind cel dintâi, am încercat 
să prind tot ce se putea prinde de când 
eram copii. Tata avea două biserici: 
Grajduri și Drăgulești... Ne lua cu el la 
slujbă și, familiarizați cu asta, am mers 
după aceea, la Seminar: Curtea de Argeș - 
1940. Numai un an a durat, căci a început 
războiul și s-a desfiintat Seminarul — s-a 
făcut Colegiu Militar. Repartizat la 
[Râmnicu] Vâlcea, din clasa a l-a, până 
într-a V-a. Şi, în '45, reînființându-se 
Argeșul (Seminarul de la Curtea de Argeș, 
n.n. A.Ș.P.), am fost rechemaţi aici. Şi aici 
am terminat în '48, când, în regimul care 
s-a instaurat atunci, s-a făcut reforma 
învățământului... S-au desființat atunci 
seminariile, s-a desființat totul... 

Eu, totuși, am urmat Teologia... Am 
făcut-o la Sibiu, [în] perioada '48-'52. Mi-am 
luat licența în '52 și am fost repartizat ca 

diacon la Mediaş, unde am stat până în 
'58. Din '58 am venit prin transfer la Pitești, 
ca diacon la Biserica „Sfântul Gheorghe”, 
până în 1 ianuarie '62, când am fost hiroto- 
nit preot. La „Sfântul Gheorghe” nu am stat 
decât până la 15 august 1963, când biseri- 
ca s-a închis pentru cercetări... Se 
dărâmase în 1962 Biserica „Sfântul 
Nicolae” și se urmărea să se dărâme și 
aceasta... Am fost împreună cu cântăreții 
de atunci (din corul bisericii, n.n. A.Ș.P.) 
cei care am evacuat tot mobilierul și l-am 
dus la Protoierie, iar apoi, repartizat de 
aicea și titularizat la „Sfântul loan”. In '68, 
când s-a redeschis „Sfântul Gheorghe”, nu 
m-am mai întors acolo... 

In timpul acesta, în 1952 m-am 
căsătorit cu educatoarea Iuliana Margareta 
Preoteasa, fiica preotului loan Popescu, 
[din] Călinești (jud. Argeș, n.n. A.Ș.P.)... Şi, 
fiind educatoare, nu a profesat pentru că 
am avut niște greutăţi... Nu aveam 
locuinţă, nici nimic, a venit primul copil, a 
venit al doilea copil, care ne-a murit când 
eram la Mediaș. Primul copil se cheamă 
Gabriela’, care astăzi, este prim-solistă la 
Opera Naţională. Al doilea copil s-a che- 
mat Tiberiu și este înmormântat acolo... 

In '58, venind la Pitești, am fost pus la 
diferite probe. Părintele Diaconescu voia 
să aducă un element care să suplinească 
mai multe munci... Pe atunci era criză de 
personal bisericesc: cântăreți, îngrijitori, 
dirijori, deoarece comuniștii nu permiteau 
ca profesorii de muzică să se afișeze în 
biserică... Și atunci, prima condiţie pe care 
a pus-o la concurs a fost să fiu dirijor, 
cântăreț de strană și apoi diacon. M-a 
supus la un concurs improvizând o excur- 
sie cu corul bisericii și am fost admis... Am 
activat, părinţii (preoții, n.n. A.Ș.P.) au fost 
foarte mulțumiți. După patru ani am fost 


promovat la treapta de preot și am fost un 
„răsfățat” al părinților de acolo, Braniște și 
Diaconescu (preoți slujitori la Biserica 
„Sfântul Gheorghe”, Pitești, n.n. A.Ș.P.) și 
am avut doar referințe bune... 

Veneam dintr-un mediu foarte sărac. 
La Mediaș, datorită faptului că pricepeam 
puțină muzică, de la corul bisericii, și pen- 
tru că situaţia financiară era grea, m-au 
plasat la diferite coruri sindicale, la Gaz 
Metan, la Vasia Vasilescu Textile, la 
Emailul Roșu, la Fabrica de încălțăminte „8 
lunie”, ș.a. și de la fiecare aveam câte 200 
lei pe lună, repetiţii de la 3 la 5 (15.00 - 
17.00, n.n. A.Ș.P.), de la 5 la 7 (17.00 - 
19.00, n.n. A.Ș.P.), în fiecare zi. Așa am 
căpătat condiţii de viață... 

Când am plecat de acolo (de la Mediaș 
n.n.) am fost regretat, pentru că ardelenii 
erau puţin sceptici față de regățeni... In 
perioada stăpânirii austro-ungare, toti 
regățenii care erau sanctionati, pedepsiti, 
erau trimiși în Ardeal. Și atunci [ardelenii] 
aveau o impresie foarte urâtă despre noi... 
Am fost primit cu ostilitate la început, mai 
ales, când au auzit că fac și cor... S-a 
întâmplat că făcându-mi datoria de slujitor 
al lui Dumnezeu, să mi se dea atribuția de 
catehiet. 

La Mediaș am slujit și în biserica greco- 
catolică și în cea ortodoxă. In Ardeal e mai 
multă libertate în ceea ce privește cultul și 
îi mulțumesc lui Dumnezeu că mi-a fost dat 
să fac Teologia în Ardeal, să și profesez 
acolo, căci altfel nu mi-aş fi dat seama ce 
însemnează român și ortodox. Acolo, 
românii trăiau în biserică la fel ca într-o 
familie, pentru că erau asperitățile acestea 
austro-ungare și mereu, românii conside- 
rati iobagi, săraci... 

Venind în Pitești, am crezut că este 
ceea ce este acolo... Părintele Diaconescu 


mă temperează: Vezi, că aici nu e 
Ardealul, e Piteștiul, oraș de negustori, de 
politicieni, pe care Ceaușescu, fost ucenic, 
l-ar putea numi Orașul Roșu... Dar nu s-a 
întâmplat așa. Era corul bisericii, dar trep- 
tat, l-am sistat. A apărut un pic de destin- 
dere în '68, dialogul de la distanță, 
„Deşteaptă-te române” și atunci, ne-am 
infiltrat puţin... S-a statornicit concertul de 
colinde - era un eveniment. Corul se 
menține și astăzi, l-am înglobat și unei 
fundații pe care am înființat-o noi, la 
Biserica „Sfântul loan”... 

Am fost hirotonit preot pe 27 decembrie 
1961 și instalat în 1962 la „Sfântul Gheor- 
ghe”, iar din 1963 la „Sfântul loan”, unde 
sunt și astăzi. Am venit chemat de 
părintele Udrescu și Popescu (preoți sluji- 
tori la Biserica „Sfântul loan Botezătorul”, 
Pitești, n.n. A.Ș.P.), care erau atunci... In 
1996, a venit părintele Macarie, care este 
aici, cu mine... 

Din '77 am fost numit paroh, unde sunt 
și astăzi. In 1998 am fost invitat să-mi 
depun dosarul de pensie, împreună cu alţi 
colegi. L-am depus și am stat așa, în 
așteptare, câţiva ani. A venit apoi episco- 
pul (PS Calinic, Episcop al Argeșului și 
Muscelului, n.n. A.Ș.P.) și ne-a spus, mie și 
colegilor mei, care erau în aceeași situație, 
să rămânem atât cât vom putea noi. Ne-a 
dat o derogare specială pentru asta... 


Despre fundaţia înființată 

de părintele Marin Drăgușin 

în satul său natal 

Murind fratele meu (Valeriu Drăgușin, 
n.n. A.Ș.P.), care a fost la [Biserica] 
„Sfânta Treime” și care urma să rămână la 
gospodăria bătrânească și cu care 
hotărâsem, împreună, să facem o casă 
memorială, în care să vină nepoții și 

strănepotii — să rămână așa... Că tata zise- 
se așa: Nu vindeţi nimic...! Dacă unul din- 
tre voi rămâne aici, să nu-i cereți despă- 
gubiri. Că v-am crescut pe fiecare și v-am 
dat ce vă trebuie. lar dacă nu rămâne nici 
unul din voi, să faceţi un cămin... de bă- 
trâni, pentru ca să rămână adăpost pentru 
oameni necăjiţi. Şi atunci, murind fratele 
meu, cumnata și nepoții mi-au spus să 
hotărăsc ce voi face... Și am demarat în 
Tribunal, mi-au cedat toți mie dreptul, cu 
condiția să înființez o fundaţie, să donez 
gospodăria cu toate anexele și să militez 
pentru acest obiectiv. Din 2002 am început 
acțiunea, în 2003 s-a perfectat, și în fe- 
bruarie am căpătat toate documentele 
ca persoană juridică, sperând în 
sponsorizări. In 2003 am pus fundaţia 
(fundația construcţiei, n.n. A.Ș.P.), iar în 
2004 am acoperit-o. Am căpătat, de la unii 
sponsori, materiale... 

Vreau să grăbesc cât se poate spre a o 
da în folosință, pentru că eu am vârsta de 
76 de ani și nu prea mă simt bine ca 
sănătate... 

Satul este un sat mic... Copii, tineri sunt 
foarte puțini acolo... lar acum le-am spus 
sătenilor că prin această Fundatie - Cămin 
se poate găsi o modalitate prin care să nu 
mai fie socotiți, așa, niște oameni de la 
spatele lui Dumnezeu. 

In sfârșit, eu am rămas dator să conti- 
nui ceea ce a făcut tata... 


Despre mama sa... 

„Mama mea a murit, când eu aveam 
18 ani, eram în anul | de facultate... 
(oftează, n.n. A.$.P.). Era suferindă de 
inimă și de nervi... Eu cât o știu, totdeauna 
se văieta de o stare de migrenă, de stare 
de rău, dar era foarte evlavioasă și poate 

că dânsei îi datorez faptul că am vrut să 
merg la Teologie... 

Mama mi-a spus: Să te duci la Semi- 
nar, să te faci preot, să mă pomenești, 
pentru că eu nu voi mai trăi... (lacrimi în 
glas, n.n. A.Ș.P.). In '40, când a început 
războiul, tata vrând să înțeleagă vremurile, 
că vin alte situaţii, m-a dus la Liceul „I.C. 
Brătianu”, Pitești să dau examen. Şi pentru 
că avea în ziua aceea o înmormântare, 
m-a lăsat în grija altui preot... Și-am făcut 
un lucru... impresionat de mama... Nu m-am 
prezentat la examen... Am auzit când m-au 
strigat, am tăcut chitic și am plecat... 

Am urmat Seminarul, am devenit preot. 


„„La început a fost cuvântul 

Eu, aici (la Biserica „Sfântul loan 
Botezătorul”, din Pitești, n.n. A.Ș.P.) am 
încercat să continui programul de tradiție 
al locului, adăugând ceva... pentru că pe 
vremea aceea (în perioada comunistă, n.n. 
A.Ș.P.) nu se predica. Era un fel de 
teamă... Și la [Biserica] „Sfântul Gheorghe” 
eu am venit cu entuziasmul din Ardeal, 
întrebând părintele dacă la înmormântare 
nu se rostește nici un cuvânt despre dece- 
dat... Acolo, în Ardeal, era nelipsit. După 
doi-trei ani am început la niște prieteni care 
au murit să tin un cuvânt, o predică. Am 
făcut acest lucru și la [Biserica] „Sfântul 
loan”, și după aceea s-a îndătinat obiceiul 
ca la fiecare înmormântare să se ţină un 
cuvânt. Măcar atunci să fie elogiat omul și 
să se pună în lumină faptele lui... La fieca- 
re cununie se ține un cuvânt și în fiecare 
duminică și în zi de sărbătoare - o 
cateheză, o învățătură și un fel de cuvânt 
al zilei, reflectând ce se petrece astăzi în 
lume și în viață, și cu recomandări speciale 
pentru noi, creștinii. Și am văzut că este o 


legătură foarte bună... 

Acum eu fac parte din generaţia 
bătrână... Am fost, multă vreme, cel mai 
tânăr — din '58 până în '75 — eram „ultimul 
preot”. 

Tânăra generație de preoţi, bine 
pregătită, încearcă să le facă pe toate, să 
fie și profesori, și asistenți universitari, dar 
nu le pot face pe toate... 


Despre Teofil Părăian“, arhimandritul 

de la Sâmbăta de Sus... 

Am fost colegi de an la Teologie și are 
un itinerariu foarte interesant. Este un 
călugăr și convins, și capabil, și dotat. 
Urmează să vină în octombrie pentru a cin- 
cea oară la noi, în Pitești. Am încercat o 
implicare, și când l-am invitat pentru prima 
dată la Pitești am avut o strângere de 
inimă... dacă va fi sala goală... dar am vă- 
zut că piteștenii, mulți din ei aveau o legă- 
tură cu Sâmbăta [de Sus] și erau bucuroși. 

Am fost implicat în toate acestea (întâl- 
nirile duhovnicești, n.n. A.Ș.P.) pentru că, 
după Revoluţie, nu se implica nimeni. 
Când am văzut că Liga tineretului era pe 
cale de dispariție am avut o ultimă seară 
duhovnicească aici, în biserică, și am 
spus: Locul Ligii tineretului ortodox nu este 
aici, ci la Facultatea de Teologie, unde pot 
fi cooptați studenți... 


Ai 


[Interviul este întrerupt... Un muribund 
are o ultimă dorință, și anume ca părintele 
Marin Drăgușin să-l împărtășească... 
Preotul se ridică, pășește în altar de unde 
își ia cartea de rugăciuni și pornește spre 
căpătâiul bolnavului... Revine după 45 de 
minute.] 


Despre dragoste, credință, 

speranță... 

După Sfinţii Părinţi care ne-au lăsat 
scris, și după experiențele pe care le trăim 
noi astăzi, putem spune că liantul societății 
este dragostea... 

Sfântul Apostol Pavel spune că dragos- 
tea este totul... unde dragoste nu e, nimic 
nu e. Între virtuțile creștine, cardinale, 
mari, sunt credința, speranța și dragostea, 
asemenea facultăţilor umane - voință, 
rațiune și sentiment, care sunt numai ale 
omului. Și aceste virtuți vin să împlinească 
și să răspundă unei adevărate trăiri... 

Când a murit Domnul lisus Hristos 
ne-a dat convingerea, credinţa, că nu 
murim decât cu trupul, că sufletul ne este 
nemuritor. Și a dovedit-o prin câteva mi- 
nuni pe care le-a făcut înviind mortii — și a 
culminat cu învierea Sa din morţi... 

Cu dragostea biruiești totul... In rugă- 
ciunea domnească Tatăl nostru — tot cerem 
—, dar este o condiţie: pentru ca Dumnezeu 
să ne ierte, trebuie să iertăm și noi, aseme- 
nea Lui... — conchide părintele Drăgușin, 
binecuvântându-ne întru speranță... 

* 


După nouă ani de la realizarea acestui 
interviu, preotul Marin Drăgușin avea să 
urce la Domnul, chiar în Ziua Inălțării 
Domnului... Dumnezeu să-l odihnească în 
pace! 

Note 

' Pr. Constantin Dragusin (1931-2014). A 
studiat la Seminarul din Râmnicu Vâlcea (1942- 
1946) și Curtea de Argeș (1946-1948), apoi, 
din 1948, la Liceul Teoretic din Curtea de Argeș, 
pe care l-a absolvit în 1950. Studii universitare 
la Institutele Teologice din Sibiu și București 
(1950-1954); Cursuri de Doctorat (Magisteriu) 
la București (1954-1957). A studiat Teologia la 
Institutul Ecumenic de la Bossey, Elveția (1962- 
1963). Intre anii 1968-1972 a urmat cursurile de 
pregătire muzicală superioară la Conservatorul 
„Ciprian Porumbescu”, București. Doctor în 
Teologie (1999). Profesor de Drept Canonic la 
Facultatea de Teologie Ortodoxă din Sibiu, diri- 
jor al coralei „Nicolae Lungu” a Patriarhiei 
Române, preot slujitor la biserica Podeanu, 
https://basilica.ro/un-preot-evlavios-si-un-diri- 
jor-talentat-parintele-constantin-dragusin-1931- 
2014/ (accesat la 20.04.2021) (n. red). 

* Valeriu Drăgușin, (1942-2001), preot slujitor 
la Biserica „Sfânta Treime”, Pitești, profesor 
universitar la Universitatea Pitești. Autor al 
volumelor Formare și trăire duhovnicească În 
lumina Sfintei Evanghelii după Matei (teză de 
doctorat 2001), Marea vieții (1999) și Trepte 
spre cer (2002). 

° Gabriela Drăgușin (1953-2015) Mezzoso- 
prană, membră și solistă a Corului Filarmonicii 
„George Enescu” (1981-1990), solistă a Operei 
Naţionale din București (1990-2012). 
https://www.operabase.com/artists/gabriela- 
dragusin-32897/en, https://www.romania-muzi- 
cal.ro/articol/mezzosoprana-gabriela-draguin- 
a-plecat-dintre-noi/1328191/17/1 (accesate la 
20.04.2021) (n. red.). 

* Teofil Părăian, nascut loan Părăian (1929- 
2009). La 1 aprilie 1953 intră în obștea 
Mănăstirii Brâncoveanu de la Sâmbăta de Sus. 
In august 1953 primește numele de Teofil. 
Ulterior este hirotonit diacon, apoi preot. In 
1988 este hirotesit arhimandrit. După 1990 
susține sute de conferințe cu teme religioase în 
peste 80 de localităţi din țară și din Europa. 
https://ro.wikipedia.org/wiki/Teofil_PyC4%83r 
%C4%83ian (accesat la 13.05.2021). 

MONICA PÎRVULESCU 


Mineriada din iunie 1990 
şi discutabila executare a 
Hotărârii pronunţate în 
Cauza Mocanu și alții 
împotriva României 


La 17 septembrie 2014 Marea Cameră a Curţii 
Europene a Drepturilor Omului (CEDO) a pronuntat 
hotărârea definitivă în Cauza Mocanu și alții împotriva 
României' (Cauza Mocanu). CEDO a constatat încălcarea 
laturii procedurale a Art. 2 (dreptul la viată) și a Art. 3 
(interzicerea torturii) din Convenţia Europeană pentru 
Drepturile Omului (Convenţia) din cauza lipsei unei anche- 
te efective și încălcarea Art. 6 alin. 1 (dreptul la un proces 
echitabil) din cauza duratei excesive a procedurii în litigiu. 
Cauza Mocanu a privit lacunele și durata prea mare a 
anchetelor de pe plan intern care s-au desfășurat în urma 
înăbușirii violente a demonstrațiilor antiguvernamentale 
din București din iunie 1990 (cunoscute ca Mineriada din 
cauza implicării minerilor la înăbușirea protestelor). 
Hotărârea definitivă pronunțată în Cauza Mocanu (Hotărâ- 
rea) a fost considerată de victimele Mineriadei și de socie- 
tatea românească, în general, o mare victorie a justiției 
europene și o speranță că cei vinovați de evenimentele 
violente din iunie 1990 aveau să fie în curând identificaţi și 
pedepsiți. Cu toate acestea, astăzi, la aproape șase ani de 
la pronuntarea Hotărârii și la doi ani de când prin rezoluția 
Comitetului de Miniștri [Rezoluția CM/ResDH(2018)229* 
s-a încheiat executarea în Cauza Mocanu, procedura de 
la nivel intern privind investigarea Mineriadei din iunie 
1990 pare încă departe de finalizare. 


O anchetă lacunară, o întârziere prelungită... 


Un număr mare de dosare au fost deschise la nivel 
național cu privire la evenimentele din iunie 1990. Cu toate 

acestea, CEDO a considerat că „este 
vorba, în esență, de una și aceeași 
anchetă” (pct. 328 din Hotărâre). Astfel, 
CEDO a subliniat importanţa aflării întregu- 
lui adevăr și a identificării tuturor persoa- 
nelor vinovate de morțile, rănirile, lipsirile 
ilegale de libertate, relele tratamente și 
daunele materiale provocate în București 
în iunie 1990. 

CEDO a mai subliniat importanța pen- 
tru societatea românească a unei anchete 
prompte legate de evenimentele din iunie 
1990: „Deși admite că prezenta cauză 
prezintă o complexitate indiscutabilă, astfel 
cum a subliniat însuși Guvernul, Curtea 
apreciază că miza politică și socială 
invocată de acesta din urmă nu poate jus- 
tifica o perioadă atât de mare. Dimpotrivă, 
importanța acestei mize pentru societatea 
românească ar fi trebuit să determine 
autorităţile interne să examineze dosarul în 
mod prompt, pentru a preveni orice 
aparență de tolerare a unor acte ilegale 
sau de complicitate la săvârșirea lor (...)” 
(pct. 338). 


Rătăciţi în... executare 

După pronunţarea Hotărârii, Cauza 
Mocanu a fost inclusă de către Comitetul 
de Miniştri (CM) în grupul de cauze 
Asociaţia „21 Decembrie 1989" și alţii 
împotriva României * și plasată sub supra- 
veghere avansată din cauza problemelor 
complexe ridicate. Cauzele care fac parte 
din grupul menţionat „se referă la 
investigațiile penale desfășurate de la 
începutul anilor '90 și până în prezent cu 
privire la reprimarea demonstrațiilor anti- 
guvernamentale care au însoţit căderea 
regimului comunist din România”. Mai 
exact, 18 cauze din grup s-au referit la 
reprimarea demonstrațiilor anticomuniste 

din decembrie 1989 (cunoscute ca 
„Revolutia”). Dintre cele 20 de cauze din 
grupul de cauze Asociatia „21 Decembrie 
1989” numai Cauza Mocanu s-a conside- 
rat încheiată. 

După cum se mentionează în Rezolutia 
sa din 2018, Comitetul de Miniștri și-a înte- 
meiat decizia de a încheia supravegherea 
cauzei pe două documente depuse de 
autoritățile române, și anume pe Planul 
revizuit de acțiune” depus în aprilie 2017 și 
pe Nota informativă“ depusă în aprilie 
2018. 

In Planul revizuit de acțiune din 2017, 
cu privire la Cauza Mocanu, guvernul 
român a confirmat plata reparaţiei echitabi- 
le stabilite de CEDO, a precizat că s-a 
redeschis ancheta cu privire la unul dintre 
reclamanți (dl. Stoica) și că Parchetul și-a 

anunţat intenția de a finaliza ancheta până 
în iunie 2017. In cadrul celei de-a 1288-a 
întruniri” a Delegaţilor Miniștrilor (de la 6-7 
iunie 2017) s-a încheiat examinarea 
măsurilor generale din grup, iar Delegații 
„au remarcat mulțumiți progresul făcut în 
ancheta cu privire la reprimarea demon- 
strațiilor de la 13-15 iunie 1990 și le-au 
încurajat ferm pe autorități să o finalizeze 
potrivit planificării stabilite” (CM/Del/Dec 
(2017)1288/H46-229). 

In Nota informativă din aprilie 2018, 
guvernul român a informat Comitetul de 
Miniștri cu privire la faptul că și-a respec- 
tat promisiunea legată de termenul stabilit 
în iunie 2017: „La 12 iunie 2017 Parchetul 
de pe lângă Inalta Curte de Casaţie și 
Justiție a trimis în judecată 14 persoane, 
care fuseseră cercetate sub aspectul 
săvârșirii de infractiuni împotriva 
umanităţii (...), afirmând că inculpatii 
ordonaseră, organizaseră și coordonaseră 
un atac amplu și sistematic împotriva 
populației civile, mai exact împotriva 
oamenilor care participau la demonstraţia 
de protest din București și împotriva 
populaţiei Bucureștiului, între 11 iunie 
1991 (sic!) și 15 iunie 1991 (sic!). 

Guvernul român a mai indicat că „De la 
începutul procesului penal la ICCJ au avut 
deja loc trei ședințe de judecată în dosarul 
nr. 1752/1/201 7”. Ceea ce pare să fi uitat 
guvernul să menţioneze este faptul că 
cele trei ședințe de judecată au avut loc în 
camera preliminară. Potrivit legii române, 
procedura de cameră preliminară urmă- 
rește verificarea competenţei și a legali- 
tăţii sesizării instanţei, precum și a legali- 
tăţii administrării probelor și a efectuării 
actelor de către organele de urmărire 
penală. Deci atâta timp cât cauza se află 
în procedura de cameră preliminară, 


judecătorul de cameră preliminară poate 
să decidă că administrarea probelor sau 
actele efectuate de organele de urmărire 
penală au fost nelegale. 

Așadar, aparent autorităţile române 
şi-au ținut promisiunea și ancheta a fost 
finalizată de către procurori prin Rechizi- 
toriul din iunie 2017" (care conţinea 2.000 
de pagini) emis de Parchetul Militar. Au 
fost trimise în judecată 14 persoane, prin- 
tre care și fostul Președinte lon Iliescu și 
fostul Prim-Ministru Petre Roman. 

La 7 iunie 2018 Comitetul de Miniștri a 
hotărât să încheie supravegherea execu- 
tării în Cauza Mocanu. Motivarea care se 
regăsește în analiza Secretariatului” este 
destul de modestă: „Parchetul a încheiat 
ancheta și cauza se află acum la Inalta 
Curte de Casaţie și Justiție. Acest lucru ar 
trebui să îndreptățească Comitetul să 
încheie supravegherea executării hotărârii 
din cauza Mocanu și alții”. Pe scurt, CM 
s-a mulțumit cu faptul că dosarul cunoscut 
generic sub numele de „Mineriada din 
13-15 iunie” a ajuns la instanța româ- 
nească și că au existat trei termene (chiar 
dacă doar în procedura de cameră 
preliminară). 


Ce s-a întâmplat în țară cu dosarul 
privind Mineriada din 13-15 iunie 1990 
după închiderea Cauzei Mocanu de 
către CM? , 

La 8 mai 2019 Incheierea nr. 192" 
pronunțată de judecătorul de cameră 
preliminară a Inaltei Curti de Casaţie și 
Justiţie (ICCJ) din România a provocat un 
mare şoc. Judecătorul a decis că Re- 
chizitoriul din iunie 2017 este nul și că 
dosarul privind evenimentele din iunie 
1990 urma să fie trimis înapoi la Parchet. 
Judecătorul a decis „excluderea tuturor 

probelor administrate în cursul urmăririi 
penale”, ceea ce înseamnă că, după 30 de 
ani de la evenimente, ancheta trebuie 
reluată de la zero! Motivarea încheierii 
(401 pagini) a fost dată publicității abia 
după luni de zile, respectiv în februarie 
2020”. 

La 14 februarie 2020, Sectia pentru 
Investigarea Infractiunilor din Justitie (SIIJ) 
din cadrul Parchetului General a contestat 
Incheierea nr. 192 din 8 mai 2019. La pri- 
mul termen în recursul împotriva Incheierii 
nr. 192, care a avut loc la 14 mai 2020 în 
procedura de cameră preliminară la ICCJ, 
cauza s-a amânat pentru data de 14 sep- 
tembrie a.c., ceea ce înseamnă o amâna- 
re cu încă patru luni. 


Cazul s-a încheiat, dar dreptatea 

mai are de așteptat... 

După cum s-a observat în literatura 
juridică, „[dlin păcate, fiind un organism 
politic format din reprezentanţii statelor 
membre, Comitetul [de Miniștri] nu este 
organismul cel mai bine dotat sau motivat 
ca să verifice dacă măsurile luate merg 
suficient de departe”. Executarea Hotă- 
rârii în Cauza Mocanu este un exemplu 
perfect în care măsurile luate de auto- 
rităţile române nu au mers suficient de 
departe. 

Se observă o discrepanţă între analiza 
atentă realizată de CEDO cu privire la cri- 
teriile pe care trebuie să le îndeplinească o 
anchetă pentru a fi considerată efectivă 
potrivit Art. 2 și Art. 3 din Convenţia 
Europeană pentru Drepturile Omului (latu- 
ra procedurală) și modul expeditiv în care 
Comitetul de Miniștri a decis că ancheta 
privind evenimentele din iunie 1990 s-a 
încheiat cu succes. Acest lucru nu este 
scuzabil ținând cont de faptul că dosarele 

penale privind evenimentele din iunie 1990 
se mai plimbaseră de la parchet la instanță 
şi înapoi. Astfel, în dosarul nr. 74/P/1998 
cu privire la uciderea prin împușcare a 
patru persoane (printre care şi a d-lui 
Mocanu) și rănirea prin împușcare a altor 3 
victime, procurorii întocmiseră două rechi- 
zitorii pe care le trimiseseră la ICCJ și care 
le fuseseră returnate de ambele dăți. 

Existând posibilitatea ca dosarul Mine- 
riadei din iunie 1990 să fie reluat de la 
zero, se poate spune că CM nu s-a asigu- 
rat că România „a luat toate măsurile ne- 
cesare pentru respectarea hotărârii”, după 
cum prevede Regula 17 din Regulamentul 
Comitetului de Miniștri” privitor la suprave- 
gherea implementării hotărârilor și a ter- 
menelor reconcilierilor amiabile. ȘI, din pă- 
cate, Regulamentul menţionat nu prevede 
o anumită procedură juridică prin care CM 
să își poată modifica decizia și să reia 
supravegherea Cauzei Mocanu până când 
ancheta de pe plan intern cu privire la eve- 
nimentele violente din iunie 1990 demons- 
trează cu adevărat că poate să conducă la 
identificarea și pedepsirea celor responsabili. 

Pe de altă parte, sistemul judiciar 
românesc a fost criticat pentru lipsa 
capacității de a se ocupa de cauze foarte 
ample, cum sunt cauzele privind Mineria- 
dele și Revoluţia. Potrivit unei opinii * inte- 
resante, ar trebui să se înființeze o instanță 
specială care să judece infracțiunile contra 
umanităţii. Insă, cum s-a încheiat suprave- 
gherea măsurilor generale luate în grupul 
Asociaţia „21 Decembrie 1989”, există 
foarte puţine șanse să se întâmple 
vreodată acest lucru. 

In Raportul său de cercetare a 
Articolului 2” (pct. 97), CEDO arată că 
„ceea ce pare a fi esențial pentru Curte 
este ca rezultatul procedurilor penale să 


nu dea senzaţia de nepedepsire a făptui- 
torilor”, ceea ce „este esenţial pentru men- 
ținerea încrederii publicului, pentru asigu- 
rarea aderării la respectarea legii și pentru 
evitarea creării impresiei de toleranță față 
de faptele ilegale sau de înțelegere 
secretă cu privire la acestea. Același 
obiectiv ar trebui să fie urmărit și de 
Comitetul de Miniștri atunci când exa- 
minează modul de executare a hotărârilor. 
Mai exact, în cauzele complexe precum 
Cauza Mocanu, în care CEDO a constatat 
că ancheta pe plan intern a avut multe 
nereguli și durează de mult timp, CM ar 
trebui să îi solicite Statului Contractant să 
estimeze în ce măsură ancheta de pe plan 
intern a condus la identificarea și pedepsi- 
rea celor responsabili și să arate dacă 
există riscul ca ancheta să fie declarată 
nulă. De asemenea, consider că sistemul 
CEDO s-ar dovedi eficient dacă, înainte de 
încheierea cazurilor, CM le-ar cere recla- 
manților părerea cu privire la eventualele 
impedimente la finalizarea executării. 

Ceea ce este probabil cel mai îngrijoră- 
tor este faptul că executarea Hotărârii în 
Cauza Mocanu s-a încheiat de către 
Comitetul de Miniștri exact în aceeași fază 
procedurală în care se află Dosarul 
Revoluţiei în momentul de față, și anume 
după trei ședințe la Inalta Curte de Casaţie 
și Justitie (în camera preliminară). Deci nu 
putem decât să sperăm că Comitetul de 
Miniștri nu va considera încheiată executa- 
rea și în celelalte cauze din grupul 
Asociaţia „21 Decembrie 1989” înainte de 
a se asigura că autoritățile române au rea- 
lizat o anchetă menită să conducă la iden- 
tificarea și pedepsirea celor vinovaţi de 
evenimentele violente care au avut loc în 
România în decembrie 1989. 


Mai 2021: 

După 10 luni de la publicarea articolului 
de mai sus, două aspecte merită să fie 
menționate: 

In urma hotărârii definitive a ICCJ din 
decembrie 2020 (neredactată încă), Dosa- 
rul Mineriadei a fost trimis înapoi la 
Parchetul General pentru refacerea rechi- 
zitoriului, confirmându-se astfel teama 
exprimată în articolul de mai sus privind 
reluarea anchetei după mai bine de 30 de 
ani de la evenimente. Nemaiexistând o 
monitorizare din partea CM a executării de 
către România a Hotărârii din Cauza 
Mocanu și după cum rezultă și din lipsa 
oricăror noi informaţii referitoare la aceasta 
pe HUDOC-EXEC, rezultă că nu s-au mai 
luat măsuri la nivelul instituției europene 
menționate cu privire la această cauză. 

In privința monitorizării de către CM a 
executării de către România a celorlalte 
hotărâri CEDO din grupul Asociaţia „21 
Decembrie 1989” (la care s-a adăugat o 
cauză recent pierdută de România, și 
anume Moroşanu și alții împotriva 
României), sesizez un aspect îmbu- 
curător de la publicarea articolului meu. 
Astfel, pe HUDOC-EXEC a apărut recent o 
precizare în sensul că „[a]u loc contacte 
bilaterale între Departamentul pentru 
Executarea Hotărârilor și autorități pentru 
obținerea de informaţii actualizate și de 
clarificări cu privire la toate anchetele la 
care se referă acest grup de cauze”*. 
interpretez această mențiune drept un 
semn că organismul european menționat 
nu va lua, cu aceeași ușurință ca în cazul 
Mineriadei, decizia de a considera 
încheiată executarea de către statul român 
a hotărârilor CEDO privind Revoluţia din 
decembrie 1989. 

Note 

* Textul reprezintă traducerea, realizată de 
autoare, a articolului redactat în engleză și pu- 
blicat de blogul academic Strasbourg Observers 
la 4 august 2020, disponibil pe: https://stras- 
bourgobservers.com/2020/08/04/the-miners- 
raid-of-june-1990-and-the-questionable-execu- 
tion-of-the-judgment-in-the-case-of-mocanu- 
and-others-v-romania/. 

La final s-a adăugat un scurt text în care se 
prezintă situația de până în prezent (mai 2021). 

1 https://hudoc.echr.coe.int/engt(%22appno 
%22:[%2210865/09%22],%22documentcollec- 
tionid2%22:[%22JUDGMENTS%22,%22DECI- 
SIONS%22],%22itemid%22:[%22001- 
146540%22]) (accesat la 25.03.2021). 

* https://hudoc.exec.coe.int/engt(%22EXEC 
Identifier%22:[%22001-184046%22]) (accesat 
la 25.03.2021). 

* https://hudoc.exec.coe.int/eng 4(%22EXEC 
Identifier%22:[%22004-13065%22],%22EXEC 
DocumentTypeCollection%22:[%22CEC%22], 
%22EXECAppno%22:[%2233810/07%22]) 
(accesat la 25.03.2021). 

+ https://search.coe.int/cm/Pages/result_ de- 
tails.aspx?ObjectiID=090000168070190d (acce- 
sat la 25.03.2021). 

*  https://search.coe.int/cm/Pages/result_de- 
tails.aspx?ObjectiID=09000016807b32e6 (acce- 
sat la 25.03.2021). 

*  https://search.coe.int/cm/Pages/result_de- 
tails.aspx?0bjectID=090000168070eb98 (acce- 
sat la 25.03.2021). 

7 https://hudoc.exec.coe.int/eng+(%22EXEC 
Identifier%22:[%22CM/Del/Dec(2017)1288/H46 
-22E%22]) (accesat la 25.03.2021). 

* Art. 342 din Codul de procedură penală. 

* https:/Awww.mpublic.ro/ro/content/c_13-06- 
2017-16-06 (accesat la 25.03.2021). 

* https://search.coe.int/cm/pages/ result_de- 
tails.aspx?objectid=090000168088f652 (acce- 
sat la 25.03.2021). 

" https://cdn.g4media.ro/wp-content/uploads/ 
2020/02/14.02.2020-1%CC%82ncheierea- 
nr.192-08.05.2019-a-Camerei-de-consiliu-in- 
Dosarul-13-15-iunie-1990-publicata-in- 
13.02.2020.paf.pdf.pdf (accesat la 25.03.2021). 

* https;//romania.europalibera.org/a/rechizito- 
riul-mineriadei-din-iunie-1990-desfiintat-curtea- 
suprem%C4%83/30440193.html (accesat la 
25.03.2021). 

* https://mww.scj.ro/1094/Detalii-dosar? cus- 
tomQuery%5B0%5D.Key=id&customQuery%5 
B0%5D.Value=100000000327525 (accesat la 
25.03.2021). 

“David Harris, Michael O'Boyle, Ed Bates, 
Carla Buckley, Law of the European Convention 
on Human Rights, Third Edition, Oxford Univer- 
sity Press, 2014, p. 31. 

* https://rm.coe.int/16806eebf0 (accesat la 
25.03.2021). 

' Alexandru Cristian Surcel, „13-15 iunie 1990 
— 30 de ani de injustiţie. Unde ne mai aflăm cu 
instrumentarea dosarului”, pe platforma Contri- 
butors, disponibil la https://www.contribu- 
tors.ro/13-15-iunie-1990-30-de-ani-de-injustitie- 
unde-ne-mai-aflam-cu-instrumentarea-dosaru- 
lui/ (accesat la 25.03.2021). 

17 https:/Www.echr.coe.int/Documents/Research 
_report_article_2 ENG.PDF (accesat la 25.03.2021). 

* https'//hudoc.exec.coe.int/engt(%22fulltext 
*422:%2233810/07%22],%22EXECIdentifier%, 
22:[%22004-13065%22],%22EXECDo- 
cumentTypeCollection%22:[%22CEC%22]). 


* Omagiu publicat anterior în 
Buletinul Bibliotecii Române. 
(Freiburg im Breisgau). Vol. VII 
(XXVIII), serie nouă, 2020, 

pp. 374-388. În forma actuală au 
fost efectuate unele modificări 
(n. DOD). 


IN MEMORIAM 


Micaela Ghiţescu 
(1931-2019) 


Dispariția Micaelei Ghiţescu a fost resimțită drept o 
grea pierdere de către toţi cei ce în România și în afara 
hotarelor Țării au avut prilejul să-i cunoască, chiar și în 
parte, înaltele sale calități morale și intelectuale. In diverse 
publicaţii, personalităţi ale culturii românești, oameni poli- 
tici, jurnaliști au subliniat realizările de excepție ale doam- 
nei Ghiţescu în domeniul delicat al traducerilor din literatu- 
ra franceză, portugheză, braziliană, spaniolă etc., dar și în 
cel redacțional. 

Cum era firesc, un omagiu impregnat de obiectivitate, 
admirație și recunoștință a apărut în coloanele publicaţiei 
Memoria - revista gândirii arestate (nr. 3-4/2019) unde 
sunt inserate note biografice, date referitoare la «premii și 
distincții», precum și contribuţiile a 28 de autori ce rezumă 
o multitudine de aspecte privind personalitatea și înfăp- 
tuirile Micaelei Ghițescu. 

În această notă, gândurile noastre cer- 
nite se îndreaptă aproape în exclusivitate 
spre una din caracteristicile fundamentale 
ale Micaelei Ghiţescu, și anume loialitatea 
înscrisă în patrimoniul său genetic care i-a 
permis să supraviețuiască, cu o rară dem- 
nitate, în lugubra și interminabila noapte a 
pretinsului comunism «atotbiruitor»: loiali- 
tate fată de profesorul Marcel Fontaine, 
loialitate fată de valorile spirituale pe care 
acesta le întruchipa în ochii ei. Loialitate 
oglindită cu fidelitate într-o serie de articole 
și interviuri în care este menționată pre- 
zenta lui ca membru al Misiunii militare 
franceze a generalului Berthelot în 
România în timpul Primului Război 
Mondial, prezenta lui pe sol românesc timp 
de trei decenii, precum și curajul său de a 
devoala, după expulzarea din 1948, 
adevărata fată a comunismului în RPR. 
(Re)citirea multora dintre ele — traduse în 
românește de Micaela Ghiţescu - permite 
tuturor celor atrași de parcurgerea întorto- 
cheatelor căi ce conduc la dezgroparea 
adevărului să-și satisfacă acest deziderat 
mai mult decât legitim. 

Cel dintâi articol semnat de doamna 
Ghițescu pe care l-am parcurs a fost docu- 
mentul foarte important! ce explica una din 
primele manifestări criminogene ale comu- 
nismului în domeniul culturii românești: 
închiderea în 1948 a Institutului Francez 
de Inalte Studii din București și expulzarea 
din România a profesorilor francezi, în pri- 
mul rând a directorului Marcel Fontaine (și 
a soției sale Alexandra Zaharia, originară 
din Turnu Severin). In plus, acest docu- 
ment constituie o dovadă indiscutabilă a 
consecințelor nefaste ce au afectat viața și 
cariera profesională mai ales a româncelor 
(profesoare și eleve) din instituția france- 


ză, victime căzute pe însângeratul front al 
luptei de clasă. 

Micaela Ghiţescu a frecventat împreu- 
nă cu colegele ei „cursurile liceului de pe 
lângă” acel institut, dar brațul necruţător al 
Securității a intrat efectiv în acțiune după 
expulzarea familiei Fontaine din România: 
„(...) Am început să corespondăm. Pentru 
ei, era o legătură cu pământul pe care l-au 
iubit de unde fuseseră izgoniți. Pentru noi, 
o fereastră spre lumea liberă, care ne era 
interzisă. In Franţa, Marcel Fontaine a 
înființat postul de radio Paris în limba 
română (pe vremea aceea încă nu exista 
Europa Liberă). Era un mijloc de a ne încu- 
raja și informa, pe noi, cei rămași în aștep- 
tarea... americanilor. 

Corespondenta aceasta a fost conside- 
rată «spionaj în favoarea unei puteri străi- 
ne». (...) Noi am intrat în «lotul francez», 
format din circa 100 de persoane, printre 
care multe eleve și profesoare.” 

După arestarea din 24 octombrie 1952, 
Micaela Ghitescu notează spusele profera- 
te înaintea așa-zisului proces de un „ofițer 
necunoscut” cu „vipușcă roșie”: „«Ai fost 
trimisă în fața Tribunalului Militar pentru 
crimă de înaltă trădare». In clipa aceea 
m-am văzut pusă la zid, în fața plutonului 
de execuție. (...)”; autoarea precizează 
apoi: „Colegele mele au primit câte 3 ani. 
Eu, 4. Dar nouă, elevelor, ni s-a schimbat 
încadrarea din «crimă de înaltă trădare» în 
«complicitate la delict de agitație publică». 

Bineînțeles că familiile nu fuseseră 
anunțate. Procesul s-a desfășurat cu ușile 
închise. Președintele completului de jude- 
cată: celebrul, sinistrul general Alexandru 
Petrescu. «Lotul francez» a primit condam- 
nări ce însumau sute de ani, și chiar 
«închisoare pe viață» (...)”. 


În septembrie 1997 este publicată o 
„Scrisoare deschisă” redactată de Marcel 
Fontaine (Paris, 14 iulie 1957)‘: 

„Dragii mei camarazi, (...) 

Nu doresc decât să vă scutesc de niște 
penibile surprize și regrete. Deoarece mă 
tem că le veți avea, dacă vă veti duce. 

Intr-adevăr, ați cunoscut România de 
acum 40 de ani; unii dintre dumneavoastră 
aţi revenit desigur în pelerinaj între cele 
două războaie, acum vreo 20 de ani sau 
mai mult. Dar România de azi, câţi dintre 
dumneavoastră aţi văzut-o cu proprii ochi, 
câți ati fost martori ai martiriului ei, câți știți 
ce s-a petrecut acolo de la eliberarea 
noastră, a francezilor, și ce se petrece încă 
acolo? Câţi dintre dumneavoastră aţi trăit 
ca mine, treizeci de ani în țara aceea? Câţi 
— ca mine, care am plecat de-acolo abia în 
decembrie '48 -— aţi asistat la instaurarea 
Republicii Populare Române de către ruși? 
Câţi aţi consacrat de atunci și până astăzi, 
ca mine, esentialul activității dumneavoas- 
tră ca să vă tineti la curent cu ce se întâm- 
plă acolo? 

Scuzaţi-mă dacă am îndrăzneala să-mi 
închipui că, înainte de a vă îmbarca în 
această aventură ați putea găsi un oareca- 
re folos citind aceste pagini. 

Vă închipuiţi că veti regăsi România de 
pe vremea când aveati 20 sau 30 de ani, 
pe care ati iubit-o și o mai iubiţi încă. Vă în- 
şelați. Țara asta nu mai există, cel puțin 
oficial. Nu mai există decât o «Republică 
Populară Română», sau, cum se spune și 
scrie în mod curent acolo, o «R.P.R.», ai 
cărei susținători sunt «reperiștii» (...)”*. 

Două articole de Marcel Fontaine, 
„Patruzeci de ani după Mărășești - ofițerul 
francez și soldatul român” și „La șase luni 
după comemorare” transmise la Radio 


France Internationale (RFI) sunt reproduse 
în Memoria *, iar un număr de trei editoriale 
de la RFI grupate în capitolul „Aniversări 
uitate” sunt publicate în septembrie 1999: 
„Sfârșitul unei misiuni”, „Prieteneasca 
reformă a învățământului” și „La începerea 
anului școlar: Mesajul foștilor dascăli fran- 
cezi din România”. 

Cu începere din septembrie 1997, 
documentele semnalate mai sus sunt 
însoțite de o precizare făcută de Micaela 
Ghiţescu: ele se află în arhiva postului RFI, 
depusă de Marcel Fontaine la Institutul 
Român / Biblioteca Română din Freiburg 
im Breisgau, precizare ce îmbracă forma 
unui capitol special, „Suite à l'article de 
Memoria”, în contribuţia sa intitulată „Le 
goulag roumain”. 

«(...) En 1990 j'ai eu l’occasion de pas- 
ser trois mois ă Paris. Lune de mes 
premières démarches a été d'aller à la 
section roumaine de la Maison de la 
Radio. Personne là-bas ne savait rien du 
drame qui s'était passé trente-huit ans 
auparavant... La seule chose que j'ai pu 
apprendre alors — par une Roumaine exi- 
lée qui avait eu trois sœurs en prison, dont 
deux avaient appartenu à notre lot — c'était 
que Marcel Fontaine était mort en 1973 et 
que sa femme, bien que beaucoup plus 
jeune, quelques jours après lui. 

Rentrée en Roumanie, jai fait publier 
dans la revue Memoria (no. 7, novembre 
1992), Particle ci-dessus. 

Et ce fut alors que le hasard commença 
à jouer! 

La revue fut envoyée à la Bibliothèque 
Roumaine de Fribourg, en Allemagne, la 
plus grande bibliothèque roumaine de 
lexil. Une amie, elle-même exilée, qui y 
travaille (= Rodica Moschinski, n. DOD), la 


MEMORIA 


103 


lut. Au bout de quelque temps, elle vint en 
visite en Roumanie et je la rencontrai. 
J'appris d'elle que toutes les archives du 
poste de radio francais fondé par Marcel 
Fontaine se trouvaient à la Bibliothèque de 
Fribourg, léguées par Marcel Fontaine en 
même temps que son mobilier roumain — 
qu'il avait réussi à faire sortir de Roumanie 
- et la vaste correspondance qu'il avait 
entretenue au fil des années avec le pre- 
mier directeur de cette bibliothèque 
(= Virgil Mihăilescu, 1906-1989, n. DOD). 

En 1993, profitant d'un congrès à 
Hambourg, je fis un saut jusqu'à Fribourg 
et m'y arrêtai pour quelques jours. En effet, 
ces archives — immenses - couvrent tout 
un mur, avec des dizaines de gros dossiers 
rangés par années. (...) Mais, dès le pre- 
mier jour, le directeur actuel de la 
bibliothèque (= lancu-loan Bidian, 1934- 
2016, n. DOD), sachant qui j'étais et ce 
que je cherchais, me fit un don précieux: 
un livre publié en 1962 à Paris par 
Marcel Fontaine, La République Populaire 
Roumaine contre la culture française - 
15 ans de guerre, 1948-1962 °. 

Déjà sur la première page, une dédica- 
ce qui me concerne — et me fend le cœur 
(le souvenir de Mariana, ma meilleure 
amie, morte en prison, est encore très vif): 
«A mes anciens élèves, à mes amis, à tous 
les Roumains qui, pour leur fidélité à la 
France et à sa culture, ont été martyrisés 
et sont morts ou gisent encore dans les pri- 
sons de leur pays» (...)." 

In „Francofonia mea”, Micaela 
Ghitescu reamintește gravele consecinte 
provocate de închiderea în 1948 a 
Institutului francez din București, iar în 
numărul special editat în limba franceză cu 
ocazia sărbătoririi a 20 de ani de la crearea 
revistei Memoria și a Asociatiei „Europe 

Chrétienne” (Versailles)? apar o serie de 
comentarii ale sale asupra unor texte din 
„Arhiva Marcel Fontaine” (conferinte, emi- 
siuni la Radiodifuziunea franceză etc.) scri- 
se între anii 1949 și 1960. Aceste contri- 
buții ilustrează magistral alegațiunea 
redactorului șef al Memoriei făcută în arti- 
colul introductiv, intitulat „Histoire de ce 
numéro de Memoria”: „(...) Des archives 
de la radio française «pour les pays danu- 
biens et balkaniques», dirigée en ce qui 
concerne la Roumanie par Marcel 
Fontaine, trouvées par hasard, après un 
demi-siècle à institut Roumain de 
Fribourg en Allemagne, nous présente- 
rons, ensuite, quelques éditoriaux ou 
autres textes de notre professeur, diffusés 
à la radio ou prononcés à d’autres occa- 
sions, après son expulsion de Roumanie. 

Les pages qui vont suivre montrent 
donc, sous différents aspects, ce que 
nous, les Roumains attachés à la France, 
avons enduré durant toutes les années de 
communisme. M. G."* 

In anul 2012 apare la București „singu- 
ra carte” a Micaelei Ghițescu, Intre uitare și 
memorie“, tradusă doi ani mai târziu în 
limba italiană.” 

La 26 aprilie 2014, în cadrul asociaţiei 
„La Maison Roumaine” din Paris, Micaela 
Ghitescu prezintă prelegerea „Un Français 
dans l'Histoire de la Roumanie: Marcel 
Fontaine”, ocazie ce-i permite să reamin- 
tească și de existența arhivei donată de 
profesorul francez Institutului Român / Bi- 
bliotecii Române din Freiburg im Breisgau 
după expulzarea sa de autoritățile comu- 
niste din România. Odată în plus, confe- 
rențiara își onorează cu brio calitatea sa de 
(fostă) elevă a lui Marcel Fontaine: „(...) En 
ma qualité d'ancienne élève du professeur 
Fontaine, détenue politique, condamnée 


pour la fréquentation de l'Institut Français 
et pour avoir entretenu des relations avec 
la France, ma communication sera en 
grande partie un témoignage sur le combat 
que Marcel Fontaine a mené, après la 
Deuxième Guerre Mondiale et pendant les 
premières années de la guerre froide, 
dabord à Bucarest, dans le cadre de 
l'Institut et du Lycée Français, puis à Paris 
comme responsable de la section 
Roumanie de la Radiodiffusion Française.”® 
In urma descoperirii „Arhivei Marcel 
Fontaine” la Biblioteca Română din 
Freiburg, devine evidentă afinitatea 
Micaelei Ghiţescu pentru acest lăcaș de 
cultură, unic în istoria Exilului politic româ- 
nesc.” O afinitate ce s-a manifestat fără 
îndoială și prin dorința ei de a introduce în 
Memoria un articol despre venerabila 
instituție românească din Germania cu 
ocazia aniversării a 60 de ani de la 
înființarea ei (1 mai 1949). lar soluţia la 
care a recurs redactorul-șef al revistei nu 
putea decât să mă onoreze: a publicat în 
Memoria textul articolului meu „Biblioteca 
Română din Freiburg im Breisgau 
(Germania), locaș unic în istoria Exilului 
politic”, apărut la Pitești, în anul 2010.* 
Personal, am avut o deosebită satis- 
factie când, după lucrările Forumului 
Presei Române(ști) de Pretutindeni (19-24 
octombrie 1999, București/Sinaia) mi s-a 
oferit oportunitatea ca în ziua de 25 octom- 
brie (Ziua Regelui Mihai!) să fiu primit de 
doamna Ghiţescu, în locuința sa de lângă 
Cișmigiu. Atunci am făcut fotografia 
plasată la începutul acestui Omagiu, foto- 
grafie pusă de dânsa mai târziu la 
dispoziția unor redacții (inclusiv Memoria). 
Ea apare și la „articolul” ce-i este consa- 
crat în Wikipedia, forma în limba 
română. Tot atunci am realizat un scurt 


interviu în care Micaela Ghițescu a sinteti- 
zat rolul pe care-l îndeplinea la Memoria: 
„(...) Trebuie să vă spun că, de fapt, am 
colaborat la revista Memoria încă de la pri- 
mul număr apărut în noiembrie 1990 și am 
fost membră fondatoare a Fundaţiei. Chiar 
dacă numele meu nu apărea! Am fost tot- 
deauna alături de Banu Rădulescu, deci 
cunosc istoricul acestei reviste și acestei 
Fundaţii de la început. Din primul moment, 
ceea ce ne-a atras a fost tocmai ideea de 
a încerca să răscolim prin memoria 
supraviețuitorilor și să aducem la lumină, 
să aducem la cunoștința generaţiilor care 
n-au cunoscut perioada atât de neagră a 
comunismului, lucruri chiar pentru noi 
incredibile. Am colaborat în măsura 
posibilităților mele cu redactări, traduceri, 
cercetări etc. Ultimul număr care a apărut 
înainte de dispariția lui Banu Rădulescu 
(nr. 25, decembrie 1998) a fost alcătuit în 
condiții dramatice — prin fax și prin telefon! 
— pentru că el era în Germania, foarte bol- 
nav, dar a ținut mult să-l ducă la bun 
sfârșit. Pentru că Banu Rădulescu a tinut 
să citească și să aducă modificările 
redacționale pe care le credea de cuviință 
la absolut toate articolele publicate în 
Memoria, de altfel, toate «șapourile» aces- 
tora erau făcute de el. 

După dispariția lui, m-am încadrat și 
mai mult în Redacţie, ocupându-mă real- 
mente de fiecare număr împreună cu doi 
colaboratori foarte devotați: lon Drescan, 
fost deținut politic și Gheorghe Derevencu 
(pseudonim: Gheorghe laru) (...)”. 

Referitor la structura revistei Memoria, 
Micaela Ghiţescu preciza: „Noi vrem să 
cuprindem, în general, cât mai multe 
domenii, cum de altfel am procedat și până 
acum: Memoria Armatei, Memoria Ţăranu- 
lui român, Femei în închisori, Copii în 

închisori, Scriitori în închisori, Dosarul 
Pitești, Dosarul Basarabia, Dosarul Jilava, 
Memoria Exilului românesc etc. (...)”* 

Pe de altă parte, cu prilejul omagiilor 
aduse Micaelei Ghiţescu, devotamentul 
său clar afișat pentru Regele Mihai apare 
tratat oarecum în... „surdină”. Intre nume- 
roasele exemple ce ilustrează acest devo- 
tament merită să fie amintite invitaţia ce 
i-a fost adresată de a participa în ziua de 6 
decembrie 2014, la emisiunea „Ora 
Regelui” și articolul său, „Majestate, nu 
pleca...”. In rezumatul TVR se poate citi: 
„Sâmbătă, 6 decembrie, de la ora 15.00, la 
TVR 1 și online, pe TVR+, ne-am întors în 
timp în România monarhică, alături de invi- 
tata emisiunii. (...) emisiunea «Ora Regelui» 
a avut-o ca invitată pe Micaela Ghiţescu, o 
celebritate culturală a lumii. (...) Micaela 
Ghițescu ne-a ajutat să ne întoarcem în 
timp, în România monarhică a copilăriei 
sale fericite, dar și în România comunistă a 
tinereţii sale ciuntite. (...) 

Amintirile foarte vii, care fac povestea 
vieţii Micaelei Ghiţescu, aduc în fața teles- 
pectatorilor o adevărată lecţie de istorie, în 
care Familia Regală și Regele Mihai au 
avut mereu un loc aparte. Dintre primele 
amintiri din copilărie care au rămas vii în 
memoria doamnei Ghiţescu fac parte și 
cortegiul funerar al Reginei Maria, po- 
veștile tatălui ei despre Regele Ferdinand 
și despre Carol al II-lea sau întâlnirile 
întâmplătoare (?! DOD) cu Regele Mihai”. 

Articolul Micaelei Ghiţescu din Revista 
22 (11 decembrie 2017)* și din Memoria 
(ca editorial)”, redactat cu ocazia încetării 
din viață a Regelui Mihai reflectează senti- 
mentele autoarei pentru ultimul monarh al 
României: „(...) De Anul Nou auzeam 
vocea Regelui. Atâta știam, că există 


undeva, că se gândește la noi, că-l arde 
dorul de noi. (...). 

Dar a venit decembrie '89. Și am prins 
aripi. (...) 

Intr-un elan, i-am scris Majestății Sale. 
Nu îndrăzneam să-mi doresc nimic, nu 
aşteptam, doar speram că, vreodată, 
poate... Și mai voiam să știe El că suntem 
încă aici, că am supraviețuit, că îl 
așteptăm. Am primit un răspuns care mi 
s-a părut, mie, încurajator. (...) 

Am povestit altădată prin ce peripeții 
am trecut până să ajung la Versoix. Și cât 
de memorabilă a fost ziua aceea. De fapt, 
ce fusese memorabil se petrecuse cu 
mine: m-am simțit plutind în altă sferă, 
într-o atmosferă cu aer rarefiat și pur, fată 
în față cu Demnitatea, Modestia, Dârzenia, 
Regalitatea, față în fată cu un Om care 
suferise mai mult decât noi, fiindcă fusese 
singur în suferința lui, chiar dacă înconju- 
rat. Infruntând singur trista noastră Istorie 
glorioasă. 

Nu mai știu prea bine ce i-am spus în 
cele 70 de minute cât a durat audiența și 
am trăit în altă lume. Parcă am cutezat 
să-i dau un sfat, parcă i-am făcut o propu- 
nere. Știu însă că asculta cu atenție. [...) 

Drum bun spre Impărăţia Domnului, 
Majestate, și odihniti în pacea pe care ati 
binemeritat-o. Dar fiți încredințat că unde- 
va, într-un colt de memorie, va dăinui 
Efigia Majestății Voastre, a celui care a pus 
binele Țării, pe care jurase să o slujească, 
mai presus decât propria sa ființă.” 

La 14 mai 2019, Președintele României, 
domnul Klaus-Werner lohannis, semnează 
Decretul nr. 443 care stipulează (text pre- 
luat din Memoria, 3-4/2019, p. 18; multu- 
mesc redactiei pentru includerea fotografii- 
lor de la p. 107): 


` 
He send a rižote onovilole 


Sorironrei și tradacttoorei 


Micaela Ghiţescu 


w 


atatt: si aéra a Mlay deal în aiy de area 


Confer 
Acad -omend irar 
Dorili Naliona! Fomsoial Crodinoiss 
Ai pralik Gitar” 


Preşedintele României 


Dorind a răsplăti meritele 
Scriitoarei și traducătoarei 


Micaela Ghiţescu 


în semn de apreciere pentru 
îndelungata și rodnica activitate depusă 
în calitate de scriitor 
și traducător, în semn de respect 
pentru suferințele și înalta ținută morală 
de care a dat dovadă, 
de-a lungul întregii sale vieti, 
în apărarea ideilor democratice 
din țara noastră, 


Conferă 
post-mortem 


Ordinul Naţional «Serviciul Credincios» 
în grad de «Ofițer» 


Începând cu data de 13 mai 2019, cor- 
pul de elită al luptătorilor angajaţi în dez- 
groparea adevărului referitor la calamitățile 
provocate de impunerea și de exercitarea 
dezumanizantei dictaturi comuniste în 
România a pierdut pentru totdeauna per- 
sonalitatea marcantă care iradia cultură 
enciclopedică, loialitate, demnitate, distinc- 
tie și modestie — Micaela Ghiţescu. 


Cu ocazia parastasului de 40 de zile de 
la decesul Micaelei Ghiţescu, la inițiativa 
Centrului Cultural Italo-Român din Milano 
și a Editurii Rediviva (Milano) a avut loc la 
Lugano (Elveţia) o comemorare oficiată de 
preotul Gabriel Popescu din localitate. 

El „a făcut o prezentare biografică și a 
menționat contribuția adusă prin revista 


MEMORIA 


107 


108 


Memoria la recuperarea trecutului recent al 
României. A fost prezentă la comemorare 
doamna consul onorific al Consulatului 
Onorific al României în Lugano, Marinela 
Somazzi Safta”. Participanţilor la slujbă 
le-a fost recomandată cartea Micaelei 
Ghițescu Tra oblio e memoria (trad. Ingrid 
Beatrice Coman). [Informaţie și afiș primite 
pe cale electronică, în urma solicitării 
mele, de la doamna Violeta P. Popescu, 
președinta Centrului Cultural ltalo-Român 
din Milano pe care o rog să accepte expre- 
sia recunoștinței mele. DOD] 


Dan Ottiger Dumitrescu 


Note 

' Micaela Ghitescu. „Am făcut parte din «lotul fran- 
cez»”, în Memoria - revista gândirii arestate, nr. 7 / 

* Ibidem, p. 36-37. 

* Ibidem, p. 40. 

* Ibidem, p. 95. 

7 Memoria - revista gândirii arestate, nr. 28 / septem- 
brie 1999, pp. 78-80, 80-82, 82-83. 

* Cf. Voix de leffroi. La Roumanie sous le commu- 
nisme. Récits et témoignages, traduit du roumain 
par Luc Verly, Editura MC, București, / Association 
Europe Chrétienne (Versailles), 2000, 391 p. (M.G.: 
pp. 31-41; „Suite à l'article de Memoria”, pp. 39-41, 
capitol adăugat la solicitarea editorilor). 

° Fundaţia Regală Universitară Carol |. Paris, 254 p. 

* Voix de l'effroi..., p. 40. 

" Memoria - revista gândirii arestate, nr. 57 (4/2006), 
pp. 66-69. 

": Memoria. Revue de la pensée emprisonnee. 
Numéro special. Mai 2010, Versailles / București, 
2010, 133 p. Sugestia traducerii textelor în limba 
franceză aparține doamnei Marie-Joălle Desserre 
(Europe Chretienne). 

'5 Ibidem, p. 5. 

“ Editura Humanitas. București, 309 p. 

“ Traducere de Ingrid Beatrice Coman. Rediviva 
Edizioni. Milano, 2014, 284 p. 

“ https://lamaisonroumaine.org/archive-conferen- 
ces/2014-1-conferences-printemps-2014/un-fran- 
cais-dans-l-histoire-de-la-roumanie-marcel-fontai- 
ne/#more-167 (accesat la 25.03.2021, n. red.). 

"7 Cf. „Marcel Fontaine: Editoriale radiofonice”, cu 
o „Introducere” de Mihai Neagu, în Buletinul 
Bibliotecii Române (Freiburg im Breisgau), vol. II 
(XXIII), serie nouă, 2015, pp. 274-309. 

* Cf. llie Popa (editor și coordonator), Experimen- 
tul Pitești. Comunicări prezentate la Simpozionul 
PERT 09. Pitești, 02-04 octombrie 2009, Fundaţia 
Culturală Memoria. Filiala Argeș, Pitești, 2010, pp. 
177-201 (text: pp. 177-185); Cf. „Biblioteca Exilului 
românesc. Biblioteca Română din Freiburg im 
Breisgau (Germania)”, în Memoria - revista gândirii 
arestate, nr. 72/73, (3-4/2010), pp. 145-157, unde 
ilustrațiile de la pp. 147-149, din Arhiva Micaelei 
Ghiţescu, le-au înlocuit pe cele publicate la Pitești. 

* Cf. Căminul românesc (Geneva), an 18, nr. 4 
(72), 1999, pp. 18-19. 

2 Micaela Ghiţescu, invitată la Ora Regelui, disponibil 
online la http://tvr1.tvr.ro/ micaela-ghitescu-invitata-la- 
ora-regelui_10373.html (accesat la 25.03.2021, n. red.). 

* https://revista22.ro/opinii/micaela-ghitescu/ma- 
jestate-nu-pleca (accesat la 25.03.2021, n. red.). 

2 Micaela Ghiţescu, „Majestate, nu pleca...”, în Me- 
moria - revista gândirii arestate, nr. 101 (4/2017), pp. 4-7. 


IN MEMORIAM 


Rodica Moschinski 


(1922-2021) 


În noaptea dintre 22 și 23 ianuarie 
2021, la «Atrium Residenz» din Freiburg im 
Breisgau (Germania), într-o discreție totală, 
distinsa și erudita doamnă Rodica 
Moschinski se despărțea de o lume în care 
a cunoscut multe și îndelungate vicisitudini. 
Pentru o persoană care pierduse un copil, 
fiind mai târziu nevoită să-și părăsească 
Patria, este de înțeles ca viata să fi fost 
străbătută de perioade foarte grele, ce pot 
afecta profund, cu predilecție, structura psi- 
hicului. Or toate persoanele de bună-credință 
care au cunoscut-o pe Rodica Moschinski 
(Dick, pentru fiul ei, Ștefan și Dicky, pentru 
prieteni) nu pot să nu fie pătrunse de auten- 
tice sentimente de admiraţie și respect pen- 
tru tăria de caracter ce i-a permis să 
depășească — cu o rarisimă demnitate și 
mai ales într-o țară străină — dificultăţi, pen- 
tru foarte mulți insurmontabile. 

Cine poate crede, privind cu atenție 
această fotografie, că cette Grande Dame 
avea... 87 de ani! Atuurile sale — frumu- 
setea, ținuta, distincția — ascundeau o 
memorie de-a dreptul fenomenală, dublată 
de o putere de muncă remarcabilă, calități 
incluse într-un fond genetic caracterizat 
printr-o inimaginabilă discreție și modestie. 

impreună cu soția mea, Elisabeth, am 
cunoscut-o pe Rodica Moschinski la 7 
decembrie 1998, la sediul Bibliotecii 


Române din Uhlandstrasse 7 (Freiburg im 
Breisgau). Totuși revederile noastre anuale 
cu ocazia sesiunilor de comunicări sau cu 
alte prilejuri, precum și numeroasele con- 
tacte epistolare sau telefonice nu m-au 
inspirat să-i pun vreodată întrebări ce 
aveau tangente cu sfera privată. Astfel se 
explică faptul că de abia la 14 octombrie 
2011 am aflat numele de domnişoară al 
Rodicăi Moschinski, după ce dânsa ne-a 
oferit, soției mele și mie, lucrarea lui Eugen 
Holban, Glasul sângelui !'. Pe pagina de 
titlu, autorul scrisese: „Doamnei Rodica 
Moschinski (născută Georgescu-Vrancea). 
In semn de omagiu, 16 oct. 2001, Eugen 
Holban”, iar la paginile 42-46 este comentat 
articolul magistratului  C(onstantin) 
Georgescu-Vrancea (1883-1957), „Contri- 
buții la aplicarea și unificarea legislației 
românești în Basarabia”. Holban notează: 
„(...) C. Georgescu-Vrancea își va lega pen- 
tru totdeauna destinul cu cel al Basarabiei, 
înfrățindu-se cu oamenii locului și prin înte- 
meierea aici a unei familii trainice. (...)” 

In această familie se va naște la 29 
iunie 1922, în orașul Chișinău, viitoarea 
doamnă Rodica Moschinski care, 79 de ani 
mai târziu, va înscrie pe pagina de titlu a 
lucrării lui Holban: „Constantin Georgescu- 
Vrancea a fost până în 1939, Primul- 
Președinte al Curţii de Apel din Chişinău”. 

Singura persoană pe care doamna 
Moschinski o reamintea cu regularitate în 
conversațiile purtate la telefon sau cu oca- 
zia vizitelor noastre la Freiburg era fiul său 
Ștefan, domiciliat în București. Atunci ne 
povestea despre convorbirile lor telefonice 
aproape zilnice, despre vizitele pe care 
Ștefan i le făcea la Freiburg când îi devoala 
și „minunile” generate de ordinatorul său 
portabil, despre pasiunea lui pentru ex- 
cursiile la munte. 

Profund afectată de dispariţia fiului său 
în 2018, Rodica Moschinski avea în conti- 
nuare amabilitatea de a discuta la telefon, 
ceea ce o detașa oarecum de apăsătoarea 
ei existență în izolare și singurătate. Ade- 
sea insista asupra sprijinului moral ce-l 
resimțea din partea doamnei dr. Ursula Ott, 
care o contacta cu regularitate. De altfel, 
împreună cu doamna Lidia Jaworski erau 
persoanele la care apelam în special când 
Rodica Moschinski nu răspundea la telefon. 

Referitor la activitatea profesională des- 
fășurată ca bibliotecară și ca secretară la 
Institutul Român / Biblioteca Română, tre- 
buie subliniate: 

- seriozitatea exemplară cu care își în- 
deplinea misiunea întocmirii a foarte nume- 
roase fișe bibliografice, ajutată fiind și de o 
bună cunoaștere a mai multor limbi străine 
(franceza, rusa, italiana, germana); 

- memoria prodigioasă și disponibilita- 
tea ce i-au permis satisfacerea cerințelor 
unei game largi de cititori, unii dintre ei 
având chiar eleganta de a-i mulțumi în di- 
verse publicaţii. De exemplu: „Alte mul- 
tumiri se cuvin domnului dr. Mihai Neagu 
Basarab și doamnei Rodica Moschinski de 
la Biblioteca și Institutul Român de Cerce- 
tări din Freiburg pentru generosul concurs 
pe care mi l-au acordat în cercetarea colec- 
țiilor de manuscrise ale acestei importante 

instituții a exilului. Am putut astfel adăuga, 
în ultimul moment, scrisorile lui Eliade către 
Arion Roșu”, scrie Liviu Bordaș*; 

- perspicacitatea, spiritul științific și 
meticulozitatea ilustrate, în primul rând, de 
redactarea articolului „Biblioteca și Institutul 
Român de cercetări din Freiburg (Istoric)” 
(121 p.+ pl. I-VIII)“, un model pentru acest 
gen de contribuții. „Istoricul” este însoțit de 
capitole privind: „(Din) activitatea editorială 
a Bibliotecii și Institutului (Opere literare și 
științifice; periodice: Buletinul Bibliotecii 
Române; lucrări bibliografice)”; „Opinii și 
aprecieri despre Biblioteca și Institutul 
Român de cercetări” cu extrase semnate 
de N. Adameșteanu, dr. D.C. Amzăr, M. 
Cismărescu, A. Cotruș, N. Djuvara, prof. dr. 
M. Eliade, V. Horia, Ileana, Principesă a 
României, Lucia A. Popovici, |. Raţiu etc.; 
„Tabula gratulatoria”; „In memoriam”. In 
„Cuvânt înainte”, Virgil Mihăilescu, directo- 
rul Bibliotecii mărturisește: „(...) și atunci 
am rugat să redacteze Istoricul pe R. 
Apostol (numele-camuflaj al Rodicăi 
Moschinski, n. DOD), care a reușit să 
înțeleagă și să retrăiască — aducându-l viu 
în fata cititorilor — un trecut pe care nu l-a 
cunoscut direct decât în ultimii ani. Pentru 
munca depusă cu atâta pricepere și 
sârguință, îi mulțumesc călduros. (...)* 

Cele trei calități enumerate sunt reflec- 
tate pe deplin și în lucrarea Bibliografie 
Macedo-Română (345 p.)', unde prefațato- 
rul, Petre Ș. Năsturel, după ce menționea- 
ză „insuflețirea neostoită” a Rodicăi 
Moschinski face următoarea precizare: 
„(...) Autorii (Bibliografiei, n. DOD) sunt, mai 
întâi Dna. Rodica Moschinski care a luat 
asupra sa greul întocmirii și redactării 
materialului, dactilografierea repetată a 
lucrării, indicii, iar după dânsa, în ordine 
alfabetică, Doamnele și Domnii (...)”. O 


loana-Marie Persu, Irina Nasta, Rodica Moschinski la Biblioteca Română din Freiburg (02.10.1999) 
Credit foto © Dan Ottiger Dumitrescu 


precizare ce apare și în prefeţele redactate 
în limbile franceză, engleză și germană ale 
acestei lucrări. In Bibliografie sunt înregis- 
trate 3.766 titluri, urmate de un „Indice de 
nume de persoane și de numiri geografice- 
istorice”, un „Indice tematic” etc. 

Este de la sine înțeles că orice lucrare 
solidă axată pe cele două subiecte enun- 
tate aici menționează aceste contribuţii 
esențiale ale Rodicăi Moschinski. 

Ca secretară, se achita la fel de 
conştiincios de multiplele atribuţii ce-i reve- 
neau: corespondența Institutului Român / 
Bibliotecii Române cu autorităţile germane 
și române (după decembrie 1989), cu spe- 
cialiști români și străini, cu întreprinderi ger- 
mane, dactilografierea formei finale a Pro- 
gramelor sesiunilor științifice anuale de 
comunicări“, redactarea adeverințelor ates- 
tând donaţii de cărţi și a scrisorilor de 
multumiri etc. De asemenea, consider ca 
fiind o performanță cu totul excepțională 
transcrierea, dactilografierea și expedierea 
prin poștă a unor procese-verbale înregis- 
trate pe bandă magnetică cu ocazia 
Adunării generale a membrilor Institutului, 
ce are loc în preziua sesiunii științifice (de 
exemplu, cele 18 pagini ale Procesului- 
verbal din 30 septembrie 2005). 


Foarte probabil, tinerilor din ziua de 
astăzi din România sau/și de aiurea li se 
pare de necrezut faptul că de la sfârșitul 
anilor '80 și până astăzi, personalul 
Bibliotecii Române din Freiburg și-a desfă- 
șurat activitatea fără să primească salariu 
(111), meritând astfel să fie încadrat în origi- 
nala categorie a... „profesioniştilor bene- 
voli”. Şi, evident, doamna Moschinski a 
făcut parte, cu brio, din această categorie, 
până la vârsta de 93 de ani! 

In ziua de 9 octombrie 2010, după ter- 
minarea programului de dimineaţă a celei 
de a 51-a Sesiuni științifice a Bibliotecii 
Române din Freiburg, în prezența nume- 
roșilor participanţi la lucrări, Consulul 
General al României la München, doamna 
Brândușa Predescu a remis doamnei 
Moschinski „Ordinul Meritul Cultural în grad 
de Ofițer” (Decretul 584 din 14 iunie 2010, 
semnat de Preşedintele Traian Băsescu), 
document reprodus mai jos după o fotogra- 
fie DOD. 

In calitatea sa de membră a Comitetului 
de conducere a Institutului Român / Biblio- 
tecii Române, Rodica Moschinski a luat 
parte la 16 noiembrie 2012, alături de dr. 
Ursula Ott și de semnatarul acestor rânduri 
— în prezența Prof. dr. Vlad Constantinescu 

(Strasbourg) — la reuniunea preliminară pri- 
vind eventuala colaborare dintre instituția 
din Freiburg și Asociaţia „La Maison 
Roumaine” din Paris, reprezentată de direc- 
torul acesteia, Prof. dr. Alexandru Herlea. 
Dar activitatea distinsei doamne a atins 
și domeniul traducerilor, unele fiind preluate 
în Jurnalul literar (București) al cărui direc- 
tor era Nicolae Florescu. De pildă, texte în 
limba germană din arhiva Institutului 
Român / Bibliotecii Române privind „Acţiu- 
nea Berna” (atacul Legaţiei RPR din capita- 
la federală a Elveţiei de către un grup de 
tineri patrioți români la 14/15 februarie 
1955) apar în amintita publicaţie în seria 
„Procesul comunismului românesc” nr. 1* 


Președintele României 
Dorind a răsplăti meritele 
Doamnei 
Rodica Moschinski 
Bibliotecară, Institutul Român din Freiburg, 
Republica Federală Germania - 
în semn de apreciere pentru 
activitatea plină de dăruire pusă 
în slujba Institutului Român din Freiburg, 
contribuind la promovarea în lume 
a culturii și civilizaţiei românești, 


Conferă 
Ordinul „Meritul Cultural” în grad 
de „Ofițer” Categoria F — 
„Promovarea Culturii” 


Președintele României 
Ministrul Cancelarul Ordinelor 
Traian Băsescu 
Decret Nr. 584 din 14.06.2010 

însoțite de menţiunile: „versiunea în limba 
română aparţine Rodicăi Moschinski”, „tra- 
ducere românească, Rodica Moschinski”; 
mențiuni ce sunt reproduse și în cartea 
Oliviu Beldeanu, Memorial anticomunist din 
închisoare". 

Sentimentele sale de apreciere, de prie- 
tenie solidă și adâncă tristeţe s-au manifes- 
tat în două omagii redactate în memoria 
loanei-Marie Persu (1932-2010), din 
Bruxelles și a Irinei Nasta (1922-2011), 
din Freiburg im Breisgau, bibliotecară și 
secretară la Biblioteca Română din această 
localitate. In calitatea mea de redactor-șef 
(la acea vreme) al trimestrialului din 
Geneva Căminul românesc, mi-a propus 
publicarea respectivelor omagii (dar numai) 
sub semnătura Institutului Român / Biblio- 
tecii Române din Freiburg im Breisgau și 
nu sub cea de Rodica Moschinski. O expre- 
sie în plus modestiei sale incurabile. 

Un aspect putin cunoscut îl reprezintă 
prietenia sa cu Micaela Ghitescu, 
semnalată de regretata directoare a 
Memoriei la p. 39 a articolului său „Le gou- 
lag roumain”'*, unde este vorba de „une 
amie, elle-même exilée” ce lucra la 
Biblioteca Română din Freiburg; prietenă 
care, cu prilejul unei vizite la București, i-a 
relatat că arhiva postului de radio francez 
fondat de Profesorul Marcel Fontaine se 
află la renumita instituție românească din 
Germania. |n 1993, Micaela Ghiţescu 
vizitează Biblioteca Română timp de câte- 
va zile, fiind găzduită în Freiburg de Rodica 
Moschinski (care mi-a comunicat informaţia 
în ziua de 29 iunie 2019). 

Vasta sa cultură generală, permanenti- 
zată de o extraordinară memorie avea 
darul să stârnească admiraţie. Intre nume- 
roșii autori cu ale căror opere se delecta, îl 
mentionez doar pe Vladimir Volkoff, pentru 


care avea o înclinație deosebită și care, nu 
rareori, era în centru discuţiilor noastre 
(desemnate de mine drept adevărate... 
„conferințe de presă”). Cu o vădită satisfac- 
tie mi-a făcut cadou xerocopia cărții La tri- 
nité du mal“, unde am găsit două adnotări: 
„pp. 16-22 lipsă” și „pp. 28, 29 dublet”... 

Dintre sensibilitățile doamnei Moschinski, 
un loc aparte îl ocupa parcurgerea atentă a 
unor numere din săptămânalul Point de 
Vue - Images du Monde (Paris), axat pe ac- 
tualități din familii regale și princiare. 
Pachete cu această revistă i le trimiteam 
prin poștă sau i le aduceam cu diferite oca- 
zii la Freiburg. 

Distinsa și erudita doamnă avea și o 
slăbiciune pentru unele obiecte de colecție, 
deloc costisitoare, dar al căror finisaj artistic 
îi impresionau mult receptorii vizuali: este 
vorba de miniaturi, în principiu din alamă, 
reprezentând un aparat de telefon clasic, 
balante, o râșnită, o harpă, un pian, ceaini- 


Note 

' Editura Căpriana, Paris, 2001, 116 p. 

* Ibidem, p. 43. 

* Mircea Eliade, evreii și antisemitismul. MĂR- 
TURISITORII, LA ARTICOLUL 500!, disponibil 
online la http://www.marturisitorii.ro/2017/02/03/- 
mircea-eliade-evreii-si-antisemitismul-marturisitorii- 
la-articolul-500/ (accesat la 18.04.2021, n. red.). 

* Buletinul Bibliotecii Române. (Freiburg im 
Breisgau). Partea Il. Vol. V (IX), serie nouă, 
1975/1976, pp. 589-711. PI. I-VIII; articolul apare și 
sub formă de extras. 

* Ibidem, p. V. „Cuvântul înainte” din Partea | a 
Buletinului (pp. I-VI) este inclus și în extrasul 
„Istoricului”. 

* Editată de Institutul Român de cercetări / 
Biblioteca Română din Freiburg i. Br., 1984. 

7 Ibidem, p. III; pp. VIII, XI și XVI, respectiv la 
prefețele în franceză, engleză și germană. 


ce, un pendul etc. păstrate într-o mică vi- 
trină sau pe un platou. 

Pandemia de Covid-19 nu a afectat-o în 
mod deosebit, întrucât în 2020 nu a părăsit 
aproape deloc modestul său apartament, 
iar un număr extrem de restrâns de persoa- 
ne au vizitat-o pentru a-i asigura strictul 
necesar. 

„Conferința de presă” telefonică din ziua 
de 10 octombrie 2020, când i-am prezentat 
subiectul ales pentru sesiunea de comuni- 
cări care avea loc la acea oră la Biblioteca 
Română din Freiburg, în condiţiile speciale 
impuse de criza sanitară, avea să fie și ulti- 
ma cu doamna Moschinski. 

Acum se odihnește alături de Ștefan, la 
Cimitirul Sfânta Vineri din București. 

Mulţumiri. Gândurile mele de recunoș- 
tintă se îndreaptă spre doamna dr. Ursula 
Ott pentru unele informaţii furnizate cu 
amabilitate referitor la doamna Moschinski. 


Dan Ottiger Dumitrescu 


* Semnătura Rodicăi Moschinski ca secretară a 
Institutului Român / Bibliotecii Române din Freiburg 
apare pe Programul sesiunii științifice (anuale) din 
septembrie 2003 până în luna iulie 2015. 

° Directorului lancu-loan Bidian i s-a înmânat 
„Ordinul Meritul Cultural în grad de Mare Ofițer”. 

"* Supliment al săptămânalului Jurnalul literar, cu 
începere din februarie 1999. 

" Editura Jurnalul literar, 1999, 316 p. 

* Căminul românesc, 4, decembrie 2010, pp. 30-31. 

“ Căminul românesc, 1, martie 2011, p. 27. 

“ Cf. Voix de leffroi. La Roumanie sous le com- 
munisme. Récits et témoignages, traduit du roumain 
par Luc Verly, Editura M.C. București, Association 
Europe Chretienne, 2000, 391 p. 

* Titlul complet La trinité du mal ou réquisitoire pour 
servir au proces posthume de Lénine, Trotsky, Staline, 
Éditions du Fallois / L'Âge d'Homme, 1991, 118 p. 

Rezultatele Concursului 

de publicaţii privind comunismul 
organizat de 

Fundaţia Culturală Memoria 


La 30 de ani de la apariţia primului număr al Memoria - revista gândirii arestate, 
Fundaţia Culturală Memoria anunţă instituirea a cinci premii care se vor acorda unor 
lucrări având ca temă istoria comunismului din România și din celelalte teritorii locuite 
de români. Pentru prima editie au fost avute în vedere lucrări publicate în anul 2020, 
în limba română sau în limbi de circulaţie internaţională, în România sau în străinătate. 

Scopul concursului este acela ca, pe lângă promovarea lucrărilor și a autorilor 
care se apleacă asupra unor asemenea teme, să onoreze amintirea celor care au în- 


ființat și au contribuit la realizarea revistei noastre. 

Au fost stabilite cinci secţiuni: cea mai bună lucrare științifică, cel mai bun volum 
de memorialistică, cea mai bună culegere de mărturii de istorie orală, cea mai bună 
culegere de documente și cel mai bun volum de ficțiune (roman, nuvelă). 

Interesul s-a dovedit a fi unul mare, o dovadă în acest sens fiind cele 32 de lucrări 
primite la redacţie, trimise de autori sau edituri. Acestea au fost: 


Gheorghe Boldur-Lăţescu, Genocidul 
comunist în România, vol. I. 
Dimensiunile genocidului, Editura 
Albatros, București, 1992, 219 p. 


Gheorghe Boldur-Lăţescu, Genocidul 
comunist în România, vol. II. lisus în 
celulă, Editura Albatros, București, 
1994, 191 p. 


Gheorghe Boldur-Lăţescu, Genocidul 
comunist în România, vol. III. Destine 
strivite, Editura Albatros, București, 
1998, 192 p. 
=) Gheorghe Boldur-Lăţescu, Filip- 
Lucian lorga, Genocidul comunist în 
România, vol. IV. Reeducarea prin 
tortură, Editura Albatros, București, 
2003, 309 p. 


=] Stefano Bottoni, Lungul drum spre 
Occident. O istorie postbelică a 
Europei de Est, Editura Mega, Cluj- 
Napoca, 2021, 360 p. 


lulian Cătălui, Apollon Cristodulo, 
Vlad Mitric-Ciupe, Vertebre românești. 
Mărturii ale rezistenţei anticomuniste, 
Editura Eikon, București, 2020, 702 p. 


Cilustell, Destăinuirile unui pribeag, 
vol. 1, Editura Art Soleil, Brașov - 
Ghimbav, 2020, 302 p. 


Adrian Cojanu, Nicolae Ceaușescu 
și stânga belgiană. Contracte politice 
și diplomatice (1966-1981), 

Editura Cetatea de Scaun, 
Târgoviște, 2020, 274 p. 


(II) 


(II) 


(II) 

Claudia-Florentina Dobre, Eroine 
neștiute. Viaţa cotidiană a femeilor în 
perioada comunistă în Polonia, 
România și RDG, Editura Cetatea de 
Scaun, Târgoviște, 2020, 329 p. 

lon Domenco, Lacrima Basarabiei. 
Consecințele Pactului Molotov- 
Ribbentrop, raioanele de sud ale 
Basarabiei, Editura Chișinău, 2020, 
140 p. 

Sanda Golopenţia, Marele proiect, 
Editura Spandugino, București, 2020, 
816 p. 

Gabriela Grigore, Biserică și putere 
politică în România, Editura Cetatea 
de Scaun, Târgoviște, 2020, 374 p. 

Vadim Guzun (editor), Români con- 
damnati în URSS. Ordonanţe ale 
Securității Sovietice în Arhivele din 
Odesa, 1930-1949, Editura Argonaut, 
Cluj-Napoca, 2020, 650 p. 

Mircea Ignat, Florin Hălălău, Geniului 
10, Editura Vremea, București, 2020, 
122 p. 

Alexandru Mamina, Cenaclul Flacăra 
- istorie, cultură, politică, Editura 
Cetatea de Scaun, Târgoviște, 2020, 
456 p. 

Ileana Mateescu, Marcel Mateescu, 
Gulagul Bărăganului, ediția a doua 
revizuită, Editura Ștef, Drobeta-Turnu 
Severin, 2020, 669 p. 


Novak Csaba Zoltan, Epoca de aur? 
Ceaușescu și maghiarii. Politica 
Partidului Comunist Român față de 
minoritatea maghiară în perioada regi- 
mului Ceaușescu, Editura Cetatea de 
Scaun, Târgoviște, 2020, 330 p. 

Marian Olaru, Bucovineni împotriva 
comunismului. Cazul avocatului 

Pantelimon Chirilă, Editura Cetatea de 
Scaun, Târgoviște, 2020, 191 p. 


Vlad Pașca-Oprișiu, „Cincinalu-n 


patru ani și jumătate” (1971-1975). 
Nicolae Ceaușescu și economia 
României socialiste, de la tentaţii teh- 
nocratice la primatul politicului, 
Editura Mega, Cluj-Napoca, 2020, 261 p. 


Lucian Penescu, Cei care nu mai 


sunt, Editura Transversal, Târgoviște, 
2016, 76 p. 


Marin Pop (editor), Cooperativizare 


și decooperativizare în România, 
Editura Mega, Cluj-Napoca, Editura 
Porolissum, Zalău, 2019, 395 p. 


Marin Pop, Corneliu Coposu sub 


lupa Securităţii, declarații, 
corespondență, conferințe și scrieri 
inedite, Editura Vremea, București, 
2020, 416 p. 


Marin Pop, Daniel-Victor Săbăceag, 


Colectivizarea agriculturii în Sălaj. 
Contribuţii documentare (1949-1962), 
Editura Mega, Cluj-Napoca, 2020, 
366 p. 


Cristina Preutu, Anatol Petrencu 


(coord.), Faţete ale comunismului în 
România și în R(A)SS 
Moldovenească. Politică, societate și 
economie, Editura Universităţii 
„Alexandru loan Cuza” din lași, 2020, 
286 p. 


Margareta Spânu Cemârtan, Flacăra 


vie, Editura Chișinău, 2020, 164 p. 


Margareta Spânu Cemârtan, Lupii, 


Editura Chișinău, 2016, 352 p. 


Cezar Stanciu, Nicolae Ceaușescu și 


mișcarea comunistă internaţională 
(1967-1976), Editura Cetatea de 
Scaun, Târgoviște, 2020, 436 p. 


Sergiu Soica, Episcopul loan Suciu 
în dosarele Securităţii, Editura Mega, 
Cluj-Napoca, 2020, 861 p. 

Asea M. Timuș, Istorii scrise despre 
deportații din Bravicea, Chişinău, 
2020, 207 p. 

lonuț Vida-Simiti, Ordinul Sfântul 
Vasile cel Mare în timpul regimului 
comunist, Editura Curtea Veche, 
București, 2020, 383 p. 


lon Valer Xenofontov, Războiul din 
Afganistan (1979-1989). In memoria 
participanţilor din RSS 
Moldovenească, ediția a doua 
revăzută și adăugită, Editura Lumen, 
lași, 2020, 527 p. 

lon Valer Xenofontov, Războiul 
sovieto-afgan (1979-1989), Studiu de 
istorie orală, percepții, documente, 
ediția a doua, revăzută și adăugită, 
Editura Lumen, lași, 2020, 510 p. 


Juriul a fost format din istorici și literati cu preocupări recunoscute în domeniul 
istoriei comunismului și din membrii redacţiei Memoria, respectiv: 


O Prof. dr. Nicolae Constantinescu 
(Director, Memoria - revista gândirii 
arestate) 

O Dr. habil. Cosmin Budeancă 
(Redactor coordonator, Memoria - 
revista gândirii arestate) 

2 Oana Ichim 

(Secretar general de redactie, Memoria 
- revista gândirii arestate) 

O Loredana Martin 

(Memoria - revista gândirii arestate) 
O Anda Sima 

(Memoria - revista gândirii arestate) 
0 Conf. univ. dr. Valentin Orga 
(Universitatea „Babeş-Bolyai”, Cluj- 
Napoca; Biblioteca Centrală 


La stabilirea clasamentului pentru fiecare secţiune s-a ţinut cont de următoarele cri- 
terii: anul de apariţie al lucrării (2020), relevanta temei, respectarea cerințelor spe- 


Universitară „Lucian Blaga”, Cluj- 
Napoca) 

Cl Dr. Silviu Moldovan 

(Șef Serviciu Cercetare la Consiliul 
Naţional pentru Studierea Arhivelor 
Securităţii; cercetător științific gr. | la 
Centrul de Istorie și Civilizație 
Europeană al Academiei Române - 
Filiala lași). 

Q Dr. Denisa Bodeanu 

(Consilier superior, Consiliul Naţional 
pentru Studierea Arhivelor Securității) 


o Dr. Liliana Corobca 

(scriitoare, cercetătoare, București) 
DI Dr. Dragoș Ursu 

(Muzeul Naţional al Unirii, Alba lulia) 


cifice (documentarea din surse diverse, aparat critic, indici), aspectul general al 


lucrării. 


In urma jurizării, rezultatele au fost următoarele: 

Premiul Fundaţiei Culturale Memoria pentru cea mai bună lucrare științifică 


Nominalizări: 

U lulian Cătălui, Apollon Cristodulo, 
Vlad Mitric-Ciupe, Vertebre românești. 
Mărturii ale rezistenţei anticomuniste, 
Editura Eikon, București, 2020. 


U Sanda Golopenţia, Marele proiect, 
Editura Spandugino, București, 2020. 


U Cristina Preutu, Anatol Petrencu 
(coord.), Faţete ale comunismului în 
România și în R(A)SS 
Moldovenească. Politică, societate și 
economie, Editura Universității 
„Alexandru loan Cuza” din lași, 2020. 


OU Cezar Stanciu, Nicolae Ceaușescu și 
mișcarea comunistă internaţională 
(1967-1976), Editura Cetatea de 
Scaun, Târgoviște, 2020. 

UI lon Valer Xenofontov, Războiul din 
Afganistan (1979-1989). In memoria 
participanţilor din RSS 
Moldovenească, ediţia a doua 
revăzută și adăugită, Editura Lumen, 
laşi, 2020. 


Lucrarea câștigătoare: 


== =] 
i = siama arad Pa e mea 
Pe 7 a e ca me umar > enan 
tcima A aa E erraiectet 
À 
nazar 


eaan 


lulian Cătălui, 

Apollon Cristodulo, 

Vlad Mitric-Ciupe, Vertebre românești. 
Mărturii ale rezistenței anticomuniste, 
Editura Eikon, București, 2020. 


(https://www. librariaeikon.ro/index.php?id_pr 
oduct=891&controller=product) 


Premiul „Micaela Ghiţescu” pentru cel mai bun volum de memorialistică 


Nominalizări: 

U Cllustell, Destăinuirile — 
unui pribeag, vol. 1, 
Editura Art Soleil, 
Brașov - Ghimbav, 2020. 


O Mircea Ignat, Florin 
Hălălău, Geniului 10, 
Editura Vremea, 
București, 2020. 


—— 
CLLUSTELI 


Lucrarea câștigătoare: 


Clusstell, 

Destăinuirile unui pribeag. 
Memoriile unui ofițer, fost 
prizonier în lagărele sovieti- 
ce și deținut politic în închi- 
sorile comuniste din 
România, vol. 1, Editura Art 
Soleil Braşov - Ghimbav, 
2020. 


Premiul Fundaţiei Culturale Memoria 
pentru cea mai bună culegere de mărturii de istorie orală 


Nominalizări: Lucrarea câștigătoare: 
Ul Claudia-Florentina Dobre, Eroine lon Xenofontov, 


neștiute. Viaţa cotidiană a femeilor P "E5553 ard Războiul Sovieto- 
în perioada comunistă în Polonia, k Ya 3 Afghan (1979-1989). 


România și RDG, Editura Cetatea Studiu de istorie orală. 


de Scaun, Târgoviște, 2020. MU N percepții. 


{1913 


Documente (editia a 
doua, revăzută și 
adăugită), 

Editura Lumen, lași, 
2020. 


UD Asea M. Timuș, Istorii 
scrise despre deportații din 
Bravicea, Chişinău, 2020. 

U lon Valer Xenofontov, Războiul 
sovieto-afgan (1979-1989), Studiu 
de istorie orală, percepții, docu- 
mente, ediția a doua, revăzută și 
adăugită, Editura Lumen, lași, 2020. 


(https://edituralumen.ro/librarie-editura-stiin- 
tifica/razboiul-sovieto-afghan- 1979-1989) 


Premiul Fundaţiei Culturale Memoria 
pentru cea mai bună culegere de documente 


Nominalizări: Lucrarea câștigătoare: 


U Vadim Guzun (editor), Români 
condamnaţi în URSS. Ordonanţe ale A Marin Pop, 
Securității Sovietice în Arhivele din meea Corneliu Coposu 
Odesa, 1930-1949, Editura Argonaut, Sakae sub lupa Securității. 


Cluj-Napoca, 2020. Declaraţii, . 
O Marin Pop, Corneliu Coposu sub lupa corespondență, 
conferințe 


Securității, declarații, corespondență, 
conferințe și scrieri inedite, Editura 
Vremea, București, 2020. 

U Marin Pop, Daniel-Victor Săbăceag, 
Colectivizarea agriculturii în Sălaj. (https://edituravremea.ro/colectii/fapte-idei- 
Contribuţii documentare (1949-1962), — qocumente/corneliu-coposu-sub-lupa) 
Editura Mega, Cluj-Napoca, 2020. 

O Sergiu Stoica, Episcopul loan Suciu Premiul „Banu Rădulescu” 
în dosarele Securităţii, Editura Mega, pentru cel mai bun volum de ficțiune 
Cluj-Napoca, 2020. (roman, nuvelă) - nu s-a acordat. 


și scrieri inedite, 
Editura Vremea, 
București, 2020. 


Toate lucrările primite au fost incluse în Biblioteca Fundaţiei Culturale Memoria, 
care în scurt timp va fi deschisă către publicul interesat de trecutul recent. 
li felicităm pe toţi câștigătorii și participanții și îi mai așteptăm și în anii următori. 

IONUT-MIRCEA MARCU 


Elitele în România 
contemporană 


O comparaţie între perioada interbelică, 
regimul comunist și tranziția postcomunistă* 


În perioada 15 manie - 1 noiembrie 2020 Fundaţia Corneliu 
Coposu, în parteneriat cu Fundaţia Academia Civică și 
Fundaţia Hanns Seidel a organizat ediţia a V-a a Concursului 
de eseuri dedicat studenţilor și elevilor, având ca temă, la ale- 
gere „70 de ani de la încarcerarea la Sighet a elitelor politice. 
Comparati clasa politică interbelică, comunistă și post- 
comunistă” sau „Cum credeţi că ar privi Corneliu Coposu 
provocările și tendințele lumii de azi?”. 

Juriul concursului a fost format din Ana Blandiana (Scriitor, 
președinte al juriului), Doina Alexandru (jurnalist), Dan Pavel 
(profesor de științe politice), loana Boca (istoric), Tudor Călin 
Zarojanu (scriitor și jurnalist). 

Începând cu numărul 114 al revistei, prin amabilitatea 
Fundaţiei Corneliu Coposu și a d-lui lon-Andrei Gherasim, 
președintele executiv al acesteia, am început publicarea eseu- 
rilor câștigătoare. În acest număr publicăm unul dintre cele 
două eseuri care au câștigat locul l. 


Faptul că societăţile umane sunt ierarhizate din punct 
de vedere social, cultural, politic și economic reprezintă o 
afirmaţie de domeniul banalului. Doar iluzia ideologică a 
marxismului promova o societate a egalităţii, ducând în 
fapt, în realitatea istorică a comunismului real, la adâncirea 
acută și nejustificată a ierarhiilor sociale, economice și poli- 
tice. Indiferent de cum le delimităm, sau de cum le definim 
(re)producerea, elitele oricărei societății umane sunt foarte 
importante. Ele sunt cele care asigură ghidarea respectivei 
comunităţi spre o direcţie sau alta, sunt cele care îi 
creionează destinul istoric. Depășind o înțelegere ideolo- 
gică și ideologizantă a lumii, devine destul de evident că 

lonuț-Mircea Marcu, 

născut în Caracal, pe 25 
septembrie 1992, este 
doctorand în Istorie la 
Universitatea din București 
și Ecole des hautes études 
en sciences sociales Paris. 
Este absolvent al programelor 
de licenţă în istorie și științe 
politice, cât și al programului 
de master în Istoria comunis- 
mului în România, din cadrul 
Universităţii București. 

A fost bursier al Konrad 
Adenauer Stiftung, Institutul 
de Investigare a Crimelor 
Comunismului și Memoria 
Exilului Românesc și Centre 
Régional Francophone de 
Recherches Avancées en 
Sciences Sociales. 


* Acest text reprezintă exclusiv 
opiniile autorului și în nici un fel 
punctul de vedere al instituțiilor la 
care este sau a fost angajat sau 
afiliat. Acest text reprezintă un 
eseu de opinie, nu în mod nece- 
sar o analiză istorică. 


istoria (ca disciplină) fără elite, mai ales 
fără elitele politice, reprezintă un discurs 
insuficient structurat. 

Istoricii au tendința de a supraestima în 
analizele lor fenomenele lente, de adânci- 
me, structurile de profunzime și consecin- 
tele unor procese istorice care, de cele mai 
multe ori, scapă cunoașterii comune a con- 
temporanilor. Această paradigmă de inter- 
pretare, inspirată de Școala de la Annales 
și, în special, de opera lui Fernand 
Braudel’, ridică la rang de primordialitate 
contextul în istorie, în raport cu individul și 
abilitatea acestuia de a-și influența desti- 
nul. În fapt însă, distincția pe care Braudel 
o face între cele trei tipuri de timp în istorie 
este mult mai subtilă. Marele istoric francez 
nu a fost un determinist rigid și unilateral. 
Ba dimpotrivă, durata lungă, cea medie și 
cea „evenimenţială” sunt împletite într-un 
continuum istoric ce este separat doar din 
rațiuni academice și practice. In această 
logică a împletirii timpului în istorie, contex- 
tul devine esențial, dar nu determinant, iar 
deciziile, acțiunile și faptele indivizilor în 
istorie au consecințe. 

Elitele sunt așadar importante pentru 
înțelegerea evoluţiei istorice a oricărei 
naţiuni, din cel puțin două motive. În primul 
rând, analiza structurii grupului elitar al unei 
societăți oferă o înțelegere relativ nuanțată 
cu privire la structurile interne ale 
organizării ei sociale și politice, în special în 
ceea ce privește mobilitatea socială, parti- 
ciparea politică, sistemul educaţional, valo- 
rile sociale etc. In al doilea rând, elitele sunt 
importante prin capacitatea lor de a 
influenţa istoria unei naţiuni, în special în 
momentele de cotitură. Fără a minimaliza 
rolul populației în ansamblul său, dar nici 


fără a-l exagera precum marxiștii, cu al lor 
„rol al maselor în istorie”, este important să 
ne uităm la clasa politică din perspectivă 
istorică, pentru a înțelege atât momentele 
de mare succes, precum și cele mai putin 
reuşite. Din acest punct de vedere putem 
învăță din istoria naţională analizând atât 
deciziile luate în contextul Marii Uniri din 
1918, cât și al pierderilor teritoriale din 1940. 

Astfel propun să înțelegem structura și 
evoluția elitelor politice în România, de la 
Marea Unire până în postcomunism, por- 
nind de la ipoteza că o comparație între 
elita politică din România interbelică, cea 
comunistă, respectiv cea postcomunistă, 
poate oferi explicaţii atât despre grupul eli- 
tar în sine, cât și, mai general, despre cele 
trei regimuri politice din România contem- 
porană. Obiectivul acestui eseu este să 
sugereze o interpretare a istoriei politice 
românești după Primul Război Mondial prin 
grila structurii elitei sale politice, utilizând în 
principal două direcţii analitice: evoluţiile 
conceptuale și practice ale conceptului de 
grup elitar în contextul celor trei contexte 
istorice specifice, respectiv caracteristicile 
distincte ale elitei politice pentru fiecare din- 
tre cele trei epoci istorice analizate. 

Sigur că „elita” este un concept foarte 
prezent în discursul specialiștilor, de la isto- 
rici, sociologi, politologi, antropologi etc. Nu 
întotdeauna fără valențe ideologizante, 
cadre teoretice și conceptuale pentru a 
înțelege apariția, dinamica și rolul elitelor și 
al birocrației în istoria modernă, au fost pro- 
puse de autori precum Max Weber“, Charles 
Tilly* sau Norbert Elias“. Nu este scopul 
acestui text să intre în aceste dezbateri 
foarte teoretice, ci încercăm să subliniem 
plurivalența semantică a conceptului de 

„elită”, chestiune care nu este deloc lipsită 
de importanță, așa cum va reieși din 
argumentatie. Argumentul pe care acest 
text va încerca să îl susțină este că defini- 
rea grupului elitar în România după Primul 
Război Mondial evoluează în strânsă 
corelație cu contextul politic naţional, regio- 
nal și chiar global. În fapt, reiese foarte facil 
din comparatia celor trei perioade istorice 
din trecutul României de după Primul 
Război Mondial că „elita” este definită foar- 
te diferit pe parcursul fiecăreia dintre aces- 
tea. Din motive pe care le vom explica mai 
în detaliu pe parcurs, apartenenţa la grupul 
elitar presupunea criterii foarte diferite în 
cele trei perioade istorice analizate. 
Demersul pe care îl propunem este 
unul de natură comparativă. În teoria și 
metodologia istorică, comparatia în analiza 
istorică presupune diferenţierea clară și 
structurală a elementelor de comparat. 
Fără a avea pretentii de sofisticare metodo- 
logică și teoretică în mod nejustificat, 
observăm că acest lucru nu este atât de 
simplu în discuţia de faţă. Dincolo de 
schimbările generaționale care au avut loc, 
elita politică a unei țări nu dispare în 
momentul trecerii de la un regim politic la 
altul. Există perioade și situații tranzitorii, 
precum cazurile „tovarășilor de drum” din 
perioada primilor ani ai regimului comunist, 
recuperări și reconversii. Din acest motiv, 
separaţia între cele trei perioade istorice nu 
trebuie maximizată, ci înțeleasă doar ca o 
grilă generală de analiză istorică. Compa- 
ratia istorică este un demers analitic și inte- 
lectual dificil. Aceasta presupune identifica- 
rea a două sau mai multe elemente (eveni- 
mente, personalități, concepte, fenomene, 
epoci istorice etc.) cu scopul de a fi analiza- 


te comparativ, ce trebuie să fie, în același 
timp, suficient de distincte, cât și relativ 
asemănătoare. Aceste elemente de com- 
parat nu pot fi nici prea diferite, nici prea 
asemănătoare. Pe lângă selecţia propriu- 
zisă a subiectului comparației, un aspect 
demn de luat în seamă tine de operaţiona- 
lizarea acesteia. O comparaţie care să res- 
pecte regulile demersului istoric obligă la 
identificarea și trasarea, cât mai precis cu 
putință a limitelor și granitelor acelor eveni- 
mente, personalităţi, fenomene etc. ce sunt 
analizate comparativ. Aceste frontiere pot fi 
cronologice, dar și geografice sau concep- 
tuale. Mai precis, o comparație între două 
regimuri socio-politice obligatoriu trebuie să 
stabilească limitele cronologice și concep- 
tuale între acestea, dar mai ales să 
evidentieze critic eventualele suprapuneri. 
În fapt, orice comparație are dublu scop. În 
primul rând, de a defini, înțelege și explicita 
caracteristicile elementelor de comparat, 
prin punerea acestora în oglindă, întărind 
astfel atât asemănările, cât și deosebirile. 
In al doilea rând, comparatia în cercetarea 
istorică poate avea rolul de a acoperi goluri 
din cunoaștere care nu sunt direct legate 
de cadrul comparatției, fiind relativ distincte 
de aceasta. De exemplu, comparatia dintre 
România în timpul regimului comunist și 
România post-comunistă, permite în mod 
cert identificarea sistematică a deosebirilor 
și asemănărilor dintre acestea. Există însă 
și alte implicații și consecințe epistemice 
mai greu de înțeles la prima vedere, pre- 
cum sublinierea proceselor istorice de 
durată lungă, a regularităților, respectiv al 
contextelor particulare. 

Comparatia a fost desigur aplicată ca 
demers de cercetare pentru regimurile tota- 

litare sau dictatoriale. În Originile Totalita- 
rismului °, Hannah Arendt se concentrează 
mai degrabă asupra surselor mișcărilor 
totalitare (de extremă stângă sau de 
extremă dreaptă), însă metoda aplicată 
este prin definiție una comparativă. Pentru 
regimurile comuniste, Robert C. Tucker a 
argumentat încă din anii '60 foarte pertinent 
nevoia de comparații între statele cu siste- 
me de acest fel pentru a le putea înțelege 
mai aprofundat caracteristicile.” 

Fără a fi scopul acestui eseu o discuție 
istoriografică, de altfel foarte complexă, 
important este de punctat că dimensiunea 
comparativă este foarte importantă în 
cercetările cu privire la comunism și, pe 
cale de consecință, post-comunism. 


Prefacerile prin care trece România 
după 1918, până astăzi, nu trebuie să fie 
subestimate. Democraţia românească din 
perioada interbelică a trebuit să se adapte- 
ze unor noi realități politice și geopolitice, 
printre care votul universal, dar și să facă 
față asaltului mișcărilor totalitare. Degrada- 
rea democraţiei românești, care are multe 
explicaţii, lasă loc unui regim de autoritate 
monarhică, impus de regele Carol al II-lea. 
Criza anului 1940, manifestată prin pierde- 
rile teritoriale, duce la abdicarea regelui și 
la prăbușirea regimului său, înlocuit de sta- 
tul național-legionar, regim politic de durată 
scurtă, până în ianuarie 1941, când gene- 
ralul/mareșalul Antonescu a preluat întrea- 
ga putere. 

Actul de la 23 august 1944 și întoarce- 
rea armelor împotriva Germaniei naziste au 
permis o perioadă scurtă de revenire la 
democrației, însă comuniști, cu sprijinul 
direct al Uniunii Sovietice și al Armatei 
Roșii, au impus un regim de „democraţie 
populară”, prin abuzuri, falsificarea alegeri- 
lor și utilizarea directă a forței. Regimul 
comunist din România nu a fost în mod evi- 
dent unul liniar. Perioada dură a stalinismu- 
lui din anii '50 a fost înlocuită spre mijlocul 
anilor '60 de o liberalizare relativă, care 
însă nu a pus sub semnul întrebării nicio- 
dată caracterul unic al autorității politice a 
Partidului Comunist (Partidul Muncitoresc 
Român până în 1965). După celebrele Teze 
din iulie 1971, însă, s-a revenit la un stali- 
nism inflexibil din punct de vedere ideolo- 
gic, coroborat cu cultul personalității lui 
Nicolae Ceaușescu, izolare politică pe 
scena internaţională și, în final, o criză 
sistemică a regimului. 

Prăbușirea violentă a regimului lui 
Nicolae Ceaușescu în decembrie 1989 nu 
a însemnat o tranziție deloc ușoară spre 
democrație și economie de piată. Dimpo- 
trivă, tranziția românească postcomunistă 
a fost una foarte complicată, marcată de 
numeroase momente dificile, unele chiar 
violente, precum Mineriadele. Indiferent 
dacă argumentăm că tranziția României a 
fost un succes sau nu, că s-a terminat sau 
nu, integrarea în structurile euro-atlantice, 
prin apartenenţa la Uniunea Europeană și 
la Organizaţia Tratatului Atlanticului de 
Nord, au permis tării noastre o dezvoltare 
economică rapidă și au asigurat securitatea 
politică și militară. 

Care a fost rolul elitelor politice în toată 
această perioadă? In mod cert, acesta a 
fost unul foarte important. În același timp 
însă, importanța contextului nu trebuie 
subestimată. Primul Război Mondial a 
reprezentat o oportunitate pentru oamenii 
politici români de a împinge mai aproape 
de reușită dezideratul Marii Uniri. Din acest 
punct de vedere putem, fără îndoială, să 
considerăm această oportunitate drept 
fructificată. De cealaltă parte, apariția regi- 
murilor totalitare în Europa interbelică, cât 
şi decăderea încrederii în democraţie, în 
special ca rezultat al crizei economice din 
1929-1933, au avut consecințe asupra isto- 
riei României, accentuând fragilităţile struc- 
turale ale democraţiei interbelice. 

Discursul public cu privire la istoria 
României contemporane cade foarte des în 
capcana glorificării non-critice a unei 
perioade în raport cu altele. Există sigur 
cazuri în care această încărcătură morali- 
zatoare intră și în discursul istoricilor profe- 
sioniști. Dihotomiile însă sunt foarte pericu- 
loase pentru istorici și pentru discursurile 

istoriografice. Sigur că regimul democratic 
din România interbelică nu a fost perfect. 
Insă nici accentuarea exagerată a neajun- 
surilor nu este utilă. Dimpotrivă, este chiar 
contraproductivă. Un istoric onest este un 
istoric echilibrat, care întelege realitatea 
trecutul în contextul său, nu o judecă nici în 
bine, nici în rău, conform standardelor pre- 
zentului. Aceasta nu înseamnă că relativi- 
zarea excesivă nu este periculoasă. Există 
elemente ale istoriei României contempo- 
rane care sunt evidente. România a fost un 
regim democratic în perioada interbelică, 
oricât de imperfect a fost aceasta. Impu- 
nerea regimului dictatorial comunist s-a 
făcut cu interventia Uniunii Sovietice, nu ca 
rezultat al voinței populare. 

Se spune deseori că cei care nu învață 
din greșelile istoriei sunt destinati să le 
repete. Chiar dacă ar fi bine să fim foarte 
atenţi la „lecţiile” pe care le învăţăm din 
istorie, mai ales când aceste „lectii” ne sunt 
prezentate ca adevăruri absolute de către 
regimuri politice non-democratice, nu tre- 
buie exclus cu totul rolul didactic al Istoriei. 
Uitându-ne critic la elitele politice din 
România contemporană putem învăţă lectii 
valoroase atât despre decizii înțelepte și 
benefice, cât și despre greșeli și erori. 

Având în vedere aceste aspecte mai 
degrabă generale, putem trece la analiza 
succintă și la compararea elitelor politice 
din România, pornind din perioada 
interbelică, trecând prin regimul comu- 
nist și finalizând cu tranziția post- 
comunistă. Vom urmări în mod special 
caracteristicile structurale ale grupurilor 
elitare din fiecare perioadă, cât și rolul 
elitelor politice în ansamblul lor în con- 
textul evoluției specifice a României con- 
temporane. 


Elitele politice 

în România interbelică 

România ieșea din Primul Război 
Mondial și Congresul de Pace de la Paris o 
tară cu totul diferită de cea care intrase în 
cea mai mare conflagrație de până atunci. 
Pierderile de vieţi omenești, distrugerile 
materiale, anunțau o recuperare econo- 
mică destul de dificilă. Cu toate acestea, 
realizarea statului naţional unitar român, 
prin Marea Unire din 1918, schimba tara 
din punct de vedere politic, economic, 
etnic, cultural etc. In plus, în contextul în 
care situaţia frontului devenise dramatică, 
regele Ferdinand promisese populaţiei 
două reforme majore: reforma agrară și 
introducerea votului universal. 

Reies încă din acest moment câteva 
caracteristici esenţiale ale elitei politice din 
România Mare, în special în prima decadă. 
In primul rând, faptul că aceasta provine 
din tradiții politice foarte diferite. Exista o 
tradiție politică din Vechiul Regat, reprezen- 
tată în special prin liberali și familia Brătianu, 
direct legați de evenimente marcante din 
istoria naţională, precum Războiul de 
Independență și Marea Unire. In al doilea 
rând, oamenii politici din Transilvania pro- 
veneau. dintr-o situaţie cu totul diferită. 
Dreptul de participare la viața politică a 
românilor din monarhia austro-ungară era 
extraordinar de redus, lucru care a structu- 
rat diferit practicile și dezideratele politice 
ale elitei politice românești din Transilvania 
înainte de 1918. Reprezentatul acestei elite 
era luliu Maniu, președintele Partidului 
Naţional Român. Prin unificarea din 1926, 
cu Partidul Țărănesc din Vechiul Regat 
condus de lon Mihalache, nou creatul 
Partid Naţional Țărănesc a devenit o 
alternativă politică la dominaţia liberalilor, 


reprezentând, nu doar simbolic, integrarea 
elitei politice transilvănene în cea naţională. 
Cele două mari partide vor domina ast- 
fel scena politică din România interbelică 
până la instaurarea dictaturii regale, mai 
ales după implementarea „primei electora- 
le”. Având ideologii distincte, remarcăm 
însă existența unui substrat comun, anume 
apartenenţa la principiile democraţiei repre- 
zentative și la respingerea oricărei forme 
de dictatură. „Colaborarea” dintre cele 
două partide politice nu a fost una foarte 
ușoară, așa cum observă și Mattei Dogan: 
„In Parlamentul Românesc n-a existat o 
majoritate și o minoritate care să fi colabo- 
rat împreună, ci întotdeauna a existat câte 
o majoritate guvernamentală covârșitoare 
care reducea la neputinţă opoziția. Această 
majoritate guvernamentală din Parlament 
era formată de unul din cele două partide 
de guvernământ care veneau alternativ la 
conducerea ţării și la organizarea alegerilor 
parlamentare. Din cauza acestei alternante 
a celor două partide de guvernământ în 
minoritate neputincioasă apoi în majoritate 
covârșitoare guvernamentală, apoi iar în 
opoziție neputincioasă ș.a.m.d. funcțiunea 
principiului majoritar într-un mecanism 
democratic parlamentar a fost ignorată.”. 
Existau desigur și mișcări politice anti- 
democratice. Partidul Comunist din România, 
creat în 1921, o formaţiune totalitară de 
extremă stânga, nu a reprezentat însă în 
istoria României interbelice o mișcare 
politică importantă. Numărul de membri a 
fost întotdeauna redus, iar ideologia pro- 
movată de aceasta nu a avut aderenti în 
rândul populaţiei. De cealaltă parte însă, a 
extremei drepte, Mișcarea Legionară a 
„acaparat” mințile a numeroși oameni, în 
special în contextul crizei economice și al 

dezvoltării rapide a fascismelor europene. 
Eugen lonescu nota foarte interesant des- 
pre o manifestare legionară: „Pe strada 
mea, într-un noiembrie aspru și sumbru, 
cete de legionari, încărcând toată bestiali- 
tatea și întreaga nelimitată prostie a omeni- 
rii și a cosmosului, treceau cântând nu știu 
ce «cântec» (un fel de răget) de fier, cu 
vorbe de fiere și fier, scuipând fiere și fier, 
figuri de fiare înlănţuite și înfierate. Când te 
uitai la figurile lor, care semănau așa de 
tare între ele, încât aveai certitudinea că toti 
sunt același chip multiplicat, [...] aveai impre- 
sia gravă că România este pierdută pentru 
umanitate. Pe măsură ce înaintau, noaptea 
iadului cobora peste străzile orașului.”*. 

Cu aceste două excepții (și câteva 
partidulețe mai mici), elita politică din 
România interbelică era profund atașată de 
idealurile și practicile democratice. Desigur 
că definiția democraţiei în epocă era alta 
față de cea prezentă. Introducerea votului 
universal masculin a reașezat din punct de 
vedere al reprezentării politici structura 
conducătoare a României Mari. Pe lângă 
dispariția Partidului Conservator (care 
înainte de Primul Război Mondial a asigurat 
rotativa guvernamentală alături de Partidul 
Naţional Liberal), au apărut alte formaţiuni 
politice, care au profitat din punct de vede- 
re electoral de votul universal, printre care 
Liga Poporului/ Partidul Poporului, condus 
de Alexandru Averescu. 

Criza economică a anilor 1930, cât și 
contextul european, au afectat direct carac- 
terul democratic al regimului politic din 
România interbelică. Intoarcerea pe tron a 
regelui Carol al II-lea, în 1930, ar fi trebuit 
să reprezinte un moment de întărire politică 
a tării. In fapt, regele a slăbit democraţia 
prin destructurarea puterii partidelor politi- 


ce. După alegerile din 1937, prin 
Constituția din 1938 se schimba regimul 
politic din România, prin instaurarea unui 
regim de autoritate monarhică și partid 
unic, singura formă de reprezentare 
politică, chiar dacă celelalte formațiuni poli- 
tice au continuat să existe informal. 
Cedările din vara anului 1940 au dus rapid 
la destrămarea acestui regim politic și la 
abdicarea regelui Carol al II-lea. Noul regim 
politic, statul naţional-legionar, reprezenta 
o formă de dictatură inspirată de fascismul 
italian. Generalul lon Antonescu primea, 
conform decretului, puteri depline: „1. 
Investim pe dl. general lon Antonescu, 
Președintele Consiliului de Miniștri, cu 
depline puteri pentru conducerea statului 
român. / 2. Regele exercită următoarele 
prerogative regale: a) el este capul oștirii; 
b) el are dreptul de a bate monedă; c) el 
conferă decoratiunile române; d) el 
primește și acreditează ambasadorii și 
miniştrii plenipotenţiari; e) el numește pe 
Primul Ministru însărcinat cu puteri depline; 
f) el are dreptul de amnistie și grațiere. / 3. 
Toate celelalte puteri se exercită de către 
Preşedintele Consiliului de Miniștri."". 
Remarcăm ruptura totală cu tradiția 
democratică din România. Legitimitatea eli- 
tei politice în deciderea viitorului țării nu mai 
izvora din voința populaţiei, exprimată prin 
alegeri, ci printr-o formă de legitimitate a 
„voinței naţionale”, după model fascist. In 
mod evident, acest model nu avea nicio 
conexiune cu tradiţia politică a democraţiei 
românești, antebelice sau interbelice: 
„Principiul conducerii instaurat prin actele 
constituţionale din 1940 asigură conduce- 
rea elitei, căci Conducătorul Statului, ridicat 
din mijlocul comunităţii naţionale, prin 
voința și gestul acesteia, este expresiunea 


cea mai tipică de viață a acestui popor, este 
expresia elitei sale. Conducerea sa nu 
poate fi decât conformă cu spiritul voinței 
populare; ea n-ar putea fi altfel căci 
Conducătorul statului s-a ridicat din mijlocul 
comunității naţionale și prin voinţa ei. 
Regimul politic din 1940 consacră, deci, 
cele mai caracteristice principii de condu- 
cere: al autorităţii și al competenţei înconti- 
nuu controlate de spiritul popular care a 
creat și impus pe Conducătorul Statului.” 

Pe lângă atașamentul fată de valorile 
democratice, al doilea principiu esenţial al 
elitei politice din România interbelică era 
atașamentul față de apărarea Marii Uniri. 
Cu excepția mai degrabă relevantă a 
Partidului Comunist din România, toate 
formațiunile politice considerau esențială 
apărarea Unirii. In plan extern, aceasta s-a 
manifestat prin apărarea sistemului de la 
Versailles, lupta pentru garantarea frontie- 
relor în Europa, participarea la organizaţiile 
internaţionale multilaterale (Liga Naţiunilor, 
unde Nicolae Titulescu a condus de două 
ori Adunarea), alianțe regionale (Antanta 
Balcanică și Mica Antantă). 


Restructurarea „elitelor” 

în perioada comunistă 

Intr-un sondaj efectuat în 2010, 46% 
dintre respondenţi au declarat că au „aso- 
cieri favorabile” când se raportează la regi- 
mul comunist, în timp ce 47% au declarat 
despre comunism că „este o idee bună, dar 
a fost prost aplicată””. Explicaţiile acestor 
rezultate sunt numeroase. Merită punctat 
că orice sondaj de această natură contine în 
substratul său o dimensiune comparativă din 
partea respondenților, între un prezent nesis- 
tematizat, plin de incertitudini și de ritmul 


rapid al vieții de zi cu zi, și un trecut neînțeles 
critic. Rolul istoriei este de a relativiza, con- 
textualiza și compara coerent și obiectiv tre- 
cutul, pentru a înțelege (și) prezentul. 
François Furet numea comunismul „O 
iluzie”. Cu doar câteva săptămâni înaintea 
Revoluţiei din decembrie 1989, conducerea 
Partidului Comunist Român era, cel putin la 
nivel declarativ, încă prinsă foarte strâns în 
această iluzie. O demonstrează planurile 
pentru viitorul României în perioada 1990- 
2010: „In acest cadru, este obiectiv nece- 
sară creşterea tot mai puternică a rolului 
conducător al Partidului Comunist Român — 
centrul vital al naţiunii noastre — care poartă 
răspunderea directă pentru elaborarea și 
transpunerea cu succes în viață a planurilor 
și programelor de dezvoltare a societății 
românești. Partidul nostru își va consolida 
necontenit unitatea politică, ideologică și 
organizatorică, va acționa cu fermitate pen- 
tru perfecționarea democrației de partid și 
întărirea combativităţii, a spiritului revoluțio- 
nar, de răspundere, al tuturor comuniștilor, 
va dezvolta continuu legăturile sale cu 
clasa muncitoare, cu masele largi de 
oameni ai muncii, cu întregul popor, se va 
preocupa permanent de analiza științifică a 
cerințelor legilor social-economice obiecti- 
ve — atât universal valabile, cât și proprii 
noii orânduiri — , de aplicare creatoare a 
socialismului științific, a teoriei revoluțio- 
nare la realităţile și condiţiile României." 
Tezele pentru ultimul Congres al PCR, 
din noiembrie 1989, demonstrează totala 
rupere de realitate a conducerii României 
socialiste. Realitatea pentru cetățeni era la 
polul opus celei declarate în documentele 
de partid, iar acest lucru a fost demonstrat 
în timpul Revoluţiei din decembrie 1989: 
„România se va înscrie în deceniul următor 

în rândul țărilor dezvoltate din punct de 
vedere economic, pe planul relațiilor de 
producție și al soluționării problemelor 
sociale, țara noastră fiind deja înaintea 
țărilor capitaliste dezvoltate””. 

Istoria comunismului în România înce- 
pe înainte de instaurarea unui regim de tip 
stalinist în tara noastră. Partidul Comunist 
din România (PCaR") a reprezentat pe 
scena politică din România interbelică” o 
formaţiune politică marginală, în mod spe- 
cial datorită promovării, conform directive- 
lor de la Moscova, a ideii desființării statului 
național unitar român, realizat după Marea 
Unire din 1918. Scos în afara legii prin 
Legea Mârzescu din 1924, PCaR a acţionat 
în ilegalitate pentru atingerea scopului său: 
declanșarea revoluției proletare în Româ- 
nia. In contextul intrării României în războ- 
iul anti-sovietic, după pierderile teritoriale 
din vara anului 1940, activitatea comunişti- 
lor români nu a fost una foarte importantă." 

Actul de la 23 august 1944, prin care 
Regele Mihai l-a arestat pe lon Antonescu și 
a decis întoarcerea împotriva Germaniei 
naziste, i-a lansat în jocul politic pe 
comuniștii români, în contextul în care 
România a fost ocupată de trupele Armatei 
Roșii”. După acest moment, cu sprijinul 
Armatei Roșii și al consilierilor sovietici, 
PCR a început un proces prin intermediul 
căruia a impus un regim de tip stalinist în 
România. Principalele etape ale acestuia 
au fost: impunerea guvernului pro-sovietic 
Petru Groza la 6 martie 1945, restructura- 
rea instituțiilor de forță, falsificarea alegeri- 
lor din 19 noiembrie 1946, etatizarea Băncii 
Naţionale și reforma monetară din 1947, 
interzicerea partidelor politice democratice, 
forțarea regelui Mihai să abdice și procla- 
marea Republicii Populare Române în 

decembrie 1947. Stalinizarea României a 
presupus atât un nou cadru juridico- 
instituțional (Marea Adunare Naţională ca 
organ legislativ de fațadă, Consiliul de 
Miniștri ca putere executivă și Tribunalul 
Suprem ca organ judecătoresc suprem), 
cât și modificări sociale, economice și cul- 
turale. Au fost create SOVROM-urile, cu 
scopul de a exploata resursele României și 
de a exporta profiturile către Uniunea 
Sovietică, au fost naţionalizate toate între- 
prinderile în iunie 1948, a avut loc (fortat și 
cu numeroase abuzuri îndreptate împotriva 
țăranilor) colectivizarea agriculturii după 
Plenara din martie 1949, a fost impusă o 
„revoluție culturală” presupunând epurarea 
și reorganizarea după model sovietic a 
tuturor instituţiilor cu rol cultural (Academia 
Română, sistemul universitar, învățământul 
etc.), au fost creat instituții cu rol represiv 
(Securitatea, în august 1948, respectiv 
Militia, în ianuarie 1949). 

In acest context, pentru a înlătura orice 
formă de opoziție la adresa regimului, un 
amplu sistem represiv, constând în peniten- 
ciare, lagăre și colonii de muncă, a fost 
coordonat cu mare atenție de Securitate.” 
Cifrele precise ale represiunii sunt dificil de 
estimat, însă este fără urmă de îndoială 
caracterul represiv al regimului stalinist din 
România. Cele două etape ale represiunii 
(1945-1952, respectiv 1957-1959) se 
subscriu și ele perfect evoluţiilor regimului 
de democraţie populară din țara noastră. 
Eliberarea deținuților politici, proces înche- 
iat în 1964, nu a reprezentat o liberalizare a 
regimului, nici o eliminare a caracterului 
represiv al acestuia. Dimpotrivă, a fost 
exclusiv o încercare a comuniștilor români 
de a se (auto)portretiza ca reprezentând un 
regim politic frecventabil, mai ales după 


aderarea României la Naţiunile Unite, în 
1955. In același timp, represiunea în timpul 
lui Nicolae Ceaușescu nu a dispărut, ci a 
devenit mult mai subtilă și puțin directă. 
Rezistența armată anticomunistă demon- 
strează lipsa de aderenţă a populaţiei la 
idealurile și practicile noului regim, iar 
rezistența ultimelor grupuri din munți până 
în anii '60 evocă speranța falimentului regi- 
mului impus de Moscova, care s-a materia- 
lizat abia prin Revoluţia din 1989. 

In centrul sistemului comunist se afla 
Partidul unic. In interiorul partidului-stat 
însă tensiunile erau foarte puternice între 
diversele grupuri de putere. Intr-un regim 
monolitic precum cele staliniste, luptele 
pentru putere nu schimbă esenţa politică a 
regimului, ci doar duc la modificări ale echi- 
pei de conducere. Astfel, la momentul 
august 1944 existau trei mari grupuri în 
mișcarea comunistă: conducerea legală a 
Partidului (în jurul lui Ştefan Foriș), grupa- 
rea moscovită (în jurul Anei Pauker) și gru- 
parea din închisori (în jurul lui Gheorghe 
Gheorghiu-Dej). Prin eliminarea treptată a 
rivalilor, Gheorghe Gheorghiu-Dej și acoliţii 
săi au reușit acapararea puterii. Foriș a fost 
rapid eliminat, în 1944, fiind arestat și ucis, 
în 1946. Lucrețiu Pătrășcanu, diferit de 
colegii săi de partid prin dimensiunea sa 
intelectuală, a fost arestat în 1948, fiind 
condamnat și executat, în 1954. Considerat 
de mulți, chiar și în discursul public de 
astăzi, ca o alternativă mai bună la colegii 
săi Pauker și Dej, în fapt numele lui 
Pătrășcanu este direct legat de sovietiza- 
rea și stalinizarea sistemului de justiţie.” 
Eliminarea Anei Pauker și a celor doi prin- 
cipali aliați ai săi, Vasile Luca și Teohari 
Georgescu, a fost o operațiune mai dificilă 
pentru Dej. Cu sprijinul lui Stalin, Dej i-a eli- 


minat pe aceștia trei abia în 1952, fiind 
acuzaţi de diversiune, fracționism și submi- 
narea Partidului. După obiceiul tipic stali- 
nist, acuza cea mai gravă (indiferent dacă 
era adevărată sau nu) era trădarea Par- 
tidului și a Uniunii Sovietice: „Rupti complet 
de realităţile din tară, necunoscând nimic 
despre activitatea desfășurată de partid, ei 
au fost surprinşi de forța și activitatea parti- 
dului, sub a cărui conducere poporul obti- 
nuse victoria istorică în insurecția armată 
din 23 August 1944. In loc, însă, să împăr- 
tășească entuziasmul, bucuria și satisfacția 
poporului nostru, fată de această măreață 
victorie, așa cum era firesc la adevărații 
revoluționari, ei au privit-o, dimpotrivă, cu 
nemulțumire și dezaprobare. Ana Pauker și 
Luca Laszlo susțineau că a fost o mare 
greșeală răsturnarea dictaturii militaro-fas- 
ciste. Să vedeti, tovarăși, ce idee criminală, 
înfăptuirea actului istoric de la 23 August și 
alăturarea Armatei Române forțelor armate 
ale Uniunii Sovietice, în lupta împotriva 
hitlerismului, a fost o greșeală”?. 

Moartea lui Stalin, în 1953, nu a dus la 
o liberalizare a regimului din România. 
Raportul citit de Hrușciov la Congresul al 
XX-lea al Partidului Comunist al Uniunii 
Sovietice, prin care critica excesele și cultul 
personalităţii din timpul lui Stalin, nu a avut 
decât un ecou nesemnificativ în România. 
Doi membri ai elitei comuniste au încercat 
să-l atace pe Dej în acest context, dar losif 
Chișinevschi și Miron Constantinescu au 
fost rapid înfrânți. „Inovaţia” propusă de Dej 
a fost să transmită că destalinizarea avuse- 
se loc deja în România, prin eliminarea gru- 
pului Pauker din 1952, chiar înainte de a 
avea loc în Uniunea Sovietică: „Diversio- 
niștii nu au putut pune pe seama organelor 
de Securitate crime față de oamenii cinstiti 

și devotați cauzei socialismului, fată de 
cadrele de partid și de stat, pentru simplu 
fapt că ele nu existau. Partidul luase de 
mult măsuri de îndepărtare din organele 
Securităţii a elementelor străine și trimisese 
acolo un număr mare de activiști vechi, 
bine verificați și cinstiţi. Partidul lichidase 
practica introdusă de Teohari Georgescu, 
de a scoate de sub controlul partidului 
organele Securităţii. Diversioniștilor nu le- 
au rămas decât să se refere la borfași, 
însă, din păcate, noi am pierdut prea mult 
timp cu această momeală și nu am analizat 
suficient fondul problemelor. (...) O altă 
direcție a diversiunii lui Chișinevschi. și 
Miron Constantinescu a fost așa-numita 
liberalizare, democratizare. S-a și găsit 
cine să introducă «democraţia» la noi. 
Chișinevschi, care era specialist doar în 
intrigărie, și Miron Constantinescu, a cărui 
comportare despotică era arhicunoscută”*. 

Conducerea lui Dej a devenit necon- 
testată. Dacă în 1956, în contextul revolu- 
tiei anticomuniste din Ungaria, supunerea 
regimului comunist din România fată de 
Moscova era totală, începând cu anii '60 
conducerea de la București a încercat o re- 
lativă distanțare față de Uniunea Sovietică. 
Documentul considerat programatic este 
Declaraţia din aprilie 1964.” Considerat de 
către unii autori un fel de Declaraţie de 
Independență, această titulatură este 
improprie, deoarece ea nu stipula sub nicio 
formă ieșirea din sfera de influență a 
Moscovei, ci un fel de autonomie relativă. 
Cât despre îndepărtarea de principiile 
comunismului, nici nu se putea pune pro- 
blema. Moartea lui Gheorghe Gheorghiu- 
Dej, în 1965, nu a dus la o schimbare din 
acest punct de vedere. După rezolvarea 
problemei spinoase a succesiunii, Nicolae 
Ceaușescu a continuat în linii mari politicile 

lui Dej. „Distanțarea de Moscova” și-a atins 
în mod cert punctul culminant în august 
1968, un fel de „apoteoză”* a lui Nicolae 
Ceaușescu. In fapt, nu a fost un act de 
curaj din partea lui Ceaușescu, ci mai de- 
grabă unul ce își avea originea într-o frică 
de o eventuală intervenție sovietică în 
România. Prestigiul internaţional i-a permis 
lui Ceaușescu să se (auto)promoveze ca 
un actor important pe scena globală. 
România a schimbat însă în 1971 atât cur- 
sul politicii interne, cât și a celei externe, 
după vizita pe care Ceaușescu a făcut-o în 
China și Coreea de Nord. Prin Tezele din 
iulie“, în plan intern s-a impus cultul 
personalităţii, iar în politica externă s-a 
creat o politică izolaţionistă, care a distrus 
capitalul obținut în anii '60. 

Izolat, revenind la cele mai dure politici 
de tip stalinist, precum cultul personalităţii 
și ideologizarea tuturor sferelor de activita- 
te, cu o economie falimentară, regimul lui 
Ceaușescu era destinat să se prăbușeas- 
că. Respingerea reformelor propuse de 
Gorbaciov (Perestroika și Glasnost) a fost 
cumva „firească” pentru un stalinist dogma- 
tic ca Ceaușescu, pentru care stalinismul 
era sistemul politic perfect. 

Caracteristicile elitei politice din 
România comunistă sunt cu totul diferite 
de cele discutate în perioada pre- 
comunistă. In prima parte a regimului 
comunist, cele trei grupări s-au confruntat 
pentru întâietate, ieșind învingător 
Gheorghe Gheorghiu-Dej. Regimul lui 
Nicolae Ceaușescu a fost caracterizat 
printr-un grad de paternalism exagerat, cul- 
tul personalității, rotația cadrelor și restrân- 
gerea grupului decident la anturajul 
conducătorului. Aceste caracteristici provin, 
în mod evident, din specificul ideologic al 
gândirii elitei PMR/PCR. 


Tranzitia post-comunistă 

Revoluția din decembrie 1989” a înce- 
put, după cum se știe, în Timișoara, în con- 
textul încercărilor autorităților de evacuare 
a pastorului reformat László Tőkés. Pe 17 
decembrie, Ceaușescu a cerut Comitetului 
Politic Executiv utilizarea forței pentru 
înăbușirea revoltei populare din Timișoara. 
Forța nu a oprit însă extinderea revoltelor 
în alte orașe ale tării. Total rupt de situaţie, 
„Vrăjit” de iluzia” socialismului și a regimu- 
lui său, Nicolae Ceaușescu nu avea capa- 
citatea de a înțelege ce se întâmplă. 
Revenit dintr-o vizită din Iran, a organizat, 
pe 21 decembrie, o adunare populară, 
încercând să reînvie succesul „scenei de la 
balcon” din 1968. Scenele cu Ceaușescu, 
un bătrân dictator stalinist, șocat de ce se 
petrecea în fața sa (mulțimea revoltându-se 
și îmbulzindu-se spre Comitetul Central) au 
făcut înconjurul lumii. Era sfârșitul iluziei”, 
chiar și pentru el. După o noapte în care 
represiunea a lovit direct și puternic în 
revoluționarii din București, a doua zi 
Ceaușescu a părăsit Comitetul Central, 
plecând cu elicopterul, probabil către o 
bază militară. După multe jocuri de culise și 
negocieri, o nouă putere politică a ocupat 
vidul lăsat de fuga lui Ceaușescu, 
Consiliului Frontului Salvării Naţionale. 
Nicolae și Elena Ceaușescu au fost arestați 
și condamnați la moarte pe 25 decembrie 
1989, de către un Tribunal Militar 
Exceptional. 

Nevoia de schimbare, revenire la 
democrație și renunţarea la ideologia 
totalitară comunistă erau foarte prezente 
printre români, inclusiv printre istorici: „Toţi 
oamenii de bună credință din această tară 
au fost otrăviți de minciună. Istoria natio- 
nală a fost folosită de regimul totalitar ca 


principală armă ideologică de pervertire a 
sufletelor și minţilor. Sub aparența unui 
naționalism demagogic am fost rupti de 
lume și învrăjbiți sistematic între noi, 
adevăratele valori fiind falsificate, ascunse 
și distruse”. 

Noua putere politică căuta să se înde- 
părteze de moștenirea regimului ceaușist. 
Decretul nr. 2 al CFSN definea, până la ela- 
borarea unui nou act constituțional, care 
erau principalele elemente principale ale 
noului regim din România post-comunistă. 
Cităm în continuare cele mai importante 
puncte din decret, deoarece ele subliniază 
perfect diferențele dintre cele două elemen- 
te pe care le avem de comparat: 

e „abandonarea rolului conducător al 
unui singur partid și statornicirea unui sis- 
tem democratic pluralist de guvernământ; 

* organizarea de alegeri libere în cursul 
lunii aprilie 1990; 

Ħ separarea puterilor legislativă, execu- 
tivă și judecătorească în stat și alegerea 
tuturor conducătorilor politici pentru unu 
sau, cel mult, două mandate; 

* restructurarea întregii economii natio- 
nale pe baza criteriilor rentabilității și efi- 
cienței. Eliminarea metodelor administrativ- 
birocratice de conducere economică cen- 
tralizată, promovarea liberei iniţiative și a 
competenţei în conducerea tuturor sectoa- 
relor economice; 

* restructurarea agriculturii și sprijinirea 
micii producții țărănești. Oprirea distrugerii 
satelor; 

è reorganizarea învățământului româ- 
nesc potrivit cerințelor contemporane. 
Reașezarea structurilor învățământului pe 
baze democrate și umaniste; 

+ promovarea unei ideologii umaniste și 
democratice, a adevăratelor valori ale 

umanității. Eliminarea minciunii și a impos- 
turii, statuarea unor criterii de competență 
și justiție în toate domeniile de activitate; 

+ așezarea pe baze noi a dezvoltării 
culturii naționale; 

* libertatea presei, radioului și a tele- 
viziunii; trecerea acestora în mâinile 
poporului; 

+ respectarea drepturilor și libertăţilor 
minorităților naţionale și asigurarea de- 
plinei lor egalități în drepturi cu românii; 

* libertatea cultelor; garantarea liberei 
manifestări a credințelor religioase; 

e organizarea întregului comerț al tării 
pornind de la cerințele satisfacerii cu priori- 
tate a tuturor nevoilor cotidiene ale popu- 
lației României. In acest scop, se va pune 
capăt exportului de produse agro- 
alimentare și se va reduce exportul de 
produse petroliere, acordând-se prioritate 
satisfacerii nevoilor de căldură și lumină ale 
oamenilor; 

* salvarea echilibrului ecologic și elimi- 
narea acelor lucrări și investiţii care 
provoacă daune aerului, apei, solului și 
pădurilor țării; promovarea unor tehnologii 
moderne nepoluante."* 


Fără urmă de îndoială, în contextul 
unei tranziții complicate, cât și a dorinței 
destul de reduse a noii puteri din România 
să implementeze o democraţie veritabilă, 
acestea au rămas pentru o bună perioadă 
de timp mai degrabă principii decât prac- 
tici politice. O schimbare esențială însă a 
fost deschiderea competiţiei politice pen- 
tru mai multe formaţiuni politice: „Pentru 
realizarea unei societăți cu adevărat 
democratice în România, asigurarea și 
apărarea drepturilor fundamentale ale 
cetățenilor și înfăptuirea principiului plura- 


lismului politic, în temeiul art. 2 lit. a) din 
Decretul-lege privind constituirea, organi- 
zarea şi funcţionarea Consiliului Frontului 
Salvării Naţionale și a consiliilor teritoriale 
ale Frontului Salvării Naţionale, Consiliul 
Frontului Salvării Naţionale decretează: 
art. 1. In România este liberă constituirea 
partidelor politice, cu excepția partidelor 
fasciste sau care propagă concepții con- 
trare ordinii de stat și de drept în 
România”™. 

Hegemonia politică a unui singur par- 
tid era încheiată, alături de nou 
apărutele organizatii politice, vechile 
partide istorice, moștenitoare ale celor 
din România interbelică (Partidul 
National Țărănesc și Partidul Naţional 
Liberal), revenind în legalitate. Tranzitia 
către democraţie nu a fost însă facilă, iar 
violenţa politică nu a dispărut din istoria 
României. Dimpotrivă, cazul foarte 
cunoscut al Mineriadelor, ce nu necesită 
acum detalieri, arată exact opusul. Cu 
toate acestea, treptat și dificil, a reapărut 
o nouă elită politică democratică, inclusiv 
prin reintrarea în activitatea politică a 
unor foști deținuți politici, dintre care cel 
mai important a fost Corneliu Coposu. 
Alegerea în funcţia de președinte a lui 
Emil Constantinescu în 1996 a reprezen- 
tat un moment esenţial pentru tranziția 
României către principiile democratice, 
fiind primul caz de alternare la putere 
non-violentă și democratică în România 
după foarte multe decenii. Integrarea în 
structurile euro-atlantice a consfințit 
despărțirea incontestabilă a României de 
dictatură și totalitarism, cât și revenirea 
în „familia” europeană a democrațiilor 
liberale și a economiilor prospere de 
piață. 


Concluzie 

Ce ne arată acest scurt excurs prin isto- 
ria contemporană a României, de la 
democraţia interbelică, prin dictatura comu- 
nistă și, în final, revenirea dificilă la demo- 
cratie? In primul rând, arată că elitele 
contează. Calitatea grupului elitar al unei 
societăţi este esențială în parcursul istoric 
al acesteia. In al doilea rând, că deciziile 

Curtea Veche, București, 2007. Pentru informaţiile 
mai punctuale am făcut trimiteri în note de subsol 
separate. 

= Pentru discuția despre represiune am folosit și 
Romulus Rusan, Cronologia și geografia represiunii. 
Recensământul populaţiei concentraţionare din 
România (1945-1989), Fundaţia Academia Civică, 
București, 2007. 

* Vezi: Lavinia Betea, Lucrețiu Pătrășcanu. 
Moartea unui lider comunist, Editura Curtea Veche, 
București, 2011. 

2 Stenograma ședinței Plenarei lărgite a CC al 
PMR din zilele de 30 noiembrie - 5 decembrie 1961, 
în Elis Neagoe-Pleșa, Liviu Pleșa, Dosarul Ana 
Pauker, Plenara Comitetului Central al Partidului 
Muncitoresc Român din 30 noiembrie - 5 decembrie 


1961, vol. |, cuvânt înainte de Florin Constantiniu, 
Editura Nemira, București, 2006, p. 165. 

3 Textul cuvântării lui Mihai Dalea, necitit, în Elis 
Neagoe-Pleșa, Liviu Pleșa, op. cit. , vol. Il, p. 81. 

* Declaraţie cu privire la poziția Partidului 
Muncitoresc Român în problemele mișcării comunis- 
te și muncitorești internaţionale, adoptată de Plenara 
lărgită a C.C. al P.M.R. din aprilie 1964, Editura 
Politică, București, 1964. 

* Lavinia Betea (coord.), Florin-Răzvan Mihai, 
Ilarion Țiu, 21 august 1968: Apoteoza lui Ceaușescu, 
ediția a II-a, Editura Corint, București, 2018. 

* Nicolae Ceaușescu, Propuneri de măsuri pen- 
tru îmbunătăţirea activităţii politico-ideologice, de 
educare marxist-leninistă a membrilor de partid, a 
tuturor oamenilor muncii, 6 iulie 1971, Editura 
Politică, București, 1971. 

7 Literatura despre evenimentele din 1989 este 
foarte variată, mergând la o extremă interpretativă la 
alta. Vezi Catherine Durandin, Moartea 
Ceaușeșiilor: adevărul despre o lovitură de stat 
comunistă, cu participarea lui Guy Hoedts, traducere 
din limba franceză de Marina Mureșanu lonescu, 
Editura Humanitas, București, 2011; Mihai Retegan, 
Dumitru Preda (eds.), 1989. Principiul dominoului: 
prăbușirea regimurilor comuniste europene, Editura 
Fundaţiei Culturale Române, București, 2000; lon 
Bucur, Carte represiunii 1989, Editura IRRD, 
București, 2014; Ruxandra Cesereanu, Decembrie 
'89: deconstrucția unei revoluţii, Editura Polirom, 
lași, 2004. 

% Declaraţie a Comitetului Istoricilor Liberi din 
România, semnată de David Prodan, Andrei Pippidi, 
Sigismund Jako, ștefan Andreescu, Henry H. Stahl, 
Octavian Iliescu, Dionisie M. Pippidi, Petre 
Alexandrescu, șerban Papacostea, Gh. Brătescu, 
citată în Florin Constantiniu, De la Răutu și Roller la 
Mușat și Ardeleanu, Editura Enciclopedică, București 
2007, pp. 501-502. 

2 „Decretul-lege nr. 2/1989 privind constituirea, 
organizarea și funcționarea Consiliului Frontului 
Salvării Naţionale și a consiliilor teritoriale ale 
Frontului Salvării Naţionale”, în Monitorul Oficial al 
României, 27 decembrie 1989. 

% „Decret-lege nr. 8 din 31 decembrie 1989 pri- 
vind înregistrarea și funcţionarea partidelor politice și 
organizaţiilor obștești din România”, în Monitorul 
Oficial al României, 31 decembrie 1989. 


Gheorghe Petrov s-a născut la 
15 februarie 1963 în Turda. Ab- 
solvent al Facultăţii de Istorie și 
Filosofie, Secţia Istorie, Univer- 
sitatea „Babeș-Bolyai (1991), 
Doctor În Istorie al aceleiași uni- 
versităţi (2002). Arheolog expert, 
specializat în istoria și arheolo- 
gia monumentelor medievale și 
premoderne, precum și în arhe- 
ologia contemporană care 
privește crimele de război și 
cele ale regimurilor politice tota- 
litare. A desfășurat activitate de 
cercetare științifică în cadrul 
Muzeelor de Istorie din Deva și 
Cluj, iar între 2006-2010 și 
2012-2020 a lucrat ca cercetător 
în cadrul Institutului de Inves- 
tigare a Crimelor Comunismului 
și Memoria Exilului Românesc 
(IICCMER), unde s-a ocupat de 
investigarea reală a cazurilor de 
crime săvârșite de reprezentanții 
instituțiilor de represiune ale 
regimului comunist, desfășurând 
cercetări de teren pentru cău- 
tarea și recuperarea rămășițelor 
pământești ale victimelor execu- 
tate, cu sau fără judecată, pre- 
cum și a deţinuţilor politici morţi 
în lagăre de muncă și închisori. 
A participat la conferinţe, sesiuni 
și simpozioane științifice, a fost 
subiect și consultant în multe 
filme documentare cu tematică 
istorică, a organizat expoziții și a 
publicat cărți și lucrări în reviste 
de specialitate. 


GHEORGHE PETROV 


Cimitirul necunoscut 
din curtea Cercului Militar 
din Caransebeș 


(Campania a III-a de cercetări arheologice) 


În perioada 24-28 mai 2021, Asociaţia Foștilor Deținuți 
Politici din România (AFDPR) în parteneriat cu Muzeul 
Naţional de Istorie a Transilvaniei (MNIT) și Fundaţia 
Doina Cornea din Cluj, a organizat și desfășurat în colabo- 
rare cu Secţia Parchetelor Militare din cadrul Parchetului 
de pe lângă Inalta Curte de Casaţie și Justiţie a treia cam- 
panie de investigaţii arheologice în municipiul Caran- 
sebeș, județul Caraș-Severin. Acţiunea a continuat 
cercetările începute în cursul anului 2019 în curtea 
Cercului Militar din oraș, unde au fost descoperite mai 
multe morminte, dintre care unele, conform mărturiilor, 
aparțin unor opozanți anticomuniști care au fost uciși în 
timpul anchetelor Securităţii sau au fost executaţi prin 
împușcare, în urma unor sentințe judecătorești. 

In august 2017, când eram detașat ca cercetător la 
Institutul de Investigare a Crimelor Comunismului și 
Memoria Exilului Românesc (IICCMER), mi s-a transmis o 
petiție ce sosise la Institut din partea domnului Richard 
Petrovszcky, cetățean român stabilit de mai mulți ani cu 
domiciliul în Germania. Acesta ne informa că în primăvara 
anului 1977, pe când funcționa ca arheolog la Muzeul de 
Istorie din Caransebeș, cu ocazia efectuării unor săpături 
pentru fundaţia unui bloc ce urma să se ridice în curtea 
Casei Armatei, astăzi Cercul Militar, cu destinaţie de 
cămin pentru cadrele militare din garnizoana orașului, au 
fost descoperite câteva schelete umane care, pe baza 
inventarului funerar găsit asupra lor și a situaţiei de con- 
text, se puteau data în perioada de la mijlocul secolului 
trecut. Arheologul fusese chemat atunci de un ofițer de 
Militie pentru a evalua situaţia și a face o apreciere asupra 
vechimii osemintelor. S-a constatat că acestea nu apartin 

unui orizont mai vechi de înmormântare, 
fiind de dată mai recentă. Defuncţii erau 
înhumați fără sicriu și în poziții atipice, la 
unii fiind găsiți nasturi cu inscripții specifice 
perioadei de după anul 1948. Ca urmare, 
realizând că osemintele ar putea aparține 
unor victime ale regimului comunist, proba- 
bil după informarea superiorilor săi, ofițerul 
i-a transmis arheologului să nu comunice 
vreodată cuiva ceea ce a văzut, cazul fiind 
astfel mușamalizat și făcut uitat. Nu se știe 
ce s-a întâmplat atunci cu scheletele dez- 
velite, dar se cunoaște că forța de muncă 
folosită la construcţia blocului-cămin a fost 
constituită din militari în termen. 

Clădirea care adăpostește Cercul 
Militar, aflată pe str. N. Bălcescu nr. 5, a 
fost construită în anul 1885 ca liceu pentru 
fete, funcționând cu această destinaţie 
până în anul 1944, când a fost trecută în 
administrarea Armatei. După informaţiile 
de care dispunem, imobilul ar fi servit timp 
de câțiva ani pentru activitățile Coman- 
damentul Unic Teritorial Timiș, o structură 
militarizată a Securităţii comuniste, înființată 
în ianuarie 1949, care a coordonat acțiunile 
represive îndreptate împotriva grupărilor de 
partizani anticomuniști din zona Banatului, 
acest organism avându-și sediul principal 
într-un alt imobil din oraș. In apropiere, într-o 
clădire situată pe strada Horia, până prin 
anul 1959 a funcționat serviciul administra- 
tiv al Securităţii din Caransebeș, care în 
acea perioadă își desfășura activitatea în 
trei imobile din oraș. In imediata vecinătate 
se află și fosta clădire a penitenciarului, 
astăzi cu destinaţie de unitate școlară.! 

Prin sediul de anchete al Securităţii“, 
aflat la circa 200 de metri fată de Cercul 
Militar, şi prin penitenciarul din Caransebeș, 
au trecut foarte mulți partizani antico- 
muniști și sprijinitori ai acestora din 

grupările și organizatiile de rezistență 
bănățene, care, după ce au fost capturați 
și reținuți, au fost aduși și anchetați aici, 
unii fiind dispăruți fără urmă până în zilele 
noastre. Se cunoaște și că în unitatea 
carcerală au avut loc mai multe execuţii, 
prin împușcare, a unor persoane condam- 
nate la moarte în urma unor sentințe jude- 
cătorești, iar după unele mărturii, aceste 
execuții s-au făcut chiar în curtea actuală a 
Cercului Militar. De asemenea, informaţiile 
provenite de la unele persoane care au 
lucrat în penitenciar dar în prezent nu mai 
sunt în viață, susțin că trupurile victimelor 
au fost îngropate în extremitatea vestică a 
curții închisorii și în curtea actuală a 
Cercului Militar, aceste spatii fiind separate 
astăzi printr-un gard de beton. 

Pentru verificarea informaţiilor sesiza- 
te, în curtea Cercului Militar s-a organizat o 
primă intervenţie arheologică în 19 și 20 
iunie 2019, după ce în prealabil, în numele 
Institutului, am depus o sesizare la Parche- 
tul Militar Teritorial Timişoara, care a des- 
chis pe acest caz un dosar de cercetare 
penală (158/P/2019). Primele săpături, 
care au constat în practicarea a trei sec- 
tiuni arheologice de verificare (S.1 - S.3), 
au fost executate pe lângă latura de nord a 
unuia dintre cele două blocuri-cămin sub 
care, în anul 1977, au fost descoperite 
osemintele umane. Deoarece în aceste 
secțiuni nu au fost găsite morminte, s-a 
deschis altă unitate de săpătură (S.4) în 
partea răsăriteană a blocului, în spaţiul 
liber aflat între clădire și gardul dinspre fos- 
tul penitenciar.“ Aici s-au descoperit sche- 
letele a două persoane înhumate într-o 
groapă comună, notate cu indicativele M.1 
și M.2, acestea fiind deranjate parţial de o 
groapă contemporană în care se aflau res- 
turi amestecate provenite de la materiale 


de construcţie folosite la ridicarea blocului. 
Avându-se în vedere descoperirea acestor 
morminte, de comun acord cu procurorul 
de caz, s-a hotărât continuarea și extinde- 
rea săpăturilor arheologice, care în prezent 
se mai pot face doar în spaţiile neocupate 
de suprafețe betonate sau de alte 
amenajări contemporane. Astfel, în perioa- 
da 15-18 octombrie 2019 s-a desfășurat a 
doua campanie arheologică în cursul 
căreia a fost practicată o singură unitate de 
săpătură (S.5), plasată tot în partea 
răsăriteană a blocului, dispusă cu laturile 
mai lungi pe direcția nord-sud și paralelă 
cu secţiunea unde în vară s-a găsit mor- 
mântul comun cu cele două schelete.“ In 
cadrul de secțiune cercetat au fost desco- 
perite și dezvelite alte 11 morminte (M.3 - 
M.13), numărul total al mormintelor identi- 
ficate în primele două campanii de săpături 
fiind de 13. Din cele 11 morminte descope- 
rite doar două au fost surprinse integral în 
cadrul cercetat (M.6, M.7), restul schelete- 
lor intrând, mai mult sau mai putin, în pro- 
filul de est al secţiunii, acestea urmând să 
fie dezvelite și recuperate integral într-o 
campanie viitoare. Inhumările au fost 
făcute în gropi individuale în cazul a cinci 


morminte (M.3, M.6, M.7, M.8, M.9), pre- 
cum și în două gropi comune, una 
conținând două schelete (M.4, M.5) și 
cealaltă patru schelete (M.10 - M.13). 
Schimbarea intervenită în ianuarie 
2020 la nivelul conducerii IICCMER a făcut 
ca activitățile pentru investigarea reală a 
crimelor comunismului și pentru căutarea 
mormintelor victimelor fostului regim să nu 
mai reprezinte un obiectiv de interes în 
cadrul proiectelor de cercetare ale 
Institutului. Ca urmare a acestei situații, în 
iulie 2020 am fost forțat să părăsesc 
instituția, fără însă a renunta la cazurile pe 
care le aveam în lucru sau în pregătire. In 
consecință, începând din vara anului 2020, 
aceste investigații sunt continuate și orga- 
nizate sub patronajul AFDPR. Datorită 
limitărilor impuse de situaţia creată, 
săpăturile de la Caransebeș nu s-au mai 
continuat în anul 2020, ele putând fi relua- 
te numai în perioada 24-28 mai 2021, când 
s-a desfășurat cea de-a treia campanie 
arheologică. In această intervenție s-a 
practicat o singură sectiune, notată cu indi- 
cativul S.6, având dimensiunile de 10,50 x 
2,25 metri, dispusă în paralel cu S.5 din 
2019”, plasată între aceasta și un trotuar 

din beton aflat de-a lungul laturii estice a 
blocului. În acest cadru de secțiune au fost 
descoperite nouă morminte, care au fost 
notate cu indicativele M.14 - M.22. Dintre 
acestea, cinci au fost surprinse integral în 
secțiune (M.14, M.15, M.19, M.20, M. 21) și 
două parțial (M.16, M.22), acestea intrând 
de la nivelul membrelor inferioare în profilul 
de est. Trei morminte au fost deranjate, 
unul parțial (M.21) de groapa de înhumare 
a lui M.20, iar două integral (M.17, M.18) de 
gropile de înhumare ale lui M.15 și M.16. 
Defuncţii descoperiți în cele trei campa- 
nii de săpături au fost înhumați la adâncimi 
diferite, care au variat între - 1,23 și - 1,77 
metri. Deși nu s-au descoperit urme de 
lemn provenit explicit de la sicrie, acesta 
putrezind complet de-a lungul timpului, 
prezența la multe morminte a cuielor 
confecționate manual sau la mașină, dove- 
dește că în aceste cazuri înhumările s-au 
făcut în ladă sau sicriu. Gropile morminte- 
lor aveau o dispunere pe două direcţii prin- 
cipale, nord-sud și est-vest, însă orienta- 
rea scheletelor în groapă era diferită de la 
caz la caz, acestea fiind așezate cu capul 
într-o parte sau în alta a celor două direcții 
menționate. La nici un mormânt nu au fost 
găsite urme ori resturi de vestimentaţie 
sau de încălțăminte. Obiecte de inventar 
funerar au fost descoperite la cinci mor- 
minte, predominând cele cu caracter reli- 
gios, specifice mediului catolic, la care se 
adaugă și câteva accesorii vestimentare.” 
In ceea ce privește obiectele de factură 
religioasă, acestea sunt de largă utilitate, 
însă pe baza analogiilor nu pot fi stabilite 
cronologii exacte de datare, astfel de piese 
fiind produse și răspândite pe spatii largi în 
Europa, într-o perioadă de timp ce acoperă 
ultima parte a epocii moderne și prima 
parte a celei contemporane. Cât privește 

cele trei gropi comune identificate în cam- 
paniile din 2019, având în vedere poziţiile 
in situ ale scheletelor, rezultă că trupurile 
defuncţilor au fost aruncate în groapă la 
momentul înhumării.. În campania recent 
încheiată ne-a atras atenţia poziţia schele- 
tului M.14, care se afla așezat pe burtă și 
cu mâinile aduse la spate, care probabil au 
fost legate cu sfoară. Prezenta unor ose- 
minte răvășite în unele gropi, care provin 
de la morminte mai vechi ce au fost deran- 
jate parțial sau integral de înhumări ulte- 
rioare, indică o succesiune de înmormân- 
tări care s-au derulat într-un interval de 
timp ceva mai îndelungat, punctul terminus 
fiind reprezentat de perioada anilor '50 ai 
secolului trecut. În acest spatiu funerar, 
necunoscut până astăzi de nimeni și 
nicăieri menţionat în documente, s-au 
făcut înhumări încă înainte de perioada 
comunistă, majoritatea mormintelor fiind în 
legătură directă cu trecutul penitenciarului 
aflat în vecinătate. Localul fostului peniten- 
ciar a fost construit între anii 1911-1913, 
anterior în oraș existând o unitate de 
detenție cu capacitate redusă, amenajată în 
subsolul clădirii Tribunalului, acest edificiu 
fiind ridicat la începutul secolului al XIX-lea. 

În stadiul actual al cercetărilor nu avem 
deocamdată indicii certe care să demons- 
treze că unele din mormintele descoperite 
aparțin unor oameni care au fost uciși prin 
împușcare sau prin alte metode de 
autoritățile comuniste, însă împrejurările, 
mărturiile și unele documente din fondul 
arhivistic al fostei Securităţi susțin această 
posibilitate. Toate osemintele descoperite 
au fost extrase și recuperate, fiind predate 
prin Parchetul Militar la Institutul de 
Medicină Legală din Timișoara pentru a fi 
supuse examinărilor de specialitate. 
Rezultatele obținute în urma expertizei 


antropologice efectuate asupra materialu- 
lui osteologic descoperit în primele două 
campanii de săpături relevă faptul că toti 
defuncții sunt adulți de parte masculină și 
au vârste cuprinse între 20 și 60 de ani. 
Cât privește vechimea înhumărilor, apre- 
ciată de la momentul descoperirii osemin- 
telor, aceasta este încadrată într-un inter- 
val de timp cuprins între 75 și 100 de ani, 
însă acest aspect al problemei implică o 
anumită marjă de probabilitate în ceea ce 
privește limitele fixate.” 

Complexitatea deosebită pe care o 
prezintă cazul, precum și legătura directă 
cu anumite fapte din trecutul recent, recla- 
mă continuarea cercetărilor din curtea Cer- 
cului Militar, acolo unde se mai poate inter- 
veni prin săpătură, sau poate chiar extinde- 


Note 

' În clădirea și curtea fostului penitenciar 
funcționează astăzi Liceul Tehnologic „Trandafir 
Cocârlă” cu profil de transporturi auto. 

? Acest sediu a fost construit în anii 1949-1950 în 
spațiul dintre străzile C.D. Loga și Moise Groza, În 
spatele Palatului Comunităţii de Avere, fiind alcătuit 
din două corpuri de clădire, lipite între ele. In primul 
imobil, prevăzut cu două niveluri, au funcționat birou- 
rile de anchetă, iar în celălalt, care are un singur 
nivel, a fost amenajat arestul. 

3 În această zonă, pe la începutul anilor '80 ai 
secolului trecut, când în clădirea și curtea penitencia- 
rului funcționa deja liceul, a fost construit un cămin 
pentru cazarea elevilor ce nu erau din localitate, care 
se află poziționat în imediata vecinătate a locului 
unde am efectuat cercetările. La săparea șanțurilor 
pentru fundaţiile acestui cămin au fost descoperite 
mai multe schelete umane care nu au fost cercetate 
de specialiști și despre care, oficial, nu s-a știut 
niciodată nimic. 

* Toate secţiunile practicate în prima campanie au 
fost de formă dreptunghiulară, având următoarele 
dimensiuni: S.1 = 3,10 x 2,10 metri; S.2 = 5,90 x 2,20 
metri; S.3 = 3,10 x 2,10 metri; S.4 = 5,70 x 2,20 metri. 

* Secţiunea nr. 5 a fost de formă dreptunghiulară, 
având dimensiunile de 10,50 x 2,50 metri. 


rea acestora și în curtea fostului peniten- 
ciar. Investigaţiile arheologice sunt com- 
pletate și de activitățile specifice pe care 
Parchetul Militar le desfășoară în dosarul 
de cercetare penală deschis pe acest caz. 

Cercetările au fost efectuate de o 
echipă de arheologi condusă de Gheorghe 
Petrov (Muzeul Naţional de Istorie a Tran- 
silvaniei Cluj), care i-a avut în componență 
pe Paul Scrobotă (Muzeul de Istorie și Științele 
Naturii Aiud), Horaţiu Groza (Muzeul de 
Istorie Turda) și Gabriel Rustoiu (Muzeul 
Naţional al Unirii Alba lulia)." Acţiunea a 
fost sprijinită pe plan local de Muzeul 
Județean de Etnografie și al Regimentului de 
Graniță Caransebeș (director Dacian Rancu), 
iar finanțarea activităților a fost asigurată 
de Fundaţia Doina Cornea din Cluj." 


€ Între S.4 și S.5 a fost păstrat un martor de 
pământ cu lățimea de 0,30 metri. 

7 Între S.5 și S.6 s-a păstrat un martor de pământ 
cu lățimea de numai 0,10 metri. 

* M.6 (2019) - crucifix din bronz; medalion de pele- 
rinaj din argint / M.7 (2019) - medalion de pelerinaj 
din argint / M.15 (2021) - crucifix din lemn placat pe 
margini cu foiţă de cupru, alături de câteva mărgeluțe 
din lemn (probabil rozariu), copcă pentru 
îmbrăcăminte de tip moș și babă / M.20 (2021) - 
Medalion din bronz, probabil tot de pelerinaj (?) / 
M.22 (2021) - doi nasturi din cupru prevăzuţi la spate 
cu inele de prindere. 

° Informaţii conţinute în rapoartele de expertiză 
medico-legală elaborate de Institutul de Medicină 
Legală Timișoara. 

1 Membrii echipei arheologice au lucrat pentru 
IICCMER în calitate de angajaţi și colaboratori ex- 
terni, realizând majoritatea investigaţiilor de teren pri- 
vitoare la căutarea și descoperirea mormintelor victi- 
melor regimului comunist, care s-au desfășurat sub 
egida Institutului în perioada 2006-2010 și 2012-2020. 

"' Timp de două zile, pe șantierul arheologic au 
fost prezenţi domnii Leontin Horaţiu luhas (fiul doam- 
nei Doina Cornea) și Marius Oprea, președintele, 
respectiv vicepreședintele acestei fundații. 

Fișe de Domiciliu Obligatoriu 


Printre măsurile cu caracter represiv 
ale autorităţilor comuniste s-a numărat și 
„domiciliul obligatoriu”. Consiliul Naţional 
pentru Studierea Arhivelor Securităţii a 
preluat și a făcut publice 56.468 de fișe de 
Domiciliu Obligatoriu. Redăm mai jos 
anunţul preluat de pe site-ul CNSAS 
(http://Aww.ensas.ro/). 

„Consiliul Naţional pentru Studierea 
Arhivelor Securităţii, ca autoritate adminis- 
trativă autonomă cu personalitate juridică 
aflată sub controlul Parlamentului 
României, are atribuia de a prelua dosa- 
rele create de fosta poliție politică 
comunistă, în perioada 1945-1989. In 
temeiul acestor prevederi legale, CNSAS 
a preluat în gestiune și un număr de 
56.468 Fişe de Domiciliu Obligatoriu. 
Colegiul CNSAS a adoptat decizia postării 
pe site-ul instituției noastre a tuturor 
Fișelor de Domiciliu Obligatoriu, fapt care 
va ușura documentarea numeroaselor 
cazuri de represiune politică în care nu s- 
a procedat la organizarea unor procese, 
cu atât mai mult cu cât nu toate persoane- 
le cărora li s-a fixat domiciliu obligatoriu au 
avut și dosare penale. Prin postarea 
Fișelor DO, ne propunem să venim atât în 

ajutorul cercetătorilor acreditați, cât și în 
cel al petenţilor, în special al beneficiarilor 
recentelor modificări legislative, prin care 
au fost acordate drepturi financiare copii- 
lor foștilor deținuți politici și deportaţi. 

Pentru vizualizarea fișelor de domiciliu 
obligatoriu apăsaţi aici 
(http:/Awww.ensas.ro/fise_cartoteca.html, 
n. red.). 

În vederea asigurării unui acces cât 
mai rapid la dosarele foștilor deținuți poli- 
tici, instituția noastră a mai postat, pe site- 
ul www.ensas.ro, inventarul fondului Penal 
(care este actualizat periodic), precum și 
conţinutul integral a unor dosare Penale 
de mare importanță pentru cercetarea 
istorică, precum grupul Lucrețiu 
Pătrășcanu sau grupul Vasile Luca. 

In perioada următoare, vom continua 
activitatea de postare a altor dosare simi- 
lare (cu conținutul anonimizat, în confor- 
mitate cu prevederile legale privind prote- 
jarea vietii private, intime și familiale a vic- 
timelor Securității).” 

COSMIN BUDEANCĂ 


O carte 


şi un eveniment de excepţie 


Sâmbătă, 22 mai 2021, ora 11.30, la 
Memorialul Victimelor Comunismului și al 
Rezistenței din Sighetu Marmaţiei, a avut 
loc un eveniment de excepție: lansarea 
proiectului editorial în două volume al isto- 
ricului Andrea Dobeș, Spaţii carcerale în 
România comunistă. Penitenciarul Sighet 
(1950-1955), Editura Argonaut, Cluj- 
Napoca, 2021, 1.437 p. 

La eveniment au participat, alături de 
autoare: dl. Octav Bjoza (președintele 
Asociaţiei Foștilor Deținuți Politici din 
România), Prof. univ. dr. Virgiliu Ţârău (Fa- 
cultatea de Istorie și Filosofie, Universi- 


tatea „Babeș-Bolyai”, Cluj-Napoca), Conf. 
univ. dr. Gheorghe Mihai Bârlea (Centrul 
Universitar Nord, Baia Mare), Conf. univ. 
dr. Fabian Doboș (Facultatea de Teologie 
Romano-Catolică, Universitatea „Al.I. Cuza”, 
lași), Conf. univ. dr. Valentin Orga 
(Facultatea de Istorie și Filosofie, Univer- 
sitatea „Babeș-Bolyai”, Cluj-Napoca), Dr. 
habil. Cosmin  Budeancă (Fundatia 
Culturală Memoria, București). Evenimen- 
tul l-a avut ca moderator pe istoricul 
Robert Fürtös. 

Interesul pentru eveniment a fost unul 
deosebit, printre cele peste 70 de persoa- 


Credit foto: Linzenbold Szabolcs 


ne prezente în sala de conferințe a 
Memorialului remarcându-se foști deținuți 
politici (loan Ilban din Sighetu Marmaţiei și 
Grigore Pepene din Cluj-Napoca), urmași 
ai foștilor deţinuţi care au trecut pe la 
Sighet (Pr. Marius Vișovan), istorici veniți 
din diverse localităţi din tară și numeroși 
sigheteni. Cei care nu au avut posibilitatea 
de a participa au putut urmări lansarea live 
pe pagina de facebook a Editurii Argonaut. 

Autoarea, Andrea Dobeș, este istoric, 
muzeograf în cadrul Memorialul Victimelor 
Comunismului și al Rezistenței din Sighetu 
Marmatiei, și doctor în istorie la Institutul 
de Istorie „George Bariț” din Cluj-Napoca, 
al Academiei Române (2011). 

Lucrarea reprezintă o versiune mult 
îmbunătățită a tezei de doctorat, și are la 
bază o cercetare amplă, derulată pe par- 
cursul a peste 20 de ani, în arhivele 
Consiliului Naţional pentru Studierea 
Arhivelor Securităţii, Administraţiei Natio- 
nale a Penitenciarelor, Penitenciarului de 
Maximă Siguranță Baia Mare, Memoria- 
lului Victimelor Comunismului și al 


Rezistenței din Sighetu Marmaţiei și la 
Arhivele Naţionale ale României. Pe lângă 
sursele arhivistice, autoarea a cercetat 
bibliografia generală și specială asupra 
subiectului, presa și, nu în ultimul rând, a 
folosit mărturii de istorie orală ale foștilor 
deținuți sau angajaţi ai penitenciarului, 
aflate în Arhiva de Istorie Orală a Centrului 
Internațional de Studii asupra Comu- 
nismului din cadrul Memorialului Sighet. 

In urma coroborării tuturor acestor 
surse a rezultat o lucrare de dimensiuni 
apreciabile (1.437 p.), care chiar dacă se 
focalizează în special asupra perioadei 
1950-1955, reprezintă cel mai amplu 
demers de tip monografic dedicat unui 
penitenciar comunist realizat de un singur 
autor. De altfel, trebuie remarcat faptul că, 
în pofida interesului apreciabil acordat 
detenţiei politice, lista de lucrări monografi- 
ce dedicate spaţiilor carcerale finalizate 
până în prezent cuprinde doar închisorile 
din Făgăraș și Oradea. 

Din punct de vedere structural volumul | 
prezintă evoluția sistemului carceral în 
România după al Doilea Război Mondial și 
care au fost schimbările politice care au 
generat valurile de arestări ce au făcut 
neîncăpătoare închisorile și lagărele de 
muncă. După un istoric al penitenciarului 
Sighet de la începuturi până în 1950, 
atenţia autoarei se focalizează pe ceea ce 
s-a întâmplat între 1950 și 1955, când pe 
aici au trecut reprezentanți ai elitei politice 
și religioase din România interbelică. In 
cadrul acestui decupaj cronologic este 
prezentată și viața din penitenciar, atât din 
perspectiva deținuților, cât și a reprezen- 
tanţilor administraţiei. O atenţie aparte li 
s-a acordat și celor care și-au pierdut viața 
între zidurile închisorii, dar și periplului car- 
ceral și post-carceral al supraviețuitorilor. 

Volumul II cuprinde 198 de prezentări 
biografice a unor detinuti politici care au 
trecut prin închisoarea Sighet. Acestea 
conțin atât date despre perioada 
anterioară arestării și ulterioară eliberării 
(în cazul celor care nu au decedat în 
detenție), însă accentul este pus pe inter- 
valul petrecut în închisoarea maramure- 
șeană. 

In prefața cărţii, prof. univ. dr. Virgiliu 
Țârău afirmă că: „Despre Sighet s-a scris 
mult, s-a reflectat divers, cantitativ și calita- 
tiv, iar acum publicul din România are pri- 
vilegiul de a citi prima monografie înche- 
gată, excelent documentată, adecvat 
proiectată și cu acribie realizată, dedicată 
acestui subiect. [...] 

Andrea Dobeș își propune ca prin ela- 
boratul de față să reconstituie și să anali- 
zeze diacronic funcționarea Penitenciarului 


Sighet - Principal în perioada 1950-1955, 
dar și să urmărească destinele celor 
internați acolo după desființarea acesteia. 
Dincolo de această matrice epistemică 
naturală, ea ştie să adreseze teme și regis- 
tre analitice ce îi permit să dezvolte noi 
perspective contextuale ce augmentează 
istoricul penitenciarului. De fapt, ea citește 
istoria închisorii prin apelul la multiple lupe 
epistemice.” 

Cei interesaţi pot comanda cele două 
volume de pe site-ul Editurii Argonaut 
(https://www.editura-argonaut.ro/carti/do- 
cumente-istorie-marturii/spatii-carcerale- 
romania-comunista-penitenciarul-sighet- 
1950-1955 ?fbclid=IwAR3fSH6aYycg4fe 
9209RjzXKpMp460WiBlZhhv_4ke4Hzg8B 
X3heL4rBsvg) 


Credit foto: Linzenbold Szabolcs 

Centrul de Informare 


şi Documentare 


„Martirii Crezului” - Baia Sprie 


În 21 mai 2021 a avut loc la Baia Sprie 
sfințirea pietrei de temelie a Centrului de 
Informare și Documentare „Martirii Cre- 
zului”. Acesta va fi coordonat de Asociaţia 
„Pro-Activ Memoria” Baia-Sprie, Consiliul 


Naţional pentru Studierea Arhivelor 
Securităţii (CNSAS) și Asociaţia Foștilor 
Deținuți Politici din România și are ca scop 
promovarea istoriei fostelor colonii de mun- 
că Baia Sprie, Cavnic, Nistru și a deținuților 
politici care au trecut pe acolo, precum și a 
luptătorilor din Rezistenţa Armată Antico- 
munistă. Aici se vor organiza conferințe, 
vizionări de filme documentare cu subiecte 
specifice, iar cei ce doresc să aprofundeze 
cercetarea fenomenului concentraționar 
vor avea la dispoziție materiale din Arhiva 


CNSAS. Spaţiul subteran al fostului depozit 
de dinamită al Exploatării Miniere Baia 
Sprie (Putul 5) va fi modernizat și în nișele 
de galerie se vor prezenta informaţii despre 
viața de detenţie, din mină și din închisori, 
iar în apropiere, la Paraclis, cei ce vor dori 
vor putea să se reculeagă sau să mediteze. 
Slujba de sfințire a fost oficiată de 
Preasfinţitul Timotei Sătmăreanul, Arhiereu 
Vicar al Episcopiei Ortodoxe a Mara- 
mureșului și Sătmarului, iar răspunsurile au 
fost date de Membrii ASCOR Baia Mare. 
Cu această ocazie, în sala multi- 
funcțională (subterană) de la Baia Sprie din 
Fostul depozit de dinamită al Exploatării 
Miniere a avut loc și Seminarul Centrului de 
Informare și Documentare „Martirii Cre- 

zului”, în cadrul căruia s-a lansat al patrulea 
volum din colecția „Martirii Crezului”, sem- 
nat de Vasile Danion, Mărturisitorii din 
închisorile comuniste. Minuni, Mărturii. 
Repere, Editura Eurotip, Baia Mare, 2021. 

Evenimentele au fost organizate de 
Asociaţia Pro-Activ Memoria Baia Sprie, 
Asociaţia „OM pentru OM” Baia Mare și 
Primăria Baia Sprie, și la el au participat, pe 
lângă un public numeros, reprezentanți ai 
autorităților locale sau a unor parteneri ai 
proiectului: Radu Daniel Trufan (Vicepre- 
ședinte, Consiliul Județean Maramureș), 
Sebastian Alin Birda (Primarul orașului 
Baia Sprie), Octav Bjoza (Președinte, 
Asociația Foștilor Deținuți Politici din 
România), Grigore Pepene (AFDPR Cluj), 
Teodor Ardelean (Director, Biblioteca 
Județeană Maramureș), Clara Guseth (Şef 
Serviciu, Direcţia Județeană a Arhivelor 
Naţionale Maramureș), Irina Leulescu și 
Cosmin Dincu (Secretariatul de stat pentru 
recunoașterea meritelor luptătorilor împotri- 
va regimului comunist instaurat în România 
în perioada 1945-1989), Silviu Moldovan 
(Şef Serviciu Cercetare publicaţii, Consiliul 
Naţional pentru Studierea Arhivelor Secu- 
rităţii), Adrian Nicolae Petcu (Consilier su- 


perior, Consiliul Naţional pentru Studierea 
Arhivelor Securităţii), loan Denuţ (Manager, 
Muzeul de Mineralogie „Victor Gorduza”), 
Bogdan Gabor (Procuror, Parchetul de pe 
lângă Tribunalul Maramureș), Dr. Delia 
Cora (Oradea), Dr. Dragoș Ursu (Muzeul 
Naţional al Unirii, Alba lulia), Vasile Danion 
(teolog, scriitor). 

Fundația Culturală Memoria a fost 
reprezentată de Cosmin Budeancă, 
redactor coordonator Memoria - revista 
gândirii arestate. 


Istoricul proiectului: 

In 2011, domnul loan Chertiţie, preșe- 
dintele Asociaţiei „Pro-Activ Memoria” din 
Baia-Sprie împreună cu Octav Bjoza, 
președintele AFDPR au demarat la Târgu 
Ocna proiectul Gratiile nu despart suflete, 
care și-a propus să aducă în atenţia elevilor 
Școlii Naţionale de Pregătire a Agenţilor de 
Penitenciare experiențele foștilor deținuți 
politici din perioada comunistă. In cadrul 
celor 10 ediţii a fost vizionat filmul docu- 
mentar  „Gardianul”  (https:/Awww.you- 


tube.com/watch?v=z6eZyW9XIAg), domnul 
Octav Bjoza a relatat despre experiențele 
de detenție iar numeroșii invitați au prezen- 

tat diferite aspecte privitoare la represiunea 
politică și la sistemul carceral comunist. 

impreună cu domnul comisar șef Vasile 
Scutaru, directorul Școlii Naţionale de 
Pregătire a Agentilor de Penitenciare, s-au 
făcut demersuri pentru înființarea, în curtea 
instituției, a unui Muzeu al Penitenciarelor 
Românești. A fost identificat locul și sursele 
de finanţare, dar timp de cinci ani nu s-a 
primit o semnătură din partea Ministerul 
Justiției. 

In aceeași perioadă cu demararea pro- 
iectului de la Târgu Ocna, Alexandru 
Nicolici, președintele Asociaţiei „OM 
pentru OM” din Baia Mare, a avut ideea 
înființării unui proiect de Centru ecumenic 
laic la Baia Sprie. 

Cum proiectul de la Târgu Ocna a intrat 
în impas, în 2015 domnul loan Chertiţie a 
luat legătura cu primarul din Baia Sprie, 
domnul Dorin Pașca, și i-a propus un alt 
proiect, respectiv un Muzeu al Coloniilor de 
Muncă, Baia Sprie, Cavnic și Nistru. Pentru 
a sprijini demersul, s-au realizat interviuri 
cu foști detinuti politici care au fost închiși 
în minele de plumb maramureșene rezul- 
tând filmul documentar Suferinta din adân- 
curi (https://www.youtube.com/watch?v= 
bugJhKKq0dM). 

In urma întâlnirii dintre loan Chertitie și 
Alexandru Nicolici (acesta din urmă pro- 
prietar al fostului depozit de dinamită al 
minei din Baia Sprie, perfect conservat, și 
al unui teren aferent), după mai multe 
discuţii au stabilit să demareze un proiect 
comun: Centrul de Informare și Do- 
cumentare „Martirii Crezului”. 

Pentru implementarea acestuia s-au 
încheiat mai multe parteneriate cu diverse 
instituţii: Primăria Baia Sprie, Asociaţia 
Foștilor Deținuți Politici din România, 
Consiliul Naţional pentru Studierea Arhive- 


lor Securităţii, Secretariatul de stat pentru 
recunoașterea meritelor luptătorilor împotri- 
va regimului comunist instaurat în România 
în perioada 1945-1989, Școala Naţională 
de Pregătire a Agenţilor de Penitenciare 
Târgu Ocna, Direcţia Judeţeană a Arhivelor 
Naţionale Maramureș. 

Concomitent cu derularea parteneriate- 
lor, sub genericul „Colecţia Martirii Cre- 
zului” s-au publicat și patru volume la 
Editura Eurotip din Baia Mare: loan 
Chertiţie, Martirii crezului. Justin Pârvu, vol. | 
(2018); loan Chertiţie, Vasile Blidaru - 
Vinovat pentru dreptate (2016); Sorin 
Grecu, Rezistența românească. Povestiri 
din lagărele de muncă și temnițele comu- 
niste (2020); Vasile Danion, Mărturisitorii 
din închisorile comuniste. Minuni, Mărturii. 
Repere (2021). 

De asemenea, au mai fost realizate fil- 
mele documentare Suferinta din adâncuri și 
Fenomenul Târgu Ocna, și sunt în curs de 
finalizare încă două filme, unul despre ree- 
ducarea târzie din închisoarea Aiud și altul 
despre istoricul proiectului  „Martirii 
Crezului”. 

Mariana S. Ţăranu - Un genocid nerecunoscut. 
Foametea organizată de URSS în Basarabia 
(1946-1947) 

Editura Vremea, București, 2021, 264 p. 

Foametea organizată de URSS în Basarabia a fost ulti- 
ma foamete organizată de URSS în perioada existenței 
sale. La fel ca și în cazul foametei din Povolgia, Ural și 
RASS Kirghiză (actualmente teritoriul Kazahstanului) în 
anii 1921-1922 al foametei din RSS Kazahstan și RSS 
Ucraineacă în anii 1932-1933, foametea din anii 1946- 
1947 din Basarabia a fost organizată cu bună știință. (...) 

Scopul înfometării basarabenilor a fost de a frânge 
coloana vertebrală a populaţiei și de a o transforma într-o 
masă amorfă. Consecința imediată a acestei politici inuma- 
ne a fost crearea colhozurilor, dar și eliminarea oricărei 
rezistențe. 

Deși sunt imposibil de calculat pierderile de populaţie în 
perioada foametei din teritoriile românești ocupate (...), 
totuși, la categoria victimelor directe și indirecte, poate fi 
inclusă 20-25% din populația Basarabia. 


Pr. Dr. loan Dură — Preocupări pe tărâmul istoriei 

bisericești. Studii, articole, consemnări 

Editura Magic Print, Onești, 2021, 199 p. 

Prezenta carte este alcătuită din opt articole și cinci stu- 
dii și o „ADDENDA”, în care sunt prezentate șase teme. 

Articolele și studiile din carte sunt inserate, în cea mai 
mare parte, în ordinea cronologică a publicării acestora, cu 


Lei 


AU POVEȘTILE FAMILIEI MELE. 


precizarea că toate articolele și studiile inserate au fost 
scrise în afara României, și anume câteva în Olanda, iar 
celelalte, cele mai multe, în Belgia. 


Friedrich Philippi, Erwin Josef Țigla 

Denkmäler und Gedenktafeln für die im Januar 1945 

in die Sowjetunion deportierten Rumăniendeutschen // 

Monumente și plăci comemorative pentru germanii din 

România deportați în ianuarie 1945 în 

Uniunea Sovietică 

Editura „Banatul Montan” Reșita, 2020, 232 p. 

„Cele 47 de contribuţii trimise, cu fotografii ale monu- 
mentelor din tot atâtea localități, au putut fi integrate — 
alături de cele concepute de noi — în acest album fotogra- 
fic, care a devenit astfel un produs al comunităţii. Dorim să 
mulțumim în mod expres tuturor contributorilor! Ei ne-au 
încurajat în demersul nostru de a documenta și publica 
această parte a memoriei culturii noastre. 

Mulţumim în mod deosebit soților Crina și Dorin 
Dărăban din Satu Mare, care au documentat aproape toate 
monumentele din Transilvania de Nord și din Ungaria!” 


lonuț Leonte Zbranca, Bianca-Anastasia lonel 

(coord.), Andrei Dălălău, Raluca Fărcaș, Emilia 

Adriana Ganea, Alexandru-Augustin Haiduc, 

Bianca-Anastasia Ionel, Patrick Ovidiu Măgerușan, 

Daniel Şoimaru, lonut Leonte Zbranca (editori), — 

Poveștile familiei mele. 

Percepti privind regimul comunist din România. 

Interviuri de istorie orală. 

Editura Argonaut, Cluj-Napoca, 2021, 219 p. 

Volumul este un rezultat al școlii de Vară Astra 2020, 
din cadrul Festivalului de Film și Istorii de la Râșnov 
(http:/www.ffir.ro/), susținută de Black Sea Trust și cuprin- 
de 22 de interviuri realizate de opt studenţi de la 
Universitatea „Babeș-Bolyai” din Cluj-Napoca cu membrii 
familiilor lor, din județele Bihor, Bistrița-Năsăud, Botoșani, 
Cluj, lași, Mureș, Neamt, Suceava. Din punct de vedere 
cronologic mărturiile acoperă atât perioada regimului 
comunist (a lui Gheorghe Gheorghiu-Dej și a lui Nicolae 
Ceaușescu), cât și pe cea postcomunistă. 

O Revista Memoria poate fi procurată în București, direct de la 
sediul redacției noastre, de la librăriile Humanitas, Cărtureşti, 
librăria Bizantină și librăria Sophia, iar în ţară de la librăriile 
Humanitas, UBB - Cluj, librăria Corina — Arad, librăria Sabin 
Opreanu SRL - Băile Herculane. 


a" Un abonament în ţară (4 numere consecutive): 80 lei (taxe 
poștale incluse). 

aÐ Un abonament în străinătate (4 numere consecutive): 50 euro 
(taxe poștale incluse). 

O Numerele vechi disponibile ale Revistei Memoria le puteti achi- 


zitiona la prețul de 5 lei / ex., respectiv 10 lei / nr. dublu pentru 
numerele 1-64/65. Începând cu numerele 66/67 pretul se află 
afișat pe coperta fiecărui exemplar. 

aÐ Pentru achiziții comandati prin telefon: 021.2129772 / 
0741086569 (Oana Ichim), prin e-mail: 
revistamemoriaOgmail.com, ori direct pe site-ul nostru 
www.revistamemoria.ro 


Nu se primesc articole scrise de mână, dactilografiate 
sau cele în format electronic fără diacritice. 
Responsabilitatea pentru conținutul articolelor 
revine autorilor. 


Îi mulțumim pentru generozitate susținătorului nostru 
din străinătate, C.C., fără al cărui ajutor 
revista noastră nu ar supravieţui. 


APARIȚIE EDITORIALĂ 

O Banu Rădulescu. Autoportret. Poezii 

Redactori coordonatori: Nicolae Constantinescu, 
Cosmin Budeancă, Editura Fundaţiei Culturale Memoria, 
București, 2020, 172 p., 21 lei 


Următoarele titluri pot fi achiziționate prin poștă cu plata ramburs: 
Noutăţi 2020: 

O Anastasia Ambul-Balmuș, Dosarele infernului. Sudul Basarabiei în vârtejul 
sinistru sovietic al anilor 1940-1941, Ed. Fundaţiei Culturale Memoria, București, 
2020, 312 p., 29 lei 

O Antidot la zadar. Colecţia Revoluţia modelelor, vol. 1, coord. Cristina Chirvasie, 
Ed. Fundaţiei Culturale Memoria, București, 2020, 182 p., 20 lei 

O Anastasia Dumitru, Vocaţia mărturisiri. ncolţirea Basarabiei, vol. 2, 

Ed. Fundaţiei Culturale Memoria, București, 2020, 826 p., 40 lei 


O Maria Stoica, Pecetea memoriei 1. Ziua când tata a devenit nemuritor, 
Ed. Fundaţiei Culturale Memoria, București, 2019, 160 p., 10 lei 

O Gheorghe Boldur-Lăţescu, Știință, Credinţă, Politică, Ed. Fundatiei 
Culturale Memoria, București, 2018, 213 p., 20 lei (în format pdf.) 

O Anastasia Dumitru, Vocaţia mărturisiri. Lumina dintre gratii, vol. 1, 
Ed. Fundaţiei Culturale Memoria, București, 2017, 388 p., 20 lei 

O llie Popa, Antologia Liricii de detenţie anticomunistă din spatiul românesc, 
Ed. Fundaţiei Culturale Memoria, București, 2016, 862 p., 50 lei 

O Aurel Sergiu Marinescu, Aspecte românești reflectate în articole 
publicate în exil, Ed. Tiparg, Pitești, 2015, 478 p., 20 lei 

O Mihail Ciocanu, Represaliile politice pe cântarul justiţiei, Ed. Fundaţiei 
Culturale Memoria, București, 2014, 456 p., 20 lei (în format paf.) 

O Annie Samuelli, Gratiile despărțitoare, traducere Adina Arsenescu, ediție îngrijită de 
Micaela Ghiţescu, Ed. Fundaţiei Culturale Memoria, 2001, 280 p., 10 lei 

O Cicerone loniţoiu, Nicole Val&ry-Grossu. O lumină în bezna exilului, 
Ed. Fundaţiei Culturale Memoria, 1997, 344 p., 10 lei 

O lon Șiugariu, Poeme, Ed. Fundaţiei Culturale Memoria, 2013, 15 lei 

O lon Șiugariu, Ceva despre noi. Eseuri, Ed. Fundaţiei Culturale Memoria, 2013, 
188 p., 15 lei 

O Meșterul Manole, antologie literară alcătuită de Al. Husar, editie îngrijită de Gheorghe 
Derevencu, Ed. Fundaţiei Culturale Memoria, 2004, 330 p., 10 lei 

O Sergiu Grossu, Ei triumfă înaintea lui Dumnezeu, Ed. Fundaţiei Culturale Memoria, 
2007, 240 p., 18 lei 

O Victor Alexandrescu, Monografia bisericii Sfânta Vineri — București, 
Ed. Fundaţiei Culturale Memoria, 2006, 70 p., 5 lei (în format pdf.) 

